
„În sfârșit, o carte care face diferența! Cinci cercetători eminenți își reunesc cunoștințele, dar și numeroasele puncte de vedere diferite pentru a deschide un dialog liber, fără restricții, despre una dintre cele mai importante probleme ale timpurilor noastre:
viitorul sistemului economic pe care îl numim capitalism.
Această carte este o lectură obligatorie pentru toți studenții din lume, nu pentru că ar oferi răspunsuri, ci pentru că formulează întrebări importante.”
David Harvey

„Lucrarea Are capitalismul un viitor? este scrisă de cinci reputați gânditori, înzestrați cu o viziune de ansamblu asupra lumii.
Analiza lor bine documentată privind contradicțiile capitalismului și perspectivele asupra posibilelor sale evoluții viitoare sunt teme la care merită din plin să reflectăm.”
Francis Fukuyama

În lucrarea Are capitalismul un viitor?, cinci distinși cercetători din diferite țări analizează problema capitalismului, mai precis dacă acesta poate sau nu să supraviețuiască pe termen mediu. În ciuda îngrijorărilor actuale, abordarea convențională încă sugerează că nu există o alternativă reală la capitalism. Autorii afirmă că această generalizare este o greșeală izvorâtă din ideea optimistă de secol al XIX-lea conform căreia istoria omenirii evoluează către un echilibru luminos al capitalismului liberal.
Toate sistemele istorice majore s-au prăbușit în cele din urmă, iar în epoca modernă, câteva evenimente cu efect de cataclism – mai ales Revoluția Franceză, Primul Război Mondial și colapsul blocului sovietic – s-au produs în momentul în care elitele politice din acele vremuri nu au calculat corect consecințele proceselor pe care se presupunea că le guvernează. În prezent, niciuna dintre elitele noastre aflate la guvernare și foarte puțini intelectuali pot prefigura un colaps al sistemului în deceniile care vin. Deși autorii acestei cărți ajung la concluzii diferite, ei rămân într-un dialog constant și construiesc un ansamblu relativ unitar, dar cu răspunsuri multiple.
Scrisă de cinci dintre cei mai respectați cercetători ai tendințelor istorice globale, această lucrare ambițioasă pune una dintre cele mai importante întrebări: suntem pe cale să asistăm la o schimbare radicală în istoria lumii?

Deceniile ce vor urma vor aduce surprize și schimbări radicale, imense provocări și răsturnări de situație neașteptate. Unele vor fi noi, altele vechi de când lumea, iar altele vor aduce cu sine alegeri politice fără precedent. Se prea poate să nu mai avem mult de așteptat – cu siguranță că viețile de adult ale celor care azi sunt tineri vor fi afectate. Însă nu este neapărat sau exclusiv un lucru rău. În deceniile ce urmează vom avea ocazia să procedăm diferit față de generațiile trecute. În această carte încercăm să aflăm, pe baza cunoașterii sociologice a istoriei lumii, cam cum vor arăta aceste provocări și oportunități. Ceea ce ne tulbură cel mai mult este că, odată cu sfârșitul Războiului Rece cu aproape trei decenii în urmă, a devenit demodată, aproape stânjenitoare, o discuție serioasă despre așteptările pe care le avem în viitor privind capitalismul.
Cvintetul nostru s-a reunit pentru a pune la cale această carte neobișnuită fiindcă la orizont se întrevede o schimbare importantă, o criză structurală mult mai puternică decât recenta mare recesiune care, mai târziu, va părea poate doar prologul perioadei de tulburări și transformări. Immanuel Wallerstein explică argumentația pe baza căreia prezice prăbușirea sistemului capitalist. Pe parcursul următoarelor trei sau patru decenii, capitaliștii, presați din toate părțile de costurile ecologice și sociale ale afacerilor și de creșterea populației globului, vor găsi că este imposibil să continue să ia aceleași decizii ca și până acum privind investițiile, într-o lume globalizată. În ultimele cinci secole, capitalismul a fost economia de piață mondială cosmopolitană, dar explicit ierarhică, în care elita operatorilor localizați în mod favorabil în centrul geografic a avut posibilitatea să obțină profituri aproape sigure. Însă, afirmă Wallerstein, această situație istorică, oricât de dinamică, își va atinge într-un final propriile limitări sistemice, la fel ca toate sistemele istorice.
Randall Collins se concentrează pe un mecanism mult mai specific care pune sub semnul întrebării viitorul capitalismului: repercusiunile politice și sociale apărute atunci când două treimi din clasa de mijloc educată, nu numai în Occident, ci și în restul lumii, vor intra în șomaj deoarece slujbele lor sunt înlocuite de noua tehnologie a informației. Comentatorii economici au descoperit recent diminuarea clasei de mijloc, însă au tendința să considere această problemă ca fiind un semnal vag de alarmă și nu caută o soluție. Collins examinează pe rând cele cinci soluții care au rezolvat în trecut, în capitalism, problemele sociale rezultate din nevoia de inovație tehnologică. Niciuna dintre aceste soluții nu pare să aibă puterea de a compensa înlocuirea tehnologică a forței de muncă din administrație și comunicare. Capitalismul din secolele al XIX-lea și al XX-lea a mecanizat munca manuală, însă a compensat acest fapt cu creșterea numărului de locuri de muncă pentru clasa mijlocie; acum, în secolul al XXI-lea, traiectoria înaltei tehnologii va conduce la existența unei clase de mijloc prea numeroase.
Craig Calhoun este de părere că reforma capitalismului va însemna salvarea acestuia. Calhoun dezvoltă ideea, al cărei adevăr îl recunoaștem cu toții, conform căreia capitalismul nu este numai o economie de piață, ci și o economie politică al cărei cadru este dat de instituții modelate de preferințele politice. Contradicțiile structurale pot fi inerente în economie, dar în domeniul politic ele pot fi remediate sau lăsate să fie ineficiente până la distrugere. Fie o parte dintre capitaliști, treziți la realitate, se vor confrunta cu costurile sistemice și cu responsabilitățile lor, fie vor continua să se comporte iresponsabil și nepăsător, așa cum procedează de când au slăbit puterile stângii/liberalilor cu o generație în urmă. Cât de radicală va fi schimbarea capitalismului contemporan în viitor nu este clar; o variantă ar fi economia socialistă centralizată, dar poate și mai probabil este capitalismul de stat după modelul chinezesc. Vor exista piețe și în viitor chiar dacă se vor schimba tipurile de proprietate și finanțare specifice capitalismului. Capitalismul va supraviețui, dar își va pierde în parte capacitatea de a sta la baza integrării economice mondiale.
Michael Mann indică și el o soluție social-democrată la problemele capitalismului, însă scoate la lumină probleme și mai profunde decât cele izvorâte din sursele multicauzale ale puterii. Pe lângă capitalism, acestea includ politica, geopolitica militară, ideologia și multitudinea regiunilor lumii. O astfel de complexitate face ca viitorul capitalismului să fie impredictibil. Amenințarea supremă, care este perfect predictibilă, este criza ecologică ce se va intensifica de-a lungul secolului al XXI-lea. Probabil că aceasta se va reflecta în crize de apă potabilă și alimente, poluare și migrații masive de populații, mărind posibilitatea unui război, și chiar a unui război nuclear. Însă Mann se concentrează pe problema centrală a cărții, viitorul capitalismului; iar în analiza lui, criza schimbărilor climatice este atât de greu de soluționat tocmai pentru că este produsul globalizării instituțiilor dominante în prezent – capitalismul, statele naționale autonome și drepturile consumatorului. Soluționarea crizei ecologice va implica o schimbare majoră a capitalismului de astăzi.
Toate acestea sunt proiecții structurale asemănătoare cu testele de stres din ingineria civilă sau, așa cum am auzit deja cu toții, din domeniul bancar. Niciunul dintre noi nu formulează o prognoză ca pe o condamnare sau laudă. Avem cu toții convingerile noastre morale și politice. Însă, domeniul nostru de studiu fiind sociologia istorică, recunoaștem că soarta societăților umane din ultimii zece mii de ani, cu excepția nivelului elementar al grupurilor de vânători-culegători, nu s-a schimbat în funcție de cât de mult bine sau rău au făcut acestea. Dezbaterea noastră nu dorește să analizeze cu cât este mai bun sau mai rău capitalismul decât alte societăți existente până acum. Întrebarea este dacă are vreun viitor?
Întrebarea este ecoul unei vechi preziceri. Prăbușirea iminentă a capitalismului era nucleul ideologiei oficiale a Uniunii Sovietice care s-a prăbușit ea însăși. Însă asigură oare aceasta viitorul capitalismului? Georgi Derluguian arată care era de fapt locul experimentului sovietic într-un cadru mai larg al geopoliticii mondiale, cine a cauzat în cele din urmă autodistrugerea sa și, de asemenea, cum a putut China să evite prăbușirea comunismului devenind în același timp cel mai recent miracol al dezvoltării capitaliste. Comunismul nu a fost o alternativă viabilă la capitalism. Însă felul în care a fost distrus blocul sovietic după 1989 sugerează ceva important cu privire la viitorul politic al capitalismului.
Această carte nu conține scenarii apocaliptice. Spre deosebire de futurologii care prezic viitorul pe termen scurt schimbând variabilele din niște scenarii existente, noi credem în inutilitatea scenariilor specifice. Evenimentele sunt mult prea accidentale și imprevizibile, fiindcă depind de voința a nenumărați indivizi și de condiții schimbătoare. Numai dinamica structurală mai profundă se poate calcula într-o oarecare măsură. Doi dintre noi, Collins și Wallerstein, am prezis la sfârșitul anilor 1970 sfârșitul comunismului sovietic. Dar nimeni nu a putut prezice nici data exactă, nici faptul că tocmai foștii membri ai Comitetului Central vor fi cei care vor sfâșia în mod cu totul irațional fostele lor poziții de superputere și pe cele din industrie. Rezultatul era imposibil de prezis fiindcă nu era inevitabil.
Putem spera tocmai fiindcă viitorul este imprevizibil. Criza sistemică dezbină și distruge constrângerile structurale care sunt ele însele materializarea moștenirii fostelor dileme și deciziile instituționale ale anumitor persoane. Mersul obișnuit al afacerilor este împiedicat, și la asemenea puncte de răscruce istorică apar căi divergente. Capitalismul, împreună cu distrugerea creativă a vechilor tehnologii și forme de producție, a fost și sursa inegalității și degradării mediului. Criza capitalistă profundă poate fi o oportunitate de a reorganiza afacerile planetare ale omenirii într-un fel care promovează dreptatea socială și face ca mediul să fie mai locuibil.
Principalul argument al volumului este că sistemele istorice dispar într-un fel mai mult sau mai puțin distructiv, transformându-se în același timp în altceva. Istoria societăților umane a cunoscut explozia revoluțiilor, momente de dezvoltare expansivă, precum și perioade dureros de lungi de stagnare sau involuție. Oricât de nedorite, acestea din urmă se numără totuși printre posibilele rezultate viitoare ale crizei globale. Structurile politice și economice ale capitalismului din prezent își pot pur și simplu pierde dinamismul sub influența costurilor crescânde și presiunilor sociale. Din punct de vedere structural, acest fapt ar putea duce la fragmentarea lumii în blocuri xenofobe defensive, opresive în interior. Unii ar putea vedea în aceasta conflictul dintre civilizații sau împlinirea unei anti-utopii, asemănătoare cu cea imaginată de Orwell în 1984, care se va sprijini pe cele mai noi tehnologii de supraveghere electronică. Căile de restabilire a ordinii sociale după un asemenea conflict extrem ar putea include unele asemănătoare cu fascismul, dar și posibilitatea unei democrații sociale mult mai largi.
În ultimele decenii, opinia prevalentă din politică și științele sociale este din ce în ce mai mult că nu merită nici măcar să ne gândim la o schimbare structurală majoră. Economia neoclasică își bazează modelele pe ipoteza unui univers social fundamental imuabil. Când are loc o criză, ajustările de politici și inovația tehnologică vor reînnoi fără excepție capitalismul. Însă aceasta nu este decât o generalizare empirică. Existența sistemului capitalist în ultimii 500 de ani nu este neapărat o dovadă că va exista mereu. Criticile cultural-filosofice ale diverselor convingeri postmoderne care au apărut ca o contra-mișcare începând cu anii 1980 – când s-au risipit, frustrate, speranțele utopice din 1968, iar comunismul sovietic era vizibil în criză – au ajuns să plece și ele de la ipoteza permanenței capitalismului, deși nu fără o doză serioasă de disperare existențialistă. Prin urmare, postmoderniștii culturali au fost nevoiți să își calce pe conștiință și să se confrunte cu realitățile structurale. Vom reveni în capitolul de concluzii la o discuție mai detaliată despre situația mondială din prezent, inclusiv despre climatul său intelectual.
Am scris intenționat această carte într-un stil mai accesibil, deoarece am dorit să ne adresăm unui public mai larg. Elaborarea argumentelor, cu toate notele de subsol, se poate regăsi în monografiile pe care le-am întocmit individual. Domeniul în care am realizat cea mai mare parte a cercetării profesionale se numește analiza sistemelor mondiale sau sociologia macro-istorică. Sociologia macro-istorică studiază originile capitalismului și ale societății moderne, precum și dinamica imperiilor și civilizațiilor străvechi. Analizând tiparele sociale pe perioade mai lungi, se poate vedea că istoria umană trece prin multiple contradicții și conflicte, cristalizându-se pe intervale mai mari de timp în configurațiile niciodată permanente ale unor structuri multiple care se intersectează. Aici părerile noastre converg în suficientă măsură încât să putem realiza împreună primul și ultimul capitol din această carte. Dar totodată avem fiecare propria teorie și propriul domeniu de expertiză, iar opiniile ce rezultă se reflectă în capitolele individuale. Acest scurt volum nu este un manifest pe o singură voce. Este o dezbatere între egali, pe baza cunoștințelor noastre despre trecutul și viitorul societăților umane. De aceea este o invitație la a ne întreba cu seriozitate care va fi următoarea mare schimbare.
La urma urmei, să profețim noi oare vreun tip de socialism? Răspunsul mai degrabă logic, decât o polemică sterilă despre probleme de credință ideologică, este alcătuit din două părți. În primul rând, nu este o profeție, deoarece am insistat să ne mărginim la regulile analizei științifice. În acest caz, aceasta înseamnă să arătăm cu acuratețe rezonabilă de ce ar putea să se schimbe lucrurile și cum putem trece de la o configurație istorică la o alta. Să fie socialismul destinația? Argumentele noastre ne vor purta până în viitorul pe termen mediu al următoarelor decenii. Randall Collins se întreabă: ce ar putea înlătura amenințarea sărăcirii clasei de mijloc al cărei rol în economia de piață bazată pe profit a devenit redundant din punct de vedere tehnologic? Ar putea lua forma unei reorganizări socialiste a producției și distribuției – mai bine zis, o economie politică concepută într-o manieră conștientă și colectivă în așa fel încât majoritatea populației să fie relevantă. Este deci extensia structurală a problemelor capitalismului avansat care indică socialismul drept cel mai probabil candidat care ar înlocui capitalismul. Dar lecțiile date de experiența statelor comuniste și socialiste ale secolului al XX-lea nu s-au uitat. Socialismul a avut propriile probleme, în principal izvorâte din hipercentralizarea organizațională care permitea despotismul politic și pierderea dinamismului economic în generațiile următoare. Odată ce criza capitalismului se va rezolva pe linia socialismului, problemele socialismului vor reveni în centrul atenției. Aventurându-se și mai departe în viitorul pe termen lung, Collins sugerează că socialismul însuși nu va rezista pentru totdeauna, iar lumea va oscila între diverse forme de capitalism și socialism care vor eșua pe rând din pricina propriilor neajunsuri.
Într-o proiecție diferită, mai optimistă, Craig Calhoun și Michael Mann văd posibilitatea unei alianțe de state naționale care se unesc pentru a preveni dezastrele ecologice și nucleare. Aceasta, afirmă ei, poate asigura vitalitatea neîntreruptă a capitalismului într-o versiune social-democrată mai benignă a globalizării. Indiferent ce urmează după capitalism, Georgi Derluguian arată că nu se va asemăna niciodată cu tiparul comunist. Din fericire, condițiile istorice care au înlesnit apariția „socialismului-fortăreață” de stil sovietic au dispărut odată cu confruntările geopolitice și ideologice ale ultimului secol. Immanuel Wallerstein consideră însă că este intrinsec imposibil de prevăzut ce anume va înlocui capitalismul. El nu lasă loc de îndoială că, în deceniile ce vor urma, capitalismul va fi înlocuit, în bine sau în rău, de un sistem mondial diferit – sau poate sisteme mondiale multiple. Alternativele includ un sistem non-capitalist care ar continua totuși trăsăturile ierarhice și polarizatoare ale capitalismului, sau un sistem relativ democratic și egalitarist. Se poate ca din tranziție să se nască mai multe sisteme mondiale distincte. Calhoun spune că s-ar putea dezvolta mai multe sisteme nu foarte strâns întrepătrunse care să facă față amenințărilor externe, precum și riscurilor interne ale capitalismului. Aceasta contrazice opinia larg acceptată că lumea a devenit ireversibil globală. Însă se pune aceeași întrebare: ce teorie dovedește această afirmație?
S-a dovedit falsă convingerea gânditorilor și liderilor politici de orice convingere ai secolului al XX-lea care credeau eronat că există o singură cale către viitor, așa cum au susținut și au încercat să impună promotorii entuziaști ai capitalismului, comunismului și fascismului. Niciunul dintre noi nu subscrie la viziunea utopică potrivit căreia voința umană poate împlini orice. Însă se poate demonstra că societățile sunt alcătuite în feluri variate. Rezultatul depinde semnificativ de viziunile politice și voințele care prevalează în urma marilor crize ce produc momente de schimbare. În trecut, asemenea momente au însemnat adesea prăbușirea sistemelor politice și revoluții. Dar ne îndoim profund că revoluțiile din trecut, care aveau loc în state separate, adesea cu o violență considerabilă, anticipează politica viitoare a crizelor capitaliste la nivel global.
Capitalismul nu este o fortăreață care să fie luată cu asalt de o gloată de revoluționari sau cu care să ne confruntăm într-o demonstrație idealizată. Și nici nu este doar un set de politici care să fie adoptate și corectate, ca în editorialele de afaceri. Este o iluzie ideologică veche și pernicioasă a multor liberali și marxiști despre capitalism că este echivalent cu economia de piață și munca salariată. A fost puternica credință a tuturor în secolul al XX-lea, indiferent de ideologie. Acum avem de-a face cu consecințele cu efect nociv ale acestei convingeri. Piețele au existat cu mult înaintea capitalismului, deci coordonarea socială prin piețe va exista cu siguranță și după dispariția capitalismului. Capitalismul nu este decât o configurație istorică anume a pieței, care poate deja e pe cale de dispariție, în care câștigul economic privat prin orice mijloace este scopul suprem și măsura succesului. O organizare diferită și mai satisfăcătoare a piețelor și societății umane este încă posibilă.
Fundamentul acestor afirmații se găsește în această carte și în scrierile noastre precedente. Pentru moment, iată o scurtă fabulă istorică. Omenirea visează să zboare din antichitate, și tot de atunci visează și la dreptatea socială. Timp de mai multe milenii zborul a fost o fantezie.
Apoi a sosit epoca baloanelor cu aer cald și a dirijabilelor. Timp de un secol, oamenii au făcut experimente cu acestea. Rezultatele știm că au fost nemulțumitoare sau chiar dezastruoase. Dar acum existau ingineri, oameni de știință și structura socială care le-a susținut și le-a stimulat inventivitatea. Reușita a venit în cele din urmă, odată cu noile motoare și cu aripile de aluminiu. Acum cu toții putem zbura. Majoritatea sunt nevoiți să se înghesuie pe locurile ieftine, iar cei mai îndrăzneți și mai ambițioși se pot bucura de senzațiile tari ale zborului autonom la comanda avioanelor mici sau parapantelor. Zborul uman a adus și ororile bombardamentelor aeriene și dronelor. Tehnologia propune, dar omul dispune. Vechile visuri se pot împlini, deși putem să ne confruntăm cu alegeri dificile. Dar insistăm că trebuie să fim optimiști, deoarece aceasta este o condiție istorică necesară pentru a profita de oportunitățile structurale colective mai bune. Schimbările sunt posibile când cei care concep și propun variante alternative câștigă atenția și susținerea publică.

CRIZA STRUCTURALĂ, SAU DE CE VOR DEVENI NEMULȚUMIȚI CAPITALIȘTII DE CAPITALISM
de Immanuel Wallerstein
Analiza mea se bazează pe două premise: prima, capitalismul este un sistem și toate sistemele au viață; nu sunt niciodată eterne. A doua, fiind un sistem, înseamnă că a funcționat pe baza unui set specific de reguli timp de, cred eu, aproximativ 500 de ani de existență și voi încerca să formulez pe scurt aceste reguli.
Un sistem are o viață. După formularea succintă a lui Ilya Prigogine: „Avem o vârstă, civilizația noastră are o vârstă, universul are o vârstă…” Aceasta înseamnă, din punctul meu de vedere, că toate sistemele pe care le cunoaștem, de la cele infinitezimabile la cele mai mari (universul), inclusiv sistemele sociale istorice de mărime medie, trebuie analizate în funcție de trei momente calitative diferite: momentul nașterii; funcționarea în timpul vieții „normale” (cea mai lungă perioadă); momentul dispariției (criza structurală). În această analiză a situației în care se află sistemul mondial modern, explicația nașterii sale nu ne interesează. Dar celelalte două momente – regulile funcționării capitalismului pe timpul vieții „normale” și modalitatea dispariției acestuia – sunt problemele centrale pe care le vom trata.
Ceea ce afirmăm este că, odată ce am înțeles care sunt regulile ce au permis sistemului mondial modern să funcționeze sub forma unui sistem capitalist, vom înțelege de ce este în prezent în faza terminală de criză structurală. Atunci vom putea sugera cum funcționează faza terminală și cum va funcționa probabil în următorii 20–40 de ani.
Care sunt caracteristicile – sine qua non-ul – capitalismului ca sistem, ca sistem mondial modern? Mulți analiști se concentrează pe singura instituție pe care o consideră crucială. Aceasta poate fi munca salariată. Sau producția pentru schimb și/sau profit. Sau lupta de clasă între antreprenori/capitaliști/burghezi și salariați/proletari lipsiți de proprietate. Sau piața „liberă”. Niciuna dintre definițiile caracteristicilor definitorii nu are prea mare valoare pentru mine.
Motivele sunt simple. Munca salariată există în lume de mii de ani, nu doar în lumea modernă. Mai mult, în sistemul mondial modern avem și muncă de alt tip, nu doar salarizată. Producția bazată pe profit există de mii de ani. Dar niciodată nu a fost realitatea dominantă a unor sisteme istorice. „Piața liberă” este într-adevăr mantra sistemului mondial modern, dar piețele din sistemele mondiale moderne nu au fost niciodată scutite de reglementările guvernelor sau de considerații politice, și nici nu ar fi fost posibil una ca asta. Există firește luptă de clasă în sistemele mondiale moderne, dar descrierea burghez-proletară a claselor angajate în conflict este mult prea îngustă.
Din punctul meu de vedere, pentru ca un sistem istoric să fie considerat sistem capitalist, caracteristica dominantă sau decisivă trebuie să fie căutarea consecventă de a acumula neîntrerupt capital – acumularea de capital cu scopul de a acumula și mai mult capital. Și pentru ca această caracteristică să prevaleze, trebuie să existe mecanisme care să penalizeze actorii care caută să acționeze pe baza altor valori sau altor obiective, astfel încât acești actori care nu se conformează să fie eliminați mai devreme sau mai târziu de pe scenă, sau cel puțin îngrădiți serios în capacitatea lor de a acumula cantități semnificative de capital. Toate instituțiile din sistemele mondiale moderne funcționează pentru a promova, sau cel puțin sunt constrânse să promoveze acumularea neîntreruptă de capital.
Prioritatea acumulării de capital cu scopul de a acumula și mai mult capital mi se pare un obiectiv cu totul irațional. A spune că este irațional, în aprecierea mea a raționalității materiale sau substanțiale (materielle Rationalität a lui Weber), nu înseamnă că nu poate funcționa (raționalitatea formală a lui Weber), în sensul că este în stare să susțină un sistem istoric, cel puțin pentru o vreme îndelungată. Sistemul mondial modern durează de aproximativ 500 de ani și, în ceea ce privește principiul de la baza lui, acumularea neîntreruptă de capital, acesta a avut un succes extraordinar. Însă, după cum vom arăta, perioada capacității sale de a continua să funcționeze pe baza acestui principiu a ajuns acum la sfârșit.
I. CAPITALISMUL ÎN FAZA FUNCȚIONĂRII „NORMALE”
Cum a funcționat capitalismul în practică? Toate sistemele fluctuează. Mai precis, mașinăria sistemului deviază constant de la punctul său de echilibru. Exemplul cel mai familiar pentru majoritatea oamenilor este fiziologia corpului uman. Inspirăm și expirăm. Avem nevoie să inspirăm și să expirăm. Dar există mecanisme în interiorul corpului uman și în sistemul mondial modern care restabilesc echilibrul sistemului, un echilibru în mișcare, cu siguranță, însă un echilibru. Ceea ce considerăm momentul funcționării „normale” a sistemului este perioada în care presiunea de a reveni la echilibru este mai mare decât presiunea care îndepărtează de echilibru.
Există multe asemenea mecanisme în sistemul mondial modern. Cele mai importante – importante în sensul că ele sunt cele mai hotărâtoare în a determina dezvoltarea istorică a sistemului – sunt ceea ce voi numi ciclurile Kondratieff și ciclurile hegemonice. Iată cum funcționează acestea.
Să analizăm mai întâi ciclurile Kondratieff: pentru a acumula cantități semnificative de capital, producătorii au nevoie de un cvasi-monopol. Numai dacă au cvasi-monopol își pot vinde produsele la prețuri cu mult mai mari decât costurile de producție. În sisteme cu adevărat competitive, cu flux cu adevărat liber al factorilor de producție, orice cumpărător inteligent poate găsi vânzători care vor vinde produsele pentru un profit de un ban, sau poate chiar sub costul producției. Nu poate exista profit adevărat într-un sistem perfect competitiv. Profitul adevărat necesită existența unor limite ale pieței libere, și anume un cvasi-monopol.
Însă cvasi-monopolurile nu se pot stabili decât cu două condiții: (1) produsul este o inovație pentru care există – sau se poate induce existența – unui număr rezonabil de mare de cumpărători doritori; și (2) unul sau mai multe state puternice sunt doritoare să folosească puterea statului pentru a preveni (sau cel puțin a limita) intrarea altor producători pe piață. Pe scurt, cvasi-monopolurile nu pot exista decât dacă piața nu este „liberă” în sensul că statul se implică.
Cu toții am ajuns să numim asemenea produse cvasi-monopolizate „produse de vârf”. Sunt „de vârf” în sensul că determină un procent însemnat din activitatea economică mondială – ele însele, sau prin produse conexe. De fiecare dată când se stabilesc asemenea cvasi-monopoluri, urmează o expansiune, o „creștere” în economia mondială, iar perioada se consideră una de „prosperitate”. Asemenea perioade sunt de obicei perioade cu niveluri ridicate de ocupare a forței de muncă datorită nevoilor de personal atât ale producătorilor de cvasi-monopol, cât și ale celor de produse conexe și datorită cheltuielilor de consum ale personalului angajat. Și în vreme ce anumite părți ale sistemului mondial și unele grupuri din acesta fără îndoială că o duc mult mai bine decât restul, pentru majoritatea persoanelor și grupurilor această perioadă de creștere a producției este o situație în care „fluxul ridică toate bărcile”.
Statul poate face multe pentru crearea și păstrarea unui asemenea cvasi-monopol. Îl poate realiza prin cadrul legal, printr-un sistem de patente, sau alte forme de protejare a așa-numitei proprietăți intelectuale. Poate oferi asistență directă industriei cvasi-monopolizate, mai ales în privința cercetării și dezvoltării. Poate fi un cumpărător major, adesea la prețuri inflatate. Își poate folosi puterile geopolitice pentru a preveni încălcarea de asemenea cvasi-monopoluri de către potențiali producători din alte țări.
Avantajele cvasi-monopolului nu sunt permanente. Problema sistemică pentru producători este că asemenea cvasi-monopoluri se autolichidează în timp. Din nou, motivul este simplu. Dacă asemenea cvasi-monopoluri sunt atât de profitabile, firește că alți producători se vor strădui să între pe piață să beneficieze la rândul lor. Există multe feluri prin care se poate realiza aceasta. Dacă baza cvasi-monopolului este o nouă tehnologie care este ținută secretă, pot încerca fie să fure secretul, fie să îl replice. Dacă nu li se permite intrarea pe piață prin puterile geopolitice ale țării în care este protejat cvasi-monopolul, pot încerca să joace cartea unor puteri geopolitice alternative. Pot mobiliza sentimente anti-monopol în țara respectivă.
În plus, pentru cei care controlează cvasi-monopolul, cea mai importantă grijă este evitarea încetării producției, căci aceasta aduce cu sine o pierdere majoră de capital, irecuperabilă dacă ceilalți producători din oligopol nu suferă, la rândul lor, încetarea producției. Aceasta oferă lucrătorilor o armă majoră în lupta neîncetată pentru condiții mai bune de lucru. În asemenea situații, producătorii constată adesea că sunt mai puțin costisitoare concesiile făcute lucrătorilor decât încetarea producției. În timp însă, aceasta aduce treptat o creștere a costurilor muncii, reducând marja de profit.
Într-un fel sau altul, alți potențiali producători pot distruge treptat cvasi-monopolul. Până acum, se pare că un asemenea proces durează în medie 25–30 de ani. Dar, indiferent de durata protecției industriei respective, mai devreme sau mai târziu vine un moment în care cvasi-monopolul suferă o lovitură puternică. O consecință imediată, așa cum anunță teoreticienii capitalismului, este reducerea prețurilor. Reducerea prețurilor poate fi benefică pentru cumpărător, dar firește că este în dezavantajul producătorilor. Ceea ce fusese un produs de vârf profitabil devine un produs mai competitiv, dar mult mai puțin profitabil, pe scena mondială.
Ce pot face producătorii? O alternativă ar fi să schimbe costurile reduse de tranzacționare pe costuri reduse de producție. De obicei, aceasta înseamnă mutarea locurilor principale de producție în alte zone de pe glob unde costurile „istorice” ale forței de muncă sunt mai mici. Persoanele din noile zone pot sărbători această intrare în sistemul mondial de producție drept „dezvoltare” națională. Însă este mai degrabă transferul unor industrii superprofitabile în trecut, dar care și-au pierdut succesul.
Relocarea producției este doar unul dintre posibilele răspunsuri la schimbarea de situație. Producătorii din fostele industrii de vârf pot încerca să mențină o parte a acestei producții în țările unde erau amplasați istoric, specializându-se pe un subprodus de nișă, mai greu de reprodus pe termen scurt în altă parte. Pot negocia de asemenea cu forța de muncă pentru reducerea remunerației (în formele ei multiple) amenințând cu relocarea industriei și deci creșterea șomajului în amplasamentul inițial. În general, abilitatea clasei muncitoare de a-și apăra avantajele câștigate în perioada de expansiune a economiei mondiale este pusă serios sub semnul întrebării de creșterea competitivității pe piața mondială.
De asemenea, pot renunța, cel puțin în parte, dacă nu complet, să obțină capital din sfera producției (sau chiar comercială) pentru a se concentra pe profiturile obținute în sectorul financiar. Astăzi vorbim despre o asemenea „financializare” de parcă ar fi o invenție a anilor 1970. Însă de fapt este o practică veche în toate fazele B Kondratieff. După cum a arătat Braudel, capitaliștii care au cu adevărat succes sunt întotdeauna cei care resping „specializarea” în industrie, comerț sau finanțe, preferând să fie generaliști care se mișcă între aceste procese după cum dictează oportunitățile.
Cum se fac banii în sfera financiară? Mecanismul de bază este împrumutul, care trebuie plătit cu dobândă. Cele mai avantajoase împrumuturi pentru creditor sunt cele în care debitorul împrumută prea mult, drept consecință poate returna dobânda, dar nu capitalul. Prin urmare, creditorul obține un câștig recurent și din ce în ce mai mare până când debitorul ajunge la faliment.
Asemenea mecanisme financiare de împrumut nu creează valoare reală nouă, nici măcar capital nou. În esență, reprezintă realocarea capitalului existent. De asemenea, necesită apariția constantă de noi cercuri de debitori care să îi înlocuiască pe cei care au dat faliment, pentru a menține fluxul de împrumuturi și datorii. Aceste procese financiare pot fi foarte profitabile pentru cei care se află în partea creditoare a ecuației.
Acest lanț creditori-debitori are însă un dezavantaj din punctul de vedere al funcționării „normale” a sistemului capitalist. Până la urmă, epuizează cererea pentru orice fel de producție. Este un pericol economic și politic pentru sistem, necesitând prin urmare întoarcerea la echilibru, și anume întoarcerea la o situație în care capitalul se acumulează în principal prin producție nouă. Schumpeter a arătat foarte clar cum are loc acest proces în economie. O invenție se transformă în inovație, apoi rezultă un nou produs de vârf care permite din nou expansiunea economiei mondiale.
Politica unei asemenea transformări a fost îndelung dezbătută. Se pare că necesită consolidarea poziției clasei muncitoare în lupta de clasă. S-ar putea să fie nevoie ca o parte din clasa producătoare să accepte această consolidare a poziției clasei muncitoare – un sacrificiu al profitului individual pe termen scurt în interesul profiturilor colective pe termen lung ale clasei producătoare.
Tiparul expansiunii și contracției capitalismului nu este posibil decât deoarece capitalismul nu este un sistem localizat într-un singur stat, ci în întregul sistem mondial, mai întins prin definiție decât un singur stat. Dacă aceste procese ar avea loc într-un singur stat, nu ar mai exista nimic care să prevină deținătorii puterii de stat să păstreze pentru ei surplusul de valoare, ceea ce ar înlătura (sau cel puțin ar reduce considerabil) motivația antreprenorilor de a dezvolta noi produse. Pe de altă parte, dacă nu ar exista deloc state, nu s-ar putea obține cvasi-monopoluri. Numai când capitaliștii sunt localizați într-o „economie mondială” – cu o multitudine de state – pot antreprenorii urmări acumularea neîntreruptă de capital.
Aceasta explică de ce avem așa-numitele cicluri hegemonice, mult mai lungi decât ciclurile Kondratieff. În economia mondială, hegemonia este capacitatea unui stat de a impune un set de reguli funcționării tuturor statelor, astfel încât există o ordine relativă în sistemul mondial. Asupra importanței ordinii „relative” a insistat Schumpeter în teoriile sale. Dezordinea – războaie interstatale și intrastatale (civile), protecție mafiotă, corupție oficială și instituționalizată pe scară largă, infracționalitate – este profitabilă pentru sectoare mărunte ale populației mondiale. Dar toate cele enumerate mai sus întârzie strădania globală de maximizare a acumulării de capital. De fapt, provoacă distrugerea infrastructurii necesare pentru menținerea și expansiunea acumulării capitaliste.
Rezultatul este că impunerea ordinii relative de către o putere hegemonică este un beneficiu pozitiv pentru funcționarea „normală” a sistemului capitalist în întregul său. De asemenea, este un mare beneficiu pentru însăși puterea hegemonică – statul, antreprenorii, cetățenii acesteia. Există motive să ne îndoim că beneficiile întregului sistem (și ale puterii hegemonice) aduc beneficii și altor state, precum și întreprinderilor și cetățenilor acestora. Iată de ce apare tensiune și de ce este atât de dificilă și rară realizarea și menținerea hegemoniei.
Tiparul ciclurilor hegemonice de până acum a fost că după „un război de treizeci de ani” foarte distructiv între două puteri care au avut cele mai mari șanse de a deveni puterea dominantă din sistemul mondial, una dintre ele câștigă decisiv. În acest moment, un stat combină în procesele sale economice avantaje însemnate în toate cele trei forme ale activității economice – producție, comerț și finanțe. Un asemenea stat se bucură, ca rezultat al puternicei baze economice și victoriei din faza precedentă, și de un avantaj militar însemnat. Și pentru consolidarea definitivă a poziției, își afirmă și dominația culturală, inclusiv versiunea definitorie a geoculturii (conceptul hegemoniei al lui Gramsci).
Având așadar întâietate în toate sferele sistemului mondial, își poate îndeplini obiectivele, își poate impune voința, aproape de fiecare dată și în măsura în care dorește. Putem conceptualiza aceasta drept un cvasi-monopol al puterii geopolitice. La început, această dominație hegemonică creează într-adevăr ordine relativă în sistemul mondial și o stabilitate relativă. Problema aici, ca și în cazul cvasi-monopolurilor industriilor de vârf, este că cvasi-monopolurile puterii geopolitice se auto-lichidează, din mai multe motive.
În primul rând, întotdeauna există clar pierzători într-o situație de stabilitate relativă, care încep să se răzvrătească în mai multe feluri. Pentru a contracara rebeliunea, puterea hegemonică se vede nevoită să se angajeze în activități represive, adesea activități militare. Activitățile represive au adesea un succes însemnat în sens imediat. Dar uzul de forță aduce întotdeauna cu sine două consecințe negative. Acțiunea militară nu are întotdeauna succes pe toate planurile, deci expune limitările capacității represive a puterii hegemonice. Prin urmare, tinde să încurajeze viitoare rebeliuni.
În al doilea rând, este vorba de cheltuielile armatelor și ale celorlalte instituții ale puterii hegemonice. Costurile legate de pierderea și distrugerea de vieți cresc constant. Iar costurile financiare încep și ele să crească. Încet dar sigur, aceasta subminează susținerea de către populație a acestei activități, deoarece populația începe să perceapă mai clar câștigurile (de obicei, disproporționate în favoarea unui segment redus al populației hegemoniei) și pierderile (suferite de un segment mai mare) poziției dominante. Drept rezultat, autoritățile hegemoniei încep să simtă constrângeri interne ale capacității lor de a impune ordinea mondială.
În al treilea rând, celelalte state, care au rămas cu mult în urma puterii hegemonice în ceea ce privește puterea geopolitică, la începutul perioadei de dominație hegemonică, încep să își recupereze puterile și să insiste să joace un rol geopolitic mai mare. Sistemul mondial începe să se îndepărteze de situația de hegemonie necontestată și să se apropie de situația balanței de puteri. Deoarece procesul este ciclic, ceilalți încep să facă încercări de a prelua rolul de succesor ca putere hegemonică. Dar este un proces complicat și greoi, ceea ce explică de ce sunt mult mai lungi ciclurile hegemonice decât cele Kondratieff. Din această pricină, hegemonia intră treptat în declin.
Mai există un element care trebuie scos în evidență în această descriere a proceselor ce au loc în prezent în sistemul mondial modern. Atât ciclurile Kondratieff, cât și cele hegemonice sunt cicluri. Dar nu sunt cicluri perfecte, în sensul de revenire la punctul de plecare, deoarece perioadele A ale acestor două cicluri implică o creștere – creșterea valorii reale, expansiunea geografică, răspândirea societății de consum. Nu se întâmplă niciodată în faza B ca aceste creșteri să fie complet eradicate. Mai degrabă, revenirea la echilibru reprezentată de faza B este în cel mai bun caz o regresiune parțială a sistemului, ceea ce ar putea fi descris cel mai bine drept o „stagnare” a sistemului, și nu o revenire completă a acestuia la pozițiile inițiale, indiferent ce anume măsurăm.
Putem reprezenta pe diagramă ca un efect de clichet, doi pași înainte, un pas înapoi. Astfel, ritmurile ciclice ale sistemului istoric creează un echilibru în mișcare, care se traduce în tendințe seculare de urcare deasupra curbelor principale. Dacă reprezentăm acest lucru în plan, cu axa y (sau ordonata) care măsoară procentele unui fenomen și axa x (sau abscisa) care măsoară timpul, vom avea curbe care urcă încet către asimptote (100% pe axa x). Când sistemul se apropie de aceste asimptote, se îndepărtează deci încet de echilibru, deoarece asimptota nu se poate depăși niciodată. Se pare că odată ce aceste curbe ajung pe undeva pe la 80%, sistemul începe să oscileze rapid și în mod repetat, devine „haotic” și se bifurcă. Putem spune că este punctul în care începe criza sa structurală. Acum vom încerca să oferim dovezi concrete privind modul în care s-a întâmplat acest lucru în sistemul nostru istoric.
II. SISTEMUL MONDIAL MODERN, ÎNTRE 1945 ȘI APROXIMATIV 1970
Ultima mare luptă pentru hegemonie s-a dat între Germania și Statele Unite, o luptă care se poate considera că a început în jur de 1873 și a culminat într-un „război de treizeci de ani” care a durat din 1914 până în 1945. Cu „predarea necondiționată” a Germaniei din 1945, Statele Unite au fost învingătorul absolut și recunoscut al acestei lupte.
Statele Unite au ieșit din ceea ce numim Al Doilea Război Mondial cu puteri economice incredibile. Capacitatea sa economică și competitivitatea erau deja foarte puternice înainte de începerea războiului. Războiul a mărit această putere în două feluri. Pe de o parte, toate celelalte puteri industriale din sistemul mondial, de la Marea Britanie, trecând prin Europa până la URSS și Japonia, au suferit distrugeri materiale cumplite. În plus, din pricina distrugerilor producției agricole din timpul războiului, majoritatea au suferit și crize alimentare în perioada imediat următoare războiului. Pe de altă parte, Statele Unite, ferite de distrugeri fizice, au putut să își dezvolte și mai mult baza industrială și agricolă în timpul războiului. Nu numai Axa înfrântă, ci și aliații Statelor Unite au căutat ajutor imediat și pentru reconstrucție din partea Statelor Unite.
Putem măsura gradul avantajului inițial într-un fel foarte simplu. În orice sector major de producție din primii 10–15 ani de după 1945, Statele Unite au putut să își vândă produsele în toate țările industrializate la costuri mai mici (inclusiv transport) decât producătorii locali.
Singura sferă în care Statele Unite nu aveau un avantaj excesiv a fost cea militară. Uniunea Sovietică avea forță militară foarte puternică, iar trupele ocupau un teritoriu întins din Europa Centrală și de Est și Asia de Nord-Est (Manciuria și Mongolia Interioară în China, jumătatea nordică a Coreei, sudul Sahalinului și insulele Kurile din Japonia). E adevărat că din 1945 Statele Unite aveau arme nucleare, dar până și acest avantaj urma să se evapore în 1949.
Prin urmare, dacă Statele Unite urmau să joace un rol hegemonie, trebuiau să ajungă la un fel de înțelegere cu Uniunea Sovietică și să îi neutralizeze acesteia puterea militară. Era cu atât mai adevărat cu cât presiunile politice interne din Statele Unite au dus la o demobilizare relativ rapidă a forțelor terestre de pretutindeni din lume.
Eu propun să spunem că ceea ce a urmat a fost o „înțelegere” tacită între Statele Unite și Uniunea Sovietică, lucru care a primit numele metaforic de Ialta. Mi se pare că această înțelegere a avut trei componente. Prima a fost o diviziune de facto a globului în două sfere de influență, mai mult sau mai puțin în funcție de localizarea forțelor armate ale celor două țări de la sfârșitul războiului. Exista un bloc sovietic, care urma să fie identificat ca situat între linia Oder-Neisse din Europa Centrală și paralela 38 în Coreea (inclusiv întreaga Chină, după înfrângerea definitivă a Kuomintangului de către forțele Partidului Comunist Chinez în 1949).
Ceea ce s-au înțeles de fapt să respecte Statele Unite și Uniunea Sovietică a fost dreptul primar (de fapt exclusiv) de decizie al fiecărei părți în sfera respectivă. Un element esențial al acestei înțelegeri de facto a fost că nu va exista nicio încercare de a schimba aceste granițe prin mijloace militare (și nici politice). După 1949, acest acord a fost întărit de conceptul „amenințării reciproce cu distrugerea”, deoarece ambele părți aveau suficientă putere nucleară ca să răspundă la orice atac și să distrugă partea opusă.
A doua parte a înțelegerii tacite a fost disjuncția economică de facto a celor două zone. Statele Unite nu aveau să acorde niciun fel de ajutor în reconstrucția blocului sovietic. Se vor limita să ajute țările de pe teritoriul lor – Planul Marshall din Europa de Vest; în mod similar în Japonia, iar mai târziu în Coreea de Sud și Taiwan în Asia de Est. Ajutorul Statelor Unite acordat aliaților săi nu a fost doar simplă filantropie altruistă. SUA avea nevoie de cumpărători pentru industriile sale înfloritoare, iar reconstruirea economiei acestor aliați îi făcea buni cumpărători, precum și sateliți politici credincioși. Uniunea Sovietică, la rândul său, și-a dezvoltat propriile structuri economice regionale, care întăreau caracterul autarhic al zonei sovietice.
A treia parte a „înțelegerii” a fost negarea existenței unei asemenea înțelegeri. Ambele părți au proclamat sus și tare pe limba lor că se află într-un conflict ideologic total. Am ajuns să numim acest conflict „Războiul Rece”. Să nu uităm însă că a fost și a rămas până la sfârșit un război „rece”. Scopul acestei retorici foarte publice nu a fost de fapt încercarea de a transforma partea cealaltă, cel puțin nu înainte de un moment din viitorul foarte îndepărtat când cealaltă parte avea cumva să se prăbușească. În acest sens, niciuna dintre părți nu se străduia să „câștige” războiul în viitorul apropiat, ci mai degrabă căuta să își oblige sateliții (numiți printr-un eufemism „aliați”) să se mențină pe o linie politică foarte strictă, dictată de cele două superputeri. Nicio parte nu avea să susțină vreodată în sensul adevărat al cuvântului vreo rebeliune din tabăra cealaltă, căci aceasta putea duce la anularea înțelegerii inițiale de statu-quo militar dintre cele două superputeri.
Odată realizat acest statu-quo militar, Statele Unite puteau să își vadă de dominația politică și culturală din sistemul mondial – cu majoritatea automat obținută în ONU și în celelalte numeroase instituții transnaționale. Singura excepție a fost singura agenție care controla aspectele militare – Consiliul de Securitate al ONU, unde dreptul de veto al fiecărei părți asigura un statu-quo militar.
Acest aranjament a fost foarte reușit la început. Iar apoi a început să se facă simțit caracterul inerent de auto-lichidare al cvasi-monopolului geopolitic. Cele două schimbări geopolitice semnificative din cele două decenii de după 1945 au fost revoltele din Lumea a Treia și recuperarea economică a Europei Occidentale și Japoniei.
Țările numite atunci țările Lumii a Treia (și ceea ce s-a numit mai apoi Sudul) aveau prea puțin de câștigat din acel statu-quo geopolitic pe care cele două superputeri se străduiau să îl impună lumii. Unele au început să sfideze aranjamentul. Partidul Comunist Chinez a refuzat să cadă la înțelegere cu Kuomintangul, după cum voia să le impună Uniunea Sovietică. A preferat să îl înfrângă și să ia puterea de stat. Viet Minh și Viet Cong au urmat propria cale și i-au înfrânt și pe francezi, și pe americani. Fidel Castro și gherilele sale au ajuns la putere și puțin a lipsit să răstoarne echilibrul mondial în 1962. Algerienii au reușit să își câștige independența, spre necazul (cel puțin inițial) al Partidului Comunist Francez. Iar Nasser a reușit cu succes să preia controlul asupra Canalului Suez.
Nici Statelor Unite, nici Uniunii Sovietice nu le conveneau de fapt aceste tulburări. S-au ajustat acestei realități în mod similar. La început, fiecare parte a insistat ca toată lumea să își aleagă obligatoriu o parte în războiul rece, fiind de părere că „nu există părți neutre”, după replica celebră a secretarului de stat al Statelor Unite, John Foster Dulles. Dar, mai târziu, ambele părți au simțit nevoia de a-și îndulci poziția și de a încerca să-i curteze pe cei care alegeau să fie neutri. În acest proces, Uniunea Sovietică „a pierdut” China. Iar Statele Unite au plătit un preț economic și politic foarte mare pentru războiul din Vietnam.
Cealaltă schimbare – care a afectat mai mult Statele Unite decât Uniunea Sovietică – se poate vedea în consecințele politice ale revenirii economice în mijlocul expansiunii incredibile din faza A a ciclului Kondratieff care prevalează. La începutul anilor 1960, nu mai era adevărat că Statele Unite pot vinde automobile mai ieftin decât Germania sau Japonia ori producătorii locali. De fapt, chiar dimpotrivă. Automobilele germane și japoneze intrau cu succes pe piața SUA.
Noua putere economică a foștilor sateliți ai Statelor Unite i-a preschimbat în competitori de succes pe piața mondială. La sfârșitul anilor 1960, Statele Unite nu mai aveau un avantaj economic semnificativ față de principalii aliați în sfera producției mondiale, și nici măcar în comerțul transnațional. Bazele hegemoniei geopolitice începeau să se destrame.
După 1945, sistemul mondial s-a bucurat de (evident) cea mai mare expansiune de acumulare de capital pe care o cunoscuse vreodată de la lansarea sistemului mondial modern de până în secolul al XVI-lea. După 1945, sistemul mondial s-a bucurat de (evident) cea mai mare expansiune a puterii geopolitice în perioada de hegemonie americană pe care o cunoscuse vreodată de la lansarea sistemului mondial de până în secolul al XVI-lea. Aceste două cicluri au fost simultane în timp și au atins punctul de autolichidare mai mult sau mai puțin simultan. Cele mai mari creșteri aveau să fie urmate de cele mai mari crize. Sistemul mondial se depărtase foarte mult de echilibru ca sistem istoric. Părea că mecanismele de revenire se deterioraseră definitiv în urma acestor pendulări. Acum începea criza structurală.
III. CRIZA STRUCTURALĂ, CIRCA 1970-…
Au existat două etape esențiale de dezvoltare care au contribuit la această criză structurală. Prima avea legătură cu tendințele seculare pe termen lung ale economiei mondiale, care acum aveau să îngreuneze cu mult capacitatea de acumulare neîntreruptă de capital. Iar a doua avea legătură cu sfârșitul conjunctural al dominației de către liberalii de centru ai geoculturii, care avea să submineze stabilitatea politică a sistemului mondial. Le vom lua pe rând.
a) Tendințe structurale pe termen lung
Cum se acumulează neîncetat capitalul într-un sistem capitalist? Metoda de bază, deși nu este singura, este prin producție, în care producătorul-antreprenor reține diferența dintre costurile producției și prețul de vânzare al produsului. Cu cât mai scăzute sunt costurile și cu cât mai mare este prețul de vânzare, cu atât rezultă mai mult profit care se poate reinvesti.
Dar cum se poate maximiza diferența dintre costuri și prețul de vânzare? Există două elemente necesare în acest exercițiu. Pentru maximizarea prețului de vânzare, trebuie să existe un cvasi-monopol, despre care am vorbit mai sus. Acum vom discuta despre minimizarea costurilor. Să începem cu realitatea că există mereu trei costuri generice, în orice proces de producție. Costurile pe personal, costurile de intrare și taxele.
Există trei niveluri diferite de personal pentru care producătorul/proprietarul trebuie să plătească – forța de muncă necalificată și semicalificată, lucrătorii calificați și cadrele de supraveghere și managementul de top. Costurile celor mai puțin calificați lucrători au tendința să crească în faza A, deoarece au pretenții colective exprimate prin acțiuni sindicale. În faza A, angajatorii pot face concesii lucrătorilor necalificați, deoarece evitarea încetării sau scăderii ritmului producției este mai puțin costisitoare decât creșterea salariilor. Însă până la urmă aceste costuri devin prea mari pentru angajator, mai ales în industriile de vârf.
Soluția pentru angajatori a fost în mod tradițional relocarea fabricii în zone cu costurile scăzute ale forței de muncă în perioada B. Acolo muncitorii sunt recrutați de obicei din zone rurale unde veniturile reale sunt și mai scăzute decât cele oferite de producția nou instalată, localizată de obicei în mediul urban. Pare să fie o situație profitabilă, atât pentru angajați, cât și pentru angajator. După o vreme însă, muncitorii transplantați se simt mai cunoscători privind noua lor situație și își dau seama de nivelul scăzut de salarii din perspectivă mondială. Încep să se angajeze în acțiuni sindicale. Și, mai devreme sau mai târziu, angajatorul constată că, drept rezultat, costurile au început din nou să crească excesiv. Soluția este încă o mutare.
Mutările sunt costisitoare, dar eficiente. Însă se constată la nivel mondial un efect de clichet. Reducerile nu elimină niciodată complet creșterile. Timp de 500 de ani, acest proces repetat a avut ca rezultat situația în care nu mai există noi locuri pentru mutarea fabricilor. Se poate măsura prin gradul de deruralizare a sistemului mondial, care a crescut spectaculos în ultimii cincizeci de ani și tendința pare să continue.
Creșterea costurilor cadrelor de supraveghere este rezultatul a două considerații. În primul rând, scara din ce în ce mai mare a unităților de producție necesită din ce în ce mai mult personal intermediar pentru coordonare. Și, în al doilea rând, pericolele politice care rezultă din organizarea sindicală repetată a personalului relativ necalificat este contracarată de apariția unui strat intermediar mai mare, care poate fi format din aliații politici ai stratului conducător și care reprezintă un model de mobilitate verticală pentru majoritatea necalificată, subminându-le astfel mobilizarea politică. Salariile acestora cresc semnificativ cheltuielile totale pe salarii.
Creșterea costurilor pe salariile managementului de top este rezultatul direct al complexității din ce în ce mai mari a structurilor antreprenoriale – faimoasa separare dintre proprietari și control. Este posibil așadar ca acești manageri de top să își aloce porțiuni din ce în ce mai mari din încasările firmei, reducând astfel ceea ce ajunge la „proprietari” (acționari) ca profit sau pentru reinvestiții în firmă. Această ultimă creștere a fost foarte spectaculoasă în ultimele decenii.
Costurile de intrare au crescut și ele din motive similare. Capitaliștii încearcă să externalizeze cât de multe costuri posibil. Este o formulare elegantă a faptului că nu își plătesc facturile complet. Cele trei costuri principale pe care le pot externaliza sunt eliminarea deșeurilor toxice, reînnoirea materiilor prime și construirea infrastructurii necesare pentru transport și comunicare. De-a lungul întregii istorii a sistemului mondial modern, a fost considerată o practică normală externalizarea acestor costuri. Rareori au ajuns preocuparea autorităților politice.
În ultimele două decenii însă, atmosfera politică s-a schimbat radical. Schimbările climatice sunt o problemă larg dezbătută, prin urmare a apărut cererea de produse „ecologice” și „bio”. Fosta „normalitate” a externalizării este de domeniul trecutului. Explicația pentru noua dezbatere politică pe problema deșeurilor toxice este foarte simplă. Pur și simplu nu mai există suficient spațiu public neocupat unde să se poată arunca. Acest fapt echivalează, ca efect, cu deruralizarea forței de muncă mondiale și faptul că nu mai există noi potențiali lucrători care să accepte salarii mici. Impactul asupra sănătății publice este mare și evident. Rezultatul a fost intensificarea mișcărilor sociale care au cerut curățarea și controlul mediului.
În al doilea rând, îngrijorarea publică cu privire la reînnoirea resurselor – o altă realitate politică – a fost în mare parte consecința creșterii bruște a populației globului. Dintr-odată, s-au constatat felurite crize, deja existente sau iminente: de energie, apă potabilă, păduri, pește și carne. Există o dezbatere cu privire la cine ce deține, cine ce folosește, cu ce scop se folosesc resursele și cine plătește.
În al treilea rând, capitalismul ca sistem necesită o infrastructură considerabilă. Produsele destinate vânzării pe piața mondială trebuie transportate. Comunicarea este un element esențial al comerțului. Transportul și comunicarea sunt astăzi mult mai eficiente și mult, mult mai rapide. Dar și costurile au crescut vertiginos. Cine plătește? În trecut, producătorii care s-au folosit cel mai mult de infrastructură au plătit doar o mică parte. Publicul mare a plătit restul.
Astăzi există o puternică presiune asupra guvernelor să-și asume rolul direct în detoxificare, reînnoirea resurselor și expansiunea infrastructurii. Aceasta ar însemna creșterea semnificativă a taxelor. În plus, nu are niciun sens dacă nu se rezolvă cauzele realităților negative. Aceasta înseamnă că guvernele trebuie să insiste asupra internalizării costurilor de către antreprenori. Atât creșterea taxelor, cât și, mai ales, obligația internalizării acestor costuri ar reduce semnificativ marja de profit a întreprinderilor – ceea ce producătorii nu încetează să sublinieze.
În final, taxarea sub toate formele a tot crescut pe toată perioada sistemului mondial modern. Toate nivelurile politice multiple ale guvernării au nevoie de taxe pentru plata personalului și pentru serviciile din ce în ce mai numeroase care li se pretind guvernelor. Există de asemenea creșterea a ceea ce s-ar putea numi taxare privată – atât corupția oficialilor guvernamentali, cât și pretențiile de prădător ale mafiei organizate. Taxarea privată este un cost pentru întreprinzător la fel de mult ca și taxele statului. Iar deoarece structurile guvernamentale au crescut mult în mărime, mai ales în ultimii cincizeci de ani, există mai multe persoane care cer mită. Și, deoarece și activitatea economică mondială a crescut, există din ce în ce mai mult loc pentru mafioți.
Totuși, principala cauză a creșterii taxării a rezultat din luptele politice ale mișcărilor mondiale antisistemice. Cererile lor din ultimele două secole au dus la democratizarea politicii mondiale. Fundamental, programul mișcărilor populare a cerut de la stat trei garanții de bază – educație, servicii de sănătate și fluxuri de venit pe viață. Cererile pentru acestea s-au extins constant în două feluri, în ultimii două sute de ani: nivelul serviciilor cerute și deci costurile; și zonele geografice în care s-au făcut cererile. Aceste cheltuieli sunt ceea ce numim „statul social” – o formă care este acum parte a vieții politice normale practic a fiecărui guvern din lume, deși nivelurile serviciilor variază, în mare parte în funcție de cât de bogată este țara respectivă.
Putem concluziona că cele trei mari costuri de producție au crescut constant și s-au apropiat acum destul de mult de asimptotă, pentru ca sistemul să nu poată reveni la echilibru prin multiplele mecanisme folosite în ultimii 500 de ani. Posibilitatea ca producătorii să realizeze o acumulare neîncetată de capital pare să fie pe cale de dispariție.
b) Schimbarea culturală conjuncturală
Scăderea profiturilor pentru producătorii capitaliști a fost însoțită de o schimbare culturală colosală. Este sfârșitul dominației liberalismului de centru din geocultură, adică sensul și consecințele revoluției mondiale din 1968. Povestea revoluției mondiale din 1968 este în mare parte povestea mișcărilor antisistemice din sistemul mondial modern – nașterea, strategia, istoria până în 1968, importanța pentru operațiunile politice ale sistemului mondial modern.
În timpul secolului al XIX-lea, Vechea Stângă, cum a fost numită în revoluția din 1968, a constat în esență din două varietăți de mișcări sociale mondiale, comuniștii și social-democrații, plus mișcările de eliberare națională. Aceste mișcări au luat amploare într-un ritm lent și cu mare efort, în principal în ultima treime a secolului al XIX-lea și prima jumătate a secolului al XX-lea. Multă vreme au fost slabe și oarecum marginale. Iar apoi, în perioada 1945–1968, au devenit foarte repede extrem de puternice, în aproape toate părțile sistemului mondial.
Pare oarecum contraintuitiv că au obținut o asemenea putere tocmai în perioada expansiunii de fază A Kondratieff și la punctul culminant al hegemoniei SUA. Nu cred însă că a fost întâmplător. Amintiți-vă de dorința puternică a capitaliștilor de a evita cu orice preț întreruperea procesului de producție (greve, încetiniri ale ritmului de producție, sabotaj) în perioade de înflorire economică, mai ales a capitaliștilor implicați în cele mai profitabile procese, în industriile de vârf. Dat fiind că expansiunea la acea vreme era deosebit de profitabilă, producătorii erau gata să facă semnificative concesii de salarizare, încredințați că asemenea concesii îi costă mai puțin decât pierderile de profit care ar fi rezultat din întreruperi. Cu siguranță că aceasta a adus cu sine creștea pe termen mediu a costurilor producției, ceea ce va deveni un factor major al declinului cvasi-monopolurilor de la sfârșitul anilor 1960. Dar majoritatea antreprenorilor, și atunci ca și acum, își calculau interesele în funcție de profitul pe termen scurt, nefiind în stare să prezică sau să controleze ceea ce s-ar putea întâmpla după, să zicem, trei ani.
Puterea hegemonică își vedea interesele într-un mod oarecum similar. Grija sa principală era menținerea stabilității relative pe scena geopolitică. Activitățile represive pe scena mondială împotriva mișcărilor antisistemice păreau foarte costisitoare. Unde a fost posibil – căci nu a fost întotdeauna posibil –, Statele Unite au favorizat „decolonizarea” negociată, care avea ca rezultat un regim despre care se putea presupune că va fi mai „moderat” politic pe viitor. Prin urmare, au ajuns la putere mișcările de eliberare națională/naționaliste într-o mare parte a Asiei, Africii și în Caraibe.
În marile dezbateri interne ale mișcărilor din secolul al XIX-lea – marxiștii față în față cu anarhiștii mișcărilor sociale din țările industrializate, naționalismul cultural față în față cu cel politic în mișcările anticoloniale –, marxiștii și naționaliștii politici erau de părere că singurul program credibil era așa-numita strategie în doi pași: mai întâi preluarea puterii de stat, iar apoi schimbarea lumii. În 1945, marxiștii și naționaliștii câștigaseră evident dezbaterile din cadrul mișcărilor și controlau cele mai puternice organizații.
Aceste atitudini relativ permisive ale megacorporațiilor și puterii hegemonice au avut drept consecință faptul că, la jumătatea anilor ’60, mișcările Vechii Stângi își împliniseră aproape pretutindeni scopul istoric de a pune mâna pe putere. Partidele comuniste erau la putere într-o treime a lumii, numindu-se la vremea respectivă blocul socialist. Partidele social-democrate alternau la putere în aproape toate statele dintr-o altă treime – lumea pan-europeană. Iar în 1968, în aproape toate țările coloniale veniseră la putere mișcări de eliberare națională și naționaliste.
Oricât de „moderate” păreau aceste mișcări când se aflau la putere, sistemul mondial era contaminat la vremea respectivă de un triumfalism afișat de toate aceste mișcări.
Proclamau sus și tare credința că viitorul e al lor, că istoria e de partea lor. Iar cei puternici din sistemul mondial modern se temeau că au dreptate. Se temeau de ce era mai rău. Însă cei care au participat la revoluția mondială din 1968 nu erau de aceeași părere. Nu vedeau venirea la putere a mișcărilor Vechii Stângi ca un triumf, ci mai degrabă ca o trădare. În esență, spuneau: deși ați ajuns la putere (pasul întâi), nu ați schimbat deloc lumea (pasul al doilea).
Dacă ascultăm cu atenție retorica participanților la revoluția mondială din 1968 și eliminăm referirile locale (care erau, firește, diferite de la o țară la alta), putem identifica trei teme dominante ale discursului celor care se angajau în numeroasele revolte, indiferent dacă se găseau în blocul socialist, în lumea pan-europeană sau în Lumea a Treia.
Prima temă se referea la puterea hegemonică. Statele Unite nu erau privite drept garantorul ordinii mondiale, ci ca stăpânul imperialist, și încă unul care se întinsese prea mult și acum devenise vulnerabil. Războiul din Vietnam era în toi, iar ofensiva Tet din februarie 1968 era considerată începutul sfârșitului operațiunilor militare americane. Nu era doar atât. Revoluționarii acuzau Uniunea Sovietică de participare tacită la hegemonia SUA. Războiul Rece era, spuneau ei, o fațadă mincinoasă. Înțelegerea de la Ialta privind statu-quo-ului de facto era realitatea geopolitică majoră. Această suspiciune adânc înrădăcinată creștea din 1956. Acest an, 1956, a fost anul în care au avut loc evenimentele din Suez și Ungaria – când niciuna dintre cele două superputeri nu a acționat după retorica Războiului Rece. A fost și anul discursului „secret” al lui Hrușciov la al XX-lea Congres al Partidului Comunist al Uniunii Sovietice, un discurs care a răsturnat retorica stalinistă și multe dintre politici, ducând la o „dezamăgire” pe scară largă în rândul aderenților de până atunci.
A doua temă avea legătură cu mișcările Vechii Stângi, care era atacată pretutindeni fiindcă nu își ținea promisiunile (al doilea pas) odată ajunsă la putere. Militanții spuneau efectiv că, din moment ce nu ați schimbat lumea, trebuie să regândim strategia eșuată și să vă înlocuim cu noi mișcări. Pentru multă lume, modelul era revoluția culturală chineză – care cerea expulzarea „tovarășilor de drum capitaliști” din pozițiile de vârf ale partidului și guvernului.
A treia temă se referea la ceea ce am putea numi populațiile uitate – cei persecutați din pricina rasei, sexului, etniei, sexualității sau oricărui alt aspect prin care se deosebesc de majoritate. Mișcările Vechii Stângi fuseseră toate ierarhice, insistând că doar o singură mișcare dintr-o țară dată poate fi „mișcarea” revoluționară prin excelență și că această mișcare trebuie să dea prioritate unui anume tip de luptă – lupta de clasă în țările industrializate (din nord), eliberarea națională din restul lumii (din sud).
Logica poziției era că orice „grup” care caută să urmeze o strategie autonomă subminează lupta prioritară și deci este contrarevoluționar în mod obiectiv. Toate asemenea grupuri trebuiau organizate în structura ierarhică de partid și subordonate deciziilor tactice venite de la vârf.
Militanții din 1968 insistau ca cererile pentru egalitate din partea tuturor acestor grupuri să nu se mai amâne până într-un viitor ipotetic după „câștigarea” principalei lupte. Aceste cereri erau urgente, iar combaterea persecuției de care sufereau minoritățile era la fel de importantă ca scopurile grupului așa-zis prioritar din prezent. Printre populațiile uitate se numărau în primul rând femeile, minoritățile definite din punct de vedere social (rasiale, etnice, religioase), persoane cu tendințe sexuale multiple, persoane care puneau pe primul plan problemele ecologice sau care luptau pentru pace. Nu există o listă finită a acestor populații uitate, care s-au extins și au devenit și mai militante de atunci și până acum. La vremea respectivă, Panterele Negre din Statele Unite erau un exemplu de frunte al acestui fel de grupări.
Revoluția mondială din 1968 (de fapt, din perioada 1966–1970) nu a dus la o transformare politică a sistemului mondial. De fapt, în majoritatea țărilor, mișcarea a fost înăbușită cu succes și mulți dintre participanți și-au pierdut entuziasmul tineresc, odată cu trecerea anilor. Dar a rămas totuși o moștenire durabilă. Capacitatea liberalilor de centru de a insista că versiunea geopolitică proprie este singura legitimă a fost distrusă în acest proces. Exponenții ideologiilor conservatoare și cu adevărat radicale și-au continuat existența autonomă și au început să urmeze strategii politice și organizaționale autonome.
Consecința acestei schimbări cultural-politice pentru funcționarea sistemului mondial modern a fost enormă. Dată fiind situația critică în care se găsea capacitatea capitaliștilor de a acumula capital la infinit, stabilitatea politică a sistemului mondial modern nu mai era garantată de puterea copleșitoare a liberalismului de centru, cu promisiunea unui viitor din ce în ce mai bun pentru toată lumea, cu condiția ca populația să se supună răbdătoare la acțiunile înțelepte ale celor care au capacitatea specializată de a împlini într-un târziu acest viitor din ce în ce mai bun.
c) Haosul care a urmat
Revoluția mondială din 1968 a fost un succes politic enorm. Revoluția mondială din 1968 a fost un eșec politic enorm. La început dădea impresia că se întinde și înflorește pretutindeni pe glob, însă la mijlocul anilor 1970 părea să se fi stins aproape peste tot. Ce se realizase în această conflagrație vremelnică? De fapt, nu puțin. Liberalismul de centru fusese detronat ca ideologie conducătoare a sistemului mondial, singura ideologie legitimă de facto. Era acum redus la una dintre multiplele alternative. În plus, mișcările Vechii Stângi au fost distruse ca mobilizatorii oricărui fel de schimbare. Totuși, triumful imediat al revoluționarilor din 1968, scăpați de constrângerile liberalismului de centru, s-a dovedit a fi superficial și imposibil de menținut.
Dreapta mondială a fost în același fel eliberată de orice legătură cu liberalismul de centru. A profitat de stagnarea economică mondială și de prăbușirea mișcărilor Vechii Stângi (și guvernelor lor) pentru a lansa o contraofensivă, pe care o numim globalizare neoliberală (de fapt, cu totul conservatoare). Principalele obiective au fost eliminarea tuturor câștigurilor straturilor de jos din perioada A Kondratieff. Dreapta a încercat reducerea costurilor majore de producție, distrugerea statului social în toate versiunile sale și încetinirea declinului puterii SUA în sistemul mondial. Marșul dreptei mondiale pare să fi ajuns la un punct culminant în 1989. Sfârșitul controlului sovietic asupra statelor-satelit din centrul și estul Europei și dezbinarea Uniunii Sovietice înseși în 1991 au dus la un nou și neașteptat triumfalism al dreptei mondiale.
Ofensiva dreptei mondiale a fost un succes răsunător. Ofensiva dreptei mondiale a fost un eșec răsunător. Cu începutul stagnării economice mondiale în anii 1970 (faza B Kondratieff), marii producători capitaliști au mutat multe activități de producție în noi zone, care au părut să se „dezvolte” în mod semnificativ. Însă oricât de benefică a fost aceasta pentru clasa de mijloc din țările respective, care s-a extins considerabil, acumularea de capital la nivel global nu a fost chiar atât de mare, și nici nu s-a comparat cu ce acumulaseră corporațiile în perioada 1945–1970.
Pentru a menține un nivel de apropriere masivă a surplusului de valoare pe plan mondial, capitaliștii au trebuit să își întoarcă atenția către sectorul financiar – ceea ce a ajuns să fie numită „financializarea” sistemului mondial. După cum am mai sugerat, aceasta a fost o trăsătură recurentă ciclic în sistemul mondial modern în ultimii 500 de ani.
Ceea ce susținea acumularea de capital din perioada de după anii 1970 a fost trecerea de la obținerea de profit prin eficiența producției la obținerea de profit prin manipulații financiare, mai corect spus speculații. Mecanismul-cheie al speculațiilor este încurajarea consumului prin îndatorare. (Firește că așa s-a întâmplat de fiecare dată în perioada B Kondratieff.) Diferența, de data aceasta, a constat în scara și ingeniozitatea noilor instrumente financiare folosite pentru activitatea speculativă. Cea mai mare expansiune A din istoria economiei mondiale capitaliste a fost urmată de cea mai mare manie speculativă.
Nu este greu să urmărim scopurile succesive ale îndatorării, fiecare producând propria creștere spectaculoasă și propriul colaps. Prima creștere însemnată a fost cea a prețurilor petrolului indusă de OPEC în 1973 și 1979. Creșterea OPEC a fost sponsorizată nu de membrii radicali OPEC, ci de Arabia Saudită și Iran (al șahului), cei doi aliați apropiați ai Statelor Unite din rândul membrilor OPEC. De mult este justificată bănuiala că au avut sprijinul Statelor Unite.
În orice caz, consecințele financiare ale creșterii prețului petrolului au fost clare. În cuferele țărilor OPEC au curs sume enorme de bani. Aceasta a avut un dublu efect negativ asupra statelor care nu erau exportatoare de petrol din sud și din blocul socialist. Trebuia să plătească mai mult pentru râvnitul petrol și pentru produsele derivate, iar venitul din exporturi a scăzut din pricina recesiunii din America de Nord și Europa de Vest. Balanța dificultăților de plată ale acestor țări a dus la tulburări sociale.
Țările OPEC nu au putut utiliza imediat toată creșterea de venit și au depozitat-o în băncile occidentale. Băncile au trimis emisari în țările din emisfera sudică și din blocul socialist pentru a le oferi împrumuturi prin care să ușureze balanța dificultăților de plată, care au fost acceptate bucuros aproape peste tot. Aceste țări nu au reușit însă să restituie împrumuturile către bănci, fapt care a dus la așa-numita criză a datoriilor. A fost semnalată public odată cu intrarea în incapacitate de plată a Mexicului, în 1982. De fapt, a început odată cu intrarea în incapacitate de plată a Poloniei, în 1980. Măsurile de austeritate puse în practică de guvernul polonez pentru restituirea împrumutului au declanșat Solidarnosc.
Următorul grup de datornici l-au format marile corporații care, începând cu anii 1980, au emis faimoasele junk bonds pentru a-și depăși problemele legate de lichidități.
Aceasta a dus la achiziții din partea unui grup de investitori lacomi, care au făcut bani prin dezmembrarea întreprinderilor. În anii 1990 a început perioada datoriilor individuale, mai ales în țările din Europa și America de Nord, prin folosirea extinsă a cardurilor de credit și apoi prin investițiile imobiliare. Primul deceniu al secolului al XXI-lea a asistat la creșterea remarcabilă a datoriilor publice ale Statelor Unite, ce au rezultat din combinația dintre costurile enorme de război și reducerea pe scară largă a veniturilor din impozitare. Odată cu prăbușirea pieței imobiliare americane în 2007, presa mondială și politicienii au remarcat public că este vorba de o „criză” și au făcut eforturi să salveze băncile și, în cazul Statelor Unite, să tipărească dolari. Apoi s-au îndatorat din ce în ce mai multe guverne, ceea ce a dus la nevoia generalizată de a impune măsuri de austeritate care să reducă datoria de stat, ceea ce a redus semnificativ și cererea efectivă.
Primul deceniu al secolului al XXI-lea a văzut și relocalizarea geografică a aproprierii de capital. Creșterea țărilor așa-zis „emergente”, în primul rând BRICS (Brazilia, Rusia, India, China și Africa de Sud), este un fel de reordonare treptată a ierarhiei sistemului mondial modern, care s-a mai întâmplat și până acum în mod regulat. Însă aceasta presupune că există loc în sistem pentru noi industrii productive de vârf, iar scăderea generalizată a profiturilor pare să combată această posibilitate. Mai degrabă, creșterea din țările BRICS a implicat o sporire a numărului celor care profită de pe urma distribuției surplusului de valoare pe plan mondial. Însă aceasta reduce, și nu crește, posibilitățile acumulării nesfârșite de capital și intensifică, în loc să contracareze, criza structurală a sistemului mondial.
Mai mult, măsurile de austeritate atât de răspândite reduc acum baza de clientelă pentru exporturile țărilor BRICS.
Cel mai probabil rezultat financiar al tulburărilor economice va fi eliminarea finală a dolarului Statelor Unite ca rezervă mondială, urmată nu de înlocuirea cu o altă monedă, ci de o lume multi-monedă care să permită fluctuația constantă a ratelor de schimb valutar, încă un motiv pentru înghețarea finanțării noilor activități productive.
Între timp și în același timp, declinul hegemoniei SUA a devenit ireparabil după efectele fiasco-ului politic și militar al programului neo-conservator de machism militar unilateral întreprins în perioada 2001–2006 de administrația președintelui George W. Bush. Rezultatul a fost realitatea unei lumi multipolare în care există opt-zece centre de putere, suficient de puternice pentru a putea negocia cu alte centre cu autonomie relativă. Însă acum există prea multe centre de putere. O consecință ar fi frecventele încercări de realiniere geopolitică, pe măsură ce fiecare centru urmărește avantajul maxim. Piețele și valutele fluctuante sunt deci provocate de fluctuația alianțelor de putere.
Realitatea de bază este imprevizibilitatea nu numai pe termen mediu, ci și pe termen scurt. Consecințele socio-psihologice ale acestei imprevizibilități pe termen scurt au fost confuzie, furie, criticarea celor de la putere și, mai presus de toate, frică acută. Această frică duce la căutarea de alternative politice nemaiîntâlnite. Media numește această situație populism, dar este mult mai complicat decât sugerează acest termen. Pentru unii, frica duce la căutarea irațională de mai mulți țapi ispășitori. Pentru alții, duce la dorința de a regândi ipotezele adânc înrădăcinate privind funcționarea sistemului mondial modern. Acest lucru se poate vedea în Statele Unite ca diferența dintre mișcările Tea Party și Occupy Wall Street.
Principala grijă a oricărui guvern din lume – din Statele Unite până în China, din Franța până în Rusia și Brazilia, ca să nu mai vorbim de toate guvernele mai slabe de pe scena mondială – a devenit evitarea revoltei muncitorilor șomeri cărora li se alătură clasa de mijloc, e pe cale să își piardă economiile și pensiile. O reacție a fost că toate guvernele au devenit protecționiste (deși o neagă vehement). Motivul pentru acest impuls protecționist este că guvernele caută să obțină bani pe termen scurt, pe orice cale și cu orice preț. Din moment ce protecționismul este insuficient pentru combaterea șomajului, guvernele devin de asemenea și mai represive.
Această combinație de austeritate, represiune și obținere de bani pe termen scurt face ca situația globală să fie și mai nefastă. Și care explică blocajul și mai grav al sistemului. Blocaj care va da naștere la fluctuații și mai mari și deci va face ca predicțiile pe termen scurt – atât economice, cât și politice – să fie și mai puțin demne de încredere, ceea ce va agrava și mai mult frica și înstrăinarea. Este un ciclu negativ.
d) Lupta politică pentru sistemul înlocuitor
Întrebarea cu care se confruntă lumea în prezent nu este cum pot guvernele să reformeze sistemul capitalist pentru a-i înnoi capacitatea de obținere de capital neîncetat. Nu există o cale de a face asta. Așa că întrebarea a devenit: ce va înlocui acest sistem? Și este întrebarea care se pune și pentru cei 1%, și pentru cei 99%, ca să folosim terminologia introdusă în 2011. Firește, nu toată lumea este de acord, sau nu toată lumea formulează astfel. De fapt, majoritatea încă mai pleacă de la ipoteza că sistemul continuă să funcționeze după vechile reguli, poate puțin schimbate. Nu este greșit. Numai că, în situația prezentă, folosirea vechilor reguli intensifică de fapt criza structurală.
Există însă unii actori care sunt foarte conștienți de criza structurală. Își dau seama că, fiindcă nu putem menține sistemul prezent, putem alege ce cale să urmăm de la această răscruce la care ne aflăm, ce fel de sistem istoric vom construi. Indiferent dacă ne dăm sau nu seama, trăim în mijlocul unei lupte pentru sistemul succesor. Deși studiile de complexitate insistă că rezultatul unei asemenea bifurcări este imprevizibil în sine, cu toate acestea soluțiile pentru care poate opta lumea sunt foarte clare și se pot schița în termeni generali.
Un fel de nou sistem stabil posibil este cel care reține trăsăturile de bază ale prezentului sistem: ierarhie, exploatare și polarizare. Capitalismul este departe de a fi singurul sistem cu asemenea trăsături, iar unul nou ar putea fi și mai rău decât capitalismul. Alternativa logică este un sistem relativ democratic și relativ egalitarist. Acesta nu a existat niciodată; este doar o posibilitate. Firește, niciunul dintre noi nu poate proiecta niciuna dintre alternative cu toate amănuntele instituționale. Un astfel de proiect va evolua pe măsură ce prinde viață noul sistem.
Am dat denumiri simbolice celor două posibilități. Le numesc „spiritul Davos” și „spiritul Porto Alegre”. Numele în sine nu sunt importante. Ceea ce trebuie analizat sunt strategiile organizaționale probabile în fiecare parte ale acestui conflict care a început aproximativ în anii 1970 și care va continua cel mai probabil până în 2040 sau 2050.
Luptele politice ale unei crize structurale au două caracteristici. În primul rând, există o schimbare fundamentală de situație față de cea a funcționării „normale” a unui sistem istoric. În timpul vieții „normale”, există o puternică presiune de a reveni la echilibru. De aceea putem vorbi de „normalitate”. Dar într-o criză structurală, fluctuațiile sunt ample și constante, iar sistemul se îndepărtează și mai mult de echilibru. Este definiția unei crize structurale. Rezultă că, oricât de radicale sunt „revoluțiile” într-o perioadă „normală”, efectul lor este limitat. Prin contrast, în timpul unei crize structurale, micile mobilizări sociale au efecte enorme. Este așa-numitul „efect fluture”, când voința liberă prevalează asupra determinismului.
A doua caracteristică însemnată pe plan politic este că niciun „spirit” alternativ nu se poate organiza în așa fel încât un grup mic să își determine pe deplin acțiunile. Există mai mulți jucători, care reprezintă diferite interese, care cred în diferite tactici pe termen scurt, iar coordonarea dintre ei este greu de realizat. Mai mult, militanții ambelor părți trebuie să consume energie pentru a convinge grupul din ce în ce mai mare de potențial susținători de utilitatea acțiunilor lor. Nu numai sistemul este haotic, ci și lupta pentru sistemul succesor.
Ceea ce putem percepe până acum sunt strategiile care ies la lumină în practică. Tabăra „spiritului Davos” este divizată profund. Un grup favorizează represiunea violentă imediată și pe termen lung și investește resursele în organizarea unei rețele armate care să suprime opoziția. Există însă un alt grup care consideră că represiunea nu este deloc utilă pe termen lung. Acest grup favorizează strategia di Lampedusa, care propune să se schimbe totul, ca să nu se schimbe nimic. Vorbesc de meritocrație, capitalism verde, mai multă echitate, mai multă diversitate și toleranță față de rebeli – toate cu scopul de a combate un sistem bazat pe democrație relativă și egalitate relativă.
Tabăra „spiritului Porto Alegre” este de asemenea împărțită. Există cei a căror tactică pentru perioada de tranziție reflectă concepția lor despre cum trebuie construită lumea. A fost uneori numită „orizontalism”. În practică, urmărește maximizarea dezbaterilor și căutarea unui consens relativ în rândul persoanelor de diferite origini și cu interese imediate. Propune instituționalizarea unei descentralizări funcționale a mișcării și a lumii. Iar acest grup a accentuat realitatea a ceea ce s-a numit adesea „criză civilizațională”, prin care se înțelege de fapt respingerea obiectivului de bază al creșterii economice și substituirea acestuia cu încercarea de a ajunge la o balanță rațională de obiective sociale care să aibă ca rezultat tocmai democrația relativă și egalitarianismul relativ.
Acestora li se opune grupul care insistă că, într-o luptă pentru putere politică, organizarea verticală de orice fel este un sine qua non, altfel grupul este sortit eșecului. Acest grup accentuează și importanța realizării creșterii economice semnificative pe termen scurt în zonele mai puțin „dezvoltate” în prezent ale globului pentru a avea de unde redistribui beneficiile.
Astfel, nu avem imaginea unei lupte simple dintre doi oponenți, ci mai degrabă aceea a unui teren politic cu patru grupări, ceea ce produce multă confuzie, confuzie în același timp intelectuală, morală și politică. Și aceasta duce și mai mult la incertitudinea rezultatului.
În final, o asemenea incertitudine accentuează problemele pe termen scurt ale sistemului existent. Asemenea incertitudine este și însuflețitoare (sentimentul că acțiunile au efect vizibil), și paralizantă (sentimentul că nu ne putem mișca deoarece consecințele pe termen scurt sunt atât de incerte). Este adevărat și pentru cei care beneficiază de pe urma sistemului existent (capitaliștii), și pentru cei care sunt clasele inferioare numeroase.
Deci, ca să reluăm, sistemul mondial modern în care trăim nu poate continua, fiindcă s-a depărtat prea mult de echilibru și nu mai permite capitaliștilor să acumuleze la nesfârșit capital. Și nici clasele inferioare nu mai cred că istoria e de partea lor și că descendenții lor vor moșteni indubitabil lumea. În consecință, trăim într-o criză structurală în care se dă o luptă pentru sistemul succesor. Deși rezultatul este imprevizibil, putem fi siguri că una dintre părți va câștiga în deceniile următoare și se va instaura un nou sistem mondial rezonabil de stabil (sau mai multe sisteme). Ceea ce putem face cu toții este să încercăm să analizăm opțiunile istorice, să facem o alegere morală a rezultatului preferat și să evaluăm tacticile politice optime pentru a ajunge în acel punct.
Istoria nu este de partea nimănui. Cu toții ne putem înșela asupra felului în care trebuie să acționăm. Din moment ce rezultatul este imprevizibil în sine și nu depinde de factori externi, avem cel mult o șansă de 50% de a obține sistemul mondial care ne convine. Dar un raport de 50–50 este mult, nu puțin.


2
SFÂRȘITUL CLASEI DE MIJLOC:
NU MAI EXISTĂ CALE DE SCĂPARE
de Randall Collins
Asistăm la momentul în care ajunge în prim-plan o slăbiciune structurală pe termen lung a capitalismului. Este vorba de înlocuirea tehnologică a forței de muncă de către mașini, lucru care în ultimii douăzeci de ani a luat forma computerizării și introducerii tehnologiilor informației. Acest proces se accelerează în prezent și amenință existența clasei de mijloc. Argumentul meu nu este unul prea original. Și Marx a vorbit despre un mecanism de înlocuire de către tehnologie, și anume înlocuirea cu mașini a muncitorilor din fabrici, referindu-se inclusiv la cicluri de afaceri, scăderea ratei profitului, iar în teoriile neo-marxiste din prezent se vorbește de financializare și criză financiară. Ceea ce vreau totuși să subliniez este că procesul înlocuirii forței de muncă în favoarea tehnologiei, dus la extrem, va genera criza pe termen lung și poate chiar terminală a capitalismului, fără influența celorlalte procese din teoria marxistă și neo-marxistă. Ciclurile de afaceri pot fi neclare și imprecise în ceea ce privește temporalitatea și variabile în privința amplitudinii oscilațiilor, la fel ca fluctuațiile Kondratieff și hegemoniile din sistemul mondial la nivel global. Crizele financiare pot fi contingente și evitabile dacă se iau măsurile corecte. Nu contează. Criza structurală a înlocuirii forței de muncă transcende ciclurile financiare și creșterile financiare spectaculoase. Este amenințarea profundă a viitorului capitalismului. Da, există crize pe termen scurt declanșate de mecanisme financiare, ciclice sau de alt fel; dar aici mă concentrez pe o modificare structurală pe termen lung care va avea cel mai probabil ca rezultat sfârșitul capitalismului în următorii 30 până la 50 de ani.
Nu doresc să dezbat puritatea sau autenticitatea lecției pe care o împrumut de la Marx. Sociologia astăzi, dacă crede în ceva, crede în procese multiple, cauze multiple și paradigme multiple, care ne ajută să facem față anumitor aspecte ale lumii. Într-un sens important, în sociologie, Weber a câștigat în fața lui Marx și vorbim cu toții de întrepătrunderea claselor, politicii, culturii și chiar și a sexelor. Cu toate acestea, există momente când problema este trăsătura-cheie a schimbării structurale pe termen lung – mai ales când este vorba de criză structurală. Aici, în ciuda multidisciplinarității și celebrării diversității intelectuale, găsesc o ocazie când mi se pare că există o teorie care reușește mult mai bine decât celelalte să explice mecanismele crizei și direcția schimbării structurale pe termen foarte lung. Teoria pe care o susțin este o versiune simplificată a viziunii fundamentale formulate de Marx și Engels deja în anii 1840.
Este într-adevăr marxism simplificat. Nu există teoria forței de muncă și valorii, nu există nicio referire la exproprierea forței de muncă de mijloacele de producție, și nici la înstrăinarea omului. Nu are niciun fel de pretenții ontologice și nici nu prevede emaniciparea la sfârșitul crizei. Am reținut doar teoria unei crize economice pe termen lung; avem nevoie de alte direcții de sociologie pentru ce se întâmplă ca răspuns la criză și ce va apărea din punct de vedere politic și social după aceea. Mai mult, nu este o teorie a cuceririi statului ca rezultat al crizei economice, ceea ce nu este neapărat în sine o teorie a revoluției – deși la sfârșit voi discuta ce au aflat sociologii despre cauzele revoluției. Și, deși are implicații pentru viitorul socialismului, nu este o teorie a socialismului sau o propunere de a corecta greșelile socialismului din trecut. Nu, este în primul rând o teorie a crizei.
Înlocuirea forței de muncă de către tehnologie este mecanismul prin care inovațiile în materie de echipamente și organizație economisesc forța de muncă, permițând astfel ca mai puțini angajați să producă mai mult, cu costuri mai mici. După Marx și Engels, capitaliștii se întrec să crească profitul; cei care nu reușesc sunt scoși de pe piață. Dar, pe măsură ce muncitorii sunt înlocuiți de mașini, crește șomajul și scade cererea. Tehnologia promite abundență, dar potențialul produs nu se poate vinde pentru că prea puține persoane au venituri suficient de mari pentru a-l cumpăra. Extrapolând această tendință structurală fundamentală, Marx și Engels au prezis prăbușirea capitalismului și înlocuirea acestuia cu socialismul.
De ce nu s-a întâmplat așa în cei 160 de ani de la formularea teoriei? După cum bine știm, acolo unde au ajuns la putere regimurile socialiste, tranziția nu a fost cauzată de criza economică a capitalismului – și nici când au fost înlăturate. Ceea ce vreau să subliniez aici este absența prăbușirii definitive a capitalismului din pricina șomajului tehnologic. Marx și Engels s-au concentrat asupra înlocuirii forței de muncă proletare; nu au prevăzut creșterea masivă a clasei de mijloc formate din funcționari, clerici și profesioniști cu studii superioare. Dar de aceea prezic acum revenirea crizei șomajului tehnologic. Până în anii ’80 sau ’90, mecanizarea a înlocuit munca manuală. În cel mai recent val de tehnologie, acum a fost înlocuit personalul administrativ, parte a clasei de mijloc. Tehnologia informației este tehnologia comunicațiilor, care a lansat a doua mare eră a reducerii locurilor de muncă, înlocuirea forței de muncă angajate în domeniul comunicațiilor, adică clasa de mijloc. Mecanizării i s-au alăturat acum robotizarea și electronicizarea – un termen urât și stângaci pe care îl putem adăuga vocabularului de termeni urâți care ne dictează viitorul pe termen lung.
Când clasa muncitoare s-a micșorat din pricina mecanizării, capitalismul a fost salvat de dezvoltarea clasei de mijloc. Acum, computerizarea, internetul și valul de micro-tehnologie încep să ia locul clasei de mijloc. Poate capitalismul supraviețui acestui nou val de șomaj tehnologic?
În trecut, capitalismul a depășit crizele de șomaj tehnologic prin cinci mari căi de scăpare. Voi arăta că toate acestea sunt acum blocate – sunt toate drumuri înfundate.

Calea de scăpare numărul 1: noua tehnologie creează noi locuri de muncă și noi sectoare de locuri de muncă
Pesimismul legat de noua tehnologie este de multă vreme privit ca inutil și greșit. „Luddiții” din 1811, care distrugeau mașinile ce lăsau muncitorii din manufacturi fără locuri de muncă, nu vedeau că sistemul lor de producție făcea loc unui sistem de fabrici care avea să dezvolte enorm industriile și să crească timp de peste un secol numărul de muncitori din fabrici. Teoria dezvoltării formulată la mijlocul secolului al XX-lea arăta că tendința firească este trecerea prin sectoarele de muncă primar, secundar și terțiar – adică extracție, manufactură și administrație sau servicii. Dar teoria dezvoltării nu era decât o generalizare empirică dintr-un anumit moment al istoriei; nu există nicio garanție că acest proces va continua la nesfârșit. În agricultură, domeniu în care existau marea majoritate a locurilor de muncă, sunt în prezent aproximativ 1% din slujbe, în economiile dezvoltate; manufactura a trecut de la un maxim de aproximativ 40% la 15% sau și mai puțin. Aceste cifre arată magnitudinea a ceea ce poate face înlocuirea forței de muncă de către tehnologie. Este plauzibilă o reducere similară în sectorul administrativ/de servicii.
Schumpeter, cel mai bun teoretician al inovării capitaliste, spune că noile produse – și deci principalele surse de profit – intră pe piață prin reorganizarea factorilor de producție în noi combinații; întotdeauna implicând ceea ce Schumpeter a numit „distrugere creativă”. Cu toate acestea, economiștii inspirați de Schumpeter nu se bazează nici ei decât pe extrapolarea tendințelor din trecut, și anume că numărul de locuri de muncă create de noile produse va compensa numărul de locuri de muncă pierdut prin distrugerea vechilor piețe.
Niciuna dintre aceste teorii nu ia în considerare înlocuirea de către tehnologie a forței de muncă din comunicații, supapa de siguranță care a adus în trecut noi locuri de muncă pentru a compensa pierderea celor vechi. S-a afirmat că, pe măsură ce lucrătorii din centralele telefonice și funcționarii își pierd locurile de muncă prin introducerea de sisteme automatizate și computerizate, la fel de multe persoane se vor angaja ca dezvoltatori de software, informaticieni și vânzători de telefoane mobile. Dar nimeni nu a demonstrat satisfăcător egalitatea ca număr dintre aceste două categorii; și nici de ce automatizarea sarcinilor tehnice și comunicative – de pildă, cumpărăturile pe internet – nu ar reduce de asemenea numărul de locuri de muncă pentru clasa de mijloc. Șomajul tehnologic este un fenomen actual. De câțiva ani, vânzătorii de la casa de marcat sunt înlocuiți treptat de case automate, reducând una dintre cele mai mari categorii de angajați din sectorul de servicii. La un nivel mai înalt de calificare, jurnaliștii profesioniști sunt destituiți prin micșorarea sau dispariția ziarelor, sub influența concurenței știrilor online, produse de un mic număr de jurnaliști plătiți și un mare număr de bloggeri amatori, neplătiți.
Computerizarea clasei de mijloc nu este compensată de crearea de noi locuri de muncă în același ritm. Se creează noi locuri de muncă, dar nu la fel de multe cât cele eliminate, și nici nu se înlocuiesc veniturile pierdute. De aceea nu au reușit programele de recalificare a șomerilor să afecteze rata șomajului structural. Computerizarea și internetul au generat noi sectoare de muncă: design de software, construirea de site-uri de internet, numeroase servicii de consultanță și informaționale online, în care angajații lucrează de acasă. Însă remunerațiile sunt mici, nu surprinzător, din pricina accesului ușor pentru un număr din ce în ce mai mare de competitori, dintre care mulți își oferă serviciile gratis. Deși tehnologia informației generează noi activități, nu generează și locuri de muncă plătite în același ritm în care le elimină pe cele existente. Proliferarea blogurilor de opinie nu compensează eliminarea locurilor de muncă plătite din jurnalism.
Dacă ne concentrăm doar pe locurile de muncă plătite din domeniul IT comparativ cu locurile de muncă eliminate din pricina noilor tehnologii ale informației, și extrapolăm tendințele pe mai multe decenii, este plauzibil oare să deducem că 70% din locurile de muncă pe plan mondial vor fi reprezentate de programatori și designeri de software și aplicații? Să nu uităm că domeniul este încă unul tânăr, nu nou-născut, și nu a ajuns încă la maturitate. Metafora este prea biologică, însă ideea este că urmează să apară tehnologii și mai sofisticate: inteligența artificială, care presupune că mașinile preiau de la oameni procesele cognitive superioare. Când programarea calculatoarelor va fi făcută ea însăși de calculatoare, la fel ca și crearea de noi aplicații, înlocuirea forței de muncă a clasei de mijloc va fi completă. Nu va mai exista calea de scăpare a locurilor de muncă pentru programatori. Oricum nu erau suficiente pentru a compensa numărul de locuri de muncă pierdute; iar în timp, numărul de locuri de muncă create pentru oameni comparativ cu munca preluată de calculatoare va fi o felie din ce în ce mai îngustă – un canal ai cărui pereți se apropie din ce în ce mai mult.
Într-o economie avansată, precum cea a SUA, locurile de muncă din sectorul de servicii au ajuns să reprezinte aproximativ 75% din forța de muncă, ca rezultat al declinului din industrie și agricultură (Autor și Dorn 2011). Dar sectorul de servicii devine și el din ce în ce mai restrâns tot din pricina economiei IT, care nu are cu mult peste 25 de ani. Vânzarea devine din ce în ce mai automatizată: prin mesaje generate de computer, prin cumpărăturile online, până și în magazine vânzătorii sunt înlocuiți de cititoare electronice. Pozițiile de conducere vor pierde și ele în fața inteligenței artificiale.
Nu există un sfârșit intrinsec pentru acest proces de înlocuire a oamenilor de către calculatoare și alte mașini. Înlocuirea muncii umane va continua, nu doar în următorii douăzeci de ani, ci și în următorii o sută, chiar și o mie de ani – dacă nu intervine o cauză externă care să schimbe mecanismul de la baza șomajului tehnologic: competiția capitalistă.
Lumea viitorului condusă de calculatoare nu va fi neapărat cea zugrăvită de George Orwell în 1984, unde tehnologia înaltă este folosită pentru supraveghere și control autocratic al statului. Orwell a trecut cu vederea dimensiunea economică, și anume că tehnologia înaltă nu afectează doar politica, ci și locurile de muncă. La fel ca în versiunea benignă a viitorului din filmele cu aventuri spațiale, unde nu se pune niciodată problema cine este proprietarul roboților și calculatoarelor. În lumea reală, răspunsul este: marile sisteme de calculatoare sunt și vor fi proprietatea marilor capitaliști. Manufactura de hardware și software este o întreprindere capitalistă. Companiile de rețele de socializare (Facebook, Google, Amazon, Twitter sau cele care vor apărea în următoarele decenii) manifestă același tipar ca dezvoltarea istorică a oricărei alte forme de întreprindere capitalistă: inovare rapidă legată de alte inovații, proliferarea competitorilor, dispariția multora prin dezvoltarea câtorva, investiții entuziaste pe piețele financiare, apoi presiuni financiare și colapsul foștilor campioni. Consolidarea în oligopol în era IT se petrece exact la fel ca în valurile anterioare de apariție de noi tehnologii. Deoarece perioada IT este încă la început, nu este clar dacă drumul către oligopol este altfel decât în era căilor ferate sau industriei auto; până acum pare că viteza cu care ne îndreptăm spre oligopol este mult mai mare decât în epocile precedente. (Acesta nu este un aspect central al destituirii clasei de mijloc; până când mai are loc acest fenomen, indiferent dacă există un grad ridicat de oligopol sau nu, nu este afectată prea mult criza pe termen lung a capitalismului.)
Însă se poate obiecta că tehnologiile informației sunt diferite. Computerizarea nu este doar ceva ce se întâmplă în marile companii, cu marii angajatori; și oamenii de rând o folosesc și se bucură de ea. Computerele nu sunt doar proprietatea capitaliștilor; ci a tuturor. Este ca și cum ai fi spus în 1925 și 1955 că industria auto nu este o industrie capitalistă, fiindcă am și eu mașină, am libertatea să mă duc unde vreau, să fug, să fac sex pe bancheta din spate, să fac curse pe șosea dacă vreau. Entuziasmul pentru produsele industriei capitalismului este ceea ce a adus atât de mult succes capitalismului. Foarte bine, bucurați-vă cât puteți. Faptul că ascultați muzică portabilă la orice oră și în orice loc, că puteți posta și viziona imagini și texte și tot ceea ce le permite noua tehnologie consumatorilor contemporani, toate acestea nu au nicio legătură cu problema locurilor de muncă pentru persoane ca dumneavoastră. Popularitatea automobilelor nu a fost doar bucuria consumatorului; reflecta o industrie care, timp de mai multe decenii, a generat un număr mare de locuri de muncă bine plătite. După aceea, înlocuirea locurilor de muncă prin tehnologie și consolidarea capitalismului au redus drastic locurile de muncă în sectorul auto. Toate produsele electronice din ziua de azi care absorb atenția și entuziasmul oamenilor nu vor înlătura criza capitalistă dacă aceiași consumatori nu își mai găsesc loc de muncă. Până la urmă, nu își vor mai permite să cumpere aceste produse, și nici producătorii nu le vor mai putea vinde. Sub această formă se va manifesta criza capitalistă profundă și structurală.

Calea de scăpare numărul 2: răspândirea geografică a piețelor
Avem tendința să considerăm răspândirea piețelor globalizare, dar globalizarea nu este decât o diferență cantitativă, și nu calitativă. Până și între granițele unui stat, piețele au crescut răspândindu-se în zone unde produsul era inițial necunoscut; astfel încât condițiile locale au adus profit inovatorului din alte părți. Răspândirea geografică lucrează în tandem cu inovația și susține existența continuă a frontierelor piețelor. Piețele dinamice au avut întotdeauna prospețimea noului, prestigiul cultural de a fi un centru sau de a ține pasul cu centrul, sau prestigiul negativ de a încerca să scape de desuetudine. Versiunea liberală a acestui mecanism, pe scara globală sau interstatală, este teoria modernizării sau dezvoltării; toate regiunile lumii trec succesiv prin toate etapele, până când putem presupune că toate vor fi economii de servicii de sector terțiar dezvoltate complet. În prezent asistăm, afirmă unii, la evoluția acestui proces în India și China, marile națiuni ale Lumii a Treia care înaintează inexorabil către modernitate.
Versiunea neo-marxistă a acestui proces este teoria sistemului mondial (Artiști 1994; Charad-dinh 1989; Wallerstein 1974–2011). Este o versiune mai puțin benignă a răspândirii geografice a piețelor capitaliste; dominația pieței mondiale este susținută de putere militară și influență politică; centrul hegemonie exploatează forța de muncă sau materia primă de la periferie, cu ajutorul unei curele de transmisie de regiuni semiperiferice. Teoria sistemului mondial complică tiparul printr-o succesiune de hegemonii marcate de războaie majore și valuri lungi Kondratieff de expansiune relativă și stagnare pe piețele mondiale. Dar aceste cicluri de hegemonii în serie – Spania, Olanda, Marea Britanie, Statele Unite, probabil China – se sfârșesc în mod logic când se epuizează periferiile și toate regiunile globului sunt incluse în piața capitalistă. Nu mai există supapă de siguranță, nu au mai rămas regiuni de exploatat; seacă izvorul profitului capitalist.
Lăsând deoparte meritele specifice ale predicțiilor teoriei sistemului mondial, ceea ce vreau să subliniez este că globalizarea piețelor elimină în prezent locurile de muncă pentru clasa de mijloc. Tehnologia internetului permite funcționarilor din India – sau din altă parte – să concureze pentru locurile de muncă din zona de servicii a afacerilor informatizate din regiunile capitaliste centrale ale lumii. Dacă în trecut clasa de mijloc era protejată de concurență mai mult decât clasa muncitoare, acum nu mai este adevărat; internetul creează o mulțime mult mai mare de lucrători care pot accede la locuri de muncă, mai ales dacă nu trebuie să se deplaseze fizic la distanțe mari. Globalizarea contemporană implică și călătorii internaționale rapide. Conducerea și profesioniștii își mută fizic expertiza și talentul de negociator către zonele antreprenoriale de pretutindeni de pe glob; aceasta are drept efect omogenizarea muncii clasei de mijloc superioare producând o singură piață a forței de muncă, cu perspectiva reducerii costurilor managementului și eliminării forței de muncă de nivel tehnocratic mai înalt. Intensificarea legăturilor duce la competiție mai mare pentru locuri de muncă și reduce salariile clasei de mijloc. Acest proces este relativ recent; boom-ul de îmbogățire a clasei de mijloc superioare din ultimele decenii devine vulnerabil la aceeași disponibilizare structurală cu care i-au năpăstuit pe angajații lor experții în reducerea costurilor. Profesioniștii de nivel înalt și specialiștii se confruntă cu o existență mult mai competitivă și mai incertă decât până acum, când erau protejați de enclavele naționale.
În trecut, migrația internațională a oferit forță de muncă ieftină pentru centrele de manufactură, iar mai recent pentru nivelurile inferioare ale economiilor cu servicii avansate, ceea ce a însemnat pierderea locurilor de muncă pentru clasa muncitoare din națiunile înstărite. Acum, când tehnologia comunicațiilor are tendința de a răspândi capitalul cultural în mod omogen pe glob, își pierd locurile de muncă clasa de mijloc și clasa de mijloc superioară.

Calea de scăpare numărul 3: meta-piețele financiare
Dacă clasa muncitoare și apoi clasa de mijloc își pierd locurile de muncă prin introducerea tehnologiei, putem rezolva problema devenind cu toții capitaliști? Argumentul acesta a fost propus când fondurile de pensii ale angajaților au ajuns să joace un rol însemnat pe piețele financiare și când s-au dezvoltat firmele de servicii financiare, care și-au lărgit agresiv baza de clienți. În țări ca SUA, unde mulți sunt proprietari de imobil, creșterea prețurilor la case a adus oportunități nu doar pentru a privi cumpărarea de case drept speculație, ci și pentru a retrage bani sub formă de cash pentru cheltuieli din prețurile inflatate. Aceste practici financiare au fost unele dintre sursele pe termen scurt ale crizei economice din prezent și mai ales ale dezastrului financiar din 2008.
Nu spun că criza din prezent este începutul sfârșitului capitalismului. Cel mai probabil vom ieși și din această criză, ca și din alte crize de până acum, pe termen scurt, rămânând însă efectele negative pe termen lung. Criza financiară a fost discutată mult. Ceea ce vreau să examinez nu sunt crizele pe termen scurt, ci contribuția financializării la înlocuirea forței de muncă a clasei de mijloc.
Recentele manipulări financiare sunt exemplele unei tendințe structurale mai profunde în capitalism: piramidarea meta-piețelor pe piețele financiare. Capitalismul, de când a intrat în faza de creștere autosusținută sau expansiune declanșată din interior, a legat piețele de bunuri materiale și servicii cu piețele de instrumente financiare. Schumpeter (1939) a definit capitalismul antreprenorial drept întreprindere realizată cu capital împrumutat. Piețele statice nu fac decât să reproducă stocurile existente și forța de muncă, dacă nu apar noi combinații din fluxul circular de reproducere; aceasta se întâmplă prin împrumuturi care vor fi restituite în viitor. Astfel, în viziunea lui Schumpeter (1911), băncile sunt cartierul general al sistemului capitalist, ele hotărând unde să se aloce bani pentru dezvoltare. Dar, deoarece finanțările sunt speculative prin definiție, relația cu situația materială existentă variază enorm. În straturile superioare ale sistemului financiar se pot regăsi sume de câteva ori mai mari decât valoarea a ceea ce se cumpără și se vinde în materie de bunuri și servicii materiale; se vede de exemplu în imensele sume din speculațiile internaționale de valută, în relație cu mărimea PIB-ului, sau sumele extraordinar de inflatate din fondurile speculative, mai ales înainte de criza din 2008.
Prin piramidarea meta-piețelor înțeleg tendința istorică a oricărei piețe financiare date de a crea o piață de ordin mai ridicat cu instrumente financiare de ordin mai scăzut. În practicile sociale reale, banii de fapt reprezintă promisiuni de plată viitoare. Astfel, specialiștii financiari pot crea promisiuni de a plăti promisiuni de a plăti și așa mai departe până la aproape orice nivel de complexitate. Împrumuturile, ipotecile, investițiile, hârtiile de valoare, toate acestea sunt niveluri relativ inferioare ale piramidei. Vânzarea în lipsă de acțiuni, revânzarea de pachete de ipoteci pe piețe secundare, achizițiile pe datorie, fonduri mutuale, fonduri speculative și alte scheme complexe de tranzacționare sunt piețe de nivel mai înalt față de instrumentele bursei. În principiu nu există limită superioară, se pot adăuga oricâte niveluri de instrumente financiare. Se pot genera sume foarte ridicate la nivelurile mai înalte, deși convertirea banilor în bunuri și servicii de nivel scăzut este problematică. Iluzia se creează pentru că sunt toate desemnate prin aceeași unitate – dolari, lire sterline, euro –, dar aceste sume nominale pot ajunge atât de ridicate, încât este efectiv imposibil să se obțină numerar pe ele în lumea materială reală.
Piețele financiare piramidale sunt în mare măsură un construct social. Firește că totul este într-un fel sau altul un construct social, dar unele constructe sunt mai apropiate sau mai îndepărtate de constrângerile materiale. O armată, de pildă, are o dimensiune socială importantă, mai ales în luptă, unde, după cum spunea Napoleon, moralul este mai important de trei ori decât materialul, însă o armată care este de cinci ori mai mare și are de cinci ori mai mult armament decât inamicul va câștiga aproape întotdeauna, cu condiția să păstreze un grad minimal de coeziune socială. În lumea instrumentelor financiare piramidale, moralul – adică procesele interacționale ale rețelei și emoțiilor – este față de economia materială în proporție de cel puțin 6 la 1 (care este proporția dintre banii împrumutați și depozitele fizice), mergând până la poate chiar mai multe sute la unu în cazul manipulărilor financiare complexe. Ca sociologi, trebuie să privim constructul social nu ca o constantă filosofică, ci ca pe un set de variații care poate fi teoretizat atât în relația statică față de structurile rețelei, cât și în dinamica boom-urilor și crizelor de-a lungul timpului.
Ideea mea principală aici este că, cu cât sunt mai piramidale meta-piețele financiare, cu atât sunt mai volatile și mai vulnerabile la criză, cu maxime și minime care sunt disproporționate față de ceea ce se întâmplă în economia materială de nivel mai jos. Dar există și o parte optimistă – optimistă dacă sunteți de partea capitalismului. Piețele financiare sunt flexibile prin definiție, ca niște baloane uriașe făcute dintr-un material magic care se poate umfla la infinit. Aceasta face plauzibilă ideea că oricine poate deveni capitalist finanțist și poate juca marele joc de pe piețele financiare. Și, într-adevăr, participarea populară pe piețele financiare a crescut semnificativ la sfârșitul secolului al XX-lea și începutul celui de-al XXI-lea, prin fondurile de pensii pentru angajați, prin milioanele de mici investitori la bursă și prin speculațiile cu ipoteci imobiliare în schema Ponzi a pieței imobiliare inflaționare.
Până când mai poate continua? Poate salva capitalismul? Ar fi cu siguranță un drum accidentat, dată fiind volatilitatea inerentă a piețelor financiare și tendința de boom-uri și crize. A fost un tipar istoric prelungit, de la mania investițiilor în lalelele olandeze din 1637 și scandalul Companiei Mărilor Sudului din 1720. Colapsurile speculative au devenit atât de comune, încât Schumpeter (1939) considera ciclurile de afaceri parte intrinsecă a capitalismului și prezența lor un reper istoric al existenței dinamicii capitaliste autonome. Putem întoarce argumentul istoric; crizele speculative au trecut întotdeauna și întotdeauna piețele financiare și-au revenit. Crizele financiare îi stau în fire fiarei capitaliste, iar istoria ne învață că ne vom reveni din orice criză financiară. Iarăși avem o generalizare empirică fără o bază teoretică credibilă. Ce se întâmplă când criza financiară se combină cu dispariția structurală a locurilor de muncă pentru clasa de mijloc, înlocuirea prin tehnologie a întregii forțe de muncă? Pot veniturile din sectorul financiar să înlocuiască în întregime salariile ca sursă primară de venit pentru toată lumea?
Există două posibilități: fie devenim cu toții capitaliști și trăim din profitul din investiții, fie sectorul financiar însuși devine principala sursă de locuri de muncă – creșterea forței de muncă din sectorul financiar. Dacă luăm prima posibilitate, este greu de vizualizat un viitor în care toată lumea este investitor financiar. Este nevoie de o acumulare inițială de fonduri pentru a deschide un cont de investiții, potul cu care să intri în joc. Micii investitori încep cu salariile, economiile și pensiile: dar tocmai acestea vor dispărea în scenariul șomajului tehnologic. Am ajuns la frontiera teoriei aici, iar viitorul economiei politice se prea poate să includă lucruri pe care nu le-a închipuit filosofia lui Horațiu. Dar este oare plauzibil un viitor în care totul este automatizat și populații întregi își petrec viața ca investitori financiari, o armată de cartofori care își duce traiul în cazinouri? Nu toată lumea face bani din investiții; unii își pierd investițiile chiar și când vremurile sunt bune, iar în timpul unei crize, majoritatea. Și odată ce sunt eliminați de pe piețele financiare, mai pot reveni, dacă nu au venituri și din altă parte?
Piețele financiare nu sunt prin definiție echitabile, concentrează averile în vârful piramidei, la marii jucători. Aceștia fac profituri pe seama jucătorilor mici și mijlocii din piețele de nivel mai înalt datorită relațiilor, perspectivei cunoscătorului, avantajelor de care se bucură cel care se mișcă primul și capacității de a supraviețui fluctuațiilor mai bine decât micii jucători. Nivelurile piramidale ilustrează teoria Vivianei Zelizer (1994) că banii nu sunt omogeni, ci plurali, există diverse seturi de valută care circulă în propriile rețele sociale. Cei care joacă în circuitul fondurilor speculative, de pildă, Sunt un grup restrâns de persoane și organizații; micii jucători nici nu au voie prin lege să pătrundă pe aceste piețe. Poate că nici nu contează; în utopia financiară idilică a viitorului, investitorii principali se vor îmbogăți enorm, dar și cei mai mărunți își vor lua partea lor. Va fi oare de ajuns pentru a susține cheltuielile de consum în întreaga economie și pentru a susține mersul înainte al mașinăriei capitaliste? Nu și dacă piețele financiare tind să se concentreze din ce în ce mai mult și să exploateze participanții mai mici de la bază.
În ceea ce privește a doua posibilitate: șomajul tehnologic se poate să se extindă și la sectorul financiar. După cum am menționat în scenariul capitalist optimist, piața financiară poate susține clasa de mijloc din ce în ce mai restrânsă fie prin transformarea tuturor în capitaliști, fie prin angajarea tuturor în sectorul financiar. Este oare plauzibilă această ultimă perspectivă – când toate celelalte locuri de muncă au fost desființate din pricina tehnologiei, va fi sectorul financiar o salvare? Am asistat deja la o versiune de nivel mai scăzut, pe măsură ce funcționarii de la ghișee și casierii au fost înlocuiți cu bankingul online, iar băncile au din ce în ce mai puțin personal, deși administrează din ce în ce mai multe instrumente monetare. Mantra economiștilor capitaliști este că munca necalificată este înlocuită de profesioniști din ce în ce mai calificați. Dar cât de mult se poate extinde sectorul profesioniștilor financiari? Amplificări temporare precum cea din anii 1990 pot fi doar o fază trecătoare; și, în orice caz, este greu de imaginat că majoritatea muncitorilor dintr-un viitor automatizat se vor angaja ca manageri de fonduri speculative. Totuși, acesta s-ar putea să fie cel mai bun vis pe care îl poate oferi capitalismul – nimeni nu face muncă productivă, toată lumea este manipulator financiar. Poate că vom trăi o asemenea perioadă, cândva în secolul al XXI-lea; dacă da, eu aș prezice că va fi ultima fază de dinaintea prăbușirii capitalismului.

Calea de scăpare numărul 4: guvernul ca angajator și investitor
Acum ajungem la căile de scăpare care nu sunt interne capitalismului, ci reprezintă salvarea venită din afară. Ne sare în ochi soluția statului social keynesian. S-a afirmat acum 50 de ani că în anii ’30, ’40 și ’50 capitalismul a fost salvat de statul social – stânga liberală care a salvat capitalismul când dreapta ideologică se dovedea incapabilă să se salveze. Pot cheltuielile guvernamentale rezolva șomajul tehnologic al clasei de mijloc?
Principala formă de angajare guvernamentală directă a constituit-o locurile de muncă din administrație pentru clasa de mijloc; astfel, orice continuare a tendinței de a automatiza și computeriza asemenea locuri de muncă va împiedica și soluția angajării din partea guvernelor. Un regim politic suficient de hotărât ar putea rezista prin refuzul automatizării locurilor de muncă. Un asemenea tip de politică neo-luddită a fost încercat de sindicatele britanice și de politicienii socialiști de la sfârșitul anilor 1940 până în anii 1970. Înapoierea tehnologică de dragul protejării locurilor de muncă ar fi demoralizantă și neviabilă din punct de vedere politic; această atmosferă a dus în Marea Britanie la reacția Thatcher. O altă versiune care a avut efect în trecut a fost keynesianismul militar, mărirea numărului de locuri de muncă din armată și stimularea economiei prin producție militară. Dar armata contemporană este foarte high-tech și promovează transformarea în forțe mărunte de luptă coordonate de computere, sateliți, senzori aerieni și control și țintă de la distanță. Armata este avangarda robotizării și este puțin probabil ca până și o mobilizare totală de genul celei din Al Doilea Război Mondial să poată să producă armatele masive ale secolului al XX-lea.
Pe lângă angajarea direct de către guvern, mai există și cheltuielile guvernamentale, unealta preferată a pachetelor de stimulare din ziua de azi. Majoritatea sunt investiții în infrastructură materială – șosele, poduri, aeroporturi, energie, precum și așa-numita autostradă a informației.
Dar aceste zone sunt și ele computerizate și automatizate și se adaugă la tendința de înlocuire a forței de muncă. Și mai slabe șanse au să oprească această tendință investițiile guvernamentale în sectorul privat. Mai ales cu mantra eficienței, guvernul își asumă rolul de capitalist, sau cel puțin de supraveghetor capitalist, mult prea doritor să scadă costurile forței de muncă și deci să elimine locurile de muncă.
O altă versiune a intervenției pe piață este reglementarea piețelor private, cu obligația scurtării săptămânii de lucru și interzicerea concedierilor. Aceste politici au fost practicate pe scară largă de statele continental-europene, dar nu au reușit decât să încetinească tendința de eliminare a locurilor de muncă. În general, astfel de politici au tendința să protejeze angajații și să interzică accesul tineretului pe piața de muncă. Problema se poate rezolva prin angajarea masivă de către guvern a tinerilor; nu s-a încercat decât rareori până acum (cu excepția armatei), deși în calea de scăpare numărul 5 voi sugera că s-a realizat pe ascuns prin inflație educațională.
În principiu, prin politici se poate realiza orice, fără alte constrângeri decât voința politică, adică puterea politică mobilizată și viziunea acesteia exprimată de culturile politice. Firește, culturile politice mai au o cale lungă de parcurs pentru ca statul să facă ceva semnificativ în legătură cu șomajul tehnologic al clasei de mijloc. Politicile guvernamentale „liberale” mixte care susțin economia privată pot ajuta capitalismul să mai reziste o vreme, de bine de rău. Dar această abordare mixtă nu prea are șanse să rezolve problema șomajului tehnologic pe termen lung, atâta vreme cât economia este susținută de profitul privat.
Trebuie să ne gândim la presiune, fără să luăm în considerare cele 10 procente de șomaj din prezent (în SUA) cu o fluctuație neînsemnată de câteva puncte procentuale, ci gândindu-ne la un viitor computerizat unde rata de bază a șomajului ar putea fi de trei sau chiar de cinci ori mai mare. Cu alte cuvinte: o situație de criză masivă a locurilor de muncă, iar guvernele alese să ia măsuri prin intermediul statului social. Obstacolele sunt ușor de imaginat, deoarece se regăsesc în prezent în sfera politică. Unul este mișcarea anti-taxare, care se poate să rămână puternică în rândul micilor afaceri, inclusiv în rândul antreprenorilor mărunți de pe internet care se luptă să facă față concurenței acerbe. Aceștia sunt împotriva acțiunilor anti-șomaj ale guvernelor și contribuie astfel la criza sistemică. De cealaltă parte avem pretențiile alegătorilor – mai ales șomerii și cei care sunt nemulțumiți de locul de muncă din prezent și care fac din ce în ce mai mult parte din clasele educate și deci care se mobilizează ușor.
Sunt în joc forțe opuse. Care va câștiga și în ce măsură? Capitalismul lăsat liber și neîngrădit nu are cum să evite criza fără ajutor. Reformele preferate – reducerea taxelor și reglementărilor, încurajarea capitaliștilor să se extindă în continuare – au ca efect accelerarea înlocuirii locurilor de muncă prin tehnologie, precum și generarea de alte probleme, inclusiv manipulări și crize financiare. Forțele care susțin statul social ar putea avea o soluție la șomaj, dar se izbesc de problemele bugetare ale statului. Un stat cu măsuri sociale costisitoare devine vulnerabil la presiunea piețelor financiare și riscă distrugerea puterii de cumpărare a monedei sale. Astfel s-ar părea că politica socială este prinsă într-o postură imposibilă. Dar să vedem ce se întâmplă pe termen lung, și nu doar ca o piedică imediată în politica de zi cu zi. Un stat prins într-o dilemă structurală profundă se îndreaptă către răsturnarea sistemului prin revoluție. Criza fiscală a statului este una dintre principalele componente ale prăbușirii statului; nu mai este nevoie decât să adăugăm celelalte două componente, divizarea elitelor statului între două soluții și mobilizarea unei mișcări radicale exterioare. În acest caz, neînțelegerile dintre elite nu vor avea ca efect decât radicalizarea opoziției între cei care își mențin credința în piețele financiare și cei care își propun să se folosească de stat ca să reducă șomajul și inegalitatea. Cu un șomaj de 10% și o economie care șchiopătează, polarizarea nu este puternică între aceste două poziții. Dar dacă extrapolăm la un șomaj de 50% și o criză profundă inevitabilă în acest caz, șansele unei prăbușiri pe toate planurile cresc vertiginos. În acest punct, o răsturnare revoluționară a sistemului de proprietate va fi cea mai evidentă soluție, inclusiv controlul sistemului financiar pentru ca să nu mai poată distruge moneda guvernamentală. Vor dispărea nu doar anumite trăsături ale capitalismului, ci și stâlpii instituționali de susținere.

Calea de scăpare numărul 5: inflația educațională și alte aspecte de keynesianism ascuns
Inflația educațională este creșterea cerințelor educaționale la angajare pe măsură ce o proporție din ce în ce mai mare a populației are diplome de studiu. Valoarea unui anume certificat sau diplomă scade pe măsură ce crește numărul celor care îl/o dețin, prin urmare populația este motivată să își continue studiile. În SUA, diplomele de liceu (adică școala de 12 clase) erau comparativ rare înainte de Al Doilea Război Mondial; acum, diplomele de liceu sunt atât de comune, încât nu au nicio valoare la angajare. Peste 60% dintre tineri se duc acum la universitate, deci diploma de studii superioare are șanse să moștenească soarta celei de liceu. Este o tendință mondială; în Coreea de Sud, 80% dintre absolvenții de liceu își continuă studiile. Diplomele inflatate astfel nu mai au valoare decât pentru continuarea studiilor, în căutare de diplome de grad superior. În principiu este un proces nesfârșit; ar putea foarte bine să aibă soarta clasei de mandarini din China ultimelor dinastii (Chaffee 1985), când studenții mai dădeau examene la 30 și 40 de ani – însă acum aceasta ar afecta marea majoritate a populației, și nu o mică elită. Diferite țări au trecut prin această inflație educațională în ritmuri diferite, dar începând cu a doua jumătate a secolului al XX-lea, toate au urmat această cale (Brown și Bills 2011).
Diplomele sunt o monedă a respectabilității sociale cu care se cumpără accesul la locul de muncă; la fel ca orice monedă, ele inflatează prețurile (sau reduc puterea de cumpărare) când creșterea autonomă a masei monetare urmărește achiziționarea unui stoc limitat de bunuri, în acest caz un număr anume de locuri de muncă pentru clasa mijlocie pentru care sunt din ce în ce mai mulți doritori. Inflația educațională se intensifică singură; din punctul de vedere al deținătorului de diplomă, cel mai bun răspuns la declinul valorii este continuarea studiilor. Cu cât mai multe persoane au studii superioare, cu atât mai mult va crește competiția pentru locurile de muncă, și cu atât mai mari vor fi și pretențiile angajatorilor. Ceea ce încurajează continuarea studiilor, creșterea concurenței și intensificarea inflației educaționale.
În cadrul acestui proces inflaționar general, segmentul de populație cu studiile cele mai înalte a primit o proporție din ce în ce mai mare a veniturilor; cel puțin în SUA din anii 1980 și până acum. Atenție, nu se poate extrapola această perioadă istorică pentru a obține un tipar etern universal. Cei din vârful concurenței inflaționare au beneficiat de mai multe procese: (a) Au fost relativ feriți de șomajul tehnologic, inițial, au fost ultimii din forța de muncă manuală bine plătită, iar apoi dintre funcționarii cu salarii mici. (b) Calitatea performanței muncii dintre diferitele niveluri ale ierarhiei educaționale se pare că s-a mărit. Ceea ce nu s-a luat suficient în considerare este că spirala inflaționară în școlarizare a adus cu sine alienarea și slaba performanță a studenților care nu se află în vârful concurenței, cei care sunt siliți să își continue studiile fără să obțină locuri de muncă de elită. Inflatarea notelor și scăderea standardelor de promovare sunt simptome ale acestui proces. Există dovezi considerabile din etnografiile adolescenților și culturii de tineret și mai ales din bandele de tineri, că expansiunea școlarizării a provocat alienarea din ce în ce mai mare de standardele adulte oficiale (Milner 2004). Primele bande de tineri au apărut la începutul anilor 1950 când tinerii din clasa muncitoare erau încurajați să rămână la școală în loc să se angajeze; iar ideologia lor era explicit împotriva școlii (Schneider 1999; Cohen 1955). Aceasta este sursa culturii de tineret care s-a răspândit atât de mult, atât în rândurile minorității care aparține de bande, cât și majorității care le împărtășește convingerile antinomice. Angajatorii din ziua de azi se plâng că locurile de muncă din partea inferioară a sectorului de servicii sunt greu de ocupat cu angajați de încredere și conștiincioși. Dar nu este vorba de eșecul educației în masă de a oferi pregătire tehnică bună (la urma urmei, nu ai nevoie de diplomă de liceu ca să întâmpini politicos un client sau să duci pachetele la adresa corectă), ci de refuzul generalizat de a executa sarcini degradante. Sistemul educațional de masă inflaționar le spune elevilor că le oferă o cale spre locuri de muncă de elită, dar îi revarsă pe majoritatea într-o economie în care nu au acces decât la locuri de muncă de nivel foarte jos dacă nu reușesc să depășească 80% dintre colegi. Nici nu e de mirare că se simt alienați.
Deși inflația educațională este mecanismul primar al expansiunii educaționale, recunoașterea deschisă a acestui proces a fost reprimată practic în mod freudian. În acest caz, agentul idealizator și reprimant, supraeul lumii educaționale, este ideologia tehnocratică larg acceptată. Creșterile cerințelor tehnice sunt în dezavantajul forței de muncă necalificate, se spune, iar locurile de muncă din prezent necesită niveluri de educație din ce în ce mai ridicate. Acum treizeci de ani, în The Credential Society (Collins 1979), am adunat dovezi să arăt că nu schimbarea tehnologică intensifică cerințele educaționale. Conținutul educației nu este determinat de cererea tehnologică; majoritatea aptitudinilor tehnologice – inclusiv cele mai avansate – se învață la locul de muncă sau prin rețele informale, iar organizația birocratică a educației nu încearcă în cel mai bun caz decât să standardizeze aptitudinile inovate în altă parte. În noi cercetări pe problema inflației educaționale față de schimbarea tehnologică (Collins 2002; Brown și Bills 2011), nu am văzut nimic care să îmi combată concluziile publicate în 1979. E adevărat că o mică parte din locurile de muncă beneficiază de pe urma educației științifice și tehnice, dar nu aceasta este cauza expansiunii masive a educației. Nu este plauzibil că în viitor majoritatea persoanelor vor fi oameni de știință sau tehnicieni. De fapt, în țările bogate, cea mai mare creștere a fost a locurilor de muncă din servicii, unde nu se cere pregătire și este mai ieftină forța de muncă decât automatizarea (Autor și Dom 2011). În economia SUA din prezent, unul dintre sectoarele cu creșterea cea mai mare sunt saloanele de tatuaj (Halnon și Cohen 2006): o ocupație nu foarte bine plătită pentru care nu este nevoie de diplomă, în cadrul unor afaceri pe scară mică și deci de departe imune la controlul corporatist – care vând emblemele alienării de cultura oficială.
Deși inflația educațională se extinde pe baza unor false premise – ideologia că mai multă educație va produce egalitatea șanselor, performanță economică high-tech și mai multe locuri de muncă bune –, oferă totuși un fel de soluție la șomajul tehnologic al clasei de mijloc. Inflația educațională ajută la absorbția surplusului de forță de muncă prin aceea că studenții nu intră pe piața forței de muncă, iar dacă primesc bursă, fie direct sau sub formă de împrumuturi cu dobândă mică (nerambursate până la urmă), este de fapt vorba de ajutor social ascuns. Acolo unde statul social este antipatizat din motive ideologice, mitologia educației susține un stat social ascuns. Dacă adăugăm milioanele de cadre didactice din învățământul preuniversitar și universitar, precum și personalul administrativ, keynesianismul ascuns al inflației educaționale se poate spune că ține la suprafață economia capitalistă.
Câtă vreme se poate cumva finanța sistemul educațional, funcționează ca un keynesianism ascuns: o formă ascunsă de ajutor social și intervenție guvernamentală, echivalentul activiștilor New Deal care îi puneau pe șomeri să execute picturi murale în oficiile poștale și să planteze copaci în rezervații. Expansiunea educației este practic singura formă acceptată de politică economică keynesiană, pentru că nu este recunoscută ca atare. Se dezvoltă sub drapelul înaltei tehnologii și a meritocrației – tehnologia este cea care necesită un număr mai mare de angajați cu studii superioare. Într-un fel este adevărat: tocmai înlocuirea forței de muncă de către tehnologie este cea care face ca sistemul educațional să fie un refugiu pentru cei ce nu își mai găsesc de lucru în condițiile în care locurile de muncă se reduc, deși nimeni nu vrea să recunoască. Nu are importanță; atâta vreme cât cei destituiți sunt în număr egal cu cei care îngroașă rândurile studenților, sistemul va supraviețui.
Problema o reprezintă cheltuielile. Cele două căi principale de a plăti studiile (la toate nivelurile, preuniversitare și universitare, cu toate nivelurile adăugate ulterior) sunt fie din bugetul de stat, fie din încasarea de taxe de școlarizare. Pe ambele se pune presiune în vremuri de criză economică și reducere a veniturilor guvernamentale. În jurul anului 2010, atât în SUA, cât și în multe alte țări, costurile educației publice reprezentau o proporție atât de mare din bugetul de stat (mai ales la nivel local), încât au dat naștere la mișcări care cereau reducerea cheltuielilor pe învățământ. În Chile, de exemplu, unde 50% dintre tineri se înscriu la universitate, se duce o luptă între organizațiile studențești care cer educație gratuită pentru toată lumea și administratorii și conservatorii care doresc să mute în sectorul privat o proporție însemnată a instituțiilor de învățământ superior. Aceleași probleme preocupă studenții francezi sau din alte țări. În SUA, unde studiile superioare sunt plătite în mare parte (și din ce în ce mai mult) de către studenți și familiile lor, a existat o îngrijorare privind totalul datoriilor împrumuturilor studențești – care acum (în 2011) se apropie de 10% din PIB. Dacă extrapolăm atât numărul de studenți care își continuă studiile ca reacție la șomajul tehnologic, cât și proporția împrumuturilor studențești în economie, se vede că, în 20 de ani, reducerea numărului de locuri de muncă și inflația educațională vor deveni extraordinar de costisitoare pentru întregul sistem. Ce s-ar întâmpla dacă datoriile studenților s-ar ridica la 50% sau 100% din PIB?
Educația este o cheltuială importantă a guvernului, care are tendința de a limita dezvoltarea. Odată cu mărirea costurilor, au apărut presiuni de privatizare, ca greul finanțării să fie suportat de studenți sau părinți; dar și aici vorbim de o limită, deoarece clasa de mijloc se confruntă cu probleme economice. În 2012, a existat un val de publicitate în SUA despre ce fel de diplome nu merită efortul să fie obținute, în sensul că nu ajută la obținerea anumitor locuri de muncă. Deși o soluție individuală ar fi pur și simplu renunțarea la studii, tineretul preferă să caute educație vocațională, drept care au devenit foarte căutate școlile de design vestimentar, informatică, studii economice etc. Dar trecerea la educația vocațională nu elimină inflația educațională și putem prezice creșterea concurenței în aceste sectoare vocaționale și creșterea inflației diplomelor vocaționale. Un indicator este controversa, atât în sfera politică, cât și în domeniul agențiilor de acreditare și reglementare, care critică succesul scăzut al absolvenților de studii vocaționale de a obține locuri de muncă și care le refuză accesul la împrumuturi guvernamentale. Adică valoarea inflatată a diplomelor a devenit o problemă explicită.
Domeniul IT este din nou invocat ca soluție. Sunt foarte căutate cursurile universitare online, realizându-se astfel mari economii de scală. Unele sunt cu plată, deși mult mai ieftine decât învățământul real. Alte cursuri sunt oferite, în mod altruist, gratis. Nicio metodă nu va împiedica inflația educațională; de fapt tocmai că o intensifică, mărind numărul de persoane cu studii de pe piață. În prezent, noile diplome sunt distincte de cele universitare, deci nu există concurență directă. Dar rămâne de văzut; de fapt, se creează o nouă formă mai ieftină de monedă educațională, în paralel cu cea tradițională, mai costisitoare. Dacă diplomele se comportă exact ca banii, se aplică legea lui Gresham, iar moneda ieftină o va elimina pe cea mai scumpă. Pe de altă parte, în sociologia economică, după cum știm din lucrările Vivianei Zelizer (1994) și ale lui Harrison White (2002), obiectele economice de calitate superioară există în circuite separate față de cele ieftine, ceea ce s-ar putea să fie în continuare cazul diplomelor.
Dilema este următoarea: eforturile de a ieftini educația au efectul de a reduce numărul de angajați din sectorul educațional; dacă un număr scăzut de universități de tradiție vor monopoliza învățământul online și câțiva profesori vor realiza predarea pentru un număr imens de studenți cu asistență electronică, încă un sector de angajare devine victima șomajului tehnologic. Rezultatul este conform vechilor revolte legate de taxare: o reducere pe termen scurt a taxelor are efectul invers de a reduce numărul de locuri de muncă pentru aceeași populație.
Dintre cele cinci căi de scăpare din criza capitalistă, continuarea inflației educaționale mi se pare cea mai plauzibilă. Un sistem educațional în expansiune sub efectul inflației diplomelor ajunge într-un punct de criză chiar în cadrul sistemului educațional. Nu este neapărat punctul final. Ne putem imagina multiple astfel de stagnări și reporniri, pe măsură ce credința noastră seculară în salvarea pe care o reprezintă educația trece prin etape de deziluzie și renaștere. Dar dacă crește amestecul guvernului, până la urmă e vorba de socialism sub formă de educație. Este posibil ca guvernele liberale să reușească să tot extindă sistemele educaționale, folosindu-le ca pe o supapă de siguranță keynesiană și o formă de ajutor social din partea capitaliștilor și sectorului din ce în ce mai redus de angajați, pentru a-i ajuta pe șomeri. Dar până ca guvernele să facă asta, capitalismul s-ar putea să dezamăgească până într-un punct apropiat de revoluție.
CÂND VA AVEA LOC CRIZA TOTALĂ?
Computerizarea muncii clasei de mijloc (începând cu ultimul deceniu al secolului al XX-lea) înaintează cu viteză mult mai mare decât mecanizarea muncii manuale (care a ocupat întregul secol al XIX-lea și trei pătrimi din al XX-lea). Înlocuirea prin tehnologie a forței de muncă din clasa de mijloc nu a început cu mai mult de 20 de ani în urmă; însă eliminarea forței de muncă proletare a durat aproape 200 de ani.
O altă estimare a momentului când va avea loc criza capitalistă este oferită de teoria sistemului mondial. În primele scrieri despre sistemul mondial capitalist, Wallerstein și colegii săi au prezentat un model teoretic de cicluri sistemice lungi. Regiunile centrale ale sistemului mondial în fază de expansiune generează avantaj prin resurse extrase în condiții favorabile de la periferie. Hegemonia este amenințată periodic de conflictele de la centru și mai ales de către zonele semiperiferice care se ridică împotriva hegemonului. Până la urmă, periferia ajunge din urmă centrul, iar creșterea concurenței într-o nouă zonă de profit antreprenorial scade profiturile câștigate la începutul introducerii inovației; în acest sens, sistemul mondial funcționează ca ciclul de antreprenoriat al lui Schumpeter, dar pe scară globală. Cu fiecare nou ciclu, apar noi oportunități de expansiune și profit, sub conducerea unui nou hegemon. Condiția esențială este însă că trebuie să existe o zonă exterioară, în afara sistemului mondial, care poate fi încorporată și preschimbată în periferia sistemului. Astfel încât există un punct final al sistemului mondial: când au fost ocupate toate zonele externe. În acest punct, lupta pentru profit în centru și semiperiferie nu se mai poate rezolva prin cucerirea de noi zone economice. Sistemul mondial nu mai trece printr-o criză ciclică, ci ajunge la transformare terminală.
Pe baza ciclurilor din trecut, Wallerstein (și Artiști 1994) estimează criza sistemului mondial în jur de 2030–45. Propria mea estimare a punctului de criză generat de mecanismul înlocuirii prin tehnologie a clasei de mijloc depinde de rata creșterii șomajului structural. (Se măsoară nu numai în termeni tehnici convenabili, cum ar fi, în SUA, numărul de persoane care încasează ajutor de șomaj, ci prin cea mai bună măsurare a proporției populației adulte care nu reușește să găsească de lucru și este definitiv eliminată din sectorul de angajare.) O rată a șomajului de 10% este dureroasă după standardele americane; 25% (în economii de criză) reprezintă o problemă însemnată, dar a mai fost rezolvată în trecut. Dar când șomajul atinge 50% din populația aptă de lucru, sau 70%, sistemul capitalist ajunge sub asemenea presiune – atât din pricina reducerii consumului și tulburărilor politice încât nu mai poate supraviețui. Dacă credeți că asemenea rate ale șomajului nu se pot atinge, gândiți-vă la înlocuirea tuturor categoriilor de lucrători de către mașinării electronice. Este clar că rata înlocuirii forței de muncă prin tehnologie s-a accelerat în ultimii 15 ani. Am putea foarte ușor atinge un procent de 50% șomaj structural în anul 2040, iar 70% nu cu mult după aceea. Se potrivește cu estimarea din teoria sistemului mondial a momentului în care va avea lor criza terminală a capitalismului, și anume pe la mijlocul secolului al XXI-lea.
REVOLUȚIA ANTI-CAPITALISTĂ:
PAȘNICĂ SAU VIOLENTĂ?
Dacă criza șomajului tehnologic va deveni suficient de gravă – o lume foarte automatizată, computerizată, în care foarte puține persoane lucrează și majoritatea populației este șomeră sau concurează pentru locuri de muncă de nivel inferior din servicii –, va urma oare o revoluție?
Aici trebuie să lăsăm deoparte teoria crizelor economice și să examinăm teoria revoluției. Din 1970, teoria revoluției a fost revoluționarizată. Skocpol (1979), Goldstone (1991), Tilly (1995) și alții, prin cercetările comparate despre ridicarea și prăbușirea regimurilor de stat, au stabilit ceea ce se poate numi teoria revoluției a prăbușirii statului. Succesul revoluției depinde de ceea ce se petrece la vârf, și nu de masele de șomeri și săraci. Principalele ingrediente sunt: în primul rând, o criză fiscală a statului; statul nu își mai poate plăti datoriile și mai ales nu își mai poate plăti forțele de securitate, armata și poliția. Criza fiscală a statului devine letală când i se alătură al doilea ingredient, neînțelegerile din rândul elitelor privind soluția la criză. Am putea adăuga factori secundari, dacă privim înapoi la șirul de antecedente, de obicei, deși nu neapărat, cauze militare; o criză fiscală este provocată adesea de acumularea cheltuielilor pentru armată, iar blocajul elitelor se exacerbează prin înfrângerile militare, care delegitimează guvernul și dau naștere la cereri pentru reforme drastice. Conflictele din rândul elitelor paralizează statul și deschid calea spre o nouă coaliție radicală. În acest vid de putere – ceea ce numesc acum teoreticienii mișcărilor sociale „structura oportunităților politice” – se mobiliează cu succes mișcările sociale. Adesea se mobilizează în numele nemulțumirilor de la baza populației, dar de obicei asemenea mișcări radicale sunt conduse de facțiuni din clasa de mijloc superioară care au resurse organizaționale și rețele de comunicare.
După cum a recunoscut cu multă vreme în urmă Tocqueville, radicalismul unei mișcări nu se corelează cu gradul de sărăcie; gradul radicalismului este determinat mai degrabă în domeniul dinamicii ideologice și emoționale a conflictului care explodează, deși teoria nu este dusă până la capăt.
Practic toate revoluțiile, până în acest punct din istorie, au fost declanșate nu de criza economică a piețelor capitaliste, ci de prăbușirea guvernelor. Componenta-cheie este criza fiscală din însuși bugetul guvernului, dar de obicei acesta nu are legătură cu criza majoră din restul economiei. Aceasta înseamnă că vor avea loc revoluții și în viitor, prin mecanismul mai îngust al prăbușirii statului, criza fiscală centrată pe stat, blocajul elitelor și paralizia aparatului de stat. Crizele de stat sunt mult mai frecvente decât crizele economice totale. Ce se întâmplă când situăm acest fapt în contextul tendinței pe termen lung de înlocuire prin tehnologie a forței de muncă? Sunt posibile mai multe variante: revoluțiile vor avea loc în anumite state, nu neapărat în cele în care este cel mai grav șomaj tehnologic. Sau pot avea loc revoluții care nu se preocupă de această problemă. Dar sunt posibile și revoluții care să ia o întorsătură clar anti-capitalistă.
Din moment ce cursul istoriei este determinat de cauze multiple, viitorul e ca și cum am arunca mai multe zaruri, ca în jocul chinezesc iams – și trebuie să dăm șase cu toate cinci zarurile. Astfel, ne putem aștepta la revoluția anticapitalistă generalizată în viitor, dacă are loc combinația potrivită: prăbușirea statului, poate după o înfrângere militară, plus omniprezentul șomaj tehnologic.
Criza capitalismului stabilește agenda. La un moment dat, populația mobilizată politic va trebui să ia atitudine. S-ar putea întâmpla pe calea clasică a prăbușirii statului: este pusă sub semnul întrebării legitimitatea statului; statul nu mai funcționează (paralizat de criza fiscală și/sau conflictele politice ale elitelor, care oglindesc polarizarea politică a populației); monopolul violenței organizate cedează, căci poliția și armata își pierd coerența organizațională și se împart în facțiuni. Poate sau nu poate duce la violență excesivă, indiferent dacă va fi vorba de revolte care se va încerca să fie controlate sau dacă se va merge până la război civil. În unele revoluții (de exemplu, cea franceză din februarie 1848), perioada de criză tensionată a fost rezolvată cu relativ puțină violență, când regimul existent a pierdut coerența organizațională și nimeni nu a vrut să își asume continuarea regimului existent, constituindu-se rapid o nouă putere parlamentară. La fel în Rusia, în februarie 1917, când, după mai multe zile de violență sporadică și ezitare între populație și soldați, regimul țarist s-a sfârșit prin abdicări repetate și refuzuri de a prelua puterea. Aceste cazuri arată că, în primele luni și chiar ani, noul regim revoluționar ar putea întâmpina dificultăți de consolidare a puterii, mai ales dacă se mobilizează împotriva lui mișcări restauraționiste, iar mai târziu violența ajunge adesea să fie mai severă decât în tranziția revoluționară inițială. Prin separarea momentului revoluționar de perioada imediat următoare, procesul prăbușirii statului nu este neapărat excesiv de violent. Sociologia politică nu și-a pus încă problema aceasta: în ce condiții consolidarea post-revoluționară a guvernului este pașnică sau violentă. Nu putem spune decât că perioadele de violență ce au însoțit revoluțiile de-a lungul istoriei, inclusiv în perioadele de consolidare, se pot repeta în criza terminală a capitalismului. Cea mai periculoasă posibilitate este ca perspectiva revoluției anti-capitaliste, privită de dușmanii acesteia drept amenințarea cu schimbarea violentă, să dea naștere la o soluție neo-fascistă: un regim autoritar susținut de mișcări populare mânate de nostalgia salvării capitalismului, reușind redistribuirea avutului în așa fel încât masele de șomeri să primească suficient ajutor să supraviețuiască, dar controlate de un stat polițienesc mereu în alertă să înăbușe orice încercare subversivă. Nu știm cum să estimăm șansele unei tentative fasciste, comparativ cu un post-capitalism democratic. Wallerstein presupune că raportul ar putea fi 50–50.
Dar o alternativă favorabilă este foarte probabilă: tranziția instituțională de la capitalism la un sistem non-capitalist de economie politică – o revoluție instituțională – ar putea avea loc printr-un proces politic pașnic. Dacă criza capitalismului este destul de severă – majoritatea populației este în șomaj structural, roboții și computerele execută toate sarcinile, dar aceștia aparțin unui mic număr de capitaliști înstăriți, economia este în criză profundă – la un moment dat, un partid politic ar putea câștiga putere electorală printr-un program anti-capitalist. Un partid sau coaliție de guvernare va trebui să înlocuiască producția, distribuția și finanțele capitaliste cu un sistem care redistribuie avutul în afara sistemului pieței forței de muncă și profitului.
Acest fel de politică electorală ar putea părea improbabilă în atmosfera politică din prezent – la doar 20 de ani după căderea blocului sovietic, în timpul unei expansiuni economice enorme în China teoretic comunistă și după triumful universal al ideologiilor de piață. Dar la fiecare 20 sau 30 de ani sunt posibile fluctuații politice importante: ne vom convinge dacă ne uităm la segmentele de câte 20 de ani ale secolului al XX-lea. Dacă tendința structurală a înlocuirii locurilor de muncă de către tehnologie continuă să se adâncească, nu este deloc improbabilă o vastă răsturnare de opinie în următorii 20 de ani.
Este posibilă o revoluție instituțională pașnică. Cu cât mai profundă va fi criza structurală a clasei de mijloc, cu atât mai mult se facilitează mobilizarea pentru politică electorală. Pe acest drum se găsește perspectiva unei tranziții relativ non-violente.
COMPLICAȚIILE DESFĂȘURĂRII CRIZEI STRUCTURALE
Lumea este produsul intersecției dintre cauzalități multiple. Totul este privit în funcție de localizare, succesiune și memorie. Astfel, criza structurală a capitalismului va avea multe variații. Ceea ce contează aici nu sunt numele, datele și dramele, ci dimensiunile mai mari ale complicației – procesele majore care pot schimba drastic natura crizei, pe măsură ce capitalismul devine prea autodistructiv să mai poată rezista.
Viitorul va fi complicat de o mulțime de procese și probleme: îmbătrânirea populației, explozia costurilor medicale, conflictele religioase și etnice, criza ecologică, marile migrații intercontinentale, poate războaie de amploare variabilă. Să nu uităm de problema centrală: cum vor afecta toate acestea criza șomajului tehnologic? Unele dintre acestea o vor exacerba; altele se vor adăuga la presiunea care va duce la prăbușirea statului și deci la revoluție, cele cinci zaruri de șase. Vor întoarce oare din drum aceste complicații înlocuirea forței de muncă prin tehnologie, vor crește gradul de ocupare a forței de muncă în cazul clasei de mijloc, care să compenseze automatizarea și computerizarea, în suficientă măsură încât să salveze capitalismul? Să le luăm pe rând, din perspectiva acestor întrebări.
Inegalitatea globală. Mecanismele care declanșează criza capitalistă funcționează cu intensitate diferită în diferite țări și regiuni ale lumii. O criză avansată a înlocuirii forței de muncă din clasa de mijloc prin tehnologie în SUA sau Europa Occidentală nu va coincide neapărat cu o criză la fel de profundă în alte părți ale globului – China, India, Brazilia sau alte zone care vor deveni însemnate în deceniile ce vor urma. Este posibilă oare o transformare anticapitalistă cu succes în anumite state, în vreme ce restul lumii va rămâne în capitalism? Va depinde de mărimea și importanța economiei statului respectiv pe plan mondial; revoluțiile din statele mărunte cu economii neînsemnate nu vor avea deloc influență și vor putea fi ușor răsturnate; cele din statele mari care reprezintă un procent mare din economia mondială vor fi mai robuste și vor reprezenta un model. Dată fiind tendința regimurilor cu putere militară de a interveni în alte regimuri, de a-și proteja propriile interese economice și de a susține statele cu ideologie similară, succesiunea de schimbări de regim anti-capitaliste ar putea duce la intervenții de genul Primăverii Arabe din 2011. Dacă ar urma o criză economică masivă în SUA, de pildă, sau în UE, în anul 2030, și ar duce la o trecere către un regim anti-capitalist, poate că ar interveni un alt stat capitalist încă prosper (China, de exemplu). Succesul unor asemenea intervenții va depinde de factori geopolitici și anume de resurse relative, extensie logistică și poziție geografică (Collins 1995).
Asemenea scenarii sunt contrazise de un proces mai mare: criza structurală a capitalismului este o tendință universală. Chiar dacă apar piedici locale, vor continua pretutindeni computerizarea și înlocuirea prin tehnologie a locurilor de muncă. Nu este posibilă existența hegemoniei capitaliste în aceste condiții. Regimurile post-capitaliste, cu o redistribuire mai bună a avutului, pot genera cererea și repune economiile în modul de creștere, depășind statele capitaliste recalcitrante blocate în propriile crize.
Confuzia crizei capitaliste cu alte dimensiuni. Într-o lume multi-dimensională, au loc mai multe conflicte diferite în același timp. Lupta finală a crizei capitaliste se va combina cu alte aspecte; adesea cu trăsături emoționale și dramatice care le pun în centrul atenției publice.
Ca să nu amintim decât câteva. Religia – în prezent, conflictul este cel mai puternic între militanții islamiști și inamicii acestora (creștini, hinduși, ateii din Occidentul post-creștin, statele post-comuniste etc.); fără să eliminăm posibilitatea altor axe de conflict religios în viitor. Rasa/etnia/identitatea națională – conflicte între politicieni legate de împărțirea prăzii, conflicte legate de procente de participare, de reglementarea guvernamentală a accesului etniilor la resurse (acțiune afirmativă etc.), paza frontierelor împotriva imigrației, excluderea imigranților, dispute teritoriale și războaie etnice. Dar și mișcări de promovare a armoniei inter-etnice și integrării, cărora li se vor putea opune pe rând mișcări care să promoveze scopurile enumerate în fraza anterioară. Există și un mare număr de probleme temporare care ocupă atenția pe scena politică aproape tot timpul. Acestea includ scandaluri, acuzații de corupție, personalități, atrocități, probleme morale ridicate uneori la statutul de „războaie culturale”. Dar ceea ce dă importanță și mai mare crizelor structurale este că sunt cu adevărat structurale; sunt legate de conflictele inevitabile din aranjamentele instituționale care afectează baza materială și organizațională a vieții sociale. Spre deosebire de scandaluri, problemele structurale nu iau sfârșit; pot fi ignorate o perioadă, dar continuă să aibă efect.
Suprapunerea cu probleme particulare este inevitabilă. Conflictele etnice, religioase sau cele legate de sex și stil de viață etc. Fie accentuează criza capitalistă, fie creează asemenea confuzie încât ajung să întârzie sau să împiedice transformarea revoluționară în post-capitalism. Asemenea conflicte pot de asemenea să accentueze criza și transformarea, dacă se mobilizează un număr suficient de mare de persoane cu aceeași etnie, religie, sex etc. Care se identifică drept grupuri oprimate sau dezavantajate, care percep că nemulțumirile lor coincid cu interesele opuse sistemului capitalist. Suprapunerea identităților particulare cu mobilizarea de clasă s-a mai întâmplat adesea la revoluțiile din trecut și pare plauzibilă și în viitor. Pe de altă parte, această suprapunere distrage atenția de la aspectele economice și a servit adesea ca bază mobilizatoare pentru mișcările reacționare care se opuneau reformei sistemului din pricina ostilității cu care priveau etnia, religia etc. A reformatorilor. Din nou trebuie să invocăm profunzimea viitoarei crize capitaliste. Dacă va fi atât de profundă pe cât indică teoria, nu va exista cale de ieșire, cu excepția unei tranziții post-capitaliste. Toate conflictele etnice, religioase, de stil de viață etc. Nu vor fi decât secundare crizei până la realizarea alinierii forțelor politice mobilizate care va soluționa problema prin tranziție post-capitalistă. Întrebarea pe termen lung nu este dacă va avea loc tranziția, ci cât va dura.
Războiul. Criza capitalistă prevăzută la mijlocul secolului al XXI-lea se prea poate să aibă legătură cu războiul. Revoluția anti-capitalistă dintr-un stat poate duce la război, ca rezultat al intervenției din afară care își propune să restaureze regimul pro-capitalist; sau război civil intern exacerbat și susținut prin ajutor și intervenții din afară; ori cauza poate fi un stat post-revoluționar agresiv care promovează exportul revoluției și generarea de războaie în altă parte. Nu este inevitabil; există și posibilitatea ca o revoluție (mai ales o tranziție politică pașnică) să nu fie urmată de războaie. În loc să încercăm să prezicem posibilitățile viitoare, să ne punem întrebarea supremă: ar salva războaiele capitalismul, sau ar contribui la criză? Războaiele în general promovează revoluțiile, mai ales în țările care pierd; dar uneori și în cele care câștigă, dacă cheltuielile războiului adâncesc criza fiscală a statului. Oare, într-o lume în care mișcările anti-capitaliste sunt puternice, victoria militară a unui stat care este de partea capitalismului ar putea susține capitalismul prin forță? Poate temporar. Dar o criză profundă a înlocuirii masive a forței de muncă prin tehnologie nu s-ar rezolva astfel. Nici măcar acest scenariu de război nu ar face decât să întârzie transformarea post-capitalistă.
Criza ecologică. Schimbările climatice pe termen lung, distrugerea resurselor naturale și alte rezultate ale activității umane produc consecințe masive și periclitează viața și susținerea ei în viitor. Întrebarea este: va genera criza ecologică transformări în capitalism, în așa fel încât să se depășească criza capitalistă (soluția crizei ecologice care soluționează criza capitalistă)? Sau se vor combina aceste două crize și se vor înrăutăți reciproc; motivând astfel adoptarea unei soluții comune sau eșecul adoptării unei soluții comune?
Criza ecologică s-ar putea să se amestece cu cea capitalistă; cealaltă posibilitate, că ar putea criza ecologică să rezolve criza capitalistă, pare îndepărtată. Industriile ecologice nu pot genera suficiente locuri de muncă încât să rezolve problema șomajului tehnologic, mai ales deoarece industriile ecologice probabil că vor alege calea high-tech a computerizării și automatizării. Efectele dezastruoase ale crizei ecologice, deși îngrozitoare dacă ne gândim la suferința umană, vor afecta unele zone ale globului înaintea altora. Schimbările ecologice vor crea noi avantaje și oportunități pentru unele regiuni. Unele zone mai joase vor fi inundate. Altele vor deveni de nelocuit, din pricina secetei, arșiței, poluării etc. În același timp, unele regiuni mai reci vor deveni mai habitabile; topirea calotelor glaciare va duce la formarea de noi oceane, în avantajul Rusiei, Canadei și a altor țări din apropiere. Combinația va aduce cu sine migrări în masă. Ar putea exista și pierderi imense de populație, la nivelul unui dezastru umanitar, vor muri poate sute de milioane de oameni. Cu toate acestea, ochiul rece al istoriei va relata peste mai multe secole că, deși s-a pierdut 10% din populația globului (sau așa ceva), cea mai mare parte a omenirii a supraviețuit și s-a adaptat.
Acum să aducem criza ecologică în juxtapunere cu criza capitalismului generată de înlocuirea prin tehnologie a locurilor de muncă pentru clasa de mijloc. Fluxul masiv de refugiați din zonele devastate către cele habitabile o să intensifice concurența pe o piață a muncii deja supraaglomerată. Forța de muncă ieftină și ușor de înlocuit, care deja scade șansele majorității celor care și-au pierdut locurile de muncă în favoarea tehnologiei, va exacerba și mai mult criza economică. Vor apărea noi locuri de muncă în enclave etnice migratoare și pe frontierele geografice unde Pământul va fi mai habitabil. Dar criza ecologică e puțin probabil să reușească să stopeze tendința de înlocuire a locurilor de muncă prin tehnologie. Populațiile șomere, care emigrează din zonele care nu mai sunt habitabile, și mișcările anti-migrație care vor urma fără îndoială, ar putea complica sau întârzia soluționarea crizei capitaliste. În ceea ce privește aspectele umanitare, compasiunea celor care ar primi cu brațele deschise astfel de supraviețuitori ar putea adăuga energie emoțională mișcării care propune o tranziție dincolo de capitalism și problemele acestuia. Per total, criza ecologică pare să adâncească probabilitatea scenariului anti-capitalist.
Momentul ales este esențial. Cele mai meticuloase predicții legate de criza ecologică sugerează că distrugerea majoră a habitatului uman se va petrece în jur de anul 2100. Atunci se va ridica suficient de mult nivelul mării pentru a inunda zonele joase de coastă; agricultura se va distruge în regiuni populate importante; vor exista crize cumplite de apă potabilă. Dar criza capitalistă se așteaptă mai devreme: în jur de 2030–2050. Criza capitalistă va avea prioritate, capitalismul va atinge primul proporții de criză.
VIITORUL POST-CAPITALIST ȘI POSIBILELE OSCILAȚII ÎNTRE REGIMURILE ECONOMICE
Succesorul capitalismului va trebui să redistribuie masiv din aranjamentele din prezent ale avutului privat generat de întreprinderile capitaliste și manevrele financiare; o asemenea redistribuire va favoriza o mare majoritate a populației care a fost înlocuită de computerizarea și mecanizarea tuturor sectoarelor muncii, inclusiv sectorul managerial și profesional. Programul de redistribuire va reprezenta și o ocazie de a controla ceea ce sunt acum instituțiile financiare care susțin traiectoria dezastruoasă a capitalismului. Poate că asemenea instituții post-capitaliste s-ar putea constitui în forme mai descentralizate decât clasicele experimente ale secolului al XX-lea cu socialismul de stat.
Să fie sfârșitul capitalismului sfârșitul istoriei? Firește că nu. Nu va elimina politica. Să sperăm că regimurile post-capitaliste vor fi democratice; cu siguranță că se vor face eforturi mai mari de data aceasta, deoarece se va ști că democrația nu este pur și simplu o anexă a capitalismului, ci are valoare intrinsecă. Iar politica are mereu potențialul de a schimba direcția.
Va aduce fericirea revoluția anti-capitalistă? Durkheim (1893) a afirmat că nivelul de fericire în istoria omenirii este constant (poate că ar trebui să spunem nivelul de nefericire); noi situații creează noi dorințe și noi niveluri de comparație. În orice caz, conflictul este nelipsit în organizarea umană. Măcar un singur lucru am învățat din istoria regimurilor socialiste ale secolului al XX-lea, și anume că au și ele problemele lor și că nu trebuie să ne așteptăm la prea multe din partea lor. În principal au meritul că nu sunt capitaliste, meritul de a fi scăpat de criza capitalistă.
Nici măcar nu doresc să prezic permanența regimurilor anti-capitaliste. Poate că se vor schimba și ele, fie prin alegeri, fie prin revoluții, peste încă 50 sau 100 de ani. Nu există niciun motiv profund pentru care regimurile socialiste să fie mai pașnice decât cele capitaliste. După cum a afirmat Max Weber, toate formele de organizare a puterii de stat caută prestigiul puterii, acolo unde există oportunități pe scena mondială; iar calea militaristă către revoluție se poate repeta – de fapt, aceasta a doborât URSS-ul (Collins 1995). Departe de a reprezenta finalul istoriei, secolele viitoare vor asista poate la o serie de oscilații între forme capitaliste și socialiste și poate altele pe care încă nu ni le putem închipui.
S-a afirmat că experiența regimurilor socialiste a fost prea neplăcută, ca să nu zicem dezastruoasă, ca să fie din nou atractivă. Trebuie să punem această afirmație în balanță cu potențialele grozăvii ale unui capitalism viitor în care o elită restrânsă deține toate afacerile, vinde sau operează tot echipamentul informatic și toți roboții, iar marea majoritate a populației se bate pe locuri de muncă din sectorul de servicii care deservește elita și mașinile sale. Nu prezic revenirea socialismului utopic cu speranțele sale grandioase, ci doar o fază în care actorii politici, recunoscând neajunsurile alternativelor, aleg o cale de scăpare când un sistem devine prea distrus de criză încât să mai fie suportabil. Când capitalismul se va înrăutăți suficient de mult, ne vom întoarce atenția către socialism. Când socialismul de stat va fi rezolvat unele dintre probleme, propriile sale caracteristici oneroase vor da pesemne naștere la o reacție. Prin urmare, în secolele ce vor urma, vom oscila între cele două feluri de sisteme de economie politică.
Post-capitalismul nu va pune capăt inegalității economice. Experiența din trecut a regimurilor socialiste arată că au redus cam la jumătate nivelul de inegalitate – să comparăm coeficienții Gini ai societăților socialiste și capitaliste și creșterea dramatică a inegalității după căderea URSS-ului. După ce socialismul va rezolva cumva inegalitatea cruntă generată de capitalism și va aduce ocuparea forței de muncă la cote decente, se prea poate ca populația să se plictisească și să apară nemulțumiri. După încă 50 de ani, s-ar putea repeta dezamăgirea pe care a provocat-o comunismul în anii 1980. Economia centralizată planificată a viitorului poate sau nu să fie autoritară; cu siguranță că va beneficia de pe urma tehnologiei computerizate, roboților și mijloacelor de coordonare și supraveghere pentru a reprezenta o prezență socială puternic resimțită, până și în formele cele mai benigne. Politica puterii în acest fel de sistem nu va dispărea, iar aceasta nu este decât o nouă cale spre un conflict viitor.
Pe lângă nemulțumirea generată de socialismul viitorului, se prea poate să existe o renaștere a pieței. Dacă li se permite în cadrul unei economii planificate (și se poate să existe forme liberale, mixte), se vor dezvolta rețelele de tranzacționare, antreprenorii vor genera noi întreprinderi, poate păcălind planificarea centralizată prin inovațiile lor. Șarpele din Eden, investițiile și finanțele, și-ar putea face reapariția, declanșând noi runde de speculații și meta-structuri piramidale de manipulări financiare. Dacă regimurile socialiste sunt suficient de democratice, mișcările capitaliste ar putea ajunge din nou la putere în urma alegerilor și ar putea apoi distruge complet sau în parte statul socialist. Dacă regimurile vor fi mai autoritare, revine în centrul atenției teoria revoluției, în așteptarea împrejurărilor care duc la prăbușirea statului și deschiderea către o schimbare de regim. Dacă în viitorul îndepărtat – de exemplu în secolul al XXII-lea sau în următorul – se restaurează capitalismul, nici atunci nu va fi sfârșitul istoriei. Dacă revine cu aceleași tendințe de autodistrugere ca în prezent, lumea va vedea din nou o repetare a oscilărilor între aranjamentele capitaliste și anti-capitaliste din economie.
În ansamblu, viitorul îndepărtat – oricât de multe secole de-acum înainte ne putem imagina – e posibil să fie o serie de oscilații între slăbiciunile planificării centralizate de stat și sălbăticia economiilor de piață. Cu siguranță că nu asistăm la emanciparea omenirii, ci la o oscilație realistă între cele două aspecte ale unei dileme socio-economice.
CONCLUZIE
Doresc să subliniez natura schematică a analizei mele. M-am concentrat pe o tendință structurală pe termen lung de pe piețele de muncă capitaliste, care stă la baza inegalității din capitalism. Faza curentă de inovație din înalta tehnologie – computerizare, robotizare, înlocuirea muncii comunicative umane cu mașini – este în plin avânt astăzi și va tinde cu siguranță din ce în ce mai mult către extremă, cu fiecare deceniu. Nu există încă inteligență artificială foarte avansată, care să imite îndeaproape capacitățile umane de cogniție flexibilă și creativă. Cu cât se apropie mai mult inteligența artificială de acest standard, cu atât mai înalte vor fi calificările forței de muncă pe care o va înlocui. Ne putem imagina un viitor, poate peste mai puțin de 50 de ani, în care aproape toate sarcinile sunt executate de computere și roboți, cu doar câțiva tehnicieni și personal de service. Roboții sunt echivalentul clasei muncitoare, muncii manuale, iar roboții din fabrici au contribuit deja la eliminarea majorității locurilor de muncă decent plătite din manufactură. Roboții mai avansați, cu capacitate de deplasare și dotați cu senzori și computere, ar putea evolua în roboți umanoizi care să preia sarcinile calificate ale claselor superioare și de mijloc și să elimine personalul de conducere și experții. Asta nu seamănă cu fanteziile palpitante Science fiction. Adevărata amenințare a viitorului nu este revolta frankensteiniană a roboților, ci ultima fază de eliminare prin tehnologie a locurilor de muncă în beneficiul unui mic grup de proprietari de roboți capitaliști.
Indiferent care vor fi detaliile viitorului tehnologizat, tendința structurală – înlocuirea prin tehnologie a forței de muncă – ne poartă către criza capitalistă, indiferent de crizele pe termen scurt, ciclice sau contingente. Această tendință către creșterea inegalității va reduce și piețele de consum, făcând astfel neprofitabil capitalismul. În mod schematic, singura cale de rezolvare a crizei va fi înlocuirea capitalismului cu un sistem non-capitalist, adică proprietate socialistă și reglementare și planificare centralizată puternică. Cum și când va avea loc tranziția este un eveniment nemaiîntâlnit și prea complicat pentru schema mea teoretică.
Concluzia rămâne: înlocuirea prin tehnologie a locurilor de muncă ale clasei de mijloc va aduce cu sine prăbușirea capitalismului, acolo unde este dominant în prezent, înainte de sfârșitul secolului al XXI-lea. Dacă aceste tranziții vor fi pașnice sau atroce rămâne de văzut.

NE APROPRIEM DE SFÂRȘIT, DAR AL CUI?
de Michael Mann
INTRODUCERE
Cercetătorii din domeniul sociologiei istorice, ca mine, se pricep la prezicerea trecutului, dar viitorul este o altă problemă. Este cu atât mai dificilă prezicerea viitorului instituțiilor sociale majore ca statul național sau capitalismul. Devine mai ușor dacă presupunem că instituția în cauză este un „sistem” cu propria logică de dezvoltare, propriile cicluri, propriile contradicții. Atunci putem identifica logica actuală de dezvoltare și putem prezice un viitor probabil. Mulți cred că este posibil în cazul capitalismului. Economiștii neo-clasici cred că acesta este format din cicluri regulate de afaceri cu o tendință inerentă de deplasare către echilibru. Deci, după dificultățile din prezent ale capitalismului, va urma o revenire, apoi o altă criză urmată de altă revenire, toate probabil pe o traiectorie ascendentă de dezvoltare. Cei care percep cicluri mai profunde, mai puțin frecvente, dar mai amenințătoare, precum Kondratieff sau Schumpeter, au identificat și o regularitate internă și (în cazul lui Kondratieff) predictibilitate. Până și Keynes, care privea noțiunea de echilibru cu oarecare scepticism, nu a negat că pe termen lung echilibrul se va restabili, deși cu un ușor ajutor din partea statului. Aceste modele tind să transmită o imagine a capitalismului ca fiind etern (totuși nu și Schumpeter). Și marxiștii văd în capitalism o logică internă de dezvoltare, dar și contradicții sistemice – pe care le văd în toate mijloacele de producție – care îi vor cauza până la urmă prăbușirea.
Elementul sistemic este explicit în ceea ce se numește teoria sistemelor mondiale, al cărui teoretician principal este Immanuel Wallerstein. Singura parte dificilă a predicției în cazul acestor teoreticieni marxiști sau ai sistemului mondial este legată de chestiunea regimului care va urma capitalismului (căci majoritatea dintre ei și-au pierdut încrederea într-un viitor socialist). Deoarece majoritatea intelectualilor care predică despre capitalism sunt occidentali și deoarece capitalismul occidental trece fără îndoială printr-o perioadă dificilă, scenariile apocaliptice legate de capitalism sunt foarte des întâlnite în prezent.
Aș dori să pot împărtăși aceste viziuni încrezătoare asupra viitorului, indiferent dacă sunt optimiste sau pesimiste. Sunt mai multe motive pentru care nu pot. În primul rând, principalul obstacol este modelul societății umane așa cum o înțeleg eu. Nu văd societățile ca sisteme, ci ca multiple rețele de interacțiune care se întrepătrund, dintre care patru – relațiile de putere ideologică, economică, militară și politică – sunt cele mai importante. Relațiile geopolitice se pot adăuga acestora patru ca un amestec distinct de putere militară și politică, amestecul variind între ceea ce se numește în mod convențional geopolitică „dură” sau „permisivă”. Fiecare dintre aceste patru sau cinci surse de putere poate avea o logică internă sau o tendință de dezvoltare, astfel încât ar putea fi posibilă, de pildă, identificarea tendințelor către echilibru, a ciclurilor, sau a contradicțiilor din cadrul capitalismului, tot așa cum am putea identifica tendințele comparabile din celelalte surse de putere socială. Să luăm de exemplu ciclurile atac versus apărare, mobilitate versus fermitate, sau continua escaladare a înarmării, toate fiind tendințe interne ale relațiilor de putere militară; sau creșterea pe termen lung a statului modern, sau înlocuirea imperiilor cu state naționale, care sunt tendințe predominante, interne relațiilor de putere politică. Ideologiile însă au cicluri distincte de dezvoltare, care depind de ideologia dominantă care „funcționează” sau nu, și de care anume dintre ideologiile alternative disponibile este adoptată ca soluție la criză.
Aceste dinamici diferite sunt „ortogonale”, adică interacționează, dar nu sistematic. Aceasta înseamnă că nu putem identifica decât până la un anumit punct dinamica „internă” a unei surse de putere, deoarece niciuna nu este cu totul autonomă, iar dezvoltarea fiecăreia afectează dezvoltarea celorlalte. Odată ce admitem importanța acestor interacțiuni, trecem într-o lume mai complexă și mai nesigură în care dezvoltarea capitalismului, de pildă, este influențată și ea de ideologii, războaie și state. Voi demonstra aceasta când voi căuta să explic două crize din trecut ale capitalismului, Marea Depresiune și Marea Recesiune din prezent. Din nefericire, acest lucru face ca prezicerea viitorului să fie mult mai dificilă.
În al doilea rând, complexitatea este accentuată de faptul că planeta este foarte mare, iar statele naționale și macro-regiunile diferă foarte mult unele de altele, astfel încât tendințele generale pe care le-am identificat mai sus afectează unele țări și regiuni mai mult decât altele. Ar putea exista în prezent o criză capitalistă foarte serioasă în Grecia, dar numai una neînsemnată în Turcia și absolut niciuna în China. Aceste diferențe ar putea genera diferite traiectorii de dezvoltare istorică mondială, indicând că, de pildă, China ar putea depăși din punct de vedere economic Statele Unite, sau Asia Occidentul. Schimbările macro-regionale au multe precedente istorice.
Însă apariția armamentului nuclear asigură pentru prima dată în istoria lumii improbabilitatea rezolvării oricărei rivalități prin război. Deși rămâne totuși o posibilitate – și aceasta dă naștere la a treia complexitate. Ființele umane nu sunt mașini raționale de calcul. Uneori se confruntă cu probleme complexe pentru care nu există soluție evidentă. Uneori nu sunt conduse de raționalitate instrumentală, ci de ceea ce Weber a numit raționalitatea valorii, sacrificând interesul personal calculat în favoarea unei ideologii atotcuprinzătoare. Uneori se lasă conduse de emoții puternice, care înfrâng rațiunea. Deci acțiunile umane sunt adesea imprevizibile. În secolul al XX-lea, omenirea a luat adesea decizii care ni se par astăzi iraționale – a declanșat două războaie devastatoare și a căutat transformarea totală utopică a societății umane. Nu este niciun motiv să credem că secolul al XXI-lea va fi diferit.
Astfel, cea mai bună predicție va fi enumerarea de scenarii alternative posibile. Voi cântări dacă sfârșitul sau, mai puțin dramatic, declinul capitalismului se apropie în cazul Americii, sau Occidentului, sau întregii economii globale, sau întregii planete. Unele dintre scenarii vor fi mai optimiste decât altele, unele vor acoperi o suprafață mai mare a globului decât altele și în fiecare vor interveni interacțiuni complexe dintre capitalism și alte surse de putere sau alte crize. Voi încerca să evaluez gradul de probabilitate al acestor scenarii, care nu reprezintă decât niște presupuneri.
SISTEME ȘI CICLURI
Privesc cu scepticism teoriile care zugrăvesc criza terminală a capitalismului ca sistem unic (cu două posibile excepții, pe care le voi detalia mai jos). Să luăm, de pildă, noțiunea lui Wallerstein că „sistemul mondial capitalist” se află în criză. Sistemul său e format din două părți. Prima este criza „internă” a capitalismului, dată de logica acumulării de capital și exprimată în funcție de cicluri Kondratieff din ce în ce mai nefaste, de 50–60 de ani, cu maxime și minime. Următoarea criză, spune el, va fi mult mai cumplită și poate chiar să distrugă definitiv capitalismul (cel puțin așa speră el). Acum intrăm într-o criză sistemică a capitalismului, spune el, deoarece scad nivelurile de profit și vor continua fără îndoială să scadă și în continuare.
A doua parte este o criză geopolitică ce se manifestă în „cicluri hegemonice” pe termen mai lung. Hegemonia înseamnă dominație. Crizele apar în perioada de tranziție dintre diferite regimuri hegemonice. Exemplele sale sunt tranziția de la hegemonia Republicii Olandeze la cea a Imperiului Britanic, iar apoi la hegemonia americană. Aceste cicluri geopolitice tind să fie de lungime mai variabilă decât ciclurile economice. Trecerea de la olandezi la britanici nu a durat decât o sută și ceva de ani, cea de la britanici la americani, cincizeci. Hegemonia Statelor Unite este acum în declin și se va sfârși curând, spune el, după o dominație de vreo 70–80 de ani. Este de înțeles faptul că nu știe ce va urma. Se gândește evident și la alternativa hegemoniei Chinei, dar pare să creadă că este mult mai probabil că nu va mai exista o hegemonie unică. Dată fiind viziunea sa hobbesiană despre nevoia umană de a avea un singur suveran, este de rău augur această opinie. Nu consideră că cele două crize ale capitalismului și hegemoniei se încetinesc sau se complică una pe alta, ci în anumite momente cele două crize coincid și se accentuează una pe alta și produc o criză sistemică a întregului.
Este o teorie succintă, intuitivă, dar nu reușesc să accept niciuna dintre cele două părți ale ei. În primul rând, să analizăm lista hegemoniilor pe care o propune. Republica Olandeză pare un cap de listă bizar ca primul hegemon al Europei. La sfârșitul secolului al XVII-lea, Olanda avea anumite instituții capitaliste inovatoare, se putea apăra fără probleme pe mare și pe uscat și pusese mâna pe câteva colonii. Dar nu a dominat niciodată Europa, ca să nu mai vorbim de restul lumii. Habsburgii și Franța erau marile puteri europene la acea vreme, dar continentul (și imperiile sale) avea o geopolitică în esență formată din puteri multiple. Marea Britanie a fost dominantă în secolul al XIX-lea, deoarece era prima putere capitalistă industrială cu cea mai mare flotă, cel mai mare imperiu și care pentru o vreme, a avut valuta de rezervă, dar nu a fost niciodată o hegemonie pe continentul european, ci se baza pe echilibrarea puterii cu alte state pentru a se proteja. Wallerstein trece apoi la o perioadă de rivalitate între doi potențiali hegemoni, Germania și Statele Unite, înainte ca cel din urmă să triumfe. Descrie perioada dintre 1914 și 1945 ca pe un „război de treizeci de ani” între cele două puteri, o descriere ciudată a războaielor în care America nu a intrat decât cu întârziere și numai când a fost atacată de Japonia în cel de-al doilea. Hegemonia americană s-a stabilit într-adevăr după cel de-Al Doilea Război Mondial, dar în principal ca o consecință neintenționată a unui război început de bravada fascistă și militară sinucigașă a Germaniei și Japoniei, deși acestea au reușit totuși să distrugă imperiile britanic și francez. Hegemonia Statelor Unite în lume a fost consolidată de economia autarhică a Uniunii Sovietice care refuza deschiderea spre exterior. O astfel de înșiruire contingență de deznodăminte a rezultat din interacțiunile complexe dintre cele patru surse de putere socială. America era deja prima putere economică mondială în perioada interbelică, deși, fără cel de-Al Doilea Război Mondial, dolarul probabil că nu ar fi devenit unica valută de rezervă, ci în combinație cu alte valute, însă SUA avea mult mai puțină putere militară sau geopolitică. Rezultatul războiului a fost că America a devenit marea excepție istorică, singurul imperiu global, singurul hegemon adevărat din toate timpurile. Dar cu un singur caz de studiat, sunt greu de identificat ciclurile hegemonice. Însă sunt de acord cu Wallerstein că SUA a fost o hegemonie în trecutul recent, că această hegemonie este acum pe cale de a se deteriora și că s-ar putea să ia sfârșit undeva între 2020–2025. Acest proces istoric unic în lume ar putea duce la o criză specifică Statelor Unite.
Dar presupusele cicluri Kondratieff, valurile succesive de maxime și minime de durată aproape fixă? Kondratieff sugerează că valurile durează 54 de ani. Dacă așa este, din moment ce economia a ajuns într-un punct de criză în 1933, ar fi trebuit să crească timp de 27 de ani până în 1960, după care să între iar în declin în 1987, după care să urce și să atingă un nou maxim în 2014. Nu mi se pare că am trece astăzi printr-o perioadă de boom economic! Cei care i-au preluat ideile au datat ciclurile în două feluri diferite, în funcție de oscilațiile prețurilor sau volumelor de producție. Unii văd perioada 1972–1973 ca fiind începutul unui ascendent (din moment ce prețurile erau în creștere), alții ca fiind începutul unui declin (de fapt, producția nu a scăzut, dar și-a încetinit rata de creștere – cel puțin, în Occident). Cele două războaie mondiale sunt cauza altor neînțelegeri: când a luat sfârșit perioada de creștere, în 1913 sau în 1929, și când a început următoarea creștere, în 1938 sau în 1945? Nu se ajunge la un acord în privința acestor cicluri, ceea ce face discutabilă regularitatea lor.
Wallerstein are propria versiune a ciclurilor K. El spune că ultima creștere (a producției) a început în 1945 și a ajuns la maxim în 1967–73. Pare adevărat în ceea ce privește partea occidentală a economiei, dar nu a fost atât rezultatul unui ciclu intern capitalismului, cât al sfârșitului celui de-Al Doilea Război Mondial care a reprezentat un stimul economic extern. S-a stabilit un capitalism reglementat la nivel global asupra căruia au căzut de acord inițial Marea Britanie și Statele Unite, iar apoi toți aliații Statelor Unite, și care a putut să înflorească datorită exploziei de cerere din partea consumatorilor ale căror nevoi de consum au fost reprimate silit pe timpul războiului, combinată cu progresele tehnologice datorate războiului, dând naștere la o „epocă de aur” fără precedent, cu o creștere nemaiîntâlnită, care se întindea pe aproape întreaga suprafață a globului. După această perioadă, economia din Occident a rămas mai mult sau mai puțin stagnantă între 1973 și 2000, când ar fi trebuit să înceapă ascendentul. Nici măcar cu un deceniu mai târziu nu a început. Dar să nu uităm că, pentru multe regiuni din lume, boom-ul a continuat după ce Occidentul a intrat în declin și mai continuă încă pentru multe țări. Întâi Japonia, apoi țările din estul Asiei și China, apoi India, apoi celelalte țări BRIC au trecut succesiv prin perioade de expansiune. Ciclurile K sunt controversate și în rândul economiștilor care studiază Occidentul, dar pentru cei care se ocupă de restul lumii sunt cu totul irelevante.
Maximele și minimele sunt inevitabile în capitalism și se prea poate ca, după o perioadă lungă de creștere, actorii să devină mult prea încrezători în propriile forțe și să sufere un declin mai dureros. Cu siguranță că așa s-a întâmplat în cazul bancherilor și proprietarilor de imobile în primul deceniu al secolului al XXI-lea. Dar nu se poate identifica niciun tipar precis și regulat, dat fiind că tiparele cu adevărat globale sunt rare. Însă este posibil ca crizele din trecut să ne ofere indicii privind o viitoare criză a capitalismului. Așadar, încredințat fiind că teoriile trebuie să se bazeze pe un studiu empiric detaliat, voi începe prin analiza celor mai severe și mai bine documentate crize din istoria capitalismului, Marea Depresiune și Marea Recesiune din prezent.
MAREA DEPRESIUNE, 1929-…
Ambele crize au avut cauze multiple. Majoritatea erau cauze economice predominant interne, așa cum ne putem aștepta din partea unor evenimente economice, iar capitalismul are într-adevăr o logică internă. Dar unele cauze sunt exterioare economiei, iar altele au fost contingente. Ambele crize au pornit de la o problemă serioasă care s-a transformat apoi treptat în ceva mai important, pe măsură ce „identifica” și exacerba alte slăbiciuni, trecute cu vederea până atunci, unele economice, altele nu. Întregul proces ar fi putut foarte bine să se petreacă altminteri. De asemenea, nu a fost uniform pe glob, unele economii rămânând practic neatinse, iar altele au scăpat foarte rapid prin politici eficiente. Toate acestea sunt motive care ne fac să ne îndoim că este vorba de o logică sistemică unică. Din nefericire, scad și șansele de a prezice crizele economice din viitor.
Marea Depresiune a început cu o supraproducție agricolă (în parte datorată Primului Război Mondial), iar apoi a fost accentuată printr-un efect de clichet de către un etalon-aur care nu mai era păstrat ca în perioada de dinainte de război prin cooperarea dintre băncile centrale ale marilor puteri (și nu prin hegemonia Marii Britanii, după cum a arătat Barry Eichengreen). Țările individuale au revenit după război la etalonul-aur într-o manieră ad hoc, în mare parte nerealistă, mânate de mândrie națională și onoare, și nu de analiză economică pragmatică. Alți factori au fost tensiunile geopolitice dintre Germania și Austria, pe de o parte, și Franța și Marea Britanie, pe de altă parte. Franța și America au acumulat aur, exista un atașament ideologic al vechilor regimuri pentru laissez-faire, apoi a urmat boom-ul de bursă și o tranziție incompletă de la vechile la noile forme de manufactură, toate acestea scăzând potențialul de ocupare a forței de muncă. În America, ochiul furtunii, au fost comise grave greșeli de politică de către Congres și Sistemul federal de rezervă monetară, înrădăcinate în fundamentalismul de piață al perioadei care a atins un punct culminant atroce cu ceea ce s-a numit „lichidaționism” – adoptarea unor măsuri de austeritate menite să distrugă firmele și industriile ineficiente, dar și muncitorii și investitorii ineficienți. Dacă ar fi lipsit una sau două dintre aceste cauze variate, am fi numit această perioadă o recesiune ciclică. Dar cascada nu a fost deloc inevitabilă.
Criza a fost adesea privită ca fiind globală, dar a lovit inegal. A lovit puternic Europa Occidentală și țările anglofone, deși până și în aceste zone, SUA, Canada și Germania au pierdut de șase ori mai mult venit pe cap de locuitor decât Marea Britanie și de trei ori mai mult decât Franța. Dar după primul val, criza abia dacă a afectat mari regiuni ale lumii. China abia a resimțit-o, iar Uniunea Sovietică, Japonia, coloniile sale (Coreea și Taiwan) și Europa de Est au continuat pe un traseu ascendent pe tot timpul crizei. Deci criza nu a atins în realitate proporții globale. Poate că ar trebui să o numim Marea Depresiune Albă, căci rasa albă a fost afectată cel mai tare. Unele țări au ieșit apoi din criză relativ repede, prin abandonarea etalonului-aur și prin relansarea economiilor. Statele Unite au reușit, dar încrederea nemăsurată a administrației Roosevelt în reușită a dus din nou la deflație în 1937, ceea ce a produs o recesiune „cu două minime”. De fapt, numai cererea industrială mărită a celui de-Al Doilea Război Mondial a permis recuperarea totală în Statele Unite.
Este evident că au fost foarte însemnate cauzele non-economice. Ca exemplu, voi insista asupra rolului relațiilor de putere militară. Primul Război Mondial a influențat mult criza. În timpul războiului, multe țări mai sărace au reușit să își crească semnificativ exporturile agricole. Dar când agricultura din țările combatante a revenit pe linia de plutire după război, aceasta a generat o supraproducție care, la rândul ei, a provocat scăderea dramatică a prețurilor. Dar războiul distrusese și consensul etalonului-aur, iar eșecul tratatelor de pace care rezolvau rivalitățile geopolitice a îngreunat cooperarea internațională privind economia politică. Criza nu a fost rezultatul inevitabil al geopoliticii multiplelor puteri, căci acestea ajunseseră la stabilitate economică înainte de război; a fost consecința moștenirii geopolitice a unui război deosebit de crâncen.
Argumentul sistemic ar putea fi susținut dacă războiul ar fi fost provocat fie de capitalism, fie de declinul hegemoniei britanice, dar nu a fost cazul. Europa fusese un continent neobișnuit de războinic cu secole înaintea apariției capitalismului, războiul încă era prima soluție la problemele diplomatice, iar acest război, ca multe altele de pe continent, a fost declanșat când marile puteri au decis să ia apărarea clienților minori (acum Serbia și Belgia). Militarismul era o tradiție în Europa (vezi vol. 3, capitolele 2 și 5). În timpul Marii Depresiuni s-au împletit diferite lanțuri cauzale ca niște afluenți care umflă apele unui mare fluviu, cu varii mini-crize care au provocat în cascadă o criză mai mare, pe măsură ce erau „identificate” noi slăbiciuni. Diferitele șocuri care au continuat să se succeadă nu fuseseră anticipate de nimeni.
MAREA RECESIUNE, 2008-…
Întrebarea esențială aici este dacă recesiunea va continua, se va înrăutăți sau poate va pune în mișcare forțe care vor răsturna capitalismul. Însă întâi să trecem la analiza cauzelor. Găsim și aici un tipar cascadă. Recesiunea a început în primul rând ca o criză americană rezultată din multiple lanțuri cauzale. Întâi, hegemonia americană și dezechilibrele globale pe care le provoca au permis guvernului și americanilor de rând să împrumute sume enorme de bani din străinătate cu dobândă neglijabilă, acumulând datorii care s-au dovedit până la urmă nesustenabile. În al doilea rând, creșterea dobânzilor ce a rezultat de aici a spart balonul de săpun al ipotecilor și aceasta a dus la primul șoc efectiv. Însă această secvență cauzală a primit un impuls și din partea încăpățânării ideologice a politicienilor de a crea o „democrație a proprietarilor”, o națiune a cumpărătorilor de case. A treia cauză principală a fost că toate acestea au avut loc după distrugerea reglementărilor financiare; iar a patra a fost inegalitatea socială din ce în ce mai mare din Statele Unite. Ambele acestea din urmă au fost inspirate de conjuncția dintre ideologia neoliberală și puterea bancherilor și managerilor de top din sistemul politic american. Aceasta se poate atribui în parte unei treceri de la manufactură la servicii financiare, ceea ce a făcut ca principalul scop corporatist să fie câștigul acționarilor pe termen scurt. Cauze similare au avut loc în Marea Britanie, deoarece capitalul financiar și neoliberalismul erau dominante în ambele țări. Aceste cauze nu au fost atât de pronunțate în majoritatea celorlalte țări, deși fobia Germaniei legată de inflație (declanșată de mitul istoric că inflația a dus la succesul lui Hitler) era compatibilă cu politicile propuse de neoliberali, iar puterea economică a Germaniei în Europa a transmis acest conservatorism fiscal pe întreg continentul. Puterea militară nu prea a avut importanță, spre deosebire de cea ideologică, sub forma neoliberalismului și fobiei legate de inflație.
Aceste presiuni au „identificat” apoi geniile din sectorul de servicii financiare. Ecuațiile lor matematice duseseră la o încredere neîntemeiată în instrumentele financiare absconse care aveau din ce în ce mai puțină legătură cu economia reală. Convertiseră ideologia economiei neoclasice în modele matematice de risc, crezând greșit că economiile sunt pur și simplu sisteme de piață, ale căror parametri principali pot fi fără excepție calculați și preziși cu exactitate. Aproape nimeni nu prevăzuse că diferitele elemente de risc s-ar putea acumula într-un fel de cascadă.
Criza s-a extins apoi la nivel global nu pentru că hegemonia americană era în declin, ci pentru că America, economia americană, dolarul și economiștii matematicieni rămâneau hegemoniei. Declinul activității economice a SUA a afectat apoi țările cu datorii și țările care erau partenere comerciale principale ale SUA, dar care fuseseră „virtuoase”, adică nu se lăsaseră seduse de datorii sau inegalitate crescândă, neoliberalism, sau capital financiar, ca Germania și Franța. Investitorii speriați au cercetat apoi cu atenție și au „identificat” sectoarele și țările ale căror datorii s-a dovedit că sunt nesustenabile odată ce începuse contracția capitalului și recesiunea. În 2007, chiar înainte de recesiune, cifrele FMI pentru statele europene arată că numai în Grecia și Italia datoria publică depășea cu puțin PIB-ul. Nivelul mediu de datorii publice în UE era ușor mai scăzut decât în țările OCDE (71% față de 73%). Numai în Grecia reprezenta o problemă adevărată nivelul datoriei publice. În Irlanda, Spania și Italia (la fel ca în America și Marea Britanie) numai datoriile private crescuseră necontrolat – deși principala slăbiciune a economiei italiene a fost nivelul scăzut de productivitate. Aceste economii aveau toate diferite slăbiciuni care nu ar fi fost „identificate” fără criza financiară declanșată în Statele Unite. Dar când a început recesiunea și a fost înrăutățită de politicile de austeritate, scăderea activității economice a dus la scăderea veniturilor și au crescut enorm datoriile publice peste tot.
Criza europeană s-a înrăutățit apoi, când recesiunea a „identificat” o slăbiciune externă a zonei euro care a transformat recesiunea în criză majoră a datoriei publice, cauzată în primul rând de propriile dezechilibre ale zonei. Existase un mare flux de capital dinspre țările UE mai bogate către cele sărace, la care guvernul grec contribuise cu propria doză distinctă de neonestitate fiscală. Dar această criză nu se intensificase decât din pricina entuziasmului elitelor celor 17 țări din zona euro – nu din pricina populației, și nu din pricina elitelor din celelalte 10 țări UE – pentru „aprofundarea” Uniunii printr-o monedă comună fără asigurarea susținerii corecte a monedei printr-o bancă centrală cu trezorerie și funcții fiscale. A fost o slăbiciune politică structurală. Elitele știau că nu vor putea susține cum trebuie euro dacă se duceau de râpă țările mai slabe de mărimea Italiei sau Spaniei. Dar, credincioase ideii de Uniune, erau dispuse să își asume acest risc, deși electoratele naționale ar fi respins orice propunere de a crea o trezorerie unică, ceea ce ele știau foarte bine, deoarece alegătorii se opuseseră la orice tentativă de a adânci Uniunea în ultimele trei referendumuri naționale organizate în țările din zona euro. În ceea ce privește aceste elite, idealurile politice le întunecaseră judecata economică și le făcuseră să comită o gravă greșeală de politică. Criza europeană a fost apoi înrăutățită de severitatea programelor de austeritate promovate agresiv din motive diferite de către Marea Britanie și Germania, pe care economiile europene mai slabe au fost silite să le accepte. O conjuncție accidentală de diferite lanțuri cauzale economice, ideologice și politice (nu militare de astă dată) încă mai amenință să declanșeze o recesiune cu un „dublu minim” mult mai atroce.
Totuși, din nou, Marea Recesiune s-a răspândit foarte inegal în lume. Dacă cercetăm datele Băncii Mondiale despre creșterea PIB-ului, vedem că aproape toate țările au întâmpinat dificultăți în 2008 și 2009. În această scurtă fază, criza a fost într-adevăr globală. Apoi s-a intensificat în Statele Unite, precum și în întreaga Europă, până în Rusia și vecinii ei estici și către unele țări mai sărace, înglodate în datorii. Dar în 2010, numeroase țări reveniseră la cele mai înalte niveluri de creștere a PIB-ului din secolul al XXI-lea – inclusiv țări importante ca Brazilia, Mexic, Turcia, Nigeria, Canada, Malaysia, Coreea și Singapore. India și Indonezia și-au revenit aproape până la nivelul inițial, în vreme ce rata de creștere oficială a Chinei a scăzut de la 10% la 8%, fiind încă prilej de invidie pentru întreaga lume! Toate aceste țări cu excepția Canadei sunt ceea ce obișnuiam să numim țări „subdezvoltate”. Majoritatea învățaseră lecția deceniilor de ajustare structurală și își clădiseră rezerve pentru a evita catastrofa marilor datorii străine. Țările care nu au procedat așa au fost cel mai sever afectate. Canada a scăpat deoarece recent înființatele industrii extractive nu dăduseră ocazia sectorului bancar de a juca un rol prea însemnat, sector care oricum era foarte bine reglementat. O asemenea reglementare ar fi fost de ajutor și altor țări pentru a evita criza. Dacă devenea o criză sistemică, ar fi putut fi evitată prin diferite politici.
Așadar, la fel ca Marea Depresiune, Marea Recesiune din prezent nu a fost dezastruoasă decât pentru unele țări. Virusul american s-a răspândit în întreaga lume, în principal pe canale financiare, deși a contat și reducerea comerțului internațional. Dar multe țări au ieșit rapid din criză fiindcă aveau diferite aranjamente structurale, unele economice, altele politice, altele ideologice. Principalele structuri care au funcționat corespunzător au fost: statele corporatiste sau dezvoltătoare (Coreea de Sud); economiile a căror creștere puternică nu includea un sector financiar foarte dezvoltat (majoritatea); micul neoliberalism (majoritatea); sau pur și simplu politici prudente de genul evitării datoriilor străine (majoritatea țărilor din Asia) sau menținerea sub reglementare strictă a capitalului financiar (Canada). Aproape întreaga Asie de Sud și Sud-Est plus Oceania, o macro-regiune foarte mare, au fost foarte puțin afectate din aceste motive, dar și deoarece această regiune are legături comerciale intense cu China (importante în refacerea Australiei). La fel ca în Marea Depresiune, politicile corecte pot micșora efectele negative, iar politicile greșite le pot intensifica. Politicile și ideologiile care au succes în diferite macro-regiuni au efect asupra deznodământului. Astfel, criza datoriilor publice a zonei euro a lovit tocmai când răspândirea crizei americane a interacționat cu diferite lanțuri cauzale – ritmurile politice distincte și instituțiile Uniunii Europene, precum și preferința ideologică pentru austeritate și evitarea inflației a elitelor din Germania (și Marea Britanie). Logica internă a capitalismului din multe țări aflate în curs de dezvoltare avea să ducă în mod intrinsec la continuarea creșterii. Dacă există o amenințare, vine din exterior, din partea slăbiciunilor auto-induse ale Americii și Europei.
Se va înrăutăți criza prezentă, va înghiți ea pe toată lumea? Dacă se prăbușește zona euro, ar fi o veste îngrozitoare pentru țările membre, dar ar avea și un impact global major asupra comerțului și investițiilor. Ar lovi imediat cu putere țările care nu se află în zona euro, ca Marea Britanie, deoarece au schimburi comerciale și investiții în zona euro mai mult decât în altă parte. Ar fi afectate și țările vecine, de la Rusia până în Orientul Apropiat și nordul Africii, precum și America, un important partener și investitor. America de Sud ar avea și ea de suferit, mai ales din pricina prăbușirii economiei spaniole. Dacă UE și America ar suferi o contracție economică, atunci efectul asupra comerțului global ar fi foarte nociv, deoarece ambele stau la baza a jumătate din PIB-ul mondial, iar nivelul globalizării este acum mai ridicat decât niciodată. India și mai ales China ar constata de asemenea un declin însemnat al exporturilor. Aceasta ar indica o criză sistemică a capitalismului, mai cumplită decât recesiunea cu „dublu minim” prezisă de mulți. Însă până și așa probabil că ar suferi mai mult Occidentul decât restul lumii aflat în dezvoltare.
S-ar putea chiar întâmpla să aibă loc această cascadă, deși țările din zona euro ar putea să fie capabile să încropească o soluție financiară, deoarece elitele, și nu masele controlează UE, iar elitele și-au dat deja seama că au un interes comun să găsească o soluție, aproape indiferent de costuri. Problema aici (și în altă parte) este că resursele financiare pentru salvarea sau stimularea economiei sunt mai puține decât în 2008. Accentuez însă faptul că vor conta foarte mult acțiunea umană și voința politică, ceea ce înseamnă că nu putem de fapt prezice deznodământul. Însă voi afirma că, dacă multe țări aleg calea austerității neoliberale pentru a trece de recesiune, după cum au propus republicanii americani și după cum a implementat deja guvernul britanic conservator, iar fobia germană de inflație accentuează această tendință, atunci va urma o altă Mare Depresiune, de data aceasta mult mai sistemică la nivel global. Însă, dacă europenii își dau seama și acționează în funcție de interesele lor colective și dacă țările aleg calea mai keynesiană propusă de guvernul francez de a finanța un stimul (în parte, prin taxe mai mari aplicate celor care sunt în stare să le plătească), atunci s-ar putea preveni înrăutățirea lucrurilor. În orice caz, probabil că va avea loc o revenire, deși mai încet în primul caz – iar de data aceasta, fără ajutorul unui război mondial. Dacă revenirea va restaura și nivelurile înalte de ocupare a forței de muncă voi discuta mai jos.
Capitalismul este supus ciclicității, deși nu neapărat cu un tipar regulat în timp. Din când în când, faza de recesiune a ciclului se înrăutățește, în parte prin cauze economice „interne”, în parte prin războaie costisitoare, politici ajunse în punct mort sau ideologii care generează politici nepotrivite pentru criză. În ambele crize, cea interbelică și cea din prezent, aceasta din urmă a fost o cauză importantă a înrăutățirii lucrurilor, în primul caz deoarece nu apăruse încă o ideologie macroeconomică plauzibilă, în al doilea caz deoarece a urmat o lungă perioadă de dezvoltare a pieței sfârșită cu un eșec aparent al alternativei keynesiene, urmat de dereglementare, mai ales în sectorul financiar. Au greutate și relațiile politice și geopolitice, care par mult mai puțin previzibile. Se pot trage învățăminte economice din aceste crize care, în teorie, ar putea reduce probabilitatea unor crize viitoare. Dar nu este deloc clar că elitele puternice au tras învățămintele corecte. Programele neoliberale de austeritate cu care au fost persecutate economiile aflate în recesiune ne amintesc din nefericire de rolul nociv al lichidaționismului de la începutul anilor 1930. Să ne amintim că în secolul al XX-lea cele două cumplite războaie au avut efecte absolut contrare, făcând predicția și mai dificilă. Primul Război Mondial a accentuat recesiunea și a dus la Marea Depresiune, iar Al Doilea a contribuit în mod însemnat la cel mai mare boom economic de până atunci – și la hegemonia americană.
HEGEMONIA AMERICANĂ ȘI NEMULȚUMIRILE STÂRNITE
Este deci posibil ca America să sufere cel mai mare declin economic în viitorul apropiat. Wallerstein sugerează că perioada în care America a avut cea mai mare influență a fost 1945–1970, după care a urmat un declin continuu. Nu sunt chiar atât de sigur. Procentul american din PIB-ul mondial de fapt a scăzut între 1950 și 1970, din cauza revenirii Japoniei și Europei. Apoi a rămas practic neschimbat între 1970 și 2005, pe măsură ce Statele Unite au exploatat cu succes avantajele dolarului ca valută de rezervă în lume. Un declin relativ a avut loc de atunci încoace, în principal ca rezultat al creșterii mai mari înregistrate în India și China, dar dolarul rămâne atotputernic, America mai poate încă împrumuta lichidități nelimitate cu o dobândă de sub 2% și depășește încă Europa și Japonia în privința productivității și creșterii economice. FMI și Barry Eichengreen au sugerat că dolarul va rămâne valuta de rezervă mondială până după 2020. SUA face și 48% din cheltuielile militare pe plan mondial, cel mai mare procent de până acum; și deține dominația asupra patentelor, premiilor Nobel, universităților de elită și culturii populare. America rămâne hegemonică în continuare.
Nu va dura, firește, și există bănuieli că premonițiile declinului încep deja să îi bântuie pe americani. Gigantica sa armată a trecut prin ceea ce se pot numi înfrângeri în ultimul deceniu. Relațiile de putere politică și ideologică au atins niveluri apropiate de criză. Creșterea inegalității și diviziunii sociale a fost încurajată intenționat de politicieni. Contopirea managementului de top cu marii investitori corporatiști (mai ales șefii fondurilor de asigurări și de pensii), astfel încât își plătesc efectiv lor înșiși salarii și bonusuri exorbitante (pentru care nu trebuie să plătească decât 15%, și nu 35% impozit), adâncește și mai mult prăpastia inegalității. Combinația dintre taxe regresive, jaful corporatist și creșterea economică anemică au dus la recesiune economică și la alienare ideologică.
Dar alienarea americană nu duce în prezent la o soluție politică, deoarece a generat două noțiuni diferite în legătură cu ceea ce trebuie făcut. Prima, aparținând Partidului Republican, dă vina pe guvern pentru relele economice ale țării și propune reducerea mărimii, puterii de reglementare și taxelor impuse de acesta pentru a restaura o prosperitate bazată pe piață. Preferința pentru măsurile de austeritate cu scopul de a scăpa de recesiune este un ecou neplăcut al strategiei „lichidaționiste” care a intensificat Marea Depresiune. A doua soluție, propusă de democrații liberali, dă vina pe marile corporații și pe bănci, numite simbolic Wall Street, și propune mai multă reglementare guvernamentală, mai multe taxe redistributive și o cale keynesiană sponsorizată de stat către creștere economică prin intensificarea cheltuielilor publice. Ambele alternative sunt acum promovate sus și tare de către cele două părți, mai ales de grupurile mai activiste, Tea Party, de dreapta, și mișcarea Occupy, de stânga. Lupta dintre aceste două ideologii rivale sufocă în prezent pragmatismul și posibilitatea de a cădea la un compromis. Astfel, politica americană a ajuns într-un punct mort, ceea ce adâncește criza. Așadar, America suferă de anomie, absența normelor comune, precum și de alienare – nu numai Durkheim, ci și Marx. După cum a afirmat Durkheim, anomia reduce coeziunea socială și încurajează declinul.
Propunerile republicane de austeritate pentru mase, dar prosperitate pentru cei bogați, sunt privite de către ei înșiși drept măsuri de creare de locuri de muncă, dar cei bogați nu consumă mult. Ei economisesc, producând surplus de capital și dobânzi scăzute, încurajând îndatorarea consumatorilor, fapt care a provocat de fapt criza. Aceasta amenință baza economiei de consum de masă pe care s-a sprijinit avutul american în perioada de după război. Ideologia republicană s-a întors din ce în ce mai mult împotriva științei, ceea ce nu prevestește nimic bun pentru viitorul Americii. Republicanii sunt mai uniți în privința politicilor economice decât democrații, a căror principală problemă o constituie diviziunile interne. Aceasta a permis republicanilor să dicteze recentele politici. Liderii republicani aveau o retorică ideologică, dar politici pragmatice. Dar fundamentalismul pieței libere găsește mai degrabă ecou în cultura populară americană decât intervenționismul de stat. În perioada de boom de după război, politica economică a luat forma „keynesianismului comercial”, piețelor conduse de stat, un compromis între piață și stat. Dar retorica politică a vremii, mai ales cea republicană, se concentra aproape exclusiv pe piața liberă și libera inițiativă. Americanii de fapt aveau un stat care își făcea simțită prezența, dar ei se prefăceau că nu este așa. Deci apelul la piața liberă are mai mare efect politic astăzi pentru că este înrădăcinat în ideologia americană, spre deosebire de apelurile la un stat benefic. Atât electoratul, cât și politicienii s-ar putea să nu fie în stare să accepte politicile economice utile.
Mai există și alte slăbiciuni americane. Există cheltuieli foarte însemnate pe armată și sistemul de sănătate – ambele duble față de orice altă țară. Acestea nu se reflectă prea bine în intervențiile militare din străinătate și în statisticile de mortalitate și longevitate din țară. Însă mai sunt încă privite de politicieni drept sacrosancte, la fel cum este și crezul absenței taxelor. Astfel, secarea resurselor economice și creșterea datoriei publice se prea poate să continue, adăugând o nouă povară pe umerii țării. Aceste slăbiciuni în toate patru sursele puterii sociale ar putea duce la prăbușirea Americii. Nu putem ști sigur. Americanii rămân foarte inventivi și muncitori. Industriile rămân în mare parte dinamice. S-ar putea să reușească să-și revină din punct de vedere ideologic, financiar, militar și politic. Dacă nu, când dolarul își va pierde statutul actual de valută de rezervă, americanii nu vor mai putea să împrumute la fel de mult ca până acum, iar armata va intra în declin dacă nu vor fi dispuși să plătească taxe mult mai mari – ceea ce nu pare probabil. Hegemonia SUA va lua sfârșit mai devreme sau mai târziu în următorii cincizeci de ani, iar sfârșitul s-ar putea să nu fie unul elegant.
Dar aceasta nu va duce neapărat la o criză sistemică a capitalismului. Succesorul hegemoniei americane probabil că nu va fi o singură putere hegemonică – nici China, nici India, nici un alt stat individual. Ratele lor de creștere sunt incredibile în prezent, dar vor încetini inevitabil către un nivel mai normal odată ce ating un nivel matur de industrialism și post-industrialism. Și ele se vor confrunta cu propriile crize. Nicio țară nu va mai avea în viitor aceeași putere de care s-a bucurat SUA în trecutul recent. Societatea umană va pătrunde pe ape necartografiate și se va deplasa către o politică a multiplelor puteri și către un grup coordonat de valute de rezervă. Aceasta a fost starea normală de fapt în istoria omenirii și nu a fost deloc nefastă pentru economia mondială. A fost însoțită în prima jumătate a secolului al XX-lea de un război devastator, dar acum avem motive să credem că un război între state este de domeniul trecutului – mai ales dacă americanii și-au pierdut entuziasmul pentru război.
Dar lista țărilor care au scăpat ușor până acum întărește ideea că puterea economică se mută dinspre bătrânul Occident către țările aflate în plină dezvoltare din restul lumii, inclusiv mare parte din Asia. Cel mai probabil scenariu pe termen mediu este o împărțire a puterii economice între SUA, Uniunea Europeană și cele patru țări BRIC (Brazilia, Rusia, India și China) – dar cu condiția păcii mondiale. Din moment ce economiile țărilor BRIC – și în primul rând cele ale Rusiei și Chinei – presupun mai mare reglementare din partea statului decât în majoritatea țărilor occidentale – și mai ales în Statele Unite –, capitalismul pe termen mediu s-ar putea să fie mai statal.
EPUIZAREA PIEȚELOR CAPITALISTE?
Aici trec la previziuni pe termen lung. Până acum am fost sceptic în privința noțiunilor legate de „legile mișcării” ale capitalismului care duc în mod regulat la crize sistematice. Am zugrăvit principalele crize din trecut și prezent nu atât drept singulare și sistemice, cât drept o cascadă de lanțuri cauzale distincte, atât economice, cât și non-economice, care se combină în mod neașteptat, uneori cu totul întâmplător. Până acum, crizele au lovit în mod inegal în lume și au răspuns la schimbări de putere geoeconomică și geopolitică. Crizele din trecut nu au semnalat de fapt slăbiciunile sistemului mondial, ci au indicat schimbări geopolitice în cadrul capitalismului și geopoliticii globale.
Dar în această carte, nici Immanuel Wallerstein, nici Randall Collins nu se inspiră din crize trecute sau prezente când prezic posibilul sfârșit al capitalismului pe glob, ci identifică tendințe seculare ale dezvoltării capitaliste, despre care consideră că îi prevestesc sfârșitul în viitor. Afirmă că există limite finite ale capacității capitalismului de a susține profitul și ocuparea forței de muncă. În primul rând subliniază limitele geografice ale piețelor din lume. Observă că creșterea capitalistă umple treptat întreaga planetă. Remarcă și că, în țările avansate, capitaliștii au rezolvat problema fazelor de creștere lentă prin exportul manufacturilor în locuri unde o forță de muncă mai ieftină și mai puțin reglementată le-a oferit profituri mai mari. Aceasta a fost ceea ce unii au numit „soluționarea spațială” a crizei capitaliste. Locurile de muncă au fost transferate din America de Nord în America de Sud, apoi America Latină, apoi China, apoi Vietnam, iar procesul va continua cu Africa și Asia Centrală. Collins este îngrijorat în special de ceea ce vede ca exportul locurilor de muncă pentru clasa de mijloc intelectuală în alte țări ale lumii. Deci ce se va întâmpla când toate aceste regiuni vor fi absorbite, iar piețele capitaliste vor umple întregul glob pământesc?
Wallerstein propune că durează aproximativ 30 de ani până ca intrarea investițiilor majore într-o țară rurală să provoace organizarea suficientă a lucrătorilor, încât să ducă la creșterea salariilor și la scoaterea capitalului. Astfel încât, după ce nu mai rămân noi teritorii, costurile legate de forța de muncă vor fi mari peste tot și profiturile vor scădea. Capitaliștii vor încerca totuși să reducă salariile, dar acum vor avea de-a face cu o clasă muncitoare organizată la nivel global. Aceasta va rezista și va produce criza globală a capitalismului. Acest scenariu mai are până să se împlinească. Doar o parte din enorma populație a Indiei și Chinei a fost absorbită de o economie industrială sau post-industrială minim reglementată. Acest proces va mai dura încă mai mult de 30 de ani. Mai mult, procesul încă nici nu a început în Africa sau Asia Centrală, astfel încât planeta nu se va umple complet până la sfârșitul secolului al XXI-lea, mai ales din moment ce creșterea populației este prevăzută să continue până aproape de sfârșitul secolului și cea mai intensă va fi în țările cele mai sărace.
Însă găsesc dificil de înțeles acest model al planetei care atinge limitele piețelor economice. Dacă nu mai rămâne forță de muncă ieftină, capitaliștii nu mai pot obține profituri ieftine din această sursă anume, dar înalta productivitate a forței de muncă și creșterea cererii de consum în țările proaspăt dezvoltate pot să compenseze și să producă un capitalism reformat pe scară globală, cu mai multă egalitate și mai multe drepturi cetățenești sociale universale. Nu ar reprezenta sfârșitul capitalismului, ci un capitalism mai bun în care întreaga planetă s-ar bucura de drepturile de care se bucură muncitorii în Occidentul postbelic. La urma urmei, în acea perioadă, cea mai mare parte a avutului țărilor avansate s-a creat prin producție și schimburi comerciale între ele, și nu cu restul lumii (cu excepția petrolului). Boom-ul din perioada postbelică a fost în principal rezultatul unei productivități mari/consum mare cerute de economia din chiar țările avansate. Nu a depins în principal de forța de muncă exploatată din sud. De ce să nu fie la fel și în viitor, însă pe plan mondial?
Mai mult, noile piețe nu trebuie neapărat să fie restricționate geografic. Se pot crea și prin cultivarea de noi nevoi. Capitalismul a învățat foarte bine să convingă familiile că au nevoie de două mașini, case din ce în ce mai mari, din ce în ce mai multe aparate electronice. Cine a visat la așa ceva acum cincizeci de ani? Ce vor consuma nepoții noștri peste cincizeci de ani? Nici nu putem să ne imaginăm ce va fi la modă atunci, dar cu siguranță că va fi ceva. Piețele nu sunt fixate de teritoriu. Planeta Pământ poate fi umplută, cu toate acestea se vor crea noi piețe. Aceasta depinde firește de ceea ce unii au numit „soluționarea tehnologică” și se aseamănă cu ceea ce a numit Joseph Schumpeter „distrugere creativă”, pe care a identificat-o ca fiind centrul dinamismului capitalist – antreprenorii revarsă capital în inovația tehnologică, ceea ce dă naștere la crearea de noi industrii și distrugerea celor vechi. Marea Depresiune din SUA a fost provocată în parte prin stagnarea industriilor tradiționale principale, în vreme ce noile industrii, deși pline de viață, încă nu erau destul de extinse să absoarbă surplusul de capital și forță de muncă al perioadei. Aceasta s-a realizat în Al Doilea Război Mondial și în perioada imediat următoare, când s-a dat frâu liber enormei cereri de consum reținute de sacrificiile din timpul războiului.
Deci întrebarea vitală acum este dacă este pe cale să aibă loc o altă soluționare tehnologică sau dacă are loc deja. Există noi industrii dinamice, ca microelectronica și biotehnologia. Dar neajunsul este că până acum nu au fost destul de mari să rezolve în mod satisfăcător problemele, mai ales cea a pieței forței de lucru din Occident, unde se concentrează mai mult pe capital decât pe forța de muncă. Declinul manufacturilor în cea mai mare parte a Occidentului a generat șomaj, pe care nu l-au redus cu mult noile industrii. Inovațiile recente de genul calculatoarelor, internetului și telefoanelor mobile nu se compară cu căile ferate, electrificarea și automobilele în ceea ce privește capacitatea de a genera profit și creșterea gradului de ocupare a forței de muncă. „Revoluția verde” a fost excepția recentă, care a stimulat enorm producția agricolă, în special în țările sărace. De asemenea, importantă a fost expansiunea sectoarelor de sănătate și educațional, care au nevoie de forță de muncă, mai precis intelectuală, din clasa de mijloc. Această expansiune se prea poate să continue, pe măsură ce cresc speranța de viață, numărul persoanelor în vârstă și cererea de diplome.
Randall Collins enumeră și respinge pe rând diverse posibile scenarii prin care societățile umane ar putea rezolva tragedia scăderii ocupării forței de muncă. Însă are loc tocmai opusul. Expansiunea economică din ultimele câteva decenii a produs de fapt o creștere a ocupării forței de muncă, mai mare chiar decât creșterea substanțială a populației lumii. Între 1950 și 2007, creșterea locurilor de muncă a fost cu 40% mai mare decât a populației. În țările OCDE lucrează mult mai multe persoane decât înainte, deși numărul absolut al șomerilor a crescut de asemenea, deoarece populația este mai mare și un mai mare procent din ea caută de lucru, inclusiv mult mai multe femei. Emanciparea femeilor pe piața formală de muncă a fost cea mai mare problemă în acest sens din Occident. Dar rata globală de șomaj a rămas aproximativ stabilă între anii 1970 și 2007, de aproximativ 6%. Deși statisticile ILO dezvăluie că pe timpul Marii Depresiuni a continuat să crească și gradul de ocupare a forței de muncă la nivel global, creșterea a fost de două ori mai înceată decât înainte de criză și era inegal distribuită pe plan mondial. A scăzut în 2009 în economiile dezvoltate, inclusiv în Uniunea Europeană (cu 2,2%) și vecinii săi, precum și în fost sovieticul CSI (cu 0,9%), dar a crescut în toate celelalte regiuni ale lumii. Raportul ocupare a forței de muncă pe populație a scăzut de asemenea în țările avansate și în Asia de Est, dar în alte părți revenise în 2010 la nivelul din 2007. Șomajul încă este o problemă occidentală (și într-o oarecare măsură japoneză), și nu globală.
În vreme ce Occidentul a pierdut, restul lumii a câștigat, iar în ansamblu pe plan mondial putem vorbi de câștig. Însă viitorul piețelor forței de muncă din țările avansate s-ar putea să fie nu șomaj ridicat, ci criza forței de muncă. Speranța de viață încă mai crește, iar natalitatea a scăzut sub nivelul necesar de reproducere a populației. Europa, Japonia și America de Nord vor avea nevoie de imigrație substanțială pentru a compensa decalajul. Deoarece aceste tendințe demografice se prea poate să continue pe măsură ce se dezvoltă și alte țări, populația globală se estimează că va începe să scadă în a doua jumătate a secolului al XXI-lea. Acestea sunt motive pentru care este posibil ca nu șomajul în masă să precipite sfârșitul capitalismului.
După cum spune Collins, nimic nu garantează generarea la infinit a creației capitaliste care să compenseze distrugerea. Pur și simplu a fost o perioadă lungă în care așa s-a întâmplat. Dar nu avem nici de ce să prezicem sfârșitul distrugerii creative. Cine știe ce noi nevoi va crea procesul de dezvoltare? Mai jos, voi sugera încă un sector creativ.
Dar să zicem că pesimismul colegilor mei este justificat. S-ar putea produce una dintre două posibile variante de viitor care mi se par mai probabile decât prăbușirea capitalistă. Prima este un scenariu capitalist cam pesimist în care gradul de ocupare structurală a forței de muncă rămâne ridicat și se creează o societate „2/3–1/3”. Două treimi au educație, calificare înaltă, loc de muncă asigurat și o duc foarte bine, dar o treime din populație este exclusă din societate. Cei săraci ar putea primi suficient ajutor de șomaj și ajutor caritabil pentru a evita o revoltă, sau ar putea fi reprimați. Ar fi o minoritate, deci șansele unei revoluții încununate cu succes ar fi mici. Este foarte posibil ca cele două treimi înstărite să nu aibă nicio simpatie pentru cei excluși. Ar putea avea despre ei o opinie negativă că sunt leneși, vagabonzi, cerșetori, profitori etc. În unele țări, minoritățile etnice sau religioase ar putea fi suprareprezentate în rândul săracilor, iar stereotipurilor li s-ar adăuga epitete xenofobe sau antireligioase. Cei excluși ar putea deveni o clasă săracă ereditară, adâncind prăpastia dintre cei incluși și cei excluși. Majoritatea celor incluși ar vota pentru menținerea separării, în vreme ce mulți dintre cei excluși nu ar vota. Ajutorul social acordat celor excluși ar putea varia de la țară la țară în Occident; în vreme ce în Suedia sau Germania cei săraci ar fi ajutați să se mențină în societate, în țări ca SUA ar fi marginalizați. Putem recunoaște acest scenariu pesimist, deoarece deja se poate urmări în Statele Unite, iar sociologii l-au identificat și în Europa. Ar reprezenta moartea clasei muncitoare – dar nu a capitalismului. Ar produce o structură de clasă asimetrică, așa cum a existat în mare parte a istoriei, însă acum capitaliștii sunt bine organizați, iar muncitorii divizați și neorganizați. Instituțiile sociale supraviețuiesc și când nu funcționează cum trebuie, dacă nu apare contra-organizarea în rândul celor oprimați.
Încă nu a apărut, iar acest scenariu este foarte nefavorabil pentru susținătorii doctrinei de stânga – un capitalism mai exploatator, dar lipsit de opozanți. Niciodată nu a fost mai slabă stânga mondială decât astăzi. Porto Alegre a fost o forță semnificativă în perioada în care protestele sudice împotriva oprimării nordice/occidentale au fost înrădăcinate în exploatarea capitalistă globală de către Occident. Dar „Sudul” este încă în curs de dezvoltare, însă nu mai există ca un întreg coerent. Acest lucru este evident în discuțiile recente pe tema schimbărilor climatice în care China, India și Brazilia s-au alăturat Occidentului și Japoniei, în încercarea de a întârzia reducerea emisiilor, în pofida protestelor țărilor mai sărace.
A doua variantă de scenariu este mai optimistă. Presupune că piețele capitaliste vor umple planeta, iar profitul și ratele de creștere vor scădea. Dar sugerează că se va stabiliza printr-un capitalism pe termen lung cu creștere scăzută. Nu ar fi nimic nou, firește. Marele succes al capitalismului a avut loc în Marea Britanie în secolele al XVIII-lea și al XIX-lea. Însă rata de creștere nu a depășit niciodată 2% într-un an dat. Povestea de succes a Marii Britanii a fost că o creștere medie de puțin peste 1% pe an a continuat multă vreme. În secolul al XX-lea însă, ritmul s-a accelerat. Între războaie, țările cu cea mai bună dezvoltare (Japonia, coloniile sale și Uniunea Sovietică) au realizat rate de creștere fără precedent în istorie, de aproximativ 4%. Apoi, la sfârșitul secolului al XX-lea, China și India (și acum și alte țări) au realizat rate de creștere de aproximativ 8%. Deși aceste rate au rezistat de cel puțin două decenii, vor scădea în mod inevitabil. Apoi este posibil ca Africa și Asia Centrală să atingă rate și mai mari. Dar mai au mult până să scadă la nivelul de 1% al poveștii de succes a britanicilor. Poate că ratele americane și europene vor coborî mult mai repede până la acest nivel, dar în recesiunea din prezent numai câteva țări au cunoscut rate de creștere negative și numai timp de un an sau doi. De ce să fie o rată de creștere de 1% criză capitalistă? De ce să nu continue capitalismul ca sistem global de creștere de nivel scăzut, ca în mare parte a istoriei sale? Secolul al XX-lea – mai precis, perioada dintre 1945 și 1970 în Occident și sfârșitul secolului în Asia – ar fi considerat atunci excepțional. Acest scenariu de creștere cu ritm scăzut ar reduce și rolul speculațiilor și ar reduce puterea capitalului financiar, repetiții ale marii recesiuni din prezent (încă foarte probabile) devenind tot mai puțin posibile. Firește, pe măsură ce se îmbunătățesc condițiile forței de muncă din lume, este o veste excelentă. Atunci întreaga omenire ar putea trăi într-o economie de stat stabilă, așa cum fac japonezii de douăzeci de ani. Viitorul capitalismului s-ar putea să nu fie tumultuos, ci plictisitor.
Dacă aș fi silit să aleg cel mai probabil scenariu care să se îndeplinească în jur de 2050 (dacă nu intervine nimic între timp), aș alege varianta capitalismului global cu ritm scăzut de creștere care răspândește egalitatea condițiilor de trai în lume, dar situează o clasă de mijloc cu locuri de muncă temporare sau fără loc de muncă undeva între 10% și 15% din populațiile naționale, un amestec al celor două scenarii zugrăvite mai sus, foarte asemănător cu societățile în curs de industrializare ale secolului al XIX-lea. Nu cred că va avea loc vreo revoluție.
Mai există un obstacol în calea schimbărilor revoluționare. Alternativele revoluționare comuniste și fasciste la capitalism au fost dezastruoase și sunt singurele care au apărut până acum. Nu există alternative noi în prezent și aproape nimeni nu vrea să-l repete pe vreunul dintre acestea două. Socialismul, fie revoluționar, fie reformist, nu a fost niciodată mai slab reprezentat. Fundamentaliștii creștini, evrei, hinduși și islamici sunt ideologiile ascendente din lume care au tendința să contemple nu numai salvarea materială, ci și salvarea pe lumea cealaltă. Ideologiile secolului al XX-lea care se concentrau pe salvarea pământeană au eșuat. În țările mai sărace aduse în economia globală am putea să ne așteptăm la intensificarea mișcărilor socialiste sau a altora asemenea, dar este probabil să devină reformiste. Revoluțiile sociale moderne nu au avut loc niciodată fără ca războaie majore să destabilizeze și să delegitimeze mai întâi regimurile aflate la conducere. În cele două mari revoluții ale secolului al XX-lea, în Rusia și China, cauzele necesare ale revoluției au fost cele două războaie mondiale (și nu criza capitalismului). Războaiele sunt din fericire din ce în ce mai rare pe glob – de fapt, numai SUA mai continuă războiul inter-statal – și nu există mișcări revoluționare anti-capitaliste de niciun fel. Revoluția pare un scenariu improbabil. A sosit sfârșitul socialismului revoluționar.
Viitorul stângii este foarte probabil social-democrația reformistă sau liberalismul reformist. Angajații și lucrătorii vor continua conflictele legate de locul de muncă din capitalism (protecția muncii, salarii, diverse beneficii, siguranța locului de muncă etc.), iar deznodământul probabil al conflictelor de acest gen va consta în compromis și reformă. Țările în curs de dezvoltare se vor strădui să ajungă la un capitalism reformat și mai egalitarian, așa cum au reușit occidentalii în prima jumătate a secolului al XX-lea. Unii vor avea mai mult succes decât alții, așa cum a fost cazul în Occident. China se confruntă cu cele mai grave probleme acum. Beneficiile creșterii fenomenale sunt foarte inegal distribuite, generând mari mișcări de protest. Acolo sunt foarte posibile tulburările revoluționare, dar dacă au succes ar putea aduce și mai mult capitalism și poate o democrație imperfectă, așa cum s-a întâmplat în Rusia. America se confruntă și ea cu dificultăți, căci economia este încărcată de cheltuielile pe armată și pe sistemul de sănătate, politica este coruptă și disfuncțională, iar ideologia conservatorilor s-a întors împotriva științelor și științelor sociale. Toate acestea împovărate de inevitabilitatea declinului relativ și conștientizarea că pretențiile americane la o superioritate morală asupra restului lumii sunt neîntemeiate. Pare rețeta continuării declinului american.
SFÂRȘITUL LUMII?
Însă toate scenariile pe care le-am schițat până acum ar putea fi deraiate de două potențiale crize și mai mari decât cele două războaie mondiale. Ambele sunt absolut noi și ambele ar fi cu adevărat sistemice și globale. Acestea nu ar rămâne între granițele naționale sau macro-regionale, deoarece sunt parte a atmosferei pe care o respiră întreaga umanitate.
Prima amenințare globală este cea militară a războiului nuclear. Severitatea acestei amenințări este complet imprevizibilă, deoarece depinde de o întreagă succesiune de evenimente dintre care oricare poate lipsi. Până acum nu au fost decât confruntări între două puteri, întâi SUA (cu aliații săi britanici și francezi) împotriva Uniunii Sovietice, apoi India împotriva Pakistanului, cu susținerea unei Chine relativ pasive. În aceste cazuri, amenințarea cu distrugerea reciprocă a fost evidentă pentru cele două părți, iar răspunsul, după câteva semicrize, a fost evitarea disciplinată a escaladării. Amenințarea nucleară și-a făcut efectul.
Însă atunci când mai mult de două puteri sunt implicate în conflicte mai complexe, deznodămintele nu mai sunt simple. Tocmai conflictele între mai multe puteri dintre care unele nu puteau descifra intențiile celorlalte au provocat ambele războaie mondiale. În Orientul Mijlociu, Israelul are deja arme nucleare, Iranul va avea curând, ceea ce ar putea provoca puterile din vecinătate să dorească de asemenea să le obțină. Acest lucru ar fi un pericol pentru Orientul Mijlociu, pentru vecinii săi, pentru majoritatea rezervelor de petrol ale lumii și chiar pentru întreaga lume. Cursa înarmării nu are nimic de-a face cu capitalismul. Dacă ar izbucni războiul nuclear, atunci capitalismul ar fi considerat de către supraviețuitori ca fiind un jucător mărunt în dezastru. Însă poate că Iranul va fi convins să renunțe la armamentul nuclear, poate că Arabia Saudită, Irakul și Turcia nu vor răspunde achiziționând și ei și poate că rațiunea omenească va depăși chiar și pericolul reprezentat de multiplele puteri rivale înarmate cu bombe nucleare. Însă există totuși scenariul posibil în care teroriștii fură armament nuclear. Cine ar putea prezice deznodământul atunci, deoarece teroriștii sunt motivați de țeluri care nu sunt de pe această lume? Ideologia lor este cea mai primejdioasă, dintotdeauna.
A doua criză sistemică este prin contrast foarte previzibilă – dacă nu se iau măsuri extraordinare pentru a o evita. Schimbările climatice au deja loc (le abordez în vol. 4, capitolul 12). Aerul, marea și solul se încălzesc, se înregistrează mari fluctuații de temperatură, în principal drept cauză a acțiunii umane. Amenințarea e globală, deoarece emisiile de gaze cu efect de seră afectează întreaga planetă indiferent de sursa de emisie. Aceste emisii sunt însoțite de alte scenarii de dezastre: crize de alimente și apă potabilă, topirea calotei glaciare și a tundrei, inundații ale zonelor de coastă etc. Milioane de oameni mor deja prematur ca rezultat al încălzirii globale, iar supraviețuirea câtorva țări sărace va fi amenințată peste douăzeci sau treizeci de ani dacă societățile umane nu își schimbă radical direcția de dezvoltare.
Dacă omenirea acționează totuși la timp pentru a reduce substanțial emisiile, trebuie să conteste și să reformeze cele trei instituții majore care au atins niveluri extraordinare de succes în ultimul secol. Prima este capitalismul – deși numai pentru că este acum modul dominant de producție din lume. Socialismul de stat în epoca sa de glorie a fost la fel de distructiv cu mediul. După cum spun ecologiștii radicali, trebuie să scoatem societatea din „rutina profitului”. Aceasta ar putea însemna disciplinarea afacerilor prin reglementările impuse de un stat sever care „comandă și controlează”, sau prin taxarea procesului de prelucrare a resurselor din întreprinderi, sau prin mecanisme de piață ca programele stringente cum ar fi piața carbonului, care stimulează capitaliștii să investească în industriile cu emisii scăzute. Dacă se urmăresc riguros asemenea politici, capitalismul va supraviețui, deși cu intensificarea reglementărilor.
Din moment ce multe industrii nu au emisii excesive de gaze cu efect de seră, nu va fi neapărat o opoziție capitalistă unită la asemenea politici. Ar putea oferi chiar o nouă fază de „distrugere creativă” în care tehnologiile cu emisii scăzute ar genera profituri și noi locuri de muncă. Unii antreprenori mizează deja pe așa ceva și trec la investiții în combustibil alternativ, la conservarea zonelor umede și a pădurilor, și la alte noutăți ecologiste. În prezent, tehnologiile de energie alternativă nu creează mai multe locuri de muncă în cifre nete, dar lucrurile s-ar putea schimba dacă aceste tehnologii devin regula. Un raport recent al Centrului de Consens de la Copenhaga sugerează că s-ar putea mări numărul de locuri de muncă în sectorul tehnologiei alternative dacă se îndeplinesc câteva condiții: inovația tehnologică rapidă, progresia rapidă a economiilor de scală, implementarea globală de politici ecologiste similare și poate adoptarea de măsuri protecționiste cum ar fi tarife sau cerințe privind contextul local. Politica de taxare ar fi și ea direcționată către crearea de locuri de muncă. Dacă taxarea este pe procesul de prelucrare a resurselor nereînnoibile, și nu pe afaceri sau forță de muncă în general, așa cum este în prezent, ar încuraja angajarea de forță de muncă. Acesta ar putea fi următorul val de distrugere creativă. Ar distruge cu siguranță industriile de combustibil fosil.
Nu numai capitalismul trebuie ținut în frâu. Trebuie să controlăm și obsesia statului național legată de creșterea PIB-ului, care reprezintă măsura succesului în toate statele, în ciuda efectului nociv asupra mediului. Aceasta presupune înfrânarea elitelor politice care cred că nu pot reține puterea decât prin promovarea creșterii economice pe termen scurt, în decursul unui singur ciclu electoral.
Un regim interesat de emisii scăzute ar reduce cu siguranță această creștere pe termen scurt, dar sperăm că ar intensifica creșterea pe termen lung, dat fiind că, pe termen lung, scenariul care ar continua tendința din prezent, „afaceri ca de obicei”, fără niciun fel de măsuri, se va dovedi dezastruos pentru planetă și locuitorii săi. Dar cine trăiește în viitorul îndepărtat? În orice caz, nu politicienii, și nici electoratele. Mai mult, politicienii și alegătorii încă mai trăiesc în era suveranității naționale în care se opun vehement oricărei încercări exterioare de a atenta la respectiva suveranitate. Însă reglementarea trebuie să fie inter-națională, cu acorduri inter-guvemamentale care să limiteze sever autonomia oricărui stat național de a acționa pe cont propriu.
Poate că mișcarea ecologistă va convinge într-un final capitaliștii, elitele politice și alegătorii să înceapă serios reducerea emisiilor. Poate că Uniunea Europeană va da exemplul depășirii barierei suveranității, deoarece deja a făcut-o în alte sfere. Dar ca să se întâmple una ca asta, trebuie, în al treilea rând, să înfrânăm „cetățenia de consum” care spune că este un drept cetățenesc ca oamenii să ceară creștere economică din ce în ce mai mare pentru a putea consuma din ce în ce mai mult. Cetățenii obișnuiți va trebui să își schimbe stilul de viață pentru a evita dezastrul, dar dezastrul pare abstract și îndepărtat – până când are loc.
Cele trei mari triumfuri ale perioadei moderne – capitalismul, statul național și drepturile cetățenești – sunt răspunzătoare pentru criza ecologică. Aceste lanțuri cauzale provin în principal din economie, deși sunt mediate de relațiile de putere politică, iar problema este mai mare decât doar capitalismul. Toate trei triumfurile vor trebui contestate în numele unui viitor foarte abstract, ceea ce va fi deosebit de dificil, poate irealizabil. Dacă s-ar reuși, ar consolida tendințele capitaliste de reducere a ritmului de creștere. Printre restricții s-ar număra intensificarea reglementării politice, deși prin acorduri inter-naționale între state care ar acționa colectiv. Ar fi un nou tip de oscilație polanyiană de la piață către stat, nu tocmai socialistă, ci o nouă formă de colectivism suprastatal cu reglementarea piețelor. În prezent, sunt puține șanse să ajungem la așa ceva. America nu numai că nu pare doritoare să înceapă oricare dintre aceste lupte, dar refuză să se înscrie în cele mai minore programe de reducere a emisiilor; China acceptă programele de reducere a emisiilor, iar conducerea de partid are puterea de a le impune, dar eforturile lor sunt copleșite de ritmul industrializării – la fel ca în India și în celelalte țări în curs de industrializare. Aș prezice că nu se va începe un program semnificativ de reducere a emisiilor până nu vor începe să lovească dur efectele tangibile ale schimbărilor climatice, undeva pe la mijlocul secolului al XXI-lea.
Situația e fierbinte pe frontul climatic. Poate că va avea loc o schimbare majoră în domeniul tehnologiei. Nici energia solară, nici cea eoliană nu oferă așa ceva în prezent, însă experimentele din prezent cu fuziunea la rece, sau un alt fel de panou solar, sau concentrarea energiei solare prin folosirea de sare topită ar putea da rezultate semnificative – dar nu „cărbunele curat”, care nu este decât o perdea de fum ridicată de industria cărbunelui. Poate masele de pe glob vor fi stimulate de mișcările ecologiste și vor convinge politicienii să adopte mai multe politici ecologiste; poate capitaliștii din țările cu emisii scăzute de gaze cu efect de seră vor oferi o contragreutate puternică celor cu emisii ridicate; poate antreprenorii și oamenii de știință vor deveni împreună pionierii altei faze de distrugere creativă centrată pe tehnologiile verzi. În prezent, nu se întrezărește la orizont niciuna dintre aceste posibilități. Firește, dacă va interveni o criză globală prelungită a capitalismului și producția globală va scădea vertiginos, atunci (după o întârziere în care vor continua să urce emisiile „cu tradiție”) va înceta creșterea emisiilor sau chiar va scădea. Dimpotrivă, dacă sunt înfrânați capitaliștii, statele naționale și cetățenii consumatori, atunci creșterea PIB-ului va înceta prin consens global și toată lumea se va mulțumi cu o creștere care depășește cu puțin zero. Orice rău are și o parte bună!
Dar dacă nu se iau măsuri la timp și lovește puternic dezastrul climatic, scenariul optimist va presupune ca statele lumii să ia măsuri coordonate pentru a impune restricții severe asupra capitalismului, statelor și cetățenilor. Sau, dacă nu se va întâmpla așa, se pot imagina diverse scenarii dezastruoase, cu state relativ favorizate, cele mai bogate în nordul lumii, care ridică bariere înalte în jurul unui „capitalism-fortăreață”, „socialism-fortăreață” sau „eco-fascism” pentru a exclude restul lumii; cu mase de refugiați care mor de foame; cu războaie pentru resurse (deși poate nu între puterile nucleare). Indiferent dacă succesorii noștri vor numi aceste regimuri „capitaliste”, „socialiste”, „fasciste” sau altfel, trăsătura lor definitorie va fi răutatea. Este firește imposibil de prezis ce vor face oamenii când se vor confrunta cu o asemenea amenințare.
CONCLUZIE: POATE CĂ TOTUȘI NU NE APROPIEM DE SFÂRȘIT
Am prezentat un model de variante posibile de scenarii despre care cred că sunt cea mai bună aproximare a viitorului. Sper în primul rând că am arătat că societatea modernă și capitalismul modern nu sunt sisteme. Sunt influențate de multiple rețele de putere care se suprapun, fiecare cu propriul lanț cauzal distinct. Cele mai importante sunt ideologice, economice, militare și politice. În posibilele interacțiuni viitoare dintre ele, unele aspecte sunt mai clare decât altele. În primul rând, Statele Unite își pierd poziția de hegemonie mondială – nici măcar enorma putere militară nu pare să reușească îndeplinirea intereselor naționale. Pare aproape inevitabil: sfârșitul hegemoniei este aproape. Într-adevăr, puterea americană se prea poate să decadă și mai mult dacă nu se corectează multiplele slăbiciuni din prezent care transcend cele patru surse de putere socială. În al doilea rând, Uniunea Europeană este într-o poziție comparativ amenințată, deși prezentele dificultăți economice sunt exacerbate în principal de către o singură slăbiciune politică, lipsa de susținere a euro. Viitorul Europei depinde de rezolvarea acestei probleme, care este în primul rând o problemă de putere politică și ideologică, și nu economică. În al treilea rând, puterea în economia globală va continua să treacă dinspre Occident către părțile mai de succes ale lumii, ceea ce, în ansamblu, va necesita reglementarea politică mai serioasă a capitalismului. Toate acestea sunt destul de limpezi.
Alte scenarii sunt mai neclare. Dacă îl luăm ca model pe Schumpeter și privim capitalismul ca „distrugere creativă”, creația ar putea reveni regiunilor aflate în curs de dezvoltare, iar distrugerea Occidentului. Însă pare mai puțin probabil decât o întoarcere la rețelele formate din multiple puteri ale epocilor precedente, de data aceasta organizate la nivel global. Dar forțele care emană din interiorul economiei probabil că nu vor duce la o criză globală a capitalismului. Este mai probabil că dezvoltarea economică globală se va încetini odată ce se atinge o distribuție mai egală a puterii în lume – o mișcare poate către o economie stabilă, prosperă, dar cu ritm de creștere scăzut. Ar fi o perspectivă foarte fericită dacă nu ar presupune existența unei clase minoritare „excluse” din societate, reprezentând 10–20% din populație.
Însă toate acestea ar putea fi dereglate de două crize globale neprevăzute, războiul nuclear sau escaladarea schimbărilor climatice, dintre care prima va fi rezultatul unui lanț cauzal extern capitalismului, a doua rezultatul unui lanț cauzal mai mare decât capitalismul. Fiecare dintre acestea ar putea aduce sfârșitul, nu numai al capitalismului, ci și al civilizației umane. Insectele ar moșteni lumea. Dar, în final, în toate aceste situații, nimic nu durează până la nesfârșit, iar deciziile de politică au o greutate mare. Omenirea este în principiu liberă să aleagă între scenarii viitoare mai bune sau mai rele – și deci viitorul este imprevizibil. Uneori acționăm rațional, deși de obicei numai pe termen scurt, iar uneori acționăm emoțional, ideologic și irațional. Tocmai de aceea nu putem prezice viitorul, nici al capitalismului, nici al lumii.

CE A FOST COMUNISMUL?
de Georgi Derluguian
Să începem cu o mărturisire. În decembrie 1987, nu aveam autorizație emisă de rezidentura KGB de la ambasada noastră din Republica Populară Mozambic pentru a-l întâlni pe cetățeanul american Immanuel Wallerstein. Pe când îl așteptam la Maputo, sub arborele de jacaranda de vizavi de hotelul Poiana, mă simțeam ca într-un roman de spionaj de Graham Greene: un tânăr ofițer sovietic care se întâlnește clandestin cu un celebru om de știință din Occident, într-o țară africană măcinată de conflicte provocate indirect de Războiul Rece. Curiozitatea intelectuală care mă mâna să îmi asum acest risc nebunesc nu poate fi cu adevărat apreciată decât de cei care cunosc înfiorarea pe care o resimți când răsfoiești o carte interzisă. Pentru cenzura sovietică, teoria neo-marxistă a lui Wallerstein era, firește, erezie. Presimțindu-mi neliniștea, Wallerstein mi-a prezis amabil: „Stai liniștit, generația ta de sovietici mai are puțin și va călători liberă în jurul lumii, dar nu știu și câtă fericire o să-i aducă acest lucru.” Văzându-mi privirea incredulă, a adăugat cu un zâmbet: „Ce te face să te aștepți că se va mai organiza vreo paradă militară în Piața Roșie din Moscova, să zicem, fără să exagerăm, pe 7 noiembrie 2017, cu ocazia centenarului unui eveniment pe care la vremea respectivă s-ar putea să nici nu prea mai știi cum să îl intitulezi?” Cuvântul care îmi trecea prin minte în acel moment profetic era, recunosc, o variantă rusească mai vulgară a exclamației: Absurd!
Absurdă a fost și reacția experților americani în Războiul Rece, care au ieșit val-vârtej din sala de seminar a venerabilului Institut Rus al Universității Columbia după prezentarea lui Randall Collins. Sociologul neafiliat a spus adunării de sovietologi că subiectul sumbru al interesului lor profesional avea să dispară în timpul vieții lor. Era în primăvara lui 1980. America încă nu își revenise după Vietnam, stagflația economică și criza ostaticilor din Iran. Candidatul la președinție Ronald Reagan încerca să îi convingă pe alegători că Statele Unite au rămas periculos de departe în urma Uniunii Sovietice în cursa înarmării nucleare și aveau nevoie de o acumulare masivă de armament pentru a contracara amenințarea comunistă de pe glob. Și iată-l pe Randall Collins, el însuși fiu de diplomat american, care propunea dezarmarea nucleară și continuarea îmbunătățirii relațiilor cu superputerea comunistă. Recomandarea benignă însă nu era motivată de un pacifism pur idealist. Era rodul modelării sale matematice a teoriei geopolitice propuse cu aproape un secol mai devreme de Max Weber. În acest model, URSS ieșea surprinzător de prost în privința tuturor celor cinci parametri de putere geopolitică. Necunoscuta esențială rămânea tiparul declinului sovietic. În ciuda părerilor contemporanilor, același model arăta că America anilor 1980 încă nu era amenințată de declinul geopolitic. Prin urmare, unica mare prioritate pentru lume și pentru siguranța Americii era evitarea posibilității unui război nuclear cu sovieticii disperați. Precedentele istorice ale numeroaselor imperii din trecut sugerau că dezintegrarea pricinuită de supraextensia geopolitică survine foarte brusc după o perioadă de confruntări prelungite care reduc treptat numărul de beligeranți la doi mari rivali cu sateliții lor. Imperiul mai slab din punct de vedere structural va dispărea atunci fie într-o explozie de tulburări interne conduse de foști aliați, guvernatori separatiști și generali extenuați; fie într-un război neașteptat de feroce, dus până la eliminarea oponentului, ca în cazul Romei și Cartaginei.
Ca să fim drepți, sovietologii aveau de ce să se simtă scandalizați. Randall Collins aducea dovezi empirice din atlasele istorice ale imperiilor din antichitate și evul mediu. Teoria geopolitică nu avea multe de spus despre cele mai recente evenimente din Polonia, Nicaragua, Afganistan, sau despre sănătatea lui Brejnev. Mai mult, data prăbușirii sovietice era prezisă extrem de vag, la un moment dat în deceniile următoare. Predicțiile macrosociologice sunt foarte generale, în principiu. Nu pot decât să identifice direcția tendințelor structurale și să realizeze o estimare a ritmului de evoluție. Este îndoielnic că s-ar putea face ceva mai mult pe termen lung. De fapt, predicțiile intuitive ale sovietologiei s-au dovedit chiar mai nereușite pe termen scurt.
Acest capitol relatează vechile predicții ale lui Collins și Wallerstein din perspectiva a ceea ce știm acum în legătură cu experiența sovietică. În dezbaterea prezentă despre perspectivele capitalismului, avem nevoie de claritate cu privire la ceea ce a fost alternativa comunistă. Dar obiectul cercetării este încețoșat de polemică ideologică. Voi sugera o cale mai semnificativă de a explica soarta URSS printr-o perspectivă macroistorică mai mare.
PLATFORMA GEOPOLITICĂ RUSEASCĂ
Cheia paradoxului sovietic se poate să fie faptul că statul aparent totalitar genera în mod recurent impulsuri privind propria sa democratizare. Aceste impulsuri s-au materializat în anii 1956–1968, dezlănțuite de „dezghețul” lui Nikita Hrușciov, și din nou de perestroika lui Gorbaciov dintre 1985–1991. Cu alte cuvinte, cei doi dictatori mai simpatici au încercat să se amestece în fundațiile puterii lor, ceea ce i-a costat scump și, în ultimă instanță, a dus la distrugerea statului însuși.
Simplificarea ideologică ce prevalează în prezent tratează în mod superficial URSS ca fiind neviabil și monstruos. Însă nu spune nimic despre momentul prăbușirii sovietice; de ce numai în 1991 și nu în 1961, 1941 sau, de ce nu, deja în 1921? Aceeași simplificare insistă pe slăbiciunile economiei sovietice, pe agresivitatea lui Ronald Reagan și a lui Margaret Thatcher și pe sfidarea curajoasă a societății civile și a popoarelor ne-rusești aflate sub jugul sovietic. Acestea sunt toate exagerări retrospective. La începutul anilor 1980, economia sovietică era în recesiune, dar nu în criză terminală, iar pe vremea lui Hrușciov era chiar în plină înflorire. Rețeaua de intelectuali anticomuniști disidenți – adică „societățile civile” – era măruntă și izolată social. În final, agresivitatea lui Reagan și a lui Thatcher nu era tocmai echivalentul armatelor lui Hitler la porțile Moscovei. Trebuie să fi fost vorba de altceva. O explicație mai credibilă trebuie să fie mai complexă, comparativă și istorică.
Succesul inițial pe care l-au obținut comuniștii pe ruinele imperiului rusesc a fost un accident istoric improbabil, deși poate nu mai puțin improbabil decât succesul inițial al capitalismului în Occident, sau orice altă mutație sistemică din istoria lumii. Aceasta nu înseamnă că Revoluția Bolșevică a fost un eveniment aleatoriu. Accidentul istoric este de fapt realizarea umană a oportunităților structurale care nu sunt încă evidente și care apar în momente de criză, când se prăbușesc constrângerile din prezent. Creativitatea și energia vizionară – exact ca în situația în care oportunitățile sunt trecute cu vederea și nimeni nu ia inițiativa – sunt rezultatele acțiunii umane asupra posibilităților și constrângerilor structurale. Alternativele emergente par improbabile pentru oricine altcineva cu excepția, firește, a celor care vor fi proclamați ulterior vizionari. Ceea ce fac de fapt asemenea vizionari este să descopere noi posibilități pe parcursul evenimentelor și să transforme posibilitățile în realitate. Nici pe departe însă nu se transformă toate posibilitățile în realitate. Revoluția Bolșevică din 1917 a distrus posibilitatea aproape inexistentă ca Rusia să devină o democrație liberală. A distrus însă și posibilitatea mult mai reală ca Rusia să devină fascistă la acea vreme. Lenin și mica sa bandă de tovarăși au jucat evident un rol însemnat în schimbarea traiectoriei Rusiei și a întregii lumi după 1917.
Dar cauzalitatea funcționează și invers. Nu a contat mai puțin pentru lumea secolului al XX-lea că revoluționarii comuniști au pus mâna pe putere mai întâi în Rusia și nu în, să zicem, Italia, Mexic sau chiar China.
Ca să apreciem platforma geopolitică numită „Rusia” trebuie să ne întoarcem în timp la punctele nodale în care imperiul rus și-a asumat forma cunoscută. Primul astfel de punct se găsește în zorii erei moderne, undeva între 1500 și 1550. Dacă am face un sondaj în rândul unor experți politici ipotetici de la vremea respectivă privind direcția lumii, ar vorbi cu toții despre apariția spectaculoasă de noi imperii pe vastul teritoriu dintre oceanele Pacific și Atlantic. Acești experți imaginari poate că nici nu ar aminti de Reforma protestantă în îndepărtata extensie a Eurasiei, poate nici măcar de recenta descoperire a Americii. China dinastiei Ming era gigantul manufacturii. Curând după 1500, mugalii și-au impus dominația imperială în India. În același timp, safavii ajungeau la putere în Iran, otomanii puneau mâna pe moștenirea Imperiului Roman de Răsărit, în vreme ce Habsburgii spanioli erau pe cale să înființeze Imperiul Roman Catolic în Occident. Pentru aproape toată lumea, îngrozitorul ev mediu luase sfârșit. Reînnoita ordine și prosperitatea fuseseră realizate de către întinsele imperii susținute și ele, la rândul lor, de un șir de inovații importante: tehnici agrare și artizanale mai eficiente, birocrații încasatoare de taxe, religii conservatoare oficiale și, nu în ultimul rând, multe tunuri.
Rusia era pierdută la periferie. Însă acesta s-a dovedit a fi un fel de avantaj. Imperiul nou-născut al țarilor era protejat pur și simplu de distanța geografică față de rivalii mai puternici de la vest și sud. Între timp, armele de foc răsturnaseră dezechilibrul secular dintre cavaleriile nomade și agricultorii sedentari. Faptul că plugarii slavi au câștigat vastele pământuri fertile ale stepelor a avut ca rezultat creșterea populației și a taxelor. Cazacii, paznici înarmați ai frontierelor, urmați de garnizoane regulate, cutreierau stepa și țineau la distanță fostele invazii ale nomazilor. În curând, Rusia s-a trezit că are graniță comună cu China.
Nu este atât de minunat că în secolul al XVI-lea Rusia a devenit un imperiu, alături de multele imperii ale generației sale, susținute de praful de pușcă; este minunat că în 1900 Rusia era încă o mare putere. La urma urmei, nici China, nici India, nici Iran, nici măcar Turcia sau Spania nu au putut să își păstreze splendidele poziții până în 1900. Motivul acestui declin masiv al celorlalți este firește legat de ceea ce a venit din apusul îndepărtat în secolele intermediare. Tentativa impresionantă a Spaniei de a restaura sub stindardul catolic Imperiul Roman de Apus s-a lovit cap în cap cu rezistența colectivă a regatelor mai mici, principatelor, cantoanelor independente și ligilor cetăților din Europa de nord-vest. Dacă monarhia Habsburgică ar fi înfrânt această rezistență, Reforma protestantă ar fi rămas în cronicile istoriei ca una dintre multiplele erezii, în vreme ce prinții și negustorii care li s-au opus spaniolilor ar fi considerați războinici feudali sediționiști și pirați. Firește, cursul real al evenimentelor a blocat și crearea unei alianțe capitaliste dintre statele protestante legate prin rețelele comerciale cosmopolite. Tocmai acest impas militar și ideologic, și nu protestantismul însuși, a dus la supraviețuirea primelor state capitaliste ca Olanda și Anglia.
Petru cel Mare a lansat reformarea absolutistă a Rusiei la doar o generație după victoria geopolitică a capitalismului în Occident Incredibilul țar Petru, care a lucrat incognito ca ucenic tâmplar pe șantierele navale din Amsterdam și care probabil l-a cunoscut pe Isaac Newton la Londra, era hotărât să învețe de la cei mai buni. Olanda a rămas prima și cea mai pătimașă dragoste a lui Petru. Pentru a aprecia puterea acestui exemplu hegemonie, să ne uităm mai bine la steagul Rusiei și vom vedea că este un steag olandez ușor modificat, iar canalele Sankt Pietersburgului (denumirea olandeză inițială) nu sunt motivate decât de credința nestrămutată a lui Petru că o capitală modernă trebuie să aibă canale, la fel ca Amsterdam.
Reforme similare „prin emulare” au fost întreprinse de mulți oameni de stat ai epocii respective: Marquês de Pombal al Portugaliei, împăratul austriac Iosif și, de ce nu, Alexander Hamilton în Statele Unite. Rata succesului scade pe măsură ce ne îndepărtăm de miezul Occidentului. India, China, Iran au eșuat lamentabil și au trecut sub dominație străină. Mândra libertariană și aristocrată Uniune Statală dintre Polonia și Lituania, odinioară una dintre cele mai întinse și mai populate țări europene, a dispărut în urma partiționării. Glorioasa cavalerie a șlehtei feudale poloneze nu avea nicio șansă în noua epocă în care războaiele erau duse de artilerie, infanterie și marină, mult mai scumpe din punct de vedere calitativ. Spania a pierdut până la urmă toate posesiunile imperiale și a rămas izolată în spatele Pirineilor. Turcii otomani și-au adunat puterile pentru a face reformele Tanzimat, la un secol întreg după Rusia lui Petru, dar la vremea respectivă era prea târziu să mai scape de reputația de „bolnavul Europei”. Impresionantul albanez Mohamed Ali, războinicul egiptean care s-a apucat să își clădească propria marină, să toarne tunuri și să își organizeze o birocrație modernă, se apropie de exemplul lui Petru cel Mare. Dar modernizatorul absolutist al Egiptului a fost curând îngrădit de britanicii care nu aveau niciun chef să permită formarea unei puteri regionale în Orientul Mijlociu în calea rutei planificate către India prin Suez.
Dintre statele ne-occidentale, numai Japonia a reușit, în decursul restaurației Meiji de după 1868, să devină o forță serioasă în geopolitica militar-industrială a vremii. Această ciudată pereche, Rusia lui Petru cel Mare într-un secol și Japonia Meiji în următorul, poate că ne oferă un indiciu. Acești mărginași foarte diferiți aveau în comun o dualitate ideologică formată din mândrie națională intensă și insecuritate profundă, provocată de confruntări umilitoare cu forțele occidentale superioare în trecutul recent. O asemenea percepție dualistă a locului pe care îl ocupau în lume ar fi putut fi o condiție necesară, dar nu suficientă, deoarece nu se întâlnea în exclusivitate în Japonia sau Rusia. Mai era nevoie și de capacitate instituțională și finanțe ca să poată să acționeze ghidați de impulsurile conștiinței neliniștitoare a înapoierii și vulnerabilității. Izolarea relativă a Rusiei și Japoniei de inițierea comerțului cu alte țări și de presiuni militare le-a permis modernizatorilor absolutiști atât resursele autonome, cât și răstimpul necesar pentru a-și pregăti resursele și a se angaja în cursa înarmării din epocă.
Costurile fantastice ale acestor ambiții imperiale au împovărat mai ales țărănimea care a trebuit să plătească mai multe taxe către stat, să devină muncitori pentru proiectele statului și recruți pentru armată. Jecmănirea țărănimii însă nu a fost de ajuns. Reformatorii absolutiști trebuia să își disciplineze elitele, înscriindu-le în bloc în serviciul de stat ca ofițeri în armată sau birocrați. Aceasta a fost platforma geopolitică pe care au interceptat-o bolșevicii în 1917.
SOCIALISMUL-FORTĂREAȚĂ
Nimeni nu considera neașteptată în 1917 Revoluția din Rusia. Nobilimea rusă era de mult bântuită de fantoma răscoalelor țărănimii care își răzbuna înrobirea. O revoluție modernă era așteptată încă de când avuseseră loc tulburările europene din 1848. Această teamă/speranță era acum alimentată de grevele muncitorilor din fabrici înăbușite prin atacuri de cavalerie cazacă. Nu mai puțin însemnată a fost faimoasa expansiune a clasei intelectualilor moderniști, stratul de mijloc al specialiștilor educați care se simțeau încătușați de vechea birocrație aristocratică și de înapoierea generalizată a țării. Intelectualii se considerau forța călăuzitoare a reînnoirii epocale. Acest simț al unei misiuni înalte se traducea într-o întreagă gamă de strategii, de la crearea unei literaturi de clasă mondială la activism voluntar caritabil și aruncarea de bombe în capul subjugatorilor.
Cu toate acestea, imperiul rezista de bine de rău în primul rând pentru că de o jumătate de secol avusese norocul să nu piardă niciun război, înfrângerea fiind un declanșator tipic pentru revoluții. Ultima picătură – la fel ca în multe revoluții – a constituit-o înfrângerile militare rușinoase din 1905 și 1917. Soldații s-au răzvrătit împotriva comandanților, iar poliția s-a destrămat. Dezintegrarea oprimării statului a slobozit toate fantomele încătușate ale rebeliunii: răscoalele țărănești violente; muncitorii acum înarmați în marile orașe; intelectualii care au organizat entuziasmați o panoplie de partide politice și mișcări naționaliste care urmau să devină în curând guvernele independente din provinciile de etnie non-rusă.
Nu este foarte surprinzător că bolșevicii au pus mâna pe putere în acest colaps al puterii de stat. Este cu adevărat surprinzător însă că mai erau la putere peste câțiva ani. Cum au reușit? Înainte de 1917, bolșevicii erau un mic curent insurecționist de intelectuali. Condițiile ilegalității și persecuției au sădit în ei o disciplină internă strictă, conștiința unei conspirații secrete și vigilența împotriva omniprezenților spioni ai guvernului. Spre deosebire de comuniștii chinezi, bolșevicii nu erau trupe de gherilă și nu existau practic în afara marilor orașe. Aceasta îi făcea să aibă o părere subiectivă despre țărani că sunt o masă needucată care trebuie condusă în pas de marș către un viitor mai bun. Și, desigur, devotamentul aproape religios al bolșevicilor pentru cauză urma viziunea escatologică a lui Karl Marx. Dar marxismul avea și o puternică latură științifică. De aceea, bolșevicii erau un fel de vizionari ideologici îndrăgostiți de știință și industrie. De la început, acești revoluționari anti-capitaliști și anti-imperialiști erau pregătiți să preia armele dușmanilor: organizarea militară germană, planificarea industrială de stat și liniile de producție ale lui Henry Ford.
Partidul Bolșevic, ajuns la putere, a început prin a-și crea propria poliție secretă: infama CEKA, cea care a absorbit zeci de teroriști revoluționari. Aceasta a asigurat monopolul politic intern al statului abia născut. Apoi partidul și-a creat propria Armată Roșie. Făurirea unei armate în mijlocul unui război civil și în toiul intervențiilor militare străine nu numai că a apărat statul bolșevic; a creat efectiv statul bolșevic. Partidul înarmat, plin de însuflețire și bine disciplinat s-a dovedit eminamente adaptat pentru organizarea de sprijin material și moral: repornirea industriilor pe cale de dezintegrare, rechiziționarea de alimente de la țărani, dar și, în elanul iluminist al intelectualilor, naționalizarea muzeelor, alfabetizarea populației, deschiderea teatrelor și universităților.
Însă un aspect-cheie al construirii statului bolșevic era fără precedent: republicile naționale care constituiau Uniunea Sovietică. Războiul civil în care erau angajate mai multe părți a fost câștigat prin încheierea de alianțe politice și militare care transcendeau granițele etniei, rasei și religiei. Într-un episod critic din 1919, contrarevoluționara Armată Albă a generalului Anton Denikin a fost atacată din spate de luptători ceceni musulmani care se aliaseră cu bolșevicii mânați de iluzia că și marxismul este un fel de jihad. În ciuda naivității politice a rebelilor musulmani din Caucaz, bolșevicii aveau intenția sinceră de a dezvolta periferia non-rusească, deși impunându-și propriile condiții. Politica națională leninistă instituționaliza republicile naționale, unde cadrele locale se puteau bucura de promovări și resurse pentru a clădi instituțiile culturilor etnice moderne: aceleași școli și universități, muzee, studiouri de film, operă și balet, toate special concepute pentru naționalități.
Victoria bolșevică din războiul civil nu se poate reduce la crearea ordinii de stat din haos, deși aceasta a fost ea însăși o realizare deosebită. Lecția a fost mai ales clădirea de structuri extinse care captau și direcționau energia emoțională a milioanelor de oameni atinși de suflul revoluției. Aceste mase de tineri au văzut cum le cresc dramatic șansele în viață prin educația tehnică și promovările oferite de noile instituții sovietice. Oportunitățile de mobilitate socială au crescut exponențial odată ce, la începutul anilor 1930, s-a lansat construirea energică și pe scară largă a noilor industrii și orașe. Cu toată austeritatea brutală cotidiană, teroarea politică și sarcinile de lucru inumane, deceniile industrializării și Al Doilea Război Mondial au produs și generații întregi de cetățeni sovietici patrioți. Desființarea vechilor comunități, a bisericilor, a familiilor patriarhale extinse a eliberat milioane de tineri care și-au luat locul în vasta societate modernă. Într-o cu totul altă dimensiune, efectul s-a asemănat cu occidentalizarea realizată în secolul al XVIII-lea de către Petru cel Mare (care, apropo, era slăvit în romanele și filmele sovietice). Absolutismul lui Petru a înmulțit rândurile nobilimii și a oferit elitei noi oportunități de servicii, încredere ideologică și un stil de viață occidental. În noua epocă sovietică, copiii țăranilor, atât ruși cât și de alte etnii, puteau să învețe să lucreze cu mașinăriile moderne, să se mute în apartamente construite de stat cu apă curentă și electricitate, să cumpere noile ceasuri și radiouri sovietice, să mănânce la cantina întreprinderii crenvurști, conserve de mazăre și salată cu maioneză, toate produse pe scară industrială, după modelul american. Industrializarea condusă de stat a creat o economie la foc continuu, cu crize generalizate, inclusiv criza forței de lucru calificate. Uniunea Sovietică a devenit de fapt o imensă fabrică, deci a trebuit să devină și un oraș muncitoresc gigant, în care statul, ca singur angajator, oferea servicii sociale de la naștere la moarte.
Transformarea era condusă de cadre de partid speciale numite „nomenclatură”. În timp, nomenclatura urma să fie denumirea peiorativă a birocraților încuiați la minte. Însă primele generații au fost comisari de luptă și manageri de urgență plini de carismă revoluționară, care însuflețeau masele. Erau încredințați că norocul incredibil al istoriei – și geniul lui Lenin – i-a plasat în avangarda progresului uman. Pierderea puterii politice până și temporar, ca într-o democrație electorală, era echivalentă cu trădarea marșului istoriei. Atrocitățile comise de revoluționarii bolșevici le păreau multor comentatori și istorici imposibil de reconciliat din punct de vedere moral cu entuziasmul lor iluminist. Ambele aspecte ale comunismului sunt realități de necontestat; contradicția percepută este o iluzie ideologică. Revoluția Rusă a impus un strat relativ subțire de intelectuali radicali la conducerea unui popor predominant format din țărani. Acești activiști ai schimbării epocale credeau cu ardoare în electricitate și progres universal, dar învățaseră în recentul război civil și să se bazeze pe partidul disciplinat, condus de lideri vizionari și dotat cu puști Mauser. Revoluționarii ruși au câștigat fiindcă au devenit o birocrație carismatică. Organizarea lor militantă orientată spre dezvoltare combina instituțiile ideologice, politice, militare și economice pentru a forma o structură centralizată. Culmea acesteia era un piedestal înalt.
Personalitatea lui Stalin a fost poate la fel de bizară ca traiectoria vieții sale: din creștin pitit prin catacombe a devenit mare inchizitor și apoi papă renascentist. Însă personalitatea sa nu explică totuși cultul personalității și atrocitățile comise în numeroasele situații în care Stalin nu putea fi de vină direct, cum ar fi destalinizarea lui Tito în Iugoslavia după 1948, sau revoluția culturală chineză din anii 1960, „perioada extraordinară” din Cuba anilor 1990. Sau, de ce nu, campania de glasnost a lui Gorbaciov dintre 1985 și 1989, din pricina căreia mai mult de două treimi dintre nomenclaturiștii de vârf și-au pierdut posturile sau chiar viața. Din perspectiva lor, democratizarea nu a fost decât o altă mare epurare care explică reacțiile defensive disperate ale nomenclaturii după 1989. Marii lideri/ticăloși comuniști dezlănțuiau din când în când o campanie de denunțare politică, deoarece nu aveau la dispoziție mecanisme de control mai delicate. Suprimarea comunicării și organizării neoficiale face ca liderul suprem să fie efectiv orb la ce se petrece chiar sub nasul său și pe drept bănuitor că nu i se îndeplinesc în totalitate ordinele.
Această trăsătură urâtă a regimurilor leniniste nu avea relație directă cu nicio cultură națională, rusă, chineză sau de alt fel. L-ar fi îngrozit cu siguranță pe Karl Marx, poate chiar și pe însuși Lenin. Problema însă era înrădăcinată tocmai în originile geopolitice ale statelor comuniste (și, am putea adăuga, în imitatorii naționaliști non-marxiști din Lumea a Treia). Aceste state revoluționare s-au născut prin confruntări mortale. Marii lideri au ajuns în vârf deoarece extraordinara mobilizare națională cerea comandanți supremi militari, politici și economici. Marile victorii improbabile au părut apoi să le valideze geniul. Napoleon Bonaparte a fost de fapt prototipul istoric al tuturor împăraților revoluționari ai secolului al XX-lea.
Revoluțiile care cuprindeau un singur stat, chiar și unul întins ca Rusia, se izbeau curând de rivalități interstatale. Iată deci secvența modernă tipică a revoluțiilor încununate cu succes urmate de război extern. Transformările revoluționare provocau confruntări militare cu alte state care fie căutau să păstreze statu-quo-ul, fie – ca în cazul celui de-Al Treilea Reich – aveau intenția să refacă lumea printr-un război de cucerire și exterminare. Apariția statelor comuniste în secolul al XX-lea a fost o realizare majoră a forțelor de eliberare. Dar, date fiind imensele presiuni geopolitice militare de pe parcursul secolului, statele comuniste au fost de la bun început regimuri totalitare pline de neajunsuri instituționale. Dacă aveți nevoie de un argument rațional cu greutate pentru înfrânarea militarismului, iată-l.
Era socialistă sau totalitară Uniunea Sovietică? Asemenea abstractizări profund ideologice nu sunt utile pentru a explica realitatea. A fost ce-a fost: un stat centralizat imens, cu o ideologie neobișnuită și o poziție geopolitică militară formidabilă atinsă prin industrializare extraordinară. Moștenirea geopolitică a imperiului rus, cu o putere unică în zona semi-periferică a lumii, a făcut de fapt posibilă supraviețuirea unui asemenea stat. Aceeași moștenire structurală a sugerat și că strategia coercitivă de industrializare a statului depindea de distrugerea țărănimii.
URSS însă era modernă prin chintesență și cu o filosofie modernistă. A adoptat cu succes tehnicile avansate de putere ale epocii: armata mecanizată; industrializarea pe bandă rulantă; planificarea marilor orașe; educația și serviciile sociale pentru mase; și consumul standardizat de masă, inclusiv sportul și divertismentul. URSS avea aspect imperial în multe privințe. Însă capacitatea sa de a reintegra numeroasele naționalități timp de aproape trei generații a fost progresivă și modernistă. Sovieticii au fost pionierii acțiunii afirmative și și-au dovedit sinceritatea intențiilor.
La vremea respectivă, multă lume, prieteni sau inamici, era de părere că aceste realizări moderniste bazate pe planificare economică și abolirea proprietății private reprezentau de fapt socialismul. Trăsăturile sovietice cheie au fost imitate sau reinventate de o mare varietate de regimuri naționaliste bazate pe dezvoltare, deoarece această concentrare modernistă a puterilor statului a părut să aibă un succes extraordinar pe durata întregului secol al XX-lea. Aici găsim mai multe foste imperii ale căror popoare sperau să se răzbune pentru umilințele la care îi supuseseră occidentalii de-a lungul istoriei. Acestea au fost China și Vietnamul comuniste, dar și Turcia naționalistă și, mai târziu, Iranul cu ideologia sa antisistemică unică de naționalism islamic. Până și mărunta Cuba și, de cealaltă parte a diviziunii impuse de Războiul Rece, Israelul se adaugă la varietatea de state naționaliste insurgente care se consolidau folosindu-se de trăsăturile „socialismului-fortăreață”.
Toate aceste state se confruntau cu o geopolitică ostilă. După perioadele inițiale de romantism revoluționar, realitățile structurale ale sistemului mondial se loveau de alegerile politice dure: spontaneitate versus disciplină, idealism versus oprimare, însuflețirea maselor versus subjugarea țăranilor, puritate ideologică ce ar putea duce la o izolare primejdioasă versus alianțe internaționale stânjenitoare. Dacă comuniștii voiau să fie jucători serioși, reacția lor eficientă trebuia adesea să fie oportunistul Realpolitik. În ciuda proclamațiilor ideologice, statele comuniste nu au putut niciodată să iasă din sistemul mondial capitalist. Conflictul este de fapt una dintre cele mai puternice legături din rețelele sociale, fie la nivelul grupurilor mici, fie între state. Principalele state capitaliste au continuat să fie principala preocupare și punctul de referință pentru Moscova. Germania înainte de 1945 sau America după aceea au reprezentat principala amenințare militară care a dictat prioritățile industriei și științelor sovietice. Dar Occidentul a rămas sursa vitală de achiziție a mașinilor avansate și bunurilor prestigioase din câștigul obținut mai ales din exportul materiilor prime. Dezbaterile aprinse despre cât de non-capitaliste erau de fapt aceste state au fost limpezite în final prin aceea că au devenit toate capitaliste.
COSTURILE SUCCESULUI DEZVOLTATORILOR
Iată că ne-am întors în sfârșit la predicțiile lui Randall Collins și Immanuel Wallerstein. Aceste predicții au izvorât din teorii foarte diferite și s-au concentrat pe procese diferite, supraexpansiunea geopolitică sovietică în cazul lui Collins și cerințele structurale ale sistemului mondial capitalist în cazul lui Wallerstein. Însă predicțiile lor se susțin una pe alta într-un fel interesant. Collins a identificat două deznodăminte triste ale dilemei sovietice a supraexpansiunii: dezintegrarea imperială sau război până la distrugere totală ca ultimă soluție. Wallerstein a identificat o a treia posibilitate, apariția unui bloc economic și militar pan-european pe axa Paris – Berlin – Moscova. Acest scenariu se potrivește evident cu vechile ambiții ale lui Charles de Gaulle și cu spiritul optimist al Ostpolitik-ului german. Din punct de vedere analitic, predicția neîmplinită a lui Wallerstein ne îndreaptă atenția către un aspect important. În primul rând, afirmă posibilitatea viabilă a perestroikăi lui Mihail Gorbaciov. (Apropo, aceasta înseamnă că o Rusie reconstruită și UE încă mai pot avea motive să formeze un bloc militar și economic în viitorul apropiat.) Însă predicțiile din trecut ale lui Randall Collins și Immanuel Wallerstein nu erau decât schițe abstracte care aveau multe goluri de umplut cu privire la forțele sociale în mișcare, la mecanismele specifice și la înșiruirea de evenimente care au dus la rezultatele istorice ce s-au putut observa, precum și la cele ce nu au fost duse până la capăt.
Randall Collins și-a derivat predicția extinzând în viitor dinamica marilor tulburări geopolitice din Europa între 1914 și 1945 care au eliminat majoritatea foștilor adversari ai Rusiei. Simplificarea amplă a geopoliticii mondiale după 1945, de la o multipolaritate complexă la opoziția binară a Războiului Rece dintre două blocuri ideologice, a preschimbat Uniunea Sovietică într-o superputere. Dar o asemenea poziție a adus și costuri și riscuri pe o scară fără precedent. În confruntarea neîntreruptă cu America, spunea Randall Collins în 1980, URSS ajunsese la un punct în care costurile controlării aliaților și confruntării rivalilor externi deveniseră deja de nesuportat.
Într-un corolar important, același model prezicea prosperitatea economică a Chinei într-un moment în care aproape nimeni nu l-a luat în serios. Efectele secundare ale rivalității dintre superputeri au lăsat China într-un fel de limb politic norocos. Excentricul stat comunist din Asia de Est s-a găsit în anii 1980 într-un mediu interstatal care îl supunea la anumite constrângeri, dar care era și stabil în același timp, în care costurile geopolitice păreau minore față de cele impuse sovieticilor. Liderii chinezi, la fel ca liderii Japoniei după 1945, s-au trezit siliți să urmeze țelurile de stat ale puterii și prestigiului pe calea cea mai evidentă în regiune la vremea respectivă – industrializarea orientată spre export, dependentă de piețele de consum americane.
Immanuel Wallerstein, în controversatele sale lucrări, de mult compara statele comuniste cu fabricile ocupate de sindicat pe timpul grevei. Dacă muncitorii încearcă să pună în funcție ei înșiși fabrica, trebuie inevitabil să urmeze regulile piețelor capitaliste. Se poate ca muncitorii să reușească să își împartă mai bine beneficiile materiale, dar nu au cum să obțină egalitate sau democrație. Cei mai „realiști” dintre organizatorii muncii ar impune din nou disciplina de producție, citând convingător presiunile din exterior ale pieței. „Legea de fier a oligarhiei” din organizațiile complexe spune că cercul restrâns al celor care iau decizii de conducere se va separa de grupul mai mare și se va transforma într-o nouă elită conducătoare. S-ar putea să dureze până când vaporii ideologici să scape definitiv din cazane. Totuși, va veni momentul când foștii organizatori preschimbați în directori să nu se mai simtă obligați să ascundă realitatea. Atunci, fabrica ar deveni din nou o întreprindere capitalistă normală, iar conducerea ar profita de pe urma poziției. Dacă doriți, este o versiune sociologică a Fermei animalelor a lui George Orwell, însă analiza lui Wallerstein specifică în mod clar și logic condițiile structurale și secvențele cauzale. Și a adăugat și un avertisment politic important: socialismul într-o țară, sau fabrică, nu va dura dacă nu se înlocuiește întreg sistemul mondial capitalist cu un alt sistem istoric în care acumularea de capital nu mai este prioritatea absolută.
Wallerstein își bazează pe observații reale această metaforă a „fabricii controlate de sindicat” care revine la capitalism. Liderii sovietici au încercat să schimbe pozițiile ideologice și militare pe integrarea în Occident, deja în 1953. La câteva zile după moartea lui Stalin, temutul șef al poliției secrete, Lavrenti Beria, a ordonat prima eliberare pe scară largă a deținuților din Gulag și a semnalat către Occident intenția de a se retrage din Germania de Est. Acest episod vremelnic indică o posibilitate curioasă. Beria era cunoscut drept un oportunist cu desăvârșire cinic, dar și drept un manager economic pragmatic. Dacă ar fi reușit, comunismul se prea poate să fi luat sfârșit mult mai devreme. Beria ar fi ajuns probabil un dictator idiosincratic care le-ar fi permis după bunul plac amicilor să se îmbuibe din profiturile capitaliste la vremea la care industriile sovietice și proaspăt educata forță de muncă erau în floarea vârstei. Ar fi putut depăși revenirea Chinei după moartea lui Mao. Imaginați-vă consumatorii occidentali de astăzi la volanul unor elegante mașini Volga sovietice, cu ceasuri Vostok la mână. Dar în 1953, unificarea Germaniei era o temă de care nimeni nu voia să audă, iar Europa avea suficienți muncitori care abia așteptau să se apuce de lucru după războaie și criză.
Ceea ce s-a întâmplat în realitate a fost că Beria a fost arestat și executat fără întârziere de către rivalii săi din Politburo. A fost răzbunarea nomenclaturii de partid și a comandanților militari pentru umilințele și teroarea cauzate de poliția secretă. În 1956, noul lider sovietic Nikita Hrușciov a denunțat crimele lui Stalin – și a supraviețuit bine mersi după această indiscreție. Nu avea să fie dat jos decât în 1964, după tentativa de a răsturna bastioanele intransigenței birocratice în ministerele industriale integrate vertical. Cadrele nomenclaturii cu siguranță că doreau o destalinizare limitată. Însă voiau să pună capăt schimbărilor odată ce oficialitățile își creaseră un paradis de posturi pe viață, cu bonusuri generoase și un ritm de lucru mai relaxat. Aparatul lăbărțat al ministerelor economice și guvernelor regionale, înființate în explozia industrială a anilor 1930, rămânea astfel neschimbat în esență. Părți din el aveau să supraviețuiască până și după prăbușirea Uniunii Sovietice din 1991, dând capitalismului post-comunist un caracter oligarhic specific, cu concentrarea unor averi imense la vârf și cu un sistem politic corupt.
Costurile auto-încorporării birocratice au devenit evidente curând după moartea lui Stalin. Orice economie de comandă are nevoie de un comandant suprem. În absența acestuia, guvernul central se reduce la inerție birocratică în mijlocul lobby-ului corporatist din partea marilor teritorii și ministere. Vechea dezbatere economică, cu privire la virtuțile planificării față de cele ale pieței, se bazează pe ipoteza falsă și de fapt atemporală că acestea sunt alegeri ideologice care se exclud reciproc. Economiile planificate, sau de comandă, par mai eficiente pe termen scurt sau mediu, deoarece produc miracole de producție standardizată pe scară largă, de care este nevoie pe timp de război, în perioadele de revenire de după un dezastru sau în salturi de industrializare. Modelul de comandă însă nu este potrivit pentru perioade lungi, normale, în care este nevoie de adaptare diversificată și flexibilă. Dar cum să îndrăznească cineva să propună demolarea întreprinderii gigantice, perimate, care a fost fala primelor cincinale și ai cărei directori erau și membri votanți ai Comitetului Central? Tocmai aceasta a fost cauza căderii lui Nikita Hrușciov. Directorii executivi și ideologii sovietici erau la fel de intoleranți față de ideile de piață ca omologii lor capitaliști din epoca neoliberalismului față de reglementare și proprietate publică. Intransigența șefilor industriali și politici însă avea cauze mai serioase decât ideologia. În principal, era vorba de spaima că subalternii lor tineri, mai bine educați și energici, își vor înlătura fără discuție seniorii dacă se permit dezbaterea deschisă și concurența liberă.
Principala tensiune a comunismului sovietic în ultimii ani era între birocratica și închistată nomenclatură și categoria din ce în ce mai numeroasă a specialiștilor educați și a intelectualilor creativi. Aceste grupuri tinere populau treptele inferioare și medii ale instituțiilor de stat de planificare economică, învățământ superior și cultură, înființate tocmai prin modernizarea sovietică. Ideologia originală a tinerilor specialiști era o versiune a mișcărilor Noii Stângi care își făceau apariția pretutindeni în lume între 1956 și 1968. Abia mult mai târziu, în timpul crizei perestroikăi lui Gorbaciov, aveau să găsească frustrările anti-birocratice ale tinerelor eșaloane o expresie diferită în filosofia individualistă a neoliberalismului sau naționalismului anti-sovietic. Ideologia oficială anti-sistemică a blocului sovietic a sugerat astfel adoptarea ideologiilor sistemice occidentale, iar apoi, prin logica polarizării, formele extreme ale acesteia.
În nicio arenă socială nu a devenit atât de viguros acest proces ca în cultură. Doctrina oficială prescrie „realism socialist”? Poftim, comedii absurde și misticism spiritual! Ridică în slăvi prietenia între popoare? Atunci să insistăm pe sentimentele naționaliste. Ministerul Culturii impune canonul clasicist în muzică și arte? Aduceți abstracționism, jazz și rock. Ironia este, desigur, că regimul dictatorial îmbătrânit care nu mai funcționa ca o dictatură a devenit o țintă perfectă și, în lipsă de altceva, o sursă enormă de energie emoțională pentru farse tinerești. Generația încărunțită și acum literalmente sclerozată de birocrați sovietici supuși, formați în primii ani ai epurărilor staliniste, nu și-a putut niciodată însuși acest entuziasm iconoclast, așa cum reușiseră bolșevicii cu câteva generații mai devreme.
Așa cum nu a reușit să înfrâneze intelectualii, regimul sovietic în ultimele faze nu a mai reușit să pună muncitorii la muncă. Primul motiv a fost evident politic. După ce a înfrânat poliția secretă pentru propria siguranță, nomenclatura nu mai avea înclinație să dezlănțuie niciun fel de represiuni în masă. În al doilea rând, economia industrială expansivă nu lăsa loc biciului disciplinar al șomajului. Dar cel mai însemnat motiv a fost tranziția demografică a Rusiei. Satele erau acum secate de puterea de muncă a bărbaților, ceea ce a dus automat la creșterea puterii sociale a femeilor. Între timp, orașele, locurile de muncă din industrie și educația au schimbat ireversibil stilurile de viață, iar natalitatea a crescut vertiginos într-o singură generație. Lipsa bărbaților cu putere de muncă era fără precedent în istorie. Țarii ruși și apoi Stalin au putut să se bazeze pe sacul fără fund al forței de muncă țărănești și pe recruții din rândul țăranilor. În anii 1960, a secat brusc acest izvor demografic. Transformarea țăranilor în muncitori a fost de fapt triumful civilizației sovietice. A însemnat însă și distrugerea tiparului rusesc vechi de secole de susținere a elitelor și de concurență cu Occidentul pe spinarea țărănimii. Această lipsă demografică relativă nu mai lăsa loc pentru despotism.
Noul echilibru demografic părea că dă naștere la o revoluție împotriva structurilor de stat oprimante și acum învechite, cu speranța democratizării susținute. Acest scenariu se putea împlini dacă proletarii, însuflețiți de o nouă conștiință, se uneau politic cu ambițioșii specialiști și intelectuali împotriva nomenclaturii. Ungaria în 1956, Cehoslovacia în 1968 sau Polonia în 1980 i-au amintit în mod repetat Moscovei că alianța dintre muncitori și liberali era foarte posibilă. Dar conflictul de clasă nu avea două tabere, ca în marxismul clasic. Era mai degrabă triunghiular și, de aceea, cea mai bună opțiune a nomenclaturii era cumpărarea muncitorilor în detrimentul intelectualilor. Colaborarea temporară a muncitorilor sovietici s-a realizat acum prin două tactici costisitoare: creșterea consumului și tolerarea tacită a ineficienței. De fapt, nomenclatura trebuia să împartă cu muncitorii o părticică din lene și bonusuri. Mana cerească a petrodolarilor din anii 1970 a subvenționat confortabil acest contract conservator de ajutor social timp de peste două decenii. Adevăratele sale costuri sfidează estimările materiale. Creșterile notorii ale alcoolismului, mortalității masculine, furturilor mărunte din întreprinderi și calitatea slabă a bunurilor sovietice trebuie să fie înțelese drept consecințele patologice ale dinamismului pierdut și cinismului universal. Tocmai această evitare a consecințelor și o imobilitate socială care sufoca tineretul au ajuns să fie disprețuite în „deceniile stagnării” din timpul lui Brejnev.
CÂT DE INEVITABILĂ A FOST PRĂBUȘIREA?
Îndelung așteptatul lider energic și tânăr, Mihail Gorbaciov, aparținea generației Sputnikului și destalinizării. Aceste realizări ale începutului anilor 1960 validaseră prin experiență credința generației sale în sistemul sovietic. Gorbaciov poate fi chiar considerat parte a renașterii Noii Stângi din anii 1960. Totuși era profund implicat în pozițiile oficiale ale puterii autoritare și, obiectiv vorbind, avea țeluri foarte conservatoare. Prin introducerea blocului sovietic în capitalism spera de fapt să întărească structurile politice existente și să transforme cel puțin tânăra nomenclatură în manageri tehnocrați ai unor mari corporații industriale, cu participare străină. Aceste contradicții făceau ca retorica efervescentă a lui Gorbaciov să inducă în eroare potențialii susținători și l-au zăpăcit în mod fatal până și pe ultimul secretar general. La vremea respectivă, puțini credeau că Gorbaciov este sincer, însă cu toții erau convinși că acest aparatcik experimentat știe ce face. Adevărul însă se întâmplă să fi fost tocmai pe dos. Politicile lui Gorbaciov păreau atât de haotice și neprofesioniste deoarece suprimarea de decenii a dezbaterii pe aspecte de politici a produs în URSS o polarizare ideologică foarte încărcată. Între limbajul de lemn ritualist al partidului și umanismul abstract al disidenților se căsca un gol de idei și soluții practice. Oricărui lider convins să introducă reforme serioase nu-i mai rămâneau decât improvizațiile de amatori.
Dar să ne imaginăm pentru o clipă ce-ar fi fost dacă Gorbaciov ar fi reușit. Extinderea vectorilor-cheie ai politicilor sale ne dă o destinație finală destul de plauzibilă. URSS își abandonează pretențiile extinse din Lumea a Treia și se retrage și din Europa de Est. Din punctul de vedere al Moscovei, nu ar fi o pierdere chiar atât de mare, dat fiind că Polonia și Cehoslovacia urmau să se găsească în curând între Germania unificată și partenerul său economic strategic, Rusia. Acordurile de dezarmare cu America reduc dramatic tensiunile geopolitice, permițând Moscovei în sfârșit restructurarea complexului militar-industrial. Industriile sovietice, încă formidabile și cu personal calificat și comparativ prost plătit, atrag investitori occidentali prin contracte mediate de guvern. (Directorii sovietici se simțeau intuitiv apropiați de echivalenții lor germani, francezi și italieni care întruchipau dispoziții corporatiste de stat oarecum similare.) Cererea de consum nesatisfăcută acumulată în fostele țări comuniste, împreună cu crearea de noi locuri de muncă generează curând un boom economic. Partidele comuniste se despart poate într-o majoritate conducătoare de social-democrați pro-piață și minoritățile izolate ale ideologilor conservatori. Întregul continent european de la Urali la Atlantic este unit într-un singur bloc geopolitic și economic, cu Germania ca motor economic și Rusia ca furnizor de forță de muncă, materii prime și forță militară. În această versiune a evenimentelor, hegemonia americană dispare mult mai devreme de pe scena geopolitică mondială. O Europă social-democrată și paternalistă împreună cu o Uniune Sovietică reînnoită ar avea suficiente motive și putere să se opună „consensului neoliberal de la Washington”. America, marginalizată geopolitic și ideologic, nu ar duce-o însă foarte prost economic. Date fiind punctele forte ale exemplului european, Washington-ul ar putea avea curajul să adopte măsurile politice necesare pentru a genera cererea internă și pentru a-și stabili propriul bloc de schimburi economice cu America Latină și China. Lumea, în acest caz, rămâne cu siguranță capitalistă, dar ar fi o varietate și configurație diferită a globalizării capitaliste.
Dacă lumea ar porni pe această cale, Gorbaciov ar apărea mai degrabă un „sfinx politic” care, cu dibăcie, împacă diverse grupuri cu mesajele sale opace. „Pragmatistul vizionar” ar fi atunci lăudat pentru că își poartă țara „prin vad, căutând pietrele cu piciorul una câte una” către malul prosperității capitaliste. Metafora de trecere prin vad este, firește, chinezească, îi aparține lui Deng Xiao-ping. Poate că merită să ne amintim că, până la sfârșitul lui 1989 sau chiar mai târziu, Gorbaciov a fost lăudat pretutindeni drept promotorul democrației și curajosul unificator al Europei, în vreme ce Deng era condamnat drept măcelarul din Piața Tienanmen. Diferența dintre felul în care au ieșit rușii, respectiv chinezii din comunism nu a depins însă doar de personalitatea liderilor și de stilul lor politic. Au existat numeroase diferențe structurale, majoritatea accidente istorice externe comunismului.
În două feluri foarte diferite, anul 1989 a marcat moartea comunismului. Uniunea Sovietică s-a prăbușit și mai rapid decât s-a ridicat China. Republica Populară Chineză a scăpat și ea ca prin urechile acului în 1989, când o dezbinare în facțiuni de la vârful ierarhiei comuniste a declanșat mișcarea studențească asociată simbolic cu Piața Tienanmen din Beijing. Mișcarea studențească s-a manifestat prin aceleași puncte tari și puncte slabe ca mișcările anti-autoritare din Uniunea Sovietică de la vremea respectivă sau, dacă e vorba, Noua Stângă occidentală din 1968 sau Primăvara Arabă din 2011. Protestul a eliberat o încărcătură imensă de energie emoțională tinerească îndreptată în principal împotriva generațiilor mai în vârstă, acuzate de ipocrizie și egoism. Dar mișcării i-au lipsit organizarea autonomă extensivă, țelurile politice pe termen scurt și mediu, precum și conexiunea robustă între orașele provinciale, ca să nu mai vorbim de zonele rurale. În 1989, cadrele de partid din China și-au strâns rândurile împotriva mișcării, deoarece aveau încă proaspăt în minte episodul anterior de facționalism din cadrul eșaloanelor superioare, care a provocat revolta studențească, „revoluția culturală” de la sfârșitul anilor 1960. Poate și mai important, cadrele chineze erau încă generația luptei armate – spre deosebire de Gorbaciov și tovarășii săi care erau la două generații distanță de revoluție și război civil. Pentru cei ca Deng Xiao-ping, noțiunea puterii care crește din țeava de tun nu era doar o metaforă.
Suprimarea protestelor din Tienanmen a avut însă un preț ideologic înalt. Studenții activiști își asumau aceleași idealuri care legitimau însuși partidul comunist. Atacul de stânga împotriva unui regim de stânga a produs o întorsătură către dreapta, deși nimeni de la vârf nu a avut vreodată curajul să recunoască oficial. De fapt, 1989 a marcat și sfârșitul comunismului chinez. Partidul Comunist Chinez de la putere a pus deoparte fără prea mare vâlvă ideologia periculos de dublă și a trecut la ceea ce se poate numi legitimitatea bazată pe performanță. Era o mișcare binecunoscută din repertoriul regimurilor comuniste de la conducere. Deja în 1921, bolșevicii ruși, care nu uitau niciodată precedentele revoluționare, admiteau fără prea mare tragere de inimă că noua politică economică (NEP) de piață însemna o fază necesară de restaurare „auto-Thermidoriană”. Sau să ne amintim exemplele odinioară faimoase ale Iugoslaviei lui Tito și Ungariei lui Janos Kadar în 1960 care combinau diverse experimente de piață cu represiunea politică limitată cu înțelepciune. Până și domnia lipsită de evenimente a lui Leonid Brejnev din Uniunea Sovietică, privită cu nostalgie în retrospectivă drept „deceniile bune”, de fapt a însemnat o reacție conservatoare la perioada agitată a dezghețului lui Hrușciov. În anii 1970, liderii sovietici au pus capăt însă oricăror discuții de „socialism de piață” deoarece câștigurile din exportul de petrol și gaze naturale le-au permis luxul temporar al unei birocrații lipsite de risc.
China post-maoistă, desigur, nu avea petrol, însă PCC își putea baza NEP-ul său târziu pe oceanul uman de țărani săraci, dar harnici; meșteri provinciali cu tradițiile de secole de întreprinderi familiale și comunitare; și, nu în ultimul rând, puteau invita cunoștințele de piață ale diasporei chinezești. Motivul politic imediat de a admite forțele de piață în zonele rurale chinezești și zonele de export era limpede: pentru ca țăranii să se poată hrăni pe ei înșiși și pe orășeni, cu scopul de a detensiona situația. Prin acest prim pas defensiv, comuniștii chinezi s-au împiedicat pe calea care i-a făcut să ocolească criza politică din 1989. Deși comunistă cu numele, China reproducea pe scară mai mare tiparul statelor dezvoltătoare anti-comuniste din Asia de Est, cum ar fi Coreea de Sud sau Taiwan, care se dezvoltaseră sub patronajul hegemoniei americane din timpul Războiului Rece.
Succesul neașteptat al chinezilor ne ajută să identificăm cauzele neașteptatului dezastru sovietic. A fost, în ansamblu, un eșec colosal al acțiunii colective. Avalanșa evenimentelor politice din 1989 a provocat panică și dezertări în rândurile nomenclaturii sovietice, care și-a distrus de fapt propriul stat – nu l-au distrus nici naționaliștii romantici din republici, nici intelectualii romantici de la Moscova. Insurgenții anti-nomenclaturiști, cu tot apelul lor emoțional, nu aveau pur și simplu destulă forță să răstoarne comunismul. În 1989 și din nou în 1991, le lipseau bazele organizaționale serioase pentru a mobiliza rapid și a intercepta puterea politică pe cale să se prăbușească.
În mod surprinzător, nici nomenclatura sovietică nu s-a putut baza pe rețelele ample pentru a-și coordona autoapărarea la momentul critic. În anii de perestroika, 1985–1989, Mihail Gorbaciov își folosea puterile supreme de secretar general pentru a se apăra pe sine însuși și politicile sale de reacția birocratică de genul aceleia care îl distrusese pe predecesorul său Nikita Hrușciov. Manevrele lui Gorbaciov, făcute atât în public (glasnost), cât și în intrigile de aparat, la care se spune că se pricepea atât de bine, au zăpăcit și au imobilizat toți trei stâlpii instituționali ai regimului sovietic: partidul comunist, ministerele centrale și poliția secretă. Dar în 1989, sacrificarea de către Gorbaciov a sateliților regimurilor comuniste din Europa de Est i-a demonstrat nomenclaturii gata de luptă miza adevărată a acestui joc mare și incert.
După 1989, corpul de elită al nomenclaturii sovietice s-a fragmentat exact pe granițele managementului birocratic din sectoarele industriale și republicilor naționale. Pentru prima oară din legendarii ani 1920 încoace, au apărut facțiuni politice în și în jurul partidului comunist. Dar aceste facțiuni, atât cele progresive, cât și cele reacționare, au avut viață scurtă, deoarece în instabilitatea de scurtă durată nu au avut deloc vreme să se organizeze. Nomenclatura a rămas cu ceea ce cunoștea foarte bine: rețelele elementare idiosincratice de corupție și înțelegeri ilicite între birouri.
La vremea respectivă, acest proces părea cu totul haotic: însă nu era în totalitate întâmplător.
Nomenclatura reprezenta eșalonul superior al administrației birocratice. De aceea erau cu toții subordonați ierarhic și eliminabili. Secretul supraviețuirii a fost întotdeauna creația de rețele de aranjamente, patronaj și câștig politic prin importanța relativă din ce în ce mai mare a organizațiilor pe care le administrau. După 1989, acestea au devenit principalele strategii de supraviețuire duse la o cu totul altă scală. Nomenclatura exista în trei ierarhii care se intersectau: guverne teritoriale, ministere economice de filială și aparatul de control central (adică poliția secretă și „inchiziția” ideologică de partid). Dintre acestea trei, ierarhia de control era odinioară principală, însă s-a dovedit cel mai dificil de privatizat. La urma urmei, poliția secretă fără stat devine pur și simplu o adunătură de mafioți, iar „inchiziția” ideologică fără partid de conducere este redusă la o sectă îmbufnată. Unitățile teritoriale și economice ale fostei URSS, prin comparație, s-au dovedit extraordinar de potrivite pentru separatismul ambițios. Cine mai putea acum înlătura președintele național ales pe viață sau oligarhul capitalist privat care și-a pitit bine avutul într-un paradis fiscal exotic?
Industriile au devenit proprietate privată înainte chiar ca acest lucru să fie sancționat de legislație. Între timp, republicile naționale și primăriile au devenit și ele proprietate privată de genul aceleia pe care americanii o numesc „mașini politice”. Ironia sorții face că intelectualii înșiși au sugerat aceste noi strategii împreună cu justificările lor ideologice. „Societățile civile” pe cale de formare (în practică, rețelele de intelectuali izolați în capitale) aspirau acum să își transforme țările în democrații liberale care să se alipească de unele singure Occidentului, ocolind Moscova și pe Gorbaciov cel depășit de evenimente. Această schimbare ideologică rapidă dinspre fosta Nouă Stângă și comunismul de reformă către crezul lui Margaret Thatcher reflecta radicalizarea pretențiilor tipică pentru orice revoluție. După 1989, intelectualii insurgenți cereau trei lucruri: alegeri competitive, suveranitate națională și privatizare. Toate trei erau înțelese ca debirocratizare și emanciparea inițiativei populare. După ce au asistat la revoluțiile din estul Europei în 1989, guvernatorii republicilor sovietice și-au dat seama că declarațiile de suveranitate preventive îi asigurau împotriva înlocuirii lor de către Gorbaciov, în demersul său aflat în curs de „întinerire a cadrelor” (adică: epurare). Alegerile anticipate desfășurate între timp le-au permis nomenclaturiștilor aflați în funcție să îi întreacă pe intelectualii prost organizați, cu o ideologie utopică. Privatizarea le-a fost de mare folos vechilor/noilor președinți care au înlesnit afaceri fabuloase rudelor și clienților.
Dezertarea în masă a membrilor fostei nomenclaturi care s-au autoproclamat capitaliști și naționaliști a adus haos în structurile economice și de stat. De-a lungul periferiei sudice a Uniunii Sovietice aflate în prag de dezintegrare au izbucnit războaie etnice. Până și în inima țării, odată cu prăbușirea ordinii publice, nomenclatura care voia să rămână la putere era silită să cadă la înțelegere cu mafioții violenți ca să își salveze efectiv viața. Un astfel de deznodământ a fost o travestire a intențiilor lui Gorbaciov. Scopul său era să negocieze de pe poziția de superputere o includere corporatistă avantajoasă în rețelele capitaliste ale Europei Occidentale. Dar fostele republici sovietice au pierdut rapid avantajele prestigiului militar și internațional, științelor avansate, protecției sociale și ordinii publice. Slăbirea dramatică a statelor formate a făcut lipsită de sens și efectiv imposibilă continuarea oricărei dezvoltări industriale.
Uniunea Sovietică a promovat o societate industrială mono-organizațională în care toate sferele activității publice erau conduse de la centru. Pierderea integrității de stat a subminat toate instituțiile moderne și deci a anulat acțiunea colectivă la orice nivel cu excepția familiilor și rețelelor de cunoștințe și relații. Această condiție s-a auto-perpetuat apoi. Individual, acțiunile cele mai raționale și mai profitabile păreau jefuirea bunurilor statului și apoi, după câteva lovituri de succes, transferul prăzii în străinătate. Conducătorii erau ei înșiși complici la slăbirea statelor, deoarece corupția din politică și justiție oferea condițiile necesare pentru jaf și patronaj personal. Asemenea probleme tradiționale legate de puterea statului ca putere militară și înăbușirea protestelor interne au devenit în mare irelevante în geopolitica mondială în care făceau poliție hegemonica Americă și instituțiile sale financiare globale. Supuse, toate fostele state sovietice s-au proclamat democrații de piață, fiecare cu „specificul național” care scuza monopolul conducătorilor lor.
Intelectualii, odinioară puși pe harță, dar care încă erau legați de stat pentru traiul de zi cu zi și baza instituțională, s-au trezit sărăciți, păcăliți pe plan politic și lipsiți de voce ideologică, fiindcă li se furaseră programele liberale și naționaliste. Mai mult, trecerea strategiei de putere a elitelor de la producția industrială de stat și expansiunea militară la securitate privată și circulație compradoră a avut efectul pervers suplimentar de a izola oligarhiile post-comuniste de restul cetățenilor. Specialiștii și muncitorii și-au pierdut avantajul de negociator ca forță de muncă productivă și bază de recrutare pentru armată, până și ca alegători și plătitori de taxe. Alegerile erau acum falsificate pe față, iar taxele pe venit minuscule comparativ cu tărâmul opac al exporturilor și finanțelor globale. Atmosfera perioadei de perestroika de împuternicire a publicului și anticipație optimistă s-a schimbat brusc în cinism apatic, într-un context de neajunsuri economice extreme, teamă de criminalitate și o dorință disperată de a emigra. În loc de Europa Occidentală și America de Nord, post-sovieticii s-au trezit mai aproape de realitățile Orientului Mijlociu sau Americii de Sud.
CAPITALISMUL ȘI CONTESTATARII SĂI DIN SECOLUL AL XX-LEA
Mai rămâne să fac legătura dintre analiza retrospectivă a comunismului și tema principală a cărții, viitorul capitalismului. Privite din perspectiva prezentului, predicțiile din trecut ale lui Randall Collins și Immanuel Wallerstein au distins corect tendințele structurale care identificau sfârșitul comunismului. Collins a arătat paradoxul limitărilor geopolitice ale puterii sovietice când părea să fie în culmea expansiunii. A avut dreptate și când a prezis tiparul prăbușirii, care a apărut brusc din dezertările masive ale elitelor non-rusești din republicile naționale și statele-satelit ca reacție la greutățile economice și politice care cuprindeau centrul imperial. Dar modelul lui Randall Collins nu a anticipat nici viteza, nici direcția acțiunii Moscovei cuprinsă de dilema superputerii.
Wallerstein a mers mai departe în analiza opțiunilor existente și a afirmat că cea mai bună destinație a reformelor sovietice ar fi o întoarcere rapid negociată la capitalismul mondial, probabil în cadrul unei alianțe pan-europene. La vremea confruntărilor adânc înrădăcinate ale Războiului Rece, aproape nimeni, inclusiv înșiși reformatorii sovietici, nu se gândea serios la o asemenea posibilitate. Wallerstein însă a subestimat povara complexității instituționale înscrise în republicile naționale și ministerele industriale ale URSS. Toate au revenit la capitalism, însă un capitalism periferic, mai slab. Avantajele superputerii, de care nomenclatura putea să se folosească pentru a negocia obținerea unui loc mai onorabil în ierarhia capitalistă mondială, au fost risipite în graba haotică de a proteja pozițiile birocratice de Gorbaciov și de rebeliunile populare incipiente. Teoria lui Wallerstein era fundamental corectă, datorită macro-perspectivei asupra capitalismului mondial; și din același motiv s-a dovedit insuficientă pentru a prezice eșecul politic rușinos al elitelor sovietice de a acționa colectiv și de a alege opțiunea cea mai bună. Este un avertisment crunt pentru noi toți: elitele de la putere, mai ales când sunt dezbinate din punct de vedere instituțional și orbite de prejudecăți ideologice, pot să își submineze propria tranziție.
Să nu uităm că nici Collins, nici Wallerstein nu au cântărit statele comuniste izolate de capitalismul occidental. Contrar credințelor ideologice dominante la vremea respectivă, fie ele de stânga sau de dreapta, analizele lor s-au dovedit corecte în general deoarece erau sistemice și relaționale. Collins și-a bazat predicțiile pe regularitățile pe termen lung ale geopoliticii militare. Wallerstein s-a concentrat mai degrabă pe dimensiunile economiei mondiale capitaliste, precum și pe politica intereselor elitelor și pe conflictul de clasă în interiorul granițelor de stat. Acestea sunt dimensiuni diferite, dar care se întrepătrund din punct de vedere analitic. De fapt, combinația celor două abordări explică cel mai bine factorii structurali ai ieșirii norocoase a Chinei din comunism.
Istoria cu siguranță că a contribuit enorm. În tradiția analizei weberiene, Randall Collins a identificat cele mai îndepărtate surse ale capitalismului chinez (a se citi japonez) în antreprenoriatul financiar și de manufactură al mănăstirilor budiste medievale. În China și mai târziu în Japonia, mănăstirile „nerușinat de bogate” erau invidiate și au fost într-un final expropriate de autoritățile imperiale seculare. Dar aceste asalturi au răspândit de fapt tehnicile de piață și capitalul în rândul amatorilor și au produs unele dintre cele mai mari și mai energice episoade de creștere de piață de dinaintea vremurilor moderne. Totuși China medievală nu a devenit capitalistă din motive în principal geopolitice, și anume permanența impresionantă a imperiului preocupat în primul rând de menținerea „armoniei” interne și de prevenirea atacurilor nomazilor. În Occident, după căderea Romei, nu s-a materializat un imperiu care să îi împingă pe capitaliștii occidentali să se protejeze și să se consolideze geopolitic, mai întâi ca un sistem de cetăți-stat și mai târziu de state naționale. Imperiul chinez s-a prăbușit la sfârșitul secolului al XIX-lea, dar antreprenorii chinezi indigeni se confruntau cu tulburări crâncene și cu concurență din partea capitaliștilor occidentali care deveniseră dominanți la nivel global. A mai durat un secol plin de drame geopolitice înainte ca rebelii comuniști să ajungă la putere în China – după care au rămas blocați pe poziție. Încercarea maoistă de a lansa o industrializare militară rapidă pe seama țărănimii colectivizate de stat a avut ca efect neașteptat o foamete cruntă urmată de deceniul de lupte politice din cadrul partidului. Catastrofa umană a lăsat în urmă până și atrocitățile sovietice din anii 1930, fără însă a genera industrie modernă și urbanizare. China a rămas incapabilă să își atingă obiectivele imediate în vecinătatea regională, ca să nu mai vorbim de țelurile ideologice ale revoluției anti-capitaliste mondiale. După moartea lui Mao în 1976, succesorii săi se simțeau blocați din punct de vedere geopolitic din toate părțile și se temeau pe bună dreptate de o nouă foamete și de tulburări dacă mai încercau un alt salt înainte.
Aici a identificat teoria geopolitică a lui Randall Collins un avantaj nesperat. China era ferm izolată în balanța de putere mondială și regională. Însă, tot din această pricină, era și în afara Războiului Rece, drept care au fost posibile decompresia ideologică și angajarea economică cu Occidentul. Cadrele chineze se temeau de maoismul radical în aceeași măsură în care se temea nomenclatura sovietică de stalinism după 1953. Lunga tradiție istorică a Chinei a sugerat atunci restaurarea ordinii de stat permițând antreprenoriatul economic în principal la nivelul populației rurale. Din fericire, aceasta supraviețuise eșecului industrializării comuniste. Întoarcerea Chinei către piață a fost evident de ajutor și pentru a ține în frâu cadrele locale de partid, care s-au putut îmbogăți prin protecționism, scutind în același timp clienții loiali și conștiincioși de acuzarea publică de corupție. Comunismul nu s-a prăbușit în China. Până și ideologia oficială a supraviețuit într-o variantă „diluată”. Liderii chinezi care au ajuns la cârmă după Mao s-au împiedicat de combinația de condiții structurale care reproduceau pe o scară mai mare modelul autoritar est-asiatic de stat dezvoltator orientat pe export. Astfel s-a realizat vechea predicție a lui Immanuel Wallerstein: comuniștii care se alătură din nou capitalismului mondial ca mediatori pragmatici între capitalul străin și forța lor de muncă națională.
Geopolitica militară apare recurent în analiza comunismului, deoarece pare singurul factor important care a permis și a modelat revoluțiile secolului al XX-lea. Același lucru este valabil și în cazul reacțiilor naționaliste încununate cu succes stârnite de pierderea puterii și prestigiului fostelor imperii agrare, de la republica turcă de după 1918 la revoluția iraniană din 1979. În cazul acesteia din urmă, mișcarea studențească „post-modernă” de tip 1968 a declanșat o rebeliune tipic „pre-modernă” sau modernă timpurie a comercianților urbani și a săracilor împotriva despotismului profanator al monarhiei șahului. Rezultatul însă a fost naționalismul insurgent esențialmente modern al Republicii Islamice, din multe puncte de vedere mai apropiat de statele comuniste decât de califatul medieval. Ceea ce a consolidat și a legitimat atunci regimul antisistemic excentric nu a fost clerul șiit în sine, ci puternica rezistență patriotică a iranienilor la atacul Irakului lui Saddam care era unealta unei coaliții contrarevoluționare de interese străine. După 2001, militanții musulmani sunniți au încercat să reproducă astfel de condiții geopolitice prin provocarea teroristă de războaie și rezistență împotriva străinilor. Strategia lor a avut succes doar în unele zone periferice, unde Occidentul era la limita proiecției geopolitice. În altă parte, militanții islamici au fost marginalizat de reformiștii islamici pro-capitaliști care au venit la putere în țările musulmane mai importante și mai centrale, ca Turcia și Egipt, și în curând probabil și în Iran.
Fascismul a reprezentat o altă reacție antisistemică de care trebuie să ne ocupăm serios, fiindcă ar putea încă să reapară după o criză viitoare. După 1945, ideologia occidentală a Războiului Rece a egalat fascismul cu comunismul și le-a numit relele gemene totalitare. Convergența în ceea ce privește propaganda de masă, armata industrializată, planificarea economică și controlul de stat era reală, dar aceste tehnici sunt mai răspândite în secolul al XX-lea decât se îndrăznește să se recunoască. Cum spune istoricul Eric Hobsbawm, perioada războiului de masă și crizei economice a silit toate guvernele să guverneze. Această tendință a inclus regimurile social-democratice benigne de genul Scandinaviei și democrațiile liberale anglo-americane care manifestau și ele într-un anumit grad noile tehnici de planificare economică și consum de masă, precum și supravegherea polițienească și iconografia tipic musculară a anilor 1930. (La vremea respectivă, vocile profetice singuratice ale dreptei conservatoare criticau această tendință în principal ca apariția societății de masă anti-individualiste sau chiar ca drumul spre șerbie.) Diferența de scară a violenței de stat, semnificativă la nivel uman, se datora în principal diferenței de poziție geopolitică și puterii provocărilor revoluționare interne ce izvorau din aceasta.
Elitele din vechile democrații anglo-americane bine înrădăcinate și bogate se simțeau mult mai sigure pe poziție decât elitele Europei continentale și deci mult mai puțin silite să permită luptele stradale rasiste violente și dezonorante împotriva revoluționarilor de stânga sau să captureze „spații de locuit” prin cuceriri străine. Când a trebuit luată poziție împotriva militarismului nebunesc al lui Hitler care amenința să pună capăt capitalismului nu prin revoluție, ci prin preschimbarea lumii într-o baie de sânge, liberalii anglo-americani s-au aliat fără preget cu contra-puterile comuniste. În cea mai mare ironie a secolului al XX-lea, sistemul mondial capitalist a fost salvat de industrializarea militară sovietică ce a rezultat din revoluția comunistă.
Fascismul și comunismul presupuneau escaladarea radicală dezlănțuită de experiențele cataclismice din Primul Război Mondial a celor două curente politice rivale ale secolului al XIX-lea, naționalismul și socialismul. Ambele se luptau cu toată lumea și între ele pentru a câștiga susținerea claselor inferioare ale societății: funcționari, ofițeri de grad inferior, intelectuali, muncitori, țărani. Ambele mișcări le ofereau susținătorilor o vastă creștere de prestigiu, putere și perspectiva promovărilor fără precedent prin partid, birocrație de stat și armată. Cele două mișcări distrugeau barierele vechilor regimuri aristocratice și promovau ceea ce defineau ca fiind omul de rând.
Este neplăcut să conștientizăm că idealul modern de dreptate și drepturi politice pentru populație, în teorie și în practică, are nu una, ci două expresii antagoniste.
Dreptatea ca egalitate socială și unitate a omenirii se numește de obicei socialism. Este, desigur, idealul Iluminismului, care se bucură de o veche tradiție intelectuală și de atracție eternă. Dar la nivelul politicii, acest program nu a fost niciodată susținut cu ușurință, fiindcă desconsideră diviziunile sociale ale statutului, localității, religiei, rasei sau sexului. Justiția, în termeni mai puțin universali, adică privilegii acordate unui grup anume în detrimentul altuia, se manifestă în mod tipic prin politicile naționalismului, misoginismului, rasismului, fundamentalismului religios sau oricărui alt amestec întâmplător al acestora. Tradiția intelectuală a ideilor de acest gen este mult mai brutală. Dar aceste idei s-au dovedit adesea mai eficiente în epoca politicii de masă. Naționalismul în sens larg a însuflețit în ultimele câteva secole multe mobilizări politice pătimașe sau chiar virulente. De fapt, este cel mai eficient dintre toate programele politice din ziua de azi.
Comunismul nu a fost geamănul genetic al fascismului. Se aflau la poli ideologici opuși, dușmani de moarte în urma războaielor industrializate imperialiste ale secolului al XX-lea. Nici comunismul, nici fascismul nu pot reapărea în forma lor familiară deoarece, din fericire, precondițiile geopolitice și ideologice au fost eliminate. Nu înseamnă că o altă criză majoră nu va provoca în viitor reacții puternice dinspre părțile opuse ale spectrului politic. De fapt, asemenea reacții antagoniste vor deveni probabile pe măsură ce curentul politicii convenționale își va pierde coerența. Dar dacă au dreptate coautorii acestui volum, așa cum au avut în trecut, atunci putem face câteva predicții privind viitorul.
Criza capitalismului, dacă sau când va avea loc, va afecta cel mai probabil economia mondială, și nu geopolitica.
Consecințele sale vor aduce mai mult a luptă de clasă decât a războaie între coaliții de state. Mai mult, conflictele vor afecta în primul rând zonele capitaliste principale unde politicile democratice au instituții puternice și tradițiile îndelungate ale mișcărilor sociale. Miza va fi controlul public asupra corporațiilor economice private, și nu armatele de stat sau grupurile ideologice paramilitare. Una dintre părți va manifesta reacții xenofobe odioase, deoarece lupta de clasă într-o lume globală plină de imigranți nu va putea evita aspectele rasei, religiei și etniei. Naționalismul extrem va încerca cel mai probabil să direcționeze puterile statelor moderne înspre constrângere extremă și supraveghere polițienească asemănătoare cu fostele practici totalitare, poate la un nou nivel tehnologic. Iată un mare pericol. Dar de cealaltă parte vom vedea coaliții politice care se vor mobiliza în jurul programului liberal de stânga al dreptății universale ascendent în lumea modernă cel puțin începând cu Iluminismul. Atât clasele capitaliste, cât și mișcările sociale, care și-au învățat lecția după 1945, au făcut mult pentru scăderea probabilității unui război interstatal și război civil intern. Dacă se va putea evita războiul, atunci se vor putea evita în secolul al XXI-lea și revoluția violentă și dictatura, atât de stânga, cât și de dreapta.
Dacă analiza mea este corectă, atunci Revoluția Bolșevică din 1917, din fericire, nu este foarte relevantă pentru prezicerea felului în care va arăta sfârșitul capitalismului. S-ar putea ca mai degrabă să aibă loc mobilizări civice de masă asemănătoare cu Primăvara de la Praga din 1968 sau cu perestroika sovietică din 1989. În ambele aceste exemple, elitele de la putere au reacționat mai degrabă cuprinse de panică decât animate de violența care produce deznodăminte rușinos de nefericite. Prin urmare, să reflectăm la viitor cu temeritate și simț de răspundere presupune să cumpănim programele politice și economice, precum și posibilele coaliții și acorduri pentru a minimaliza nesiguranța tranzițiilor, în cazul unei mari crize. Aceasta s-ar putea să fie cea mai utilă lecție de învățat din analiza comunismului.

CARE SUNT ÎN PREZENT AMENINȚĂRILE LA ADRESA CAPITALISMULUI?
de Craig Calhoun
Capitalismul pare să supraviețuiască celei mai nefaste crize financiare și economice de la Marea Depresiune încoace. Deși minimele atinse acum nu s-au comparat cu ceea ce a fost atunci, în cele mai bogate țări din lume s-a cunoscut o perioadă mai lungă de creștere negativă sau absentă decât în timpul crizei propriu-zise. Mai mult, criza curentă vine imediat după o eră costisitoare de financializare asimetrică, slăbire neoliberală a instituțiilor sociale și nedreptate socială intensificată. Aceasta exacerbează problemele, subminează capacitatea de a le aborda și reduce tampoanele care ocrotesc oamenii de rând de efectele tulburărilor economice. Investitorii încă mai fac bani; nu s-a prăbușit complet niciun stat. Însă viitorul pare precar.
Cu toate acestea, discuțiile despre colaps reflectă de fapt păreri exprimate în fostele țări centrale ale sistemului mondial capitalist care își pierd poziția privilegiată și profitabilă. Părerile sunt diferite în multe locuri din Asia, Africa și America Latină. Criza curentă dezvăluie și în același timp accelerează deplasarea dezvoltării economice dinspre economiile tradiționale ale Europei și Americii de Nord către regiuni aflate în curs de dezvoltare. O întrebare esențială pentru viitorul capitalismului este dacă această deplasare poate fi susținută. Capitalismul se transformă prin această deplasare de la vest la est și de la nord la sud, poate într-un fel care îi va reda vitalitatea. Dar economiile cu creștere rapidă se confruntă și ele cu probleme. Iar refacerea creșterii capitaliste în vechile economii „tradiționale” depinde de asemenea de anumite transformări, mai ales în ceea ce privește relația capitalismului cu puterea politică și instituțiile sociale. Un aspect deosebit de important este vulnerabilitatea capitalismului nu numai la tulburările de pe piață, la riscurile excesive sau la administrarea defectuoasă a băncilor, ci și la războaie, degradarea mediului și schimbările climatice, precum și la crizele de solidaritate socială și bunăstare.
Pentru a cumpăni dacă se întrevede declinul, reînnoirea sau transformarea capitalismului, trebuie să recunoaștem că nu este un sistem perfect autonom. Putem simplifica realitățile istorice complexe pentru a examina un sistem considerat în general ca fiind pur capitalist. Dar realitatea capitalismului a presupus întotdeauna articulația cu activitate economică non-capitalistă și cu factori politici, sociali și culturali; este un sistem legal și instituțional, precum și economic. Și multe dintre cele mai profunde amenințări cu care se confruntă capitalismul derivă din dependența sa de factori care nu sunt pur economici.
Voi combate noțiunea iminenței colapsului capitalist și voi sugera că, dacă sistemul capitalist ar fi pe cale să își piardă poziția dominantă în economia mondială, aceasta s-ar întâmpla mai degrabă prin transformări prelungite și apariția altor forme de organizare economică ce vor coexista cu activitatea capitalistă. Dar asta nu înseamnă că viitorul pe termen lung al capitalismului este asigurat.
În primul rând, rămân problemele de risc sistemic și echilibrul dintre sectorul financiar și alte sectoare economice. În al doilea rând, profitabilitatea capitalistă depinde adesea de externalizarea costurilor activităților – umane, ecologice și financiare. Probleme ca poluarea și șomajul pe piețele volatile cer atenția guvernelor sau a altor instituții sociale. Există un deficit de instituții care să aibă asemenea sarcini; dezvoltarea socială a rămas în urma creșterii economice acolo unde creșterea capitalistă recentă este rapidă, iar neoliberalismul a slăbit capacitățile instituționale ale țărilor occidentale. În al treilea rând, capitalismul este vulnerabil nu numai la factori „intra-economici” sau instituționali, ci și la aspecte externe precum schimbările climatice sau războiul. Există dubii cu privire la măsura în care capitalismul – această mașină de creștere economică fără egal în istorie – poate face față la limitele mediului și la potențialele conflicte geopolitice exacerbate de creșterea asimetrică.
În privința tuturor acestor aspecte, măsurile care se iau pentru a combate amenințările la adresa capitalismului pot să îl transforme, și nu să îi provoace prăbușirea. Împreună pot crea o lume în care capitalismul rămâne extrem de important și își recuperează poate o parte din vitalitate, dar nu mai poate să organizeze și să domine un sistem mondial ca în trecutul recent.
DE CE NU PRĂBUȘIRE?
Ideea prăbușirii efective a capitalismului, așa cum vorbim de prăbușirea să zicem a Uniunii Sovietice, ne induce ușor în eroare, deoarece ne așteptăm să fie bruscă, o tranziție de doar câțiva ani de la existența la non-existența sa. Uniunea Sovietică a putut înceta să existe aproape peste noapte, deoarece a fost o structură instituțională anume – un stat –, iar forma sa legală se poate dizolva. Dar capitalismul este altceva.
Ca stat, URSS era un fel de corporație, iar mai întâi s-a dizolvat această corporație. Dar desigur că disoluția acestei structuri legal-politice a produs schimbări ample și în celelalte relații de putere și activități practice. Totuși, multe instituții care fuseseră ținute laolaltă prin statul sovietic au continuat să existe cu diverse modificări în absența acestuia. Orașul Moscova avea statut legal și instituțional în Uniunea Sovietică, și nu unul complet disimilar în federația și republica rusă ce a urmat. Gazprom s-a schimbat mai mult. Înființarea sa în 1989 a restructurat statutul legal și organizația operațională a industriei rusești de petrol existente. Dar după dizolvarea URRS, Gazprom a fost privatizat în 1992 și de atunci funcționează ca o firmă cu capital social. A fost devalizată în anii 1990, apoi parțial reintegrată și adusă sub controlul de stat în primul deceniu al anilor 2000. În același fel putem reface o listă lungă de continuități parțiale și transformări parțiale.
Cu toate acestea, putem trage învățăminte din descrierea lui Derluguian despre cum putem trata URSS ca stabil și evident durabil până aproape în momentul sfârșitului. Este o greșeală să privim viitorul doar în funcție de proiecții liniare, fără a lua în calcul posibile schimbări pronunțate de direcție. Derluguian ne amintește cum se pot acumula presiunile pentru ca un sistem să fie atât de dificil de susținut, cât și vulnerabil la acțiuni și evenimente mărunte care au consecințe însemnate din pricina integrării instabile a întregului. Ne amintește și faptul că până și o structură mare care a ajuns să fie privită drept context și condiții de bază pentru restul lumii poate fi mult mai mutabilă decât sugerează continuitatea aparentă. Dar trebuie să recunoaștem că Uniunea Sovietică nu era echivalentă cu socialismul, iar din acest fapt nu rezultă în vreun fel că era posibilă o analogie directă a sa cu capitalismul. Era o structură mai aparte, de alt ordin.
Acesta este un adevăr, indiferent cum înțelegem capitalismul: ca un set de practici la îndemâna capitaliștilor de pretutindeni, sau ca un sistem economic care conectează întreprinderile, piețele, investițiile și forța de muncă din întreaga lume. Capitalismul este o formațiune istorică, înrădăcinată – cum ar spune Michael Mann – într-un set de rețele de putere. A existat timp de 400 de ani în principal sub forma unui sistem mondial modern, așa cum a fost analizat de Immanuel Wallerstein. Este o organizație ierarhică și integrată inegal în care unitățile primare sunt statele naționale, iar actorii economici depind în mod esențial de relațiile cu puterea politică și de condițiile oferite de aceasta.
Evident, ideea unui stat național este într-un anumit sens o pură aspirație; sudarea identității socio-culturale cu instituțiile guvernamentale nu este niciodată perfectă; integrarea economică poate avansa integrarea națională și cu siguranță că actorii economici influențează și guvernul. Însă, deși în parte o ficțiune, statul național este o unitate formală esențială pentru participarea la afacerile mondiale, reprodusă în izomorfism politic. Majoritatea organizațiilor internaționale sunt efectiv acest lucru: structurate de participare organizată la nivel național. Iar statele organizate astfel oferă o bază esențială capitalismului. Piețele interne oferă comerț mai liber decât majoritatea acordurilor liberale internaționale. Oferă bazele legale și monetare deopotrivă ale firmelor și piețelor. Administrează sau oferă context pentru administrarea interdependenței dintre diferite firme, industrii și sectoare. Prin organizarea structurilor de apartenență culturală și socială, cu oricâte neajunsuri, organizează și forța de muncă, piețele de consum și încrederea. Sintagma „stat național” este de fapt prescurtarea formulei: „eforturile de a organiza politica și apartenența socio-culturală în funcție de statul național”, dar era capitalismului a coincis cu era statelor naționale. Nu există capitalism „adevărat”, indiferent cât de global, care nu este condiționat de această organizare politico-economică și socio-culturală. Importanța acestei idei este că prosperitatea capitalistă existentă și sustenabilitatea depind de statul național și de contextul instituțional pe care îl oferă. Acesta trebuie reînnoit sau înlocuit. Însă de 40 de ani țările OCDE au evitat această sarcină. În schimb, au preferat să profite de pe urma instituțiilor „statului social” din trecut, reducând costurile și urmărind competitivitatea pe termen scurt, dar neglijând bunăstarea și securitatea pe termen lung a popoarelor lor și investițiile colective care permit participarea economică viitoare.
Acestea fiind spuse, majoritatea vechilor țări capitaliste din Europa sau colonizate de europeni nu sunt în punctul prăbușirii imediate. Sistemul de sănătate din Marea Britanie încă mai funcționează, deși costurile urcă și amenință bugetul național. SUA a îmbunătățit, deși foarte târziu, sistemul de asigurări de sănătate (venind în principal în ajutorul persoanelor cărora nu li se plătește asigurarea de sănătate de la locul de muncă). Și așa mai departe. A existat o eroziune serioasă. Bugetele naționale au intrat în deficit și nu permit lesne reconstrucția. Dar nu este neapărat prea târziu să se repare lucrurile. Un semnal de alarmă vine din partea economiilor europene care se confruntă cu crize fiscale atât de grave, încât nu pot decât să taie din bugetul serviciilor sociale – tocmai atunci când populația are nevoie mai mare de acestea. Spania, Portugalia, Irlanda, Italia, Grecia și Cipru au ajuns foarte aproape de dezastru și mai pot ajunge și alții. Dar amenințarea este mai mare pentru Uniunea Europeană decât pentru capitalism.
Capitalismul ar putea să se îndepărteze din ce în ce mai mult de echilibru. Ar putea reprezenta „bifurcația” ireversibilă a unui sistem cvasi-natural (după cum a afirmat Wallerstein, după modelul lui Prigogine) sau eșecurile reglementării, strategiei corporatiste și prudenței investitorilor pe piețe haotice de capital sau pur și simplu coordonarea instituțională slabă a unor actori dispersați, cu interese diferite. Ar putea reprezenta eșecul de distribuire a avutului în așa fel încât să se creeze cerere pentru productivitate crescută, o posibilă consecință a declinului creării de noi locuri de muncă, de care se teme Collins (deși consecințele politice ale șomajului ar putea fi mai imediate). Indiferent de dinamica de la bază, pierderea echilibrului stabil crește costurile de menținere a capitalismului, mărește tensiunile politice și produce tensiuni sociale. Analiza acestui tip de dezechilibru poate fi o cale de interpretare a ceea ce înseamnă crizele, iar cu cât este mai mare dezechilibrul, cu atât vor fi mai dificile și mai costisitoare măsurile necesare pentru restabilirea echilibrului.
Cu toate acestea, eu nu cred în prăbușirea iminentă a capitalismului. Se prea poate să piardă din influența asupra cursului schimbării sociale. Poate că va participa mai puțin la viața socială, economică și politică. Dar imaginea prăbușirii este falsă. Să spunem că Imperiul Roman s-a prăbușit are sens, dar să nu uităm că a durat 200 de ani și nu a fost o simplă criză. Să spunem că feudalismul s-a prăbușit și a dat naștere capitalismului modern – schema oferită în Manifestul Partidului Comunist – este mai puțin realist. În primul rând, feudalismul nu era „sistemic” în același sens în care este capitalismul modern. Dar, în al doilea rând, nu a existat un moment unic de prăbușire a relațiilor feudale sau instituțiilor anexe. Lungul declin al relațiilor feudale a survenit într-o eră de construcție statală și război, de inovație agricolă și comerț global în curs de dezvoltare, de revitalizare religioasă și reformă – și a durat cel puțin 300 de ani. Nu a fost pur și simplu o prăbușire. Biserica Catolică a suferit o transformare profundă în era declinului feudalismului și niciodată după aceea nu a mai jucat același rol, dar a supraviețuit. Au dispărut multe monarhii, deși nu toate; unele au reușit să se transforme în așa fel încât să se mențină – iar uneori să joace un rol însemnat într-o eră care nu mai putea fi numită feudală.
Sfârșitul erei capitaliste, când și dacă va sosi, se prea poate să fie la fel de neregulat, inegal și dificil de identificat în timpul procesului propriu-zis. Vor exista instituții care vor supraviețui, inclusiv foarte probabil multe corporații de afaceri, care nu au de ce să înceteze comerțul, manufactura sau speculațiile doar pentru că nu capitalismul este forța conducătoare a epocii. Efortul de a cumpăra ieftin și de a vinde scump există cu mult dinaintea capitalismului și pesemne că va rămâne mult timp după dispariția acestuia.
CAPITALISMUL ÎN GENERAL ȘI CAPITALISMUL DOMINAT DE FINANȚE ÎN PARTICULAR
Capitalismul creează o varietate de probleme pentru sine, pentru societatea umană și pentru natură. Dar majoritatea acestor probleme nu fac să deraieze în mod fatal capitalismul. Financializarea extremă produce însă o asemenea vulnerabilitate.
Finanțele sunt desigur o parte de bază a capitalismului, care îi oferă dinamism, capacitate de expansiune rapidă și instrumentele de administrare a costurilor în timp. Au fost esențiale în revoluțiile tehnologice. Mai general vorbind, finanțele sunt esența capacității de bază, definitive, de a muta capitalul dintr-o investiție în alta, pe baza profitului mai mare anticipat.
După cum sugerează numele său, capitalismul este în mare organizarea activității economice prin folosirea fluidă de avut – capital – prin investiții în diferite întreprinderi care aduc profit. Capitalul este avut investit sau care se poate investi. Finanțele – inclusiv datoriile simple, dar și o gamă de hârtii de valoare tranzacționabile – sunt o parte importantă, esențială pentru lichiditatea și mobilitatea capitalului, precum și pentru expansiunea și răspândirea de costuri în timp. Dinamismul antreprenorial depinde de susținerea financiară. Dar financializarea inegală poate duce la o varietate de distorsionări. S-au înregistrat creșteri dramatice în inegalitatea veniturilor interne în toate economiile capitaliste majore; fondurile au fost canalizate în așa fel încât nu s-a investit în întreprinderi productive. S-a produs un mare balon de săpun în prețurile bunurilor, inclusiv unul specific, creșterea prețurilor imobilelor ipotecate, care a dus la criza din 2008–2009. Au fost încurajate speculațiile.
În anii de dinaintea crizei de piață din 2008–2009, în vechiul nucleu al sistemului mondial capitalist, tranzacțiile de capital și datorii au depășit industriile care generează locuri de muncă și profituri pentru toată lumea. Dacă instrumentele financiare nu reprezentau decât un sfert din investiții în anii 1970, în 1980 financializarea a ridicat totalul la 75%. La nivel global, activele financiare reprezentau de 4 ori valoarea tuturor investițiilor și de 10 ori PIB-ul global total.
A fost un fenomen global, modelat de un număr de factori care proveneau în mare parte din anii 1970 și care s-au accelerat la sfârșitul secolului al XX-lea. Din pricina nepopularității în rândul publicului, SUA a finanțat ultimii ani ai războiului din Vietnam pe credit. Căutând să administreze dificultățile economice din anii 1970, SUA și alte țări capitaliste au pus capăt sistemului monetar Bretton Woods, înlocuind stabilizarea prin metale prețioase cu valute fiduciare a căror valoare fluctuează liber și care se pot tranzacționa în mod nelimitat. După războiul arabo-israelian din 1973, producătorii OPEC au restricționat furnizarea de petrol, multiplicându-și enorm profiturile pe seama unei lumi dependente de petrol, iar apoi au canalizat o mare parte a banilor în fonduri suverane. Dar financializarea a fost la extremă în economiile cu tradiție din nucleul capitalist (iar cele mai slabe s-au legat de ele, de exemplu prin intrarea în Uniunea Europeană). Și în vreme ce financializarea era condusă de marii capitaliști, a atras și cetățeni obișnuiți, care asistau la stagnarea veniturilor proprii, cheltuind în același timp din ce în ce mai mult pe credit. Un echilibru mai bun între întreprinderile industriale productive și finanțe este de fapt unul dintre avantajele economiilor cu creștere ridicată din ziua de azi, precum China sau India, care trec de la semi-periferie spre nucleul capitalismului global.
Recenta criză financiară dezvăluie principala vulnerabilitate internă a capitalismului. Acesta este un risc sistemic – adică riscuri ce sunt parte a rețelei complexe de conexiuni interne care constituie sistemul financiar modern. Este important să limpezim acest lucru, precum și natura crizei. Nu a fost o criză capitalistă „clasică”, de supraproducție ce depășește consumul. Deși a avut un impact real în economia „adevărată” a manufacturii și consumului, a fost în primul rând o criză financiară, al cărei impact a fost multiplicat de creșterea enormă a finanțelor globale în deceniile precedente și mai ales de măsura în care activele financiare au ajuns să domine mai ales economiile occidentale avansate. Aceasta a făcut să fie atât de periculoase și de pernicioase îndatorarea excesivă, asumarea excesivă de risc, reglementările ineficiente sau absente și abuzul noilor tehnologii financiare. Nu numai că financializarea a crescut scara activelor financiare, crescând astfel impactul crizei financiare. Pe lângă aceasta, a crescut interconectarea dintre instituțiile capitaliste, nu doar prin tranzacții de piață mai mult sau mai puțin transparente, ci și printr-o gamă de relații financiare complicate și adesea opace. Așa s-a întâmplat mai ales în industria financiară. Când marile bănci au fost descrise în 2008–2009 drept „prea mari ca să dea faliment”, ar fi fost mai corect să se spună „prea conectate ca să dea faliment”. Dar financializarea nu a afectat numai firmele din sectorul financiar; a devenit o parte de bază a capitalismului global pe scară largă. Companiile de automobile au devenit companii de auto-finanțare. Companiile de minerit au fost legate central de arbitrajul ratelor de schimb valutar.
Financializarea mărește dinamismul capitalismului. Facilitează „distrugerea creativă” a structurilor de capital existente (de exemplu, modurile specifice de producție industrială) și încurajează dezvoltarea noilor tehnologii, produse, procese de producție și locuri de producție. Când este dusă până la extremă însă, conduce investițiile către profituri pe termen din ce în ce mai scurt și subminează creșterea profundă pe termen lung. Produce și baloane de săpun speculative și falimente. Crește presiunea pieței asupra firmelor cu profit mai mic decât mediu, stimulând retragerea investițiilor din afaceri mai vechi, deși încă profitabile, și micșorând astfel salariile și reducând tendința capitalismului industrial de a împărți profiturile prin salarii mai mari. Intensifică inegalitatea.
Financializarea duce la profituri pe banii investiți care depășesc cu mult profiturile pe muncă. Răsplătește finanțiștii mai mult decât producătorii (și, în ciuda faimoaselor excepții, mult mai mult decât majoritatea antreprenorilor). Face ca toate celelalte tipuri de afaceri să plătească mai mult pentru serviciile financiare. Numai bonusurile acordate angajaților piețelor de valori mobiliare din New York pe anul 2010 au atins 20,8 miliarde de dolari; managerii primelor 25 de fonduri speculative au primit 22,7 miliarde. Și aceasta după ce prăbușirea pieței a dezvăluit distrugerile cauzate de financializare în economie.
În vreme ce perimarea tehnologică și reorganizarea spațială sunt trăsături generale ale creșterii capitaliste, ele sunt accelerate de financializare. Financializarea crește rata trecerii investițiilor de la industriile vechi către cele noi și către amplasamente noi. Rezultatul nu este numai schimbarea tehnologică și economică, ci și strămutarea umană. Urbanizarea rapidă din țările aflate în curs de dezvoltare și orașele industriale în ruină din țările din vechiul nucleu sunt. Două aspecte ale aceluiași proces. Odată cu declinul profiturilor din manufactură, companiile europene și americane dintr-o întreagă varietate de industrii au răspuns prin pretenția ca muncitorii să accepte reduceri de salarii, prin introducerea de noi tehnologii, prin insistența ca guvernele să ofere avantaje fiscale sau subvenții și/sau prin relocarea manufacturilor în alte țări. Uneori relocarea venea chiar și după ce corporațiile beneficiau de subvenții și tăieri de salarii, ca o sfidare a promisiunilor de a rămâne în vechile amplasamente. Guvernele neoliberale au ajutat corporațiile să distrugă puterea sindicatelor de a rezista acestor schimbări. Astfel s-a ajuns la pierderea de locuri de muncă pe care Collins o vede ca pe un pericol pe termen lung, dar motivele nu au fost doar tehnologice. Capitalul financiar a permis relocarea rapidă a producției industriale.
Și resursele financiare fluide alimentează baloanele de săpun ale prețurilor ridicate. Boom-ul imobiliar de lungă durată, internațional, de la sfârșitul secolului al XX-lea, este un asemenea exemplu. A adus creșteri dramatice ale prețurilor la imobile, mai ales în orașe și în zonele turistice. Aceasta a adâncit dezechilibrul economic și a produs și alte distorsiuni, dar important este că a conectat într-un sistem internațional gigantic piața imobiliară și industria de construcții, economiile proprietarilor de case și operațiunile odinioară prudente ale băncilor locale. Această interconectare a generat riscul sistemic care a dus la criză în 2008–2009.
Acest risc sistemic a fost intensificat de noile tehnici de inginerie și investiții financiare. Fondurile speculative și derivativele au preluat roluri economice centrale, ajutate de eșecurile reglementării. De fapt, aceasta a dus la dezvoltarea unei game întregi de noi instrumente financiare, multe dintre ele conectând diferiți actori economici într-o rețea de obligațiuni mutuale, precum datoriile sau asigurările, atrăgând sume fără precedent către investițiile noi și desfășurând aceste sume în tranzacții în mare parte ascunse de ochiul public. O gamă întreagă de active locale aparent stabile – precum ipotecile – au fost transformate în hârtii de valoare tranzacționate la nivel global de către niște investitori care nu puteau evalua calitatea acestora. Deși multe dintre noile instrumente erau concepute să reducă riscurile și să facă mai previzibil capitalismul, au devenit obiectul tranzacțiilor în mare parte speculative. Riscurile au devenit mai concentrate și mai periculoase. A devenit mai greu pentru anumite firme să știe cât de expuse sunt și față de cine.
Derivativele – hârtii de valoare bazate pe pariuri în legătură cu prețul viitor al unor bunuri – au fost folosite ca asigurări împotriva altor investiții riscante. Au devenit de asemenea foarte riscante, deși cu câștig potențial ridicat, nu în ultimul rând prin fondurile speculative. În anii 1990, capitalul din asemenea investiții „alternative” depășea 50 de trilioane de dolari și a atins 600 de trilioane în perioada crizei din 2008. Este posibil ca managerii de fonduri și alți investitori să creadă că riscurile fuseseră diminuate, dar eșecurile recurente ale fondurilor speculative spun altceva. Neașteptatele crize de lichidități și acțiunile politice ar putea declanșa falimente pe scară masivă. După cum a remarcat Raghuran Rajan, fost economist-șef al FMI, în legătură cu incapacitatea de plată a statului rus din 1998: „Acoperirea riscurilor prin operațiuni de fonduri speculative se poate dovedi neeficace în cel mai prost moment, aducând pierderi substanțiale celor care se cred în mod eronat acoperiți.”
Eliminarea completă a problemelor de acest gen ar distruge capitalismul așa cum îl cunoaștem. Nu am mai avea capitalism dacă nu am mai putea muta capitalul între investiții pentru a obține profit din ce în ce mai mare și dacă ar lipsi cererea de reinvestiții în căutare de productivitate mai mare care să stimuleze inovația și acumularea. Reglementările de acest gen ar submina dinamismul și crearea de avut. Dar este gravă realizarea că îmbunătățirile din domeniul reglementărilor de la începutul crizei financiare au fost minime. Aproape nimic nu s-a făcut pentru a reduce potențialul de risc sistemic.
IDEI DE CRIZĂ
În martie 2008 s-au prăbușit bursele de valori; conturile de economii s-au golit. Au dat faliment bănci importante, mai ales în Marea Britanie și SUA. Alte bănci au fost considerate „prea mari ca să dea faliment” (într-un proces despre care acum știm că a fost o înțelegere personală între directorii executivi ai corporațiilor și guvern). Au fost salvate în masă, preschimbând venitul public nu numai în compensații pentru riscuri înalte, ci și într-o sursă directă de venit privat. Unele companii industriale au fost de asemenea ținute pe linia de plutire, dar de departe cele mai mari subvenții au mers către sectorul financiar, unde au fost direct transformate în capital, fără a mai trece prin circuitele creării de locuri de muncă și fără a acorda niciun fel de ajutor proprietarilor de case care se străduiau să evite prescrierea ipotecilor. Dacă guvernele nu ar fi acordat acest ajutor, se poate ca piețele financiare de capital să fi suferit o prăbușire și mai amplă, distrugând și mai mult capitalismul global.
SUA a făcut investiții contraciclice enorme atât în infrastructură, cât și prin subvenții directe către industria financiară (deși poate nu chiar atât de mari cât ar fi trebuit). Marea Britanie a ales un program de austeritate fiscală impunând reduceri și mai mari decât cereau piețele de credit. Iar nordul Europei – în special Germania – a impus austeritate sudului, aducând Uniunea Europeană aproape de dezbinare.
Europenii continentali considerau că instituțiile lor trecuseră mai bine de criză decât anglofonii, până când finanțele publice ale mai multor state membre UE au început să se prăbușească. Planurile de salvare a băncilor, mai ales din sudul Europei, au transformat criza industriei financiare private bazată pe profit într-o criză fiscală a statelor. Grecia, Irlanda, Portugalia și Spania au fost la un pas de faliment chiar și după impunerea unor programe de austeritate severe. Criza financiară a expus slăbiciunile în însăși țesătura UE și a zonei euro – în mare parte produse ale erei financializării. Competiția globală intensă părea să ceară mărirea Europei pentru a putea concura eficient cu China și SUA – o logică similară cu cea care a stimulat expansiunea Citigroup și Royal Bank of Scotland. Dorința de a avea o monedă comună – atractivă pentru liderii financiari și de afaceri din Europa – făcuse ca aceasta să fie introdusă fără mecanisme de guvernanță financiară comună sau în general fără instituții politice care să o susțină. Banca Centrală Europeană era guvernată de un consiliu care reprezenta diferite guverne naționale cu interese rivale. Diferite țări urmăreau diferite politici și practici fiscale. Și pe măsură ce UE se extindea dincolo de statele originale, integrarea europeană a legat între ele economii disparate. Promisiunile de redistribuire care erau tolerate tacit în anii prosperi au devenit motive de dispută în toiul crizei.
Viitorul monedei și al zonei euro rămâne incert. Spania și Portugalia au câștigat stabilitate minimă, Italia se clatină, iar Cipru este în picaj. Nimeni nu știe cât de departe se va întinde criza europeană: poate către un membru vechi, ca Belgia, sau unul nou, ca Slovenia, poate către întreaga Uniune, periclitând acordul monedei comune. Între timp, programele de austeritate caută corectitudine macroeconomică prin reducerea serviciilor și securității oferite de stat. Au existat diferite combinații de reduceri, autoimpuse la nivel național, ca răspuns la presiunile pieței sau ca rezultat al impunerii externe, asemănătoare cu politicile de ajustare structurală pe care le-a pretins FMI statelor înglodate în datorii, din Lumea a Treia, în anii 1980. Statele sunt silite să salveze investitorii de pierderi și piețele globale de criză profundă. Deși profiturile imense ale balonului de săpun s-au dus către investitori și industria financiară transnațională și tot aceștia au beneficiat și de planurile de salvare și de lichiditățile oferite de guvern, criza și acțiunile de salvare se discută în termeni de state naționale. Firește, dacă încercăm să explicăm situația ca fiind o dispută între grecii risipitori și germanii prudenți, pierdem din vedere rolul central al financializării (și, desigur, dacă se scot în evidență aspectele naționale în construirea narativului crizei financiare, se încurajează ideologia naționalistă, xenofobia și în special islamofobia). Profiturile realizate de instituțiile financiare au stimulat Uniunea Europeană să se extindă și să închidă ochii la problemele fiscale ale statelor membre. Acum cetățenii statelor UE cu bănci și balanțe mai puternice se plâng că trebuie să scoată la liman alte națiuni, punând presiuni asupra Uniunii Europene însăși și uitând cât de mult au beneficiat de planurile de salvare industria financiară și cei cu active mari de capital.
Până și cu infuzii masive de capital din partea plătitorilor de taxe, instituțiile financiare europene și americane rămân instabile. Unele au fost nevoite să taie din împrumuturile de pe piețele cu risc ridicat; numai finanțele interguvernamentale au evitat colapsul. Aproape toate se confruntă cu un efort susținut de a-și consolida balanțele după expansiunea imprudentă din timpul balonului de săpun. Dar bursele au recuperat mult din ce au pierdut. Listările la bursă produc din nou profit (și din nou pentru o varietate de firme, unele cu produse serioase și profitabilitate, altele cu nimic mai mult decât speranță și imagine). Băncile de investiții și alte firme au reînceput să împartă bonusuri mari, reînnoind stimulentele pentru asumarea de risc ridicat (deși multe plătesc acum bonusuri în acțiuni și interzic vânzarea imediată, pentru a lega interesele angajaților de cele ale firmei). Dar unele concediază angajații considerați „în exces” și există temeri serioase că va reveni recesiunea. Reforma din domeniul reglementărilor a fost minimă, lăsând piețele de derivative să rămână la fel de puțin transparente și permițând împrumuturile masive cu garanții minime. Sistemul bancar este și mai concentrat în câteva firme gigant decât înainte de criză. Prețurile de pe piața imobiliară rămân mici, iar în unele locuri au reînceput să scadă după o inițială stabilizare aparentă. Creditele sunt înghețate, iar ratele dobânzilor sunt practic zero.
„Economia reală” rămâne scăzută – dacă nu „în depresiune”. Creșterea PIB-ului este mică, șomajul ridicat, apariția de noi locuri de muncă dezamăgește iar și iar așteptările analiștilor. Însă temerile legate de inflație și de datoria publică îi fac pe unii să afirme că trebuie renunțat la creștere în favoarea austerității fiscale. Poziția fiscală a multor state americane este la fel de sumbră precum cea a Greciei sau Spaniei și, deși guvernul federal are instrumente fiscale pe care nu le au statele, se confruntă cu deficite masive fără să se ajungă la o înțelegere asupra unui buget pentru a face reduceri sau finanțări în orice combinație. Nemulțumirea economică este un factor primar al nemulțumirii politice profunde și foarte răspândite, iar furia populistă îndreptată împotriva unui guvern corupt sau incompetent, sau care nu își urmărește decât interesele proprii, rămâne legată de ideologiile mai convenționale de dreapta și de stânga.
Dar calea europeană în curs de dezvoltare pare să nu fie nici colapsul, nici revoluția, ci stagnarea. Europa nu înregistrează creșteri, însă se bucură de un standard de viață relativ ridicat și de sisteme economice funcționale la bază. Există produse în magazine (deși se închid din ce în ce mai multe). Majoritatea guvernelor își plătesc facturile (deși continuă să taie din cheltuieli). Dar reacția dominantă din domeniul politicilor rămâne austeritatea, încercarea de a preveni deficitul din conturile statului. Și deoarece acest lucru nu prea are efecte pozitive, oricât de prudent ar părea pe termen lung sau ca exercițiu de abstractizare, politicienii caută creșterea, dar până acum nu au găsit decât puține mecanisme acceptabile care să o producă.
După eșecul abordării problemelor financiare ca uniune, Europa se confruntă cu o serie de crize financiare structurate național. Însă rămân putere economică și voință politică suficiente în UE pentru a salva băncile și piețele financiare în fiecare caz în parte. Există nemulțumire populară masivă, dar până acum nicio mișcare socială pe scară largă nu a contestat partidele sau procesele politice existente. Mitingurile uriașe sau uneori ocuparea de spații publice semnalează nefericirea, dar până acum nu s-a reușit inițierea de noi programe politice, ci doar s-au ridicat obiecții la cele vechi. Populiștii de dreapta au profitat de ocazie cu programe îndreptate împotriva imigrării sau alte programe reacționare, dar, deși au crescut amenințător de mult, rămân marginale, cel mai vizibil efect fiind că au tras înspre dreapta partidele conservatoare principale. Stânga europeană abia mai există, dacă nu luăm în considerare grevele care urmăresc mai ales interese personale sau manifestele statiste din Franța. Însă au apărut o serie de mișcări esențialmente „anti-politice”, ilustrate de mișcarea italiană Cinci Stele, condusă de Beppe Grillo, care a avut ecou în alte țări, unde cetățenii votează nu pentru un guvern mai eficient, ci împotriva guvernului și mai ales împotriva politicienilor.
SUA a încercat un stimul pro-creștere și a fost răsplătită cu o îmbunătățire economică modestă: poate o creștere de 2% – mult mai bine decât cea europeană de 0–1%, dar nimic spectaculos. Perspectivele SUA s-au îmbunătățit de când cu noile surse de energie și accentul pus pe economia antreprenorială. Dar dinamismul țării este subminat de un impas politic. În vreme ce mișcarea Tea Party s-a organizat acum electoral ca o aripă a Partidului Republican, rădăcinile sale sunt mult mai anti-politice – asemănătoare cu mișcarea italiană Cinci Stele. Influențează dreapta republicană nu cu scopul de a găsi soluții, ci cu scopul de a refuza compromisurile și deci orice opțiune politică. Administrația Obama este majoritar tehnocrată și centristă, deși principalele inovații în domeniul politicilor sunt îndreptate către câteva aspecte liberale. Dar nu a reușit să realizeze o reorientare majoră în urma crizei și aceleași organizații financiare rămân dominante și urmăresc agende similare cu cele de dinainte de criză. Una dintre cele mai serioase amenințări la adresa economiei americane este deficitul guvernelor municipale și statale. Reducerea de costuri la acest nivel atenuează impactul stimulentelor federale, dar în principal guvernele statale și cele locale se confruntă cu obligații pe termen lung care ar putea însemna colapsul fiscal dacă nu se reduce povara printr-o combinație de creștere și inflație.
Deși rădăcinile crizei din 2008 se regăsesc în principal în SUA și UE, efectele sale s-au resimțit la nivel global. Densele interconectări și fluxurile rapide de capitalism global și media globală au făcut curând evident faptul că criza este pur și simplu globală. Era în parte adevăr și în parte iluzie, sau, poate, o perspectivă distorsionată. Tulburările de pe piețele de capital au avut efecte îndepărtate. Scăderea bruscă a prețurilor activelor a avut un efect nefast asupra fondurilor suverane din Abu Dhabi și era să ducă la falimentul emiratului vecin, Dubai. Exacerbarea șomajului – mai ales în rândul tineretului – se poate să fi declanșat Primăvara Arabă (deși este clar că criza economică nu este decât parte dintr-o poveste mai complexă). Bursele din Shanghai, Tokyo, și Johannesburg s-au prăbușit împreună cu cele de la New York și Londra, deși și-au revenit mult mai repede. Muncitorii din fabricile din China și Vietnam au fost dați afară din pricina scăderii cererii la nivel global, deși, după o scurtă ezitare, economiile chineză și vietnameză au continuat să crească. Prețurile la energie și alte resurse naturale au devenit extreme de volatile. După o scădere inițială dramatică, și-au revenit datorită cererii din partea economiilor aflate în creștere, precum China, apoi în unele cazuri au scăzut iar, împreună cu economia chineză.
O vreme, pe când Statele Unite se străduiau să scape de o recesiune cu două minime, iar Europa se confrunta cu datoria publică a mai multor state membre, China, India și alte câteva țări aflate în dezvoltare și-au menținut creșterea rapidă. Într-adevăr, cea mai mare preocupare legată de politici în China în 2001 nu a fost recesiunea economică în sine, ci „supraîncălzirea”, și anume faptul că creșterea economică a depășit furnizarea de materii prime, forță de muncă și alte necesare și a adus inflație dificil de controlat. Deoarece China a devenit unul dintre principalii creditori ai Statelor Unite, a trebuit (la fel ca alți investitori străini) să își facă griji în legătură cu valoarea exprimată în dolari a activelor, precum și în legătură cu piețele de export. La momentul la care scriu aceste rânduri, creșterea chineză continuă într-un ritm care ar încânta europenii, deși a încetinit, dovedind că nici China nu e imună la criza globală. Excesul de pe piețele financiare reprezintă o problemă. La Beijing și Shanghai sunt mii de apartamente goale, cumpărate de speculatori care au sperat să le revândă rapid. Dacă nu revine creșterea sau, mai rău, scade sub 5%, acest balon de săpun imobiliar se va sparge și va duce la un dezastru în care proprietarii care s-au împrumutat excesiv vor încerca să scape de bunuri. Este un exemplu relativ local și izolat de risc sistemic, dar sunt altele pe scară mult mai mare, unde piețele financiare cu împrumuturi enorme sunt strâns interconectate. Este încă un factor care îi face pe liderii chinezi să se teamă de nemulțumirile interne.
În India, capitalismul este comparativ mai plin de vitalitate, mai antreprenorial și mai puțin legat de guvernul central. Această din urmă trăsătură este o binecuvântare, deoarece guvernul central este mult mai puțin eficient. India are mai multă sărăcie endemică și o infrastructură mai puțin dezvoltată. Dar creșterea este substanțială și pare să fie mai puțin amenințată de baloane de săpun speculative. La fel ca și în China, însă, eficiența economică și politică a fost slăbită de corupție generalizată. Și, tot la fel ca în China, se confruntă cu probleme ecologice și de mediu pe scară largă (deși situația din India nu se compară cu dezastrul poluării aerului din China). Mai deschisă către instituții autonome, India face o gamă mai largă de eforturi filantropice pentru diminuarea riscurilor și ameliorarea sărăciei. Dar se confruntă cu inegalitate socială severă, accentuată de urbanizarea rapidă. Instituțiile de stat care îi sprijină pe cei fără resurse pentru soluții de piață rămân modeste.
Din fericire, creșterea a continuat în mare parte a Africii și în unele dintre noile piețe ale Asiei și Americii Latine. După ani de zile în care a fost marginalizată de UE, Turcia are acum o rată de creștere care este invidia Europei. Dar multe economii din lume sunt, în cel mai bun caz, tulburi, iar expansiunea capitalistă globală este încetinită aproape până la stagnare. Astfel este demascată drept iluzie noțiunea că BRICS și celelalte piețe nou apărute vor continua pur și simplu expansiunea capitalistă fără întrerupere – sau, cu alte cuvinte, că criza nu a avut loc decât în economiile cele mai bogate ale lumii. A fost o criză globală și este parte a globalizării la care a contribuit capitalismul. Acestea fiind spuse, desigur că nu a avut același impact pretutindeni. Criza a accelerat transferul puterii economice globale către China (și alte economii „emergente”) care începuseră ca o dimensiune a financializării a celor mai bogate economii industriale din lume. Ironia sorții face ca aceasta să fi apropiat mai mult țările sărace și bogate decât politicile pro-dezvoltare și ajutorul din primele decenii de boom industrial. Creșterea pe termen lung nu a făcut China imună la criza globală, iar celelalte BRICS au cunoscut volatilitate și mai mare (de exemplu, Rusia) sau încetiniri mai accentuate (de exemplu, Brazilia).
Cu toate acestea, concluzia rămâne că nu se prevede sfârșitul capitalismului ca rezultat doar al crizei economice. Deși era capitalistă a fost modelată de noțiunea că o economie pură imaginată este cu totul diferențiată de societatea civilă și de stat, capitalismul însuși a fost întotdeauna și trebuie să fie produs prin practici și organizații care traversează aceste limite. Relația dintre state și activitatea economică este constitutivă, nu accidentală. Capitalismul depinde nu doar de organizarea piețelor ca fenomene sistemice „obiective”, ci și de construcții sociale și culturale, precum corporațiile – nu doar ca entități legale, ci și ca organizații de lucru. Expansiunea capitalismului nu a depins doar de state și societăți, ci și de exploatarea naturii. În fiecare dintre aceste trei cazuri, capitalismul distruge tocmai condițiile de care depinde – iar financializarea extremă și neoliberalismul exacerbează această tendință. Supraviețuirea viitoare a capitalismului depinde de măsura în care se vor descoperi sau nu căi prin care să se limiteze sau să se întoarcă din drum această distrugere, fără eliminarea capitalismului.
DEFICITELE INSTITUȚIONALE
Într-o mare parte a Asiei, în anumite părți ale Africii și în America Latină asistăm la transformări și înnoiri. Ratele mari de creștere fac ca viitorul să fie privit cu optimism, ba chiar încurajează guvernele să se alăture activiștilor în declararea angajamentului pentru o „dezvoltare verde” și în construirea de sisteme de ajutor social mai bune. Este evident contrastul față de Europa năpăstuită de austeritate și față de Statele Unite aflate în impas politic și cu o creștere doar ușor mai ridicată. Însă există o similaritate evidentă în ciuda diferențelor de concepție și traiectorie.
Creșterea capitalistă a impus costuri enorme legate de poluare, tulburări sociale și inegalitate. Însușirea disproporționată de averi de către elita capitalistă nu numai că sare în ochi, dar chiar este afișată intenționat, deși până acum s-au împărtășit din ea și alții în suficientă măsură încât să închidă gura protestatarilor. Corupția se mai adaugă ca o provocare pe lângă cea a inegalității. În același timp, se cer investiții imense în infrastructură și resurse, atât pentru industria însăși, cât și pentru a oferi locuințe populației din ce în ce mai urbanizate. Aceste costuri sunt în mare parte externalizate, în vreme ce noul avut este acaparat de cei care pot să își însușească profitul capitalist sub formă de taxe, salarii sau pur și simplu. Adică, costurile sociale și ecologice nu sunt suportate de corporații; mai mult, guvernele subvenționează mare parte din investițiile necesare în infrastructură.
Întotdeauna a fost așa în capitalism. Depinde de un „regim de externalizare” care permite ca întreprinderile să se bazeze pe state, organizații non-profit și familii și cetățeni în general pentru costurile condițiilor necesare desfășurării activității, cum ar fi infrastructura, precum și pentru neutralizarea efectelor secundare negative ale creșterii capitaliste. De fapt, o mare parte din profitabilitatea și creșterea capitalistă depinde de externalizarea costurilor. Firmele rareori plătesc în totalitate investițiile publice de care beneficiază – cum ar fi sistemul de sănătate, educația lucrătorilor sau construirea infrastructurii necesare. Produc poluare și deșeuri, dar nu își asumă costurile financiare, umane sau naturale. Capitalismul generează o avere extraordinară, dar însoțită fără excepție de relele inerente, „illth” (ca să folosim termenul creat de John Ruskin despre Anglia secolului al XIX-lea, urgisită cu poluare și sărăcie). Poate să continue să genereze avut doar atâta vreme cât sunt tolerate efectele nefaste. Statele încearcă să mențină echilibrul, dar taxarea adecvată a capitalismului pentru a suporta costurile subminează concurența internațională și poate elimina tocmai dinamismul generator de avut.
Întreprinderile capitaliste obțin și alte beneficii din partea statelor, de la apărarea pretențiilor de proprietate la oportunități de a prelua pentru comercializare privată produsele cercetării finanțate de guvern. Statele oferă cele necesare, de la valută la șosele și securitate, ca de exemplu legea contractelor. De asemenea, capitalismul depinde de solidaritate socială și de o întreagă gamă de instituții, de la școli la sistemul de sănătate. Acestea oferă adesea oportunități pentru profit, chiar și când sunt parțial organizate pe baze publice sau non-profit. Dar de fapt oferă servicii pe care altminteri întreprinderile ar avea nevoie să le internalizeze, precum și un mediu stabil de afaceri.
Într-adevăr, nici măcar corporațiile de afaceri nu există exclusiv sau nu sunt exclusiv controlate de capitalism ca sistem economic; sunt structurate prin lege, întrepătrunse cu politica și realizează și alte beneficii pentru membrii lor pe lângă profitul adus proprietarilor. Angajații corporațiilor reprezintă o sursă majoră de contribuții la sistemul de asigurări sociale, inclusiv pensii și sănătate, deși contribuția a scăzut în era financializării extreme, când companiile care se temeau de pierderea interesului investitorilor sau care erau pe punctul de a fi preluate și-au pierdut capacitatea de a planifica pe termen lung și au redus cheltuielile pentru o profitabilitate imediată care să fie pe placul piețelor financiare nestatornice. Și mai importante pentru diminuarea riscurilor vieții – inclusiv cele produse sau intensificate de capitalism – sunt instituțiile guvernamentale, de la sănătate și educație, până la pensii și ajutor de șomaj. Multe dintre acestea au fost supuse la presiuni distrugătoare în era financializării. În același timp, instituțiile mai vechi, precum familia, comunitatea și organizațiile religioase, nu își pot asuma decât o parte din această povară suplimentară. Există recent înființatele organizații non-profit de întrajutorare și caritate. Pentru cei care au bani, mai există abordări de combatere a riscului, de la asigurări la economii. Dar ca sistem economic cu risc și volatilitate inerente, capitalismul depinde de existența unei structuri de instituții de sprijin care să ajute oamenii obișnuiți să facă față dificultăților. A avut deja loc o eroziune puternică a organizațiilor sociale de combatere a riscurilor din economiile capitaliste de tradiție și o dezvoltare relativ înceată a noilor instituții de acest gen în economiile capitaliste emergente.
Capitalismul a prosperat – și și-a câștigat legitimitate universală – pe baza instituțiilor și relațiilor sociale care au fost afectate în ultimele decenii; reînnoirea capitalismului va depinde de reînnoirea acestora. În parte este o chestiune de a oferi legitimitate, solidaritate socială și sprijin social. Necesită de asemenea acceptarea faptului că creșterea capitalistă este legată și de urbanizare, nevoia de resurse, degradarea mediului, migrație și multe alte aspecte – nu doar de investiții, producție și profit. Capacitatea de a face față acestor aspecte nu vine doar din partea piețelor, ci și din partea guvernelor și a unei game largi de instituții sociale. După cum a afirmat Karl Polanyi în toiul crizei și războiului secolului al XX-lea, privind înapoi către secolul al XIX-lea, precum și în viitor, dezvoltarea capitalistă nereglementată subminează mereu condițiile sociale ale propriei supraviețuiri, precum și binele suprem; eforturile de a construi un nou sprijin instituțional pot stabiliza sistemul capitalist și susține împărțirea mai eficientă a beneficiilor creșterii capitaliste.
Un contract social implicit subscrie nu numai la legitimitatea întreprinderii capitaliste, ci și a statelor care îi asigură continuitatea: cetățenii tolerează inegalitatea și externalizarea costurilor pe termen lung în schimbul creșterii. Țările cu creștere ridicată în prezent din Asia, America Latină și Africa se confruntă cu dificila sarcină de a menține un tipar de creștere care să asigure coeziunea națională și investițiile în condițiile creșterii viitoare. Evident că nu vor putea să susțină ratele recente de creștere, mai ales într-o economie globală cu creștere scăzută, iar în lipsa unei asemenea creșteri se vor confrunta cu baloane de săpun speculative care se vor sparge și cu nemulțumirea cetățenilor.
Europa și SUA întâmpină aceleași dificultăți fără beneficiul optimismului sau creșterii. Este neîndoielnică anxietatea legată de absența îndelungată a creșterii economice și de incapacitatea politică evidentă de a lua măsuri în acest sens, dar până acum nu a avut ca rezultat o mișcare socială care să fie într-adevăr în stare să modeleze deznodămintele posibile. Reacția guvernelor europene a fost un efort nociv de a restaura balanța fiscală a statului prin programe de austeritate, păstrând în același timp capitalul celor care au fost principalii beneficiari ai financializării și care sunt direct responsabili de criză. SUA a făcut mai multe pentru a stimula creșterea reînnoită, dar suferă de impas politic, precum și de aceeași încăpățânare ca plătitorii de taxe să suporte costurile, și nu instituțiile financiare sau investitorii. Și în Europa și în America de Nord, reacția populației la criza economică și la legitimitatea slabă a guvernelor s-a manifestat în principal prin tulburări de dreapta, adesea xenofobe.
În perioadele de creștere substanțială și susținută, mai ales după Al Doilea Război Mondial, capitalismul a generat locuri de muncă și salarii din ce în ce mai bune. În același timp, creșterea economică a dus și la dezvoltarea sistemelor de sănătate, educație, transport și la alte beneficii de care s-au bucurat toți cetățenii pe baza taxării progresive și investițiilor statului. Acum, cetățenii se tem că urmașii lor nu se vor bucura de o prosperitate mai mare și de mai multe oportunități. Dorința cetățenilor din țările bogate de a se îmbogăți și mai mult este contrară nevoii țării lor de a rămâne competitivă pe plan internațional (nu doar din punct de vedere comercial, ci și pentru a atrage elitele și corporațiile care s-ar putea să fugă de regimurile cu taxe ridicate). Sunt motive temeinice să ne așteptăm ca ratele de creștere din vechile țări capitaliste de tradiție să rămână în urma creșterii la nivel global, astfel încât, chiar și dacă rămân bogate, îmbunătățirile vor scădea dacă nu se fac reforme structurale serioase. În același timp, structurile instituționale care au asigurat mult timp legitimitatea capitalismului în general s-au erodat din anii 1970 și până acum, mai ales în contextul crizei financiare și fiscale.
Termenul de „neoliberalism” este folosit pentru a face referire la un pachet de politici care au căutat în același timp să reducă costurile statului și participarea activă la activitatea economică și să reducă reglementarea piețelor capitaliste de către stat. Acest liberalism post-1970 este inspirat din liberalismul secolului al XIX-lea. O diferență centrală este că versiunea mai nouă a fost menită să desfășoare aranjamente economice și de protecție socială ca parte a capitalismului matur. A țintit în special aranjamentele instituționale care fuseseră înființate ca răspuns la criza interbelică în lungul boom postbelic. Dar legătura cu liberalismul din secolul al XIX-lea este instructivă, deoarece ne amintește să recunoaștem că tensiunea dintre capitalismul „neîngrădit” și efortul de a compensa limitările și excesele capitalismului este una veche. În secolul al XIX-lea, liberalii căutau adesea să desființeze instituțiile tradiționale care împiedicau obținerea de profituri capitaliste, precum și să limiteze înființarea unora noi. Iar aceasta este o problemă prin care se caracterizează lumea aflată în dezvoltare astăzi.
În China, de exemplu, dezvoltarea capitalismului deosebit de dinamic se contrazice cu structurile comunitare locale tradiționale, precum și cu instituțiile alternative înființate în era comunistă – cum ar fi danwei, „unitatea de muncă” ce oferea locuință, îngrijire medicală și locuri de muncă (asemănătoare cu orașele muncitorești paternaliste din prima fază a dezvoltării capitaliste occidentale). Muncitorii care găsesc noi locuri de muncă, mai ales cei care migrează înspre zonele urbane cu dezvoltare rapidă, rămân fără vechile forme de capital social din comunitățile lor de origine, dar și fără ceea ce le oferea în trecut danwei. Își fac noi stiluri de viață la oraș și ajung să cumpere de pe piață ceea ce li se oferea în trecut de către comunitate, dacă au destui bani, ceea ce nu se întâmplă întotdeauna. Uneori creează pentru ei înșiși noi instituții sociale, cum au creat imigranții din Shanghai și alte orașe, cu o generație în urmă, asociații bazate pe locul natal și pe clanurile de apartenență. Adesea duc existențe marginale, încercând să economisească bani fie să trimită acasă, fie să își aducă familia. Guvernul încearcă să reglementeze acest proces, de pildă prin folosirea sistemului houkou pentru a restricționa accesul imigranților neautorizați în instituții urbane de genul școlilor. Însăși existența restricțiilor este dovada deficitului instituțional, și nu doar un instrument de control social.
Pe măsură ce China se dezvoltă în direcția capitalismului însă, are nevoie de instituții mai puternice. Guvernul dezvoltă într-adevăr educația și restructurează sistemul de sănătate, nu în ultimul rând prin introducerea unui nou sistem de îngrijire primară. Există o îngrijorare cu privire la instituțiile care vor avea grijă de bătrâni într-o societate care îmbătrânește rapid (ajutorul pentru familii este redus nu doar de schimbarea de atitudine, ci și de migrația forței de muncă și de politica familiilor cu un copil). Nu putem decât să speculăm ce ar putea apărea pentru a oferi ajutor de șomaj sau servicii sociale. Noile instituții ar putea fi caritabile sau societăți de beneficii mutuale, deși până acum guvernul a ezitat să permită autonomia unor asemenea instituții. Pare probabil că se va urma calea capitalistă, dar nu este clar dacă va fi vorba de o copie a instituțiilor occidentale, o imitație a neoliberalismului occidental care încearcă să minimalizeze asemenea instituții, sau vreo variantă a capitalismului de stat („cu caracteristici chinezești”).
Capitalismul de stat a fost o excepție în ultimii 450 de ani, dar o transformare posibilă a capitalismului ar fi răspândirea acestuia. Putem spune că, într-o oarecare măsură, comunismul sovietic s-a apropiat deja de capitalismul de stat. Fascismul, fără nicio îndoială. Acolo unde guvernele de astăzi se folosesc de naționalismul reacționar pentru a-și consolida legitimitatea, capitalismul de stat pare mai probabil. Punctul-cheie este că viitorul capitalismului nu trebuie neapărat să fie o extensie a „capitalismului liberal” dominant în ultimele două secole de istorie occidentală. Legătura observată de mulți dintre capitalism și democrație liberală se poate dovedi a fi fost doar una dintre căile de a lega capitalismul de politică, în funcție de condițiile și luptele istorice.
Desigur că neoliberalismul intern era strâns legat de promovarea internațională a „comerțului liber”. Reducerea tarifelor și alte reglementări în domeniul comerțului sunt într-un fel similare reducerii restricțiilor aplicate mobilității interne și eforturilor statului de a modela piața. Securitatea militară (sau avantajul militar) și securitatea socială converg cu avantajele percepute ale investițiilor de capital dominate de stat și protecției împotriva piețelor globale, creând un model plauzibil. Este probabil mai ales în țările care nu au experiența democrației liberale. Firește, statele occidentale au condus și afaceri – mai ales în domeniile transportului, comunicațiilor și energiei –, dar acestea rareori au fost organizate cu scopul acumulării de capital, ci cu scopul de a compensa pierderile de pe piață. A fost semnul distinctiv al neoliberalismului că a cerut privatizarea acestora, pe scară largă – nu numai în economiile cu tradiție ca Marea Britanie, ci și în multe țări aflate în dezvoltare, mai ales în America Latină. În orice caz, rămâne deschisă întrebarea dacă structura instituțională caracteristică a capitalismului din viitor va face distincția dintre guvern, instituții de afaceri și societate civilă în același fel în care s-a întâmplat în Occident până acum.
CRIZA DE RESURSE ȘI DETERIORAREA MEDIULUI
Acumularea continuă de capital este limitată nu doar de dificultățile economice interne și problemele inerente reproducerii sistemelor de susținere politică și socială, ci și de distrugerea mediului „natural”. Capitalismul depinde de materii prime, de asigurarea supraviețuirii populației umane și de măsura în care oamenii organizați în diferite societăți tolerează externalizarea costurilor degradării mediului dinspre conturile corporațiilor către conturile publice – fie sub formă de subvenții, fie ca suferință umană distribuită social.
Abordarea problemelor ecologice și de climat este mai dificilă din pricina modului în care a ajuns să fie înțeleasă „natura”. De mult este privită, mai ales în Occident, dar nu numai, ca inamicul societății umane, adesea ca un obstacol ce trebuie depășit – și se uită că și noi suntem ființe naturale și trăim ca parte a naturii. Specifică dezvoltării și prosperității capitalismului a fost imaginea „naturii” ca resurse. Pentru capitalism, natura există ca să fie folosită și exploatată. Exemplele sunt familiare, de la păduri la ape. Să luăm doar cazul din urmă: utilizarea apei dulci de pe glob s-a triplat în a doua jumătate a secolului al XX-lea (iar populația s-a dublat). Progresul tehnologic le-a permis fermierilor și altor utilizatori de apă să pompeze apa de la adâncimi mari, ducând la secarea potențială a straturilor acvifere și la scăderea nivelului pânzelor freatice. Construirea de baraje din ce în ce mai numeroase și mai mari a generat energie electrică și a controlat uneori inundațiile, dar a și relocat populații întregi, a dus la inundarea fermelor și la distrugerea faunei piscicole. Râurile seacă literalmente, iar lacurile dispar. Încercarea de a ține sub control utilizarea prin calculații de preț aproape întotdeauna subestimează radical costurile pe care utilizarea din prezent le impune generațiilor viitoare.
Deoarece ideea de natură privită ca resurse presupune o limită, iar capitalismul este organizat ca un sistem de expansiune perpetuă, capitalismul face eforturi de a transcende limitele naturii. S-a reușit în mod remarcabil să se obțină noi tehnologii deosebit de productive prin combinația dintre științele moderne și sprijinul acordat de sectorul de afaceri sau de către stat. Să luăm ca exemplu ingineria resurselor, cu scopul de a spori resursele naturale, cum ar fi îmbunătățirile din domeniul agriculturii, noile materiale și noile metode de a obține energie. Capitalismul a fost astfel esențial pentru creșterea capacității de a susține viața umană, complementând potențialul „natural” cu agricultura intensivă pe bază de fertilizatori, mecanizare, secare și irigații și noile culturi produse pe baza cercetării. A adus și medicina științifică, cu propria gamă de noi tehnologii, de la produse farmaceutice la spitale dotate cu echipamente. Acestea au extins viața umană „naturală” și au permis ca mai mulți oameni să trăiască durata maximă de viață. Printre noile tehnologii se numără și procesele de producție și echipamentele care modifică și reduc în mare parte rolul muncii umane în crearea de noi produse, spre exemplu tehnologiile de transport și comunicații care înlătură obstacolele geografice, precum și alte tehnologii de infrastructură care fac posibilă viața urbană pe o scară fără precedent. Alături de investiții enorme în infrastructură, acestea au permis expansiunea dramatică a populației umane, urbanizarea masivă și creșterea impresionantă a mobilității geografice.
Dar noua organizare a vieții sociale a multiplicat și nevoia de energie, satisfăcută în special prin surse de carbon, de la cărbune la petrol, dar și prin energie nucleară și de alt fel. Noile tehnologii au crescut cererea de minerale de diverse tipuri. Și nu numai că marea expansiune a vieții umane depinde de resurse puține, ea duce și la distrugerea amplă a mediului, inclusiv la schimbări climatice potențial catastrofice. Tocmai culturile intensive care au dus la creșterea producției de alimente produc și eroziunea solului și alte distrugeri. Ingineria materialelor are ca rezultat materiale mai puțin biodegradabile. Sursele de energie pe bază de carbon poluează. Și o gamă largă de activități care iau amploare odată cu dezvoltarea capitalismului aduc încălzirea globală. Acesta este de fapt unul din motivele centrale pentru care de la Rio la Kyoto la Doha a fost atât de dificil de stabilit un consens internațional care să susțină măsuri serioase împotriva schimbărilor climatice.
În ansamblu, în era financializării, până și preocupările legate de degradarea mediului devin prilej de tranzacționare. Propunerile de a administra emisiile de gaze cu efect de seră prin bursa carbonului oferă un exemplu strălucit. Astfel de scheme au ca scop limitarea emisiilor, dar posibilitatea ca cei care poluează sub limita admisă să își vândă așa-zisele „economii” celor care poluează mai mult încurajează de fapt poluarea. Că asemenea scheme au avut succes s-a datorat mai mult faptului că drepturile de poluare au putut fi tranzacționate confortabil în pachete de hârtii de valoare de către băncile de investiții, și nu eficacității lor reale de a reduce emisiile.
Măsura în care natura este exploatată sau distrusă iremediabil este o problemă pentru viitorul capitalismului (și al vieții, în general). Este o problemă care depășește categoriile de analiză economică. În parte, pentru că resursele naturale sunt foarte greu de evaluat corect (mai ales dacă avem în vedere sustenabilitatea pe termen lung). Dar și pentru că, dacă echivalăm natura cu resursele, nu înțelegem pe deplin trăsăturile participării umane la natură și dependența de restul naturii.
Înțeleasă ca resurse limitate, natura este și obiectul acaparării competitive de către organizațiile capitaliste și statele de care depind acestea. Politica și economia petrolului au fost cel mai bun exemplu din ultimii o sută de ani, mai ales începând cu anii 1970. Dar numeroase alte resurse limitate care sunt obiectul concurenței vor modela viitorul apropiat și vor reprezenta o provocare pentru capital, precum și pentru statele și societățile umane. Energia este de bază. Este nevoie de minerale pentru tehnologiile moderne. Apa lipsește de multe ori sau este poluată. Până și terenurile agricole sunt obiectul competiției, deoarece arida Arabie și China cea aglomerată se luptă pentru drepturile asupra fertilei Africi.
Lupta pentru resurse este importantă și ca provocare potențială a conflictelor geopolitice. Deja stă la baza câtorva conflicte armate de scară redusă care transcend granițele dintre războaie civile, războaie interstatale și activitate criminală. Dar asigurarea de resurse naturale – petrol și o gamă întreagă de minerale – este esențială pentru dezvoltarea Chinei. Iar asigurarea accesului la aceste resurse înnoadă noi relații între China și numeroase țări îndepărtate, inclusiv unele volatile, dar însemnate, precum cele două ce au rezultat din recenta împărțire a Sudanului, care vând Chinei cea mai mare parte a petrolului. Vânzarea de resurse naturale este esențială pentru Rusia și pentru alte părți ale fostei Uniuni Sovietice. Europa este un importator major pentru Rusia și a fost deja implicată în conflicte pentru materiile prime de care depinde. Iran este o putere imprevizibilă în Orientul Mijlociu și are o influență tot mai mare asupra populațiilor musulmane. Statele din Golf sunt investitori internaționali majori și jucători însemnați în securitatea regiunii. Dacă devin instabile, repercusiunile vor fi inimaginabile. Nigeria, de mult un exemplu tipic al „blestemului resurselor”, pare să fi pășit pe o cale mai reușită, deși încă dificilă, către dezvoltare. Mai multe țări din America Latină sunt exportatori însemnați de petrol și unele, ca Brazilia, sunt și puteri în devenire. SUA a redus dependența de sursele de energie internaționale, parțial prin investițiile din timpul crizei financiare, inclusiv noi tehnologii de fracturare hidraulică. Noua capacitate de a extrage petrol și gaze naturale din șist este poate cel mai clar exemplu de soluție tehnologică la una dintre cele mai mari amenințări la adresa viitorului acumulării de capital (mai mult decât tehnologiile „ecologice” care până acum nu au reușit să vină în întâmpinarea cererii de energie). Dar capitalismul rămâne profund înrădăcinat în politica energiei și resurselor globale. Iar lista de țări implicate se mărește. Energia se alătură promisiunilor ideologice legate de suveranitate în disputele cu privire la insulele din Asia de Est, precum și în politica Asiei Centrale și chiar și în disputa post-colonială dintre Marea Britanie și Argentina.
Resursele de energie sunt poate cel mai important factor care ar duce la conflicte violente, dar nu singurul. Apa și terenurile arabile sunt poate la fel de rare. Iar dincolo de resurse există tensiuni legate de religie, migrare, granițe și dorințe cvasi-imperiale de expansiune – fără să vorbim de tensiunile legate de bănuiala că vecinii acumulează armament sau capacitate nucleară. O varietate de dictatori și actori non-statali sunt surse adiționale de instabilitate și scântei potențiale care ar putea declanșa un conflict. Iar conflictele din ultimul deceniu – mai ales invazia Irakului și războiul interminabil din Afganistan – au exacerbat tensiunile și au redus capacitatea Statelor Unite de a complementa puterea hegemonică cu un control eficient. Toate acestea fac ca războiul să fie mai probabil în viitor și cresc pericolul ca micile conflicte regionale să fie atrase în conflicte geopolitice pe scară mare. Din multe puncte de vedere, cei patruzeci și cinci de ani de Război Rece par un interludiu într-o istorie mai lungă de restructurare și conflict geopolitic.
SECTORUL INFORMAL ȘI CAPITALISMUL ILICIT
Financializarea și neoliberalismul au slăbit o varietate de instituții esențiale pentru stabilizarea capitalismului în țările occidentale relativ înstărite. Este vorba nu numai de instituții de stat de reglementare, dar și de sindicate sau chiar corporații. Corporațiile de afaceri care păreau să fie un cadru stabil pentru carierele individuale nu au mai oferit asigurări medicale, pensii și siguranța locului de muncă; în multe cazuri, au încetat să funcționeze, deoarece activele au fost tranzacționate pe piețele de capital, eliminându-se obligațiile față de angajați, comunități și parteneri de afaceri. Comunitățile au fost subminate de distrugerea bazelor economice și migrărilor de populație. Organizațiile formale au oferit din ce în ce mai puțină siguranță pentru cetățenii obișnuiți, ba chiar mai puține oportunități. Tranziția nu a fost un șoc atât de puternic precum criza instituțiilor care a acompaniat prăbușirea URSS, dar a fost un pas în aceeași direcție. Organizațiile religioase s-au asociat nu numai cu cele de caritate, dar și cu o gamă de servicii instituționale, de la găsirea de locuri de muncă la consiliere. Iar în țările OCDE au apărut o serie de rețele locale care au organizat economiile parțial nemonetare de schimb reciproc.
Slăbirea instituțiilor formale se asociază cu creșterea din sectorul informai. Termenul vine din eforturile (mai ales ale lui Arthur Lewis și Keith Hart) de a descrie contextul din Lumea a Treia în care instituțiile formale nu se dezvoltaseră pe scară națională, prin urmare economia înregistrată formal, monetară, era o fracțiune din totalul activităților economice. Restul economiei, esențială pentru supraviețuirea populației, presupunea în diverse combinații relațiile sociale „tradiționale” reimaginate pentru a oferi susținere în noile condiții, dezvoltarea de noi alternative pentru relațiile formale de piață, de exemplu trocul, și rețele de relații personale directe în care tranzacțiile puteau fi realizate fără a lua în seamă legea sau impozitarea. Unele dintre activitățile din sectorul informai au fost clasificate drept infracțiuni, altele nu. Dar, deși conceptul își are originea în studiile despre Lumea a Treia, este limpede că un sector informai a însoțit întotdeauna capitalismul și eforturile statelor naționale de a organiza rețele legale de susținere și control.
Sectorul informai s-a dezvoltat dramatic în ultimii patruzeci de ani. Este o dimensiune importantă a vieții economice din țările bogate, precum și din cele sărace, o parte importantă a felului în care populația face față neajunsurilor instituțiilor publice (ca în ultimii ani ai comunismului și în economiile cu planificare formală) și declinului serviciilor publice (nu în ultimul rând în fostele țări comuniste aflate după perioada de tranziție, dar și în țările capitaliste care impun regimuri neoliberale și de austeritate). O mare parte se organizează la nivelul comunității: troc la scară mică, asociații cooperatiste, comerț pe bani gheață care evită atât taxele, cât și industria financiară. Iar sectorul informai nu este pur și simplu o problemă socială. Este și un context pentru creativitate. Inventatorii și antreprenorii care au început să lucreze în garaj și au ajuns să reprezinte un fel de mit al Silicon Valley adesea și-au organizat inițial afacerile în mod informai (cel puțin în perioadele în care era dificil de obținut capital din fondurile private de capital). La fel procedează în prezent antreprenorii de același tip din India și Nigeria. Și producătorii de film și artiștii. Sectorul informai poate părea uneori boem, alteori surprinzător de burghez. Totuși, afacerile sale dinamice, atractive pot sau nu să plătească taxe, iar muncitorii se poate sau nu să aibă pensii sau asigurări medicale.
Sectorul informai nu este format doar din rețelele locale comunitare și din alternative personale la piețele și instituțiile formale. Implică și o dimensiune pe scară largă a structurilor capitaliste transnaționale care funcționează cel puțin în parte în afara instituțiilor și legilor statului. Printre acestea din urmă se numără spălarea de bani, investițiile și băncile care sunt susținute și prin forță, nu numai prin contracte. Evaziunea fiscală, traficul și multe fluxuri ilicite – de la minerale (diamante de conflict sau columbit-tantalit) la arme (de mici dimensiuni, dar și tancuri, avioane și rachete), droguri și oameni. Acest capitalism adesea ilicit este organizat mai formal decât sugerează numele de „sector informai” și are venituri și investiții de multe trilioane de dolari (deși greu de calculat exact, ceea ce nu este deloc surprinzător).
Industria deja substanțială a evaziunii fiscale și investițiilor ilicite a fost intensificată în mod dramatic de felul în care a fost înlocuit comunismul de capitalism în Rusia. În mare măsură, a fost vorba de furtul activelor statului de către foști agenți ai statului și transformarea lor într-un amestec de întreprindere capitalistă și crimă organizată. Acest fapt a ajutat la crearea unui comerț ilicit masiv, și sume incredibile de bani au fost revărsate într-o rețea globală deja prosperă de piețe ilicite. Capitalul neînregistrat poate de ordinul a mii de miliarde de dolari s-a scurs rapid dinspre Rusia și alte asemenea țări către paradisuri fiscale ca Cipru și Insulele Cayman și apoi a fost investit în afaceri legale și ilegale în Rusia și în lume.
Importanța activității sectorului informai relativ local, precum și a capitalismului ilicit de scară largă dezvăluie slăbiciunile creșterii capitaliste înregistrate formal. În primul rând, această creștere nu reușește să realizeze distribuția necesară pentru susținerea vieții sociale și reproducerii. Capitalismul formal depinde de fapt de sectorul informai pentru a menține condițiile de viață de bază în multe societăți – și astfel, pacea socială necesară pentru prosperitate a părților din societate bazate pe piețele legitime. Este în special adevărat în acele părți ale societăților capitaliste care au fost cel mai afectate de prăbușirile piețelor formale – în cartierele sărace, de pildă, unde rezidenții trebuie să se bazeze unii pe alții și pe antreprenoriatul pe scară foarte măruntă pentru a supraviețui, deoarece capitalismul pe scară largă și statul sunt ineficiente. Dar este adevărat uneori și la nivel mai înalt, unde corupția nu stă mărturie doar lăcomiei personale, ci și subdezvoltării instituționale. În al doilea rând, marile sume atrase în comerțul global ilicit taxează implicit sau sug fonduri din sectorul formal și fac mai puțin previzibile piețele și riscurile. Desigur, capitalul din sectorul ilicit poate ajunge și pe piețele legitime de capital și în investiții directe în afaceri legitime (însoțit sau nu de tactici de management ilicite – precum mita sau amenințările cu violența). Informatizarea sau corupția subminează reglementările statului care sunt necesare și asociază afacerile legitime direct sau indirect cu cele ilegitime, ca traficul de droguri sau prostituția.
O mare parte a economiei politice globale este organizată în așa fel încât depășește sistemul mondial „oficial” al statelor naționale și capitalismului. Înțelegerile ilicite dintre state și corporații, crima organizată de diferite niveluri, puterea politică a teroriștilor și cartelurilor care nu au funcție politică și puterea economică a părților semi-autonome a statelor, inclusiv a armatelor, dezvăluie o lume mult mai complicată – care amenință capitalismul așa cum îl cunoaștem. La fel și amenințările de securitate cibernetică, de la Wikileaks la hacking, malware, spear-phishing și alte tactici care au uneori susținerea statului, alteori au autori individuali și sunt îndreptate fie împotriva statelor, fie împotriva corporațiilor. Toate acestea sunt parte din transformarea capitalismului, nu fără precedent istoric, însă fără un viitor previzibil.
CONCLUZIE
Deși capitalismul nu pare că se va prăbuși săptămâna viitoare, este puțin probabil să fie etern. Este în continuare lipsit de prudență să ne imaginăm viitorul doar în funcție de unele proiecții liniare din prezent.
Capitalismul s-ar putea să fie distrus de contradicții interne, inclusiv tendința de a produce crize și intensificarea specifică a riscurilor care a însoțit financializarea asimetrică în mare parte a lumii. De fapt, după prăbușirea pieței în 2008–2009, s-au luat surprinzător de puține măsuri în domeniul reglementărilor sau în structura piețelor; au rămas în activitate aceleași firme și aceiași oameni. Prin urmare, au rămas și aceleași riscuri.
La fel de importante sunt și potențialele amenințări externe, indiferent dacă e vorba de catastrofe ecologice, epidemii, războaie sau rebeliuni. Sistemele de infrastructură de care depinde capitalismul, precum rețelele de comunicații sau furnizarea de energie, ar putea și ele să fie atacate, poate de actori politici. Din toate aceste motive, ceea ce a fost un proces de integrare globală din ce în ce mai strâns se poate inversa parțial. Pentru a face față amenințărilor, ar putea fi nevoie de sisteme conectate mai lejer, cu baze diferite, pentru siguranță.
Capitalismul s-ar putea să între în declin fără să se prăbușească, pur și simplu pentru că o parte din ce în ce mai mare a activității va fi organizată de sisteme alternative. Creșterea ar putea încetini. S-ar putea întâmpla la nivel global, sau, și mai probabil, în unele regiuni mai intens decât în altele. Integrarea din ce în ce mai strânsă a piețelor globale pe care o induce capitalismul s-ar putea încetini sau inversa, cu sisteme organizate diferit în contexte diferite. Capitalismul s-ar putea să fie mai important pentru unele dintre acestea, pentru altele mai limitat sau marginal. Firmele care funcționează în relație strânsă cu statul ar putea coordona mai strâns activitățile economice, lăsând mai puțin piețelor „libere”. S-ar putea organiza cu alte scopuri decât acumularea de capital. Instituțiile sociale și politice ar putea contrabalansa mai mult sau mai puțin capitalismul; capitalismul ilicit ar putea să devină mai amenințător sau mai puțin vizibil. Capitalismul ar putea rămâne o parte vitală a economiei politice globale, dar mai puțin dominant. Sau s-ar putea dezvolta o nouă structură economică mai radicală.
Criza din prezent nu a reprezentat prima ocazie în care capitalismul a supraviețuit numai pentru că statele au intervenit și și-au asumat enormele costuri create de „excesele” capitaliste. Firește, cetățenii către care sunt distribuite aceste costuri externalizate sunt adesea nefericiți. Dar dacă statele ajută capitalismul prin absorbția de costuri pe care le externalizează firmele, ajută și cetățenii prin administrarea riscurilor, de la șomaj la îmbolnăvire. Până acum nu se prevede apariția de mișcări sociale care să poată să răstoarne statele ce impun austeritatea pentru a apăra instituțiile financiare capitaliste. Dar să nu uităm că la fel de importantă precum vulnerabilitatea capitalismului la crize este și posibilitatea subminării acestuia prin distrugerea condițiilor politice, sociale și de mediu de care depinde.
Rezolvarea deficitelor instituționale este o problemă de bază. Firește că se poate rezolva și prin alte instituții decât cele de stat, în special de către cele non-profit, dar uneori și de către firmele capitaliste care sunt suficient de stabile pentru a putea funcționa ca instituții sociale care își ajută angajații. Capitalismul global din prezent este îndulcit pentru multă lume de către un sector informai care ajută populațiile ce nu beneficiază de instituțiile existente, însă acest sector este caracterizat și prin corupție generalizată. Un sector ilicit masiv amestecă evaziunea fiscală cu întreprinderile criminale. Ambele sectoare, informai și ilicit, sunt interdependente cu capitalismul mai formal și mai legitim. Însă subminează instituțiile de care depinde, inclusiv statele.
Dacă statele vor fi în stare să continue să ofere condiții de funcționare pentru creșterea capitalistă este o întrebare serioasă, atât în unele părți ale Europei, cât și în țările mai puțin dezvoltate care sunt adesea asociate cu expresia „state fragile”. Crizele fiscale se adaugă problemelor de securitate. Investițiile din infrastructură și din alte domenii orientate spre creștere au fost dificil de realizat efectiv. Reglementarea finanțelor globale și rezolvarea problemelor de mediu cer structuri eficiente de guvernanță, transnaționale, pe scară largă, dar eforturile de a le crea sunt relativ modeste. Coeziunea sistemului mondial global depinde de hegemonia și contribuțiile disproporționate ale unor membri. SUA este din ce în ce mai puțin dispusă să asigure unilateral această povară, dar nu a apărut un înlocuitor sau o alternativă multilaterală. O posibilitate ar fi ca sistemul mondial să își piardă în viitor coeziunea în favoarea structurilor regionale concurente – iar capitalismul poate să aibă o importanță crescută în unele, dar nu și în altele.
Capitalismul însuși contribuie la unele dintre amenințările „externe” care îi pot bloca creșterea viitoare – mai ales la degradarea mediului și la schimbările climatice. Există posibilitatea unei creșteri „verzi” care să susțină capitalismul și să facă față problemelor de mediu. Sau creșterea va fi limitată, ceea ce va face ca însuși capitalismul să devină problematic și nesustenabil, pur și simplu fiindcă la urma urmei nu este decât o mașină de creștere.
În ceea ce privește fiecare amenințare în parte, există acțiuni ce se pot întreprinde pentru a contrabalansa distrugerile și compensa riscurile dezvoltării capitaliste unilaterale. Acestea pot veni din partea antreprenorilor orientați spre profit și spre non-profit, precum și din partea guvernelor. Ar putea fi propuse de mișcări sociale – deși până acum niciuna nu s-a ridicat la nivelul provocărilor globale. În orice caz, capitalismul nu poate prospera dacă nu se remodelează instituțiile, dacă ocuparea forței de muncă nu revine la niveluri corespunzătoare și dacă nu se abordează problemele de mediu, de sănătate publică sau alte probleme.
Prăbușirea pe scară largă, mai mult sau mai puțin simultană, a piețelor capitaliste ar fi catastrofală, fiindcă nu ar aduce doar tulburări economice, ci ar răsturna și instituțiile politice și sociale. Ar putea fi precipitată de crize sistemice sau, cel mai probabil, de schimbări ecologice sau violență. Riscul este și mai ridicat din pricina externalizării costurilor și efectelor nocive asupra mediului și instituțiilor sociale potențial stabilizatoare. Dar schimbările discontinue nu sunt mereu bruște sau catastrofale.
După cum am sugerat la început, este cel puțin la fel de probabilă transformarea capitalismului de-a lungul mai multor generații, până când va ajunge de nerecunoscut. Putem afirma că statele mai puternice, productivitatea agrară mai mare și relansarea credinței religioase au reprezentat soluțiile la problemele Europei feudale. Dar au și transformat-o și în final au adus o eră nouă. Creșterea managementului de risc și facilitării economice din partea statului, precum și a corporațiilor capitaliste, a oferit soluții pentru problemele capitalismului la jumătatea secolului al XX-lea. A adus și transformări, deși nu s-a modificat ordinea capitalistă.
Ordinea capitalistă este un sistem cât se poate de complex, foarte extins. Evenimentele din ultimii 40 de ani au erodat serios instituțiile care au menținut organizarea relativ bună a capitalismului în perioada postbelică. Eforturile de a le repara sau înlocui vor schimba sistemul, la fel ca noile tehnologii și practici financiare. Până și o reînnoire încununată de succes a capitalismului îl va transforma, împreună cu sistemul mondial modern în care a stimulat creșterea timp de patru sute de ani. Dacă nu de altceva, capitalismul va fi transformat de măsura în care creșterea trece în afara regiunilor occidentale de tradiție, ceea ce îl va integra în alte istorii, culturi și instituții sociale.
Întrebarea care rămâne este dacă schimbarea va reuși să facă față riscurilor sistemice și amenințărilor externe. Iar dacă nu, va veni oare dezastrul înainte de nașterea unei noi ordini?

SĂ REVENIM LA REALITATE
Concluzie
de Immanuel Wallerstein, Randall Collins,
Michael Mann, Georgi Derluguian și Craig Calhoun
În final, care sunt punctele asupra cărora cădem de acord și care sunt cele în privința cărora avem păreri divergente? Avem în comun evaluarea situației lumii în prezent, inclusiv climatul intelectual și politic, în care identificăm punctele fără vizibilitate și, prin urmare, pericolele care ne amenință viitorul. Aceasta este tema principală a acestui capitol de încheiere. Dar nu ascundem diferențele teoretice privind felul în care înțelegem lumea și perspectivele. Când ne-am reunit să scriem acest volum, am sperat în primul rând că atât ideile comune, cât și cele divergente vor oferi o viziune panoramică și o dezbatere productivă. Am sperat de asemenea că, dacă vom atrage atenția unui număr suficient de mare de cititori, am putea chiar să declanșăm schimbări pozitive.
Suntem de acord că lumea a intrat într-o perioadă istorică furtunoasă și cețoasă care va dura mai multe decenii. Marile structuri istorice se schimbă sau se limpezesc într-un interval îndelungat. Marea Recesiune ne obligă să ne gândim profund la perspectivele lumii. Întrebarea centrală este legată nu doar de perspectivele continuării dominației economice și hegemoniei geopolitice americane, și nici unde se va deplasa această dominație; ci dacă se întrevede o transformare structurală majoră. Deși nu suntem de acord în privința anumitor aspecte esențiale ale prognozei, viziunile noastre sociologice au totuși multe trăsături comune. Cu toții avem o bază teoretică comună în domeniul sociologiei macro-istorice – studiul comparativ al trecutului și prezentului, în tradiție marxistă și weberiană, cu accent pe structurile puterii sociale și conflictelor. Suntem conștienți de multiplele dimensiuni ale cauzalității și în mare avem aceeași părere cu privire la felul în care funcționează capitalismul, politica de stat, geopolitica militară și ideologia. Avem însă păreri diferite despre intersecțiile diferitelor lanțuri de cauzalitate: dacă un anume sector dinamic poate deveni atât de puternic încât să elimine alte sfere cauzale, sau dacă lumea multi-cauzală va genera mereu un grad mai mare de imprevizibilitate; și dacă o perspectivă de ansamblu poate dezvălui un sistem de ordin mai înalt care reunește toate sectoarele cauzale într-un tipar istoric mai larg.
În acest capitol de concluzii vom trasa mai întâi metoda macro-sociologică prin care este descrisă globalizarea ce are loc în prezent, originile și perspectivele sale. A doua parte a concluziilor se referă la blocajul în care se află în prezent științele sociale și potențialul utilizării acestora în viitorul apropiat. Cu alte cuvinte, dorim să schițăm aici ceea ce considerăm cu toții o imagine realistă a lumii și modalitatea cea mai productivă de a o dezbate.
ALCĂTUIREA PREZENTULUI NOSTRU
Marea Recesiune, până acum doar occidentală, marchează sfârșitul unei faze istorice pe termen mediu care a început acum patruzeci de ani, în timpul crizei din anii 1970. Această perioadă recentă a fost destul de neclară, după cum o dovedesc denumirile stângace și incorecte ce i s-au atribuit: neo-liberală, post-industrială, post-fordistă, post-Război Rece, post-modernă, post-consumeristă etc. Din anii 1980, globalizarea a devenit descrierea cea mai generică și mai la modă a situației mondiale din prezent. Toate aceste denumiri sunt problematice. Globalizarea, în primul rând, este prezentată drept marea cauză istorică a ceea ce au fost de fapt consecințele geoeconomice ale crizei din anii 1970 și mutațiile ulterioare din distribuția mondială a proceselor de producție. Însă aceste dileme legate de denumiri se referă la faptul că fazei din prezent a lungii traiectorii istorice a capitalismului i-au lipsit într-adevăr coerența și noutatea reală. Până și apariția internetului, după cum afirmă Randall Collins, nu a făcut decât să reînvie vechile dileme legate de mașinile care înlocuiesc forța de muncă umană și locurile de muncă. Privind serios această perioadă din anii 1970 și până astăzi, ea nu a dus la apariția niciunor noi forțe de structură, ci mai degrabă a dus la distrugerea celor vechi. Ne referim mai ales la dispariția sau epuizarea celor trei curente ale Vechii Stângi: reformismul social-democrat și liberal din „prima lume” a statelor occidentale; dictaturile revoluționare comuniste cu dezvoltare industrială rapidă din „a doua lume”; și mișcările populiste naționale din Lumea a Treia.
Triumfurile din trecut ale Vechii Stângi au izvorât direct din tulburările geopolitice ale secolului al XX-lea. Nu din marșul abstract al progresului, și nici din dezvoltarea conștiinței de clasă în sine, ci direct din cumplitele experiențe ale războaielor mondiale și mobilizărilor de pe frontul intern care au oferit oportunități, unitate și armament popoarelor, bărbați și femei, albi sau de altă culoare. În această carte, Immanuel Wallerstein și Michael Mann, schițează în felul lor liniile generale ale acestei transformări, în vreme ce Georgi Derluguian arată în amănunt ce a permis dezvoltarea statelor comuniste și ce procese și forțe au produs deznodămintele divergente. Cele două războaie mondiale au accelerat enorm tendința pe termen lung către state moderne mai extensive și invazive. După 1917, în unele locuri, forțele de stânga s-au trezit brusc că au posibilitatea să captureze mașinăria de stat din timpul războiului și să îi reutilizeze capacitățile cu scopul dezvoltării industriale și redistribuției sociale. Marea Depresiune din anii ’30 le-a permis extremiștilor de stânga – dar și de dreapta – să discrediteze sever și să distrugă monarhiile aristocratice rămase, regimurile liberale oligarhice și imperiile coloniale din secolul al XIX-lea. Războiul Rece de după 1945 a stabilizat rezultatele acestei transformări epocale pentru câteva decenii încă. Războiul Rece (o altă denumire greșită, fiindcă de fapt a fost o „pace rece” cu multiple armistiții și înțelegeri diplomatice tacite) a instituționalizat compromisul reformist intern și protecția socială din democrațiile occidentale, dezarmând astfel fantoma revoluției care bântuia de mult în Occident. Același Război Rece a asigurat coexistența pașnică cu blocul sovietic, dezarmând vechea fantomă occidentală a războiului. Și prin extinderea către fostele colonii a patronajului politic și ajutorului economic internațional, ordinea mondială a Războiului Rece a canalizat fantoma revoltei popoarelor colonizate împotriva albilor către așteptările optimiste și cooperante ale modernizării universale. Acestea au fost vremurile bune ale recompensei generoase pentru încercările și sacrificiile din deceniile de război.
Vremurile bune s-au sfârșit brusc în anii 1970. Craig Calhoun ne amintește că secvența unei alte tranziții politice nu a pornit de la dreapta revigorată. Noua Stângă a fost cea care a contestat pentru prima dată compromisurile Războiului Rece, pretinzând vremuri și mai bune minus ipocrizia oficială și birocrația sclerotică. E adevărat că instituțiile contemporane de pretutindeni – din vest, est și sud – manifestau simptomele patologiei birocratice și despotismului sub masca ipocriziei. Foarte important însă, acele instituții reprezentau în anii 1970 stadiile târzii ale diferitelor regimuri politice care își aveau originea în reformele sociale și moderniste sau în mișcările moderniste, social-reformiste, anti-coloniale sau revoluționare care ajunseseră la putere în eroica epocă anterioară. Cu toate diferențele ideologice proclamate sus și tare, generațiile din perioada războiului din statele respective aveau în comun un lucru: se sprijineau pe ceea ce americanii numeau triada marilor guverne, marilor sindicate oficiale și marilor afaceri sau echivalentele lor funcționale din ministerele industriale sovietice și republicile naționale. Toate aceste structuri politice și economice își extrăgeau puterea și legitimitatea din faptul că le ofereau maselor educație, locuințe și servicii medicale moderne, ajutor social, un loc de muncă pe viață în industrie și nu mai puțin confortabilele cariere pentru clasa mijlocie din ierarhiile birocratice, militare și profesionale.
Cu siguranță că multe grupuri sociale lipsite de putere și popoarele din diferite țări se simțeau excluse din această prosperitate organizată birocratic. De obicei, era vorba de minoritățile rasiale și religioase, imigranții sau grupurile discriminate sexual din țările dezvoltate; non-rușii și sub-proletarii din republicile sovietice; sau masele recent sosite din zonele rurale care populau cartierele săracilor din orașele Lumii a Treia. Dar asemenea grupuri marginalizate abia dacă aveau voce politică. Lucrurile aveau însă să se schimbe în anii 1960, odată cu mișcările energice de activiști din rândul studențimii și cu intelectualii disidenți care au răspândit tehnicile organizaționale, alături de ideologiile și sloganurile scandabile ale rebeliunii împotriva „sistemului”.
Mișcările anti-sistemice ale Noii Stângi s-au inspirat din idealuri puternice, dar au și câștigat influență prin aceea că au profitat (uneori fără să își dea seama) de tensiunile latente generate de o mare varietate de factori conjuncturali: recesiuni industriale, tranziții demografice, geografia socială în schimbare a cartierelor urbane, amintiri etnice reprimate, poate chiar și fervoarea religioasă sectariană sau facționalismul regional al elitelor marginalizate de planificatorii moderniști incredibil de înfumurați ai noilor industrii, orașe și state. Ceea ce dădea impresia de unitate și țel comun protestelor disparate ale anilor ’60 era prezența universală a instituțiilor birocratice, în fruntea cărora erau capii pompoși, corupți, paternaliști și aroganți. Pentru scurtă vreme, asemenea situații au dus la confruntările polarizate puternic de genul „noi împotriva lor”, ce se jucau în spațiile publice și pe scară spectaculos de mare. Amintiți-vă de evenimentele din anul 1968 din Occident, de impresionantele marșuri împotriva șahului din Iran din 1978–79, de grevele din Polonia din 1980 și de manifestațiile anti-comuniste din 1989 împotriva întregului bloc sovietic, sau, de ce nu, de revolta împotriva președintelui egiptean din 2011.
Participanții, comentatorii și mulți cercetători care au analizat cu simpatie acele evenimente exuberante s-au concentrat aproape exclusiv pe conflict, adică pe aspectele pline de energie și speranță. Analizele de la vremea respectivă din partea insurgență fie nu luau în considerare ce făcea puterea, fie porneau de la prejudecăți. În majoritatea cazurilor, instituțiile birocratice, în mod neașteptat, nu păreau dispuse să dezlănțuie o represiune teroristă generalizată. Ar putea părea ciudat, deoarece atât „porcii capitaliști”, cât și „aparatcicii comuniști” dispuneau cu siguranță de mijloacele, oamenii și cunoștințele amănunțite pentru a înăbuși nesupunerea civilă prin violență, ca în timpul deceniilor interbelice totalitare. Încă se mai cunosc excepții cumplite din perioada furtunoasă de după 1968. Nu trebuie să uităm scurtele reveniri ale fascismului european care au continuat în Spania, Grecia și Turcia, dictaturile latino-americane, era apartheidului din Africa de Sud, loviturile de stat și „starea de urgență” din țările arabe, sau violența internă din statele din estul Asiei, atât comuniste cât și anti-comuniste, precum China maoistă și Coreea de Sud aflată sub dictatură militară. Motivele imediate pentru dezlănțuirea terorii de stat ca răspuns la activismul studențesc au fost poate specifice fiecărui caz. Însă represiunile aveau loc în special în regiunile mai mărginașe ale lumii și în țările semi-periferice care erau evident mai slabe și adeseori nou înființate. Aceste reacții total opuse ale statelor la proteste ar putea indica o teorie importantă. În Occident și în blocul sovietic – dar nu în America Latină, Orientul Mijlociu și Asia de Est instituțiile politice deveniseră în anii 1970 cu adevărat birocratice. Instituțiile lor și personalul de conducere se clădiseră în timpul mobilizărilor enorme din timpul războaielor secolului al XX-lea și fuseseră disciplinate de echilibrul precar al Războiului Rece. Poate că membrii lor seniori își aminteau încă de contactele efemere cu paramilitarii fasciști europeni din perioada interbelică, sau de epurările staliniste, sau de violența rasială sau de conflictele cu clasa muncitoare care au izbucnit recurent în America secolului al XX-lea. Poate că tacticile civice în unanimitate pașnice ale Noii Stângi, complet opuse milițiilor revoluționare ale Vechii Stângi, nu oferiseră organelor de securitate ale statului ținte clare pentru confruntări violente. Poate că birocrații și politicienii care șed confortabil în medii foarte instituționalizate își dezvoltă o dispoziție prudentă care îi sfătuiește să evite conflictele fățișe. Asemenea conducători post-machiavellieni ajung să se bazeze pe tactica birocratică de a sta deoparte și de a aștepta ca situația să se rezolve de bine de rău de la sine. Iar aceasta ar putea fi o învățătură importantă și chiar aducătoare de speranță. Făcând un salt înainte în viitor, am putea spune că studiul condițiilor care favorizează acțiunile violente și evitarea acestora în statele birocratice moderne trebuie să fie o prioritate pentru științele sociale, în așteptarea unor crize mai mari și posibile revoluții.
Politica oficială conformistă a anilor ’70 și ’80, cu rezultate pozitive întâmplătoare și cu eschivări, a reprezentat într-adevăr o soluție temporară. Mișcările Noii Stângi s-au aprins și s-au stins ca un foc de paie. Dar răul făcut a fost imens, mai ales dintr-o perspectivă pe termen lung. Conducerea discreditată și dezorientată pe moment a început să se lepede de fostele promisiuni de a oferi modernizare industrială, locuri de muncă pentru toată lumea și ajutor social. În Occident, sistemele politice aveau suficientă putere și resurse pentru a face acest lucru în mod controlat, numind perioada una de post-industrializare, flexibilitate și globalizare. În blocul sovietic, procesul a fost scăpat din mână și a produs panică în rândul elitelor politice și industriale. Rezultatul a fost fragmentarea statului și un jaf colosal. Disidenta Nouă Stângă a avut victoria sa à la Pirus, căderea comunismului. Dar, spre deosebire de Noua Stângă, o forță organizată (mai precis organizată birocratic), energiile insurgente ale acestei noi generații nu au reușit să se traducă în niște instituții și politici adecvate pentru a pune mâna pe frâiele puterii care fuseseră lăsate din mână. Mai mult, dezindustrializarea care a urmat, tăierile severe din bugetele alocate învățământului superior, instituțiilor culturale și ajutorului social au demontat rapid bazele încrederii populare și deci bazele susținerii acestei noi generații de insurgenți anti-sistemici. Este de asemenea o lecție ce trebuie studiată la rece și cu luare-aminte.
Între timp, a început să apară un nou tip de mișcări populare de dreapta. Noua Dreaptă a împrumutat multe din tacticile și chiar din foștii activiști ai descurajatei Noi Stângi. Această întorsătură către dreapta a marcat sfârșitul lungii perioade dominate de politica de clasă cu simbolurile și tacticile sale familiare, precum și cu binecunoscutele ritualuri de negociere. Reacția politică afișa steagul identității, ceea ce a introdus în politică o încărcătură pătimașă, dar funestă, deoarece aspectele legate de identitate nu acceptă compromis sau negociere. Noua Dreaptă se manifesta sub două forme adesea întrepătrunse în practică: fundamentalismul etno-patriotic sau religios-patriotic și fundamentalismul de piață libertarian. Ambele cereau apărarea militantă a aspectelor fundamentale de credință – sau indiferent ce pretindeau că ar reprezenta identitatea fondatoare a societății lor. Să remarcăm că ambele categorii de fundamentaliști își direcționau mânia împotriva birocrațiilor de stat, acuzându-le că sunt prea seculare, îndepărtate, șirete și acaparatoare. Aceasta ne spune ceva important despre fundamentaliștii creștini, musulmani, evrei, budiști, hinduși sau de altă categorie din prezent, că bănuielile și fobiile lor se asociază aproape fără excepție cu lauda micilor afaceri, vieții provinciale și familiei patriarhale.
Stânga decade vertiginos în toată lumea, iar locul ei este ocupat în imaginația populară fie de apatie, fie de furie fundamentalistă. Această răsturnare a politicii de masă a permis apariția facțiunilor conservatoare din rândul elitelor capitaliste occidentale, care nu au încetat să ceară revenirea obsesiilor lor preferate. Neoliberalismul, încă o denumire incorectă, izvorăște de fapt din vechea convingere ideologică a marilor capitaliști că toată lumea va avea în final beneficii, dacă ei vor fi lăsați să dispună de profituri după cum cred de cuviință. Progresul mondial, așa-zisele legi ale firii umane și raționalitatea supremă sunt stâlpii de susținere ai acestei convingeri încă din secolul al XIX-lea. Caracterul fundamentalist al mișcării neoliberale se poate observa în refuzul înverșunat de a recunoaște drept capitalism orice altceva în afară de piețele lipsite de orice fel de reglementare – la fel cum fundamentaliștii religioși nu admit decât propria lor variantă radicală de credință drept cea adevărată. Istoria însă arată fără putință de tăgadă că piața liberă ideală nu există de fapt în realitate. Prin urmare, este o fantezie ideologică. Luând-o pe urmele lui Fernand Braudel și Joseph Schumpeter, afirmăm că profitul are întotdeauna nevoie de protecția statului și monopolul pieței, într-o oarecare măsură. Monopolul hegemonic este de fapt ceea ce a dus la relansarea vertiginoasă a puterii și finanțelor americane la începutul secolului al XXI-lea. La vremea respectivă, Michael Mann și Immanuel Wallerstein s-au opus public proiectului unui imperiu mondial american și au prezentat amândoi argumente analitice care îi puneau sub semnul întrebării viabilitatea. Acum avem suficiente dovezi pentru a vedea cum se conformează realității aceste predicții.
Perioada de patruzeci de ani care ia sfârșit acum se poate divide în două părți mai mult sau mai puțin egale. Anii 1970 și 1980 au fost marcați de criza și prăbușirea proiectelor de stânga ale secolului al XX-lea, împreună cu structurile politice și economice ale dezvoltării naționale conduse de stat. În următorii douăzeci de ani, delimitați de anii simbolici 1989 și 2008, puterea americană s-a trezit eliberată de presiunile externe ale Războiului Rece și de constrângerile interne ale compromisurilor sociale. Întreprinderea prosperă a comentariilor neoconservatoare a propagat o credință nestrămutată în revenirea normalității capitaliste, prezentând-o în același timp drept noua epocă fără sfârșit a globalizării. Triumfalismul de după 1989 se referea de fapt la starea de normalitate resimțită înainte de anul 1914 (nu la anii 1950, care, deși adesea conservatori, au fost modelați de state din ce în ce mai puternice). În epoca mișcărilor de stânga nou-născute și a popoarelor non-occidentale cucerite, capitaliștii își puteau urmări scopurile, în mare parte neîncătușați de pretențiile guvernelor naționale sau de considerentele politicii sociale și, pentru prima dată, pe o scenă cu adevărat globală, unificată de noile tehnologii de transport și a cărei securitate era asigurată de structurile militare și politice ale dominației coloniale.
Perspectivele globalizării secolului al XXI-lea au părut mult mai strălucitoare susținătorilor ei. Hegemonia americană ținea acum în frâu rivalitățile imperialiste care puseseră capăt primei globalizări din 1914. Mutarea producției care necesită forță de muncă masivă dinspre centrul înspre periferia economiei mondiale, către zone dramatic mai ieftine, „emergente”, a subminat reglementările forței de muncă și cele legate de mediu și a obligat guvernele și cetățenii să devină „competitivi la nivel global”. Dizolvarea reglementărilor statului a permis grupurilor capitaliste de frunte să se concentreze asupra acumulării de super-profituri din jocurile de o complexitate demoniacă ale finanțelor globale. Până și revoluțiile populare, într-o întoarcere paradoxală la liberalismul secolului al XIX-lea, au trecut de la respingerea capitalismului la promovarea sa în țările care și-au deschis abia atunci granițele. Democratizările capitaliste au fost înlesnite de o varietate de organizații non-guvernamentale care preluau cu entuziasm rolul de misionari globali moderni. Colonialismul greoi din punct de vedere politic și financiar de odinioară a fost înlocuit în cea mai nouă eră a globalizării de controlul indirect al puternicelor instituții de credit și de rețeaua globală a bazelor militare americane, precum și de puterea mai subtilă a consilierii internaționale, mass-mediei globale și normelor comune inculcate elitelor periferice mai tinere care obținuseră diplome prestigioase în afaceri și administrație la universitățile americane. Acestei noi liste de instituții disciplinatoare îi putem adăuga oportunitățile ilicite foarte căutate și monitorizate selectiv de spălare de bani prin arhipelagul global al micro-jurisdicțiilor care funcționau ca paradisuri fiscale. Rebelii intransigenți care nu voiau să se conformeze puteau fi înfierați drept Axa Răului, îndeplinind o funcție ideologică deosebit de utilă, cea a dușmanului odios, firește, atâta vreme cât nu puneau mâna pe arme nucleare.
Aceste splendide proiecte se izbeau de realitățile structurale ale sistemului mondial care fuseseră profund transformate în timpul secolului al XX-lea. Nu mai putea fi vorba de revenirea la normalitatea de dinainte de 1914. Nici măcar concentrarea fără precedent a puterii militare într-o singură superputere în epoca modernă nu-și mai putea îndeplini obiectivele geopolitice. În prezent, practicile coercitive nemiloase ale fostelor imperii nu au cum să nu aibă exact efectul invers decât cel scontat, după cum a afirmat Michael Mann. Poate că soldații americani din închisoarea irakiană Abu-Ghraib au aplicat doar punctual metodele întrebuințate de Gestapo sau torturile preferate de Saddam. Însă imaginile rușinoase, publicate imediat, au stârnit o furtună de indignare naționalistă în Orientul Mijlociu și de dezgust în Occident, inclusiv în sectoarele politice de care Washington-ul avea nevoie ca aliați sau cel puțin susținători în războaiele sale „umanitare”. Asemenea episoade – împreună cu aversiunea post-1968 a societăților occidentale de a-și trimite forța de muncă la moarte pe front în uniforme militare – au îngrădit utilizarea violenței prin constrângeri politice. Să adăugăm costurile materiale ale extinderii logistice care nu au scăzut în era înaltei tehnologii militare, ci dimpotrivă au crescut. În esență, campaniile militare americane din străinătate au devenit excesiv de costisitoare și imposibil de câștigat pe plan politic.
Immanuel Wallerstein a identificat un alt fel de constrângere impusă hegemoniei americane și globalizării neoconservatoare. În ciuda retoricii persistente a reducerii taxelor și reducerii numărului de guvernanți, nivelurile actuale de impozitare au rămas în general la fel de mari ca înainte. Dar cum rămâne cu criza bugetului, reducerea numărului de locuri de muncă din administrație, pensiile din ce în ce mai mici și bugetele tragic de mici alocate învățământului și serviciilor sociale? În spatele acestui paradox descoperim realitatea redistribuirii continue a surplusului prin canale de stat, mai mult sau mai puțin oficiale. Redistribuirea a urmat acum un traseu ascendent, către cei din statele mai puternice și mai ales către elitele care iau deciziile politice și financiare. Rezultatul a fost o acumulare imensă de avere în mâinile celor care au devenit efectiv oligarhii vremurilor noastre. Este foarte simplu de văzut cum au reușit. Reducerile din redistribuirea socială (inclusiv, într-un sens mai larg, reducerea politicilor de creștere industrială și de creare de noi locuri de muncă) au eliberat banii care încă mai curgeau prin giganticele mașinării de stat și i-au canalizat către oligarhiile financiare. Acest proces putea lua și scandaloasa formă a planurilor de salvare pentru corporațiile aparent considerate prea mari să dea faliment, însă în principal vina o poartă generația nesfârșită de credite care, în ultimele decenii, a fost folosită din ce în ce mai mult pentru a acoperi neajunsurile bugetare ale statelor și familiilor individuale.
Iată problema. Motivul pentru care guvernelor și familiilor trebuia să li se ofere credite ample este și abject (da, lăcomie care duce la subjugarea prin datorii), dar și evident vital capitalismului. Într-un trecut mai îndepărtat, capitalismul a fost o operațiune a elitelor care deservea consumul fabulos al claselor conducătoare și războaiele extraordinar de costisitoare dintre state. Capitalismul secolului al XX-lea, pentru a satisface cererea de piață pe scară largă, precum și pentru a-și asigura legitimitatea politică, a ajuns să se bazeze pe consumul de masă. Mai mult, experiența secolului al XXI-lea a implicării populare în politică și guvernare a demonstrat că suferințele populației au o limită, după care se produce inevitabil o reacție de revoltă. Acesta s-a intitulat „efectul de clichet” în tendințele istorice ale creșterii funcțiilor statului în societatea modernă.
Democratizarea a fost o tendință reală, dacă nu inexorabilă, în ultimii două sute de ani. Aceasta înseamnă că mulți oameni, inclusiv cei care sunt cei mai loiali ordinii existente, au ajuns să se aștepte la trei lucruri în decursul vieții. În primul rând, o educație care să se întindă pe o perioadă de mulți ani; în al doilea rând, un loc de muncă stabil și un salariu rezonabil; și, în final, pensie la bătrânețe. Statele, la rândul lor, au nevoie de cetățeni bine pregătiți și cât se poate de sănătoși ca personal economic modern, plătitori de taxe conștiincioși și recruți militari patriotici. În timp, aceste tendințe istorice vor pune fără îndoială presiuni intolerabile asupra profiturilor private. Capitaliștii occidentali au răspuns la presiuni prin propria răzvrătire. Noul conservatorism de piață a devenit platforma ideologică, iar globalizarea piețelor strategia principală. După ideologia politico-economică a Noii Drepte, capitaliștii, în urma măsurilor de dereglementare și austeritate, ar trebui lăsați să abordeze prin metodele lor preferate tulburările economice care au început în anii 1970 și nu au încetat de fapt niciodată. Globalizarea, în primul rând, a însemnat că o cantitate importantă de capital a scăpat de limitările statelor naționale. Eliberarea capitalului și presiunile asupra veniturilor din impozite au lăsat majorității guvernelor trei alternative neplăcute: creșterea masei monetare, îndatorarea și represiunile, și anume brutalitatea directă a poliției și sufocare economică înceată. Fiecare dintre cele trei alegeri era însoțită de propriile dileme. Până și oprimarea celor săraci, marginalizat și rebeli ar fi necesitat o mulțime de bani pentru păstrarea lealității celor care ar fi fost participanți morali la represiune și mai ales a celor care ar fi pus-o în practică. Dar de unde să ia guvernele bani, când atât de multe fluxuri financiare erau deja acaparate de interesele oligarhice?
Aceștia au fost principalii parametri politici și economici ai ultimelor decenii. În orice caz, nu ne putem aștepta decât la înrăutățirea dilemelor pe termen scurt sau mediu. Teoria lui Wallerstein a limitelor creșterii capitaliste este paralelă cu argumentul lui Mann legat de limitele din prezent ale creșterii geopolitice. În absența unei opoziții bine organizate și eficiente, acumularea resurselor financiare la un singur pol poate atinge proporții exorbitante. Dar așa cum monopolul militar al Statelor Unite nu a putut fi exploatat nici pe departe la potențialul maxim pentru îndeplinirea obiectivelor imperiale, în același fel monopolul financiar a ajuns inevitabil la un punct în care a început să se clatine ca un castel de cărți de joc. Sumele acumulate de bani nominali nu au putut fi folosite productiv și deci s-au dovedit a fi fictive.
Acest tablou general are legătură mai ales cu Occidentul și fostul bloc sovietic. Se schimbă oare peisajul dacă aducem în discuție și restul lumii? Desigur, miracolul Chinei impresionează. Unii dintre noi suntem însă destul de bătrâni să ne aducem aminte de vremurile în care experții pe dezvoltare economică nu dădeau nicio șansă perspectivelor Asiei de Est. Stelele ascendente erau Filipine, Iranul șahului sau Nigeria și Senegalul cu instituțiile pe model occidental, infrastructura modernă, piețele interne uriașe, tehnocrații educați și clasa de mijloc. Prin contrast, despre „statele-garnizoană” gata de luptă ale Coreei de Sud și Taiwanului sau despre coloniile porto franco relicvă, Singapore sau Hong Kong, se spunea că duc lipsă de toate cele necesare: suveranitate națională, clasă de mijloc, resurse naturale și educație modernă. Statele din estul Asiei li se păreau experților de la vremea respectivă dezavantajate de suprapopulare, refugiați fără mijloace de trai, corupție endemică și alte asemenea tradiții asiatice aparent imposibil de corectat. China comunistă, cu dementele experimente maoiste și cadrele fanatice de gherilă, nici nu era luată în calcul, la fel cum este astăzi desconsiderată Coreea de Nord. Este ironic că aceiași factori au fost ulterior enumerați drept explicații standard pentru succesul Asiei de Est: forța de muncă abundentă și ieftină, piețele domestice modeste care sugerează oportunități de export, absența fericită a „blestemului resurselor” ca petrolul și, mai mult, aceleași virtuți asiatice, disciplina, hărnicia, rețelele de întrajutorare și supunerea în fața autorității. Până și regimurile autoritare s-au dovedit cumva a fi fost stabilizatoare sau adaptabile, sau chiar vizionare, și nu corupte.
Randall Collins, în primele sale cercetări, a studiat originile medievale indigene ale capitalismului est-asiatic, care s-a dezvoltat din paradoxurile organizaționale ale monasticismului budist. Este acceptat acum că Asia de Est, timp de o mie de ani sau chiar mai mult, a fost o regiune sau un sistem mondial propriu, care se putea lăuda cu unele dintre cele mai extinse și dinamice piețe ale epocii. Talentele, bunurile și rețelele sociale moștenite ale estului Asiei au reapărut în secolul al XX-lea pe o varietate de căi contingente și adesea violente. Expansiunea imperialismului japonez de dinainte de 1945, iar mai târziu războaiele americane care aveau ca scop împiedicarea răspândirii comunismului au provocat dezvoltarea unor dictaturi dezvoltătoare. Georgi Derluguian arată că alăturarea Chinei continentale dinamicii capitaliste orientate pe export a fost provocată în esență de conjunctura accidentelor politice internaționale și interne, deși accidente este oarecum impropriu spus, căci au fost determinate structural.
Miracolele și accidentele istorice sunt evenimente unice prin definiție. Cu alte cuvinte, nu pot fi distilate în recomandări de politici transportabile. Cu toate acestea, putem trage niște învățăminte generale. Ideologii piețelor libere caută să se folosească de cele mai recente exemple din Asia de Est drept dovadă incontestabilă a felului în care piețele nereglementate dau naștere la o explozie minunată de antreprenoriat. Astfel de afirmații nu au în spate o analiză istorică serioasă, și nici dovezi empirice. Asia de Est este de mult exemplul cel mai bun de stat corporatist reglementat. Dacă politicile dereglementării neoliberale au avut vreo influență asupra renașterii Asiei de Est, a fost doar prin reducerea activităților productive din Occident care au fost mutate către zone cu forță de muncă mai ieftină. Însă aceasta nu înseamnă că procesele de producție nu erau reglementate la noile destinații. Există multe alte țări dens populate și sărace care sunt dispuse să accepte, pentru început, program prelungit de muncă și salarii mici. Dar forța de muncă trebuie organizată și disciplinată înainte de a putea fi pusă la muncă. Ambițiile și lăcomia elitelor locale trebuie și ele organizate și disciplinate. Aici pot avea o influență crucială coerența instituțiilor formale de stat și capacitățile infrastructurale mai puțin formale de a reglementa domeniul social prin practici și rețele acceptate. Scandalurile de corupție ne dezvăluie un element central din structura statelor corporatiste. Câștigurile ilicite din afacerile desfășurate în asemenea state alcătuiesc o parte esențială și majoră a remunerației oficialilor. Cu toate acestea, după cuvintele de neuitat ale politicianului new-yorkez de pe vremuri, George Washington Plunkett, există „mită cinstită și mită necinstită”. Capacitatea statului în acest caz depinde în mare parte de abilitatea de a alege oficialii pe baza meritelor, inclusiv loialitate față de ierarhie și față de sistemul paternalist de împărțire a câștigurilor prin mita „cinstită”. Aceasta ar putea oferi un mediu instituțional previzibil atractiv pentru capitaliști.
Moștenirea culturală și economică a istoriei est-asiatice, însă, oricât de bizară ar fi, nu este unică. Pe măsură ce fluxurile de capital global continuă să se deplaseze în căutare de noi zone de producție, ne putem aștepta la renașteri economice și mai miraculoase. India și Turcia deja ne atrag atenția asupra faptului că geografia economică din trecut a Asiei nu s-a limitat niciodată la China. Egiptul, deși volatil din punct de vedere politic după 2011, pare să urmeze modelul turcesc de regim religios-conservator de dezvoltare antreprenorială. Un întreg sector de posibilități pare să se deschidă din stânga Americii Latine unde Brazilia este cea mai mare țară, dar și alte țări vin din urmă. Indiferent de retorica și tacticile ideologice ale mișcărilor populare civice, socialiste, naționaliste sau indigene, de fapt toate desființează în sfârșit politica latino-americană tradițională de facționalism oligarhic și militar bazat pe dependența de alte țări. Procesul inegal și marcat de conflicte ce are loc pe întregul continent formează acum, în ciuda contradicțiilor, state cu adevărat naționale. Când liderii mișcărilor populare ajung la putere, nu pot rezista decât dacă atentează la puterea locală a notabililor provinciali susținuți de forțele paramilitare, printre care se numără și cartelurile de droguri. O metodă este impunerea de supraveghere civilă democrată a armatelor și poliției. O altă metodă pentru consolidarea noilor democrații este integrarea cetățenilor în instituțiile sponsorizate central care asigură apărarea drepturilor omului, ajutor social, proprietatea și locuri de muncă. Poate că nu este socialism. Este o varietate nouă și cu siguranță mai bună a capitalismului. În secolul al XXI-lea, America Latină ar putea în sfârșit să ajungă din urmă transformările social-democrate și corporatiste asemănătoare cu primele tipare occidentale și deci să pună bazele noului val de dezvoltare industrială.
O lungă recesiune în Occident, Japonia și fostul bloc sovietic, dacă nu se ajunge la dezastru, ar putea chiar să accelereze ascendența industrială a fostei Lumi a Treia. În trecut, țările periferice și semi-periferice au beneficiat adesea de pe urma tulburărilor din Occident, deoarece criza a contribuit la scăderea costurilor importării de tehnologii avansate, a slăbit controlul politic asupra piețelor mondiale și a deschis nișe profitabile pentru producători, cu costuri mai mici ale forței de muncă. Nu întâmplător, valul inițial de substituire prin industrializare a importurilor de-a lungul perimetrului european și din America Latină a avut loc în anii ’30 și ’40: industrializarea orientată pe export din Asia de Est după anii 1970 a fost alimentată de transferul din centrul în curs de dezindustrializare, iar piețele de export și secarea resurselor din fostele republici sovietice ar trebui să joace un rol în expansiunea economică a Chinei și mai ales a Turciei.
Toți cinci considerăm dispariția inegalității globale o perspectivă realistă și de dorit. Cum spune Wallerstein, aceasta ar minimiza nemulțumirile pe termen scurt și ar maximiza potențialul îmbunătățirilor la nivel mondial pe termen mediu sau lung. Michael Mann găsește aici o sursă majoră de continuare a vitalității piețelor sau chiar fundația unei ordini mondiale capitaliste mai egalitare și prospere după modelul recuperării social-democrate postbelice a Europei. Pare o perspectivă atractivă, dar poate fi oare compatibilă cu economia politică a capitalismului care se ghidează după profitul privat? Nici Wallerstein, nici Collins nu consideră că dezvoltarea „restului lumii” le-ar contrazice ipotezele cu privire la dispariția din viitor a capitalismului. Dimpotrivă, proliferarea noilor jucători capitaliști pe piețele mondiale sau clasa de mijloc educată, care are mobilitate și este competitivă la nivel global, ar agrava dilema capitalismului.
Până acum nu am făcut decât să extrapolăm trecutul recent în viitorul apropiat. Însă există posibilitatea schimbărilor structurale majore, fie în domeniul capitalismului asociat cu tehnologia înaltă, fie în sistemul mondial global, fie în ecologia planetei.
LIMITELE SISTEMICE ȘI INTENSIFICAREA FĂRĂ SFÂRȘIT
Michael Mann este optimist în ceea ce privește supraviețuirea capitalismului, însă pesimist cu privire la criza mediului înconjurător. Dezvoltarea „restului lumii” deschide practic frontiere infinite pentru capitalism, cel puțin în viitorul imaginabil. Structura demografică a lumii – și deci mare parte din politica și economia mondială, afectate sever acum de creșterea masivă din țările sărace și deci de migrările globale către orașe – se va stabiliza la un moment dat într-un punct de echilibru. Mann este sceptic cu privire la existența structurilor și ciclurilor pan-sistemice. În loc de aceasta, sugerează o recombinare caleidoscopică a celor patru rețele non-congruente și cu aspect diferit a puterii sociale: ideologică, economică, militară și politică. Lăsându-și prognoza subdeterminată din principiu, Mann se abține de la predicții specifice și se mărginește să afirme reziliența capitalismului, mai ales dacă va fi cârmuit de o politică liberal-laburistă mai pragmatică.
Însă Mann teoretizează dintr-un punct de vedere structurat: o elaborare a lui Max Weber. Folosindu-se de formatul de putere în patru dimensiuni, Mann arată că evenimentele devin puncte de răscruce când se intersectează sursele principale de putere. La începutul secolului al XX-lea, a fost vorba de combinația dintre război mondial și criză capitalistă exacerbată de ideologie și politică. În secolul al XXI-lea, combinația creșterii capitaliste sălbatice cu impasul politicii pluraliste și punctelor de egocentrism național vor duce la criză ecologică. Există și factori imprevizibili, însă în cadrul tendințelor structurale definite de dezvoltarea istorică a celor patru surse de putere. În principal, tocmai existența cauzelor multiple duce la intersecții imposibil de prezis. Contrar tendinței actuale de a invoca o infinitate de căi posibile pentru actorii istorici, Mann, mai realist, localizează imprevizibilul evenimentelor importante în relația dintre diferite feluri de structuri. Aici Mann nu e de acord cu Wallerstein și Collins cu privire la importanța crizei pentru instituțiile economice ale capitalismului și accentuează pericolul degradării mediului care poate atinge dimensiuni de catastrofă dacă nu se va reuși o schimbare de direcție prin mobilizare politică. Astfel, ceea ce nu se poate prevedea în viziunea lui Mann este intersecția dintre sferele politicii și mediului (economiei în sens larg).
Craig Calhoun este de acord cu Mann în privința importanței amenințărilor externe la adresa capitalismului, în special degradarea mediului. La fel ca Mann, sugerează că viitorul nu este determinat complet, prin deschiderea către acțiune. Deși, spre deosebire de Mann, consideră riscurile sistemice interne ca având greutate mai mare și că, pentru supraviețuirea capitalismului, este necesară reînnoirea instituțiilor sociale care pe de o parte permit și înlesnesc evoluția capitalismului, iar pe de altă parte compensează costurile și efectele nocive pe care le externalizează pe seama societății.
Mann și Calhoun sugerează că o iminentă criză gravă de mediu va reprezenta o provocare pentru capitalismul viabil încă din punct de vedere economic. Collins și Wallerstein consideră că, dimpotrivă, criza de mediu este un pericol îndepărtat, în vreme ce criza capitalistă se prevede în viitorul apropiat. Din calculul previziunilor de mediu, Collins prezice o criză majoră în jur de anul 2100. Mann se așteaptă ca dezastrele ecologice să amenințe deja supraviețuirea unor țări în perioada 2030–50. Collins și Wallerstein proiectează criza capitalistă generalizată în deceniile din jurul anului 2040. Astfel ei consideră că ne vom confrunta cu criza capitalistă înainte de epuizarea resurselor de mediu. Dacă acceptăm opinia Collins/Wallerstein, este ispititor să speculăm că o rezolvare socialistă a crizei capitaliste va schimba structurile politice în așa măsură, încât se vor putea aborda în mod rezonabil pericolele ecologice, ceea ce nu se va întâmpla dacă se continuă ca până acum pe calea capitalistă. Mann are o altă părere. Orice criză capitalistă majoră va coborî nivelurile PIB-ului, ceea ce va reduce efectele nocive asupra mediului (presupunând că nu s-a accentuat prea mult încălzirea globală). Vede trei dușmani care produc schimbările climatice: nu doar capitalismul, ci și statul național și cetățeanul/alegătorul consumator de masă. O soluție la criză ar presupune înfrânarea sau reformarea acestor trei elemente. Indiferent care formă de organizare va ieși din criză, capitalismul, socialismul sau altceva, va trebui să fie una înnoită radical.
În al doilea rând, Mann și Calhoun pun accentul pe dinamismul capitalist în afara Occidentului. De fapt, pentru Mann, nu sfârșitul capitalismului, ci criza ecologică este globală. Prin urmare, nu se poate afirma că, în vreme ce capitalismul și hegemonia geopolitică vor intra în declin în SUA și Europa, alte țări vor ajunge în frunte, din alte zone triumfătoare ale lumii, cum ar fi estul Asiei. În prezent, cercetătorii de mediu consideră că cele mai cumplite catastrofe ecologice vor avea loc în China, sudul Asiei și Africa. Criza ecologică, după Mann, ar putea fi sfârșitul tuturor. Mai puțin retoric, trebuie să cântărim nu două alternative, ci trei: criza terminală a capitalismului ca sistem mondial; declinul vechilor hegemonii capitaliste și înlocuirea acestora cu altele noi; și șocul ecologic global, cu transformările încă nelămurite ce vor rezulta de aici. Collins și Wallerstein văd mai probabilă prima alternativă; Mann, pe a treia.
Immanuel Wallerstein și Randall Collins interpretează datele în mod diferit, deși viziunile lor sunt compatibile. Văd capitalismul ca un sistem global, sau, dacă doriți, ca o ecologie ierarhică de lanțuri trofice economice și nișe de piață. Ca orice sistem complex, are structurile sale interconectate, tendințele dinamice și deci își are și limitele finale. Chiar dacă limitele sistemice se pot extinde mulțumită noilor geografii sau tehnologii de producție, nu se pot desființa complet. Nimeni nu poate preciza acum instituțiile și parametrii lumii care urmează după capitalism. Aici Craig Calhoun intervine și ne atrage atenția cât de mult depind tranzițiile de alegerile politice. Însă Collins și Wallerstein insistă că se apropie sfârșitul capitalismului și fac o mare predicție comună: va urma o tranziție la nivel mondial. Amândoi specifică limpede ce procese structurale ne duc deja către această tranziție, astfel încât ipotezele lor se pot cerceta critic și testa empiric. Georgi Derluguian utilizează exemplul sovietic drept o testare teoretică și empirică a ceea ce s-a îndeplinit sau nu din predicțiile lui Collins și Wallerstein. Traiectoria blocului sovietic arată cum își atinge limitele propriului succes o unitate sistemică de dimensiuni mari și cum piere din pricina unei combinații de greutăți structurale și factori pur accidentali.
Diferențele dintre predicțiile (sau aproximările) lui Mann, respectiv ale lui Collins și Wallerstein corespund cu două părți ale modelului dinamic al societăților umane dezvoltat de antropologia evoluționară. În termeni tehnici, este vorba de „capacitatea de suportare” a unei ecologii umane față de „intensificarea productivă”. După acest model, toate societățile umane care au existat până acum au avut tendința să își umple până la saturație mediul. Astfel de crize care se caracterizează prin limite nu lasă decât trei posibilități dramatic de diferite. Prima este pur și simplu moartea. O catastrofă recurentă de-a lungul istoriei a fost exterminarea parțială sau totală a grupurilor umane ca rezultat al foametei, epidemiilor sau genocidului. Este ciclul tragic al ajustărilor demografice malthusiene al numărului de oameni care au nevoie de hrană. Fazele populației în declin au creat condiții pentru reînceperea activităților productive pe o bază neschimbată, până când mediul s-a umplut din nou până la limită, provocând astfel o altă fază a vremurilor grele. A doua posibilitate este diversificarea, sau cel puțin până acum așa a fost. I-a împins pe strămoșii noștri să descopere și să colonizeze noi teritorii geografice în tundra nordică și în insulele tropicale, în stepe, deșerturi, munți și păduri – până când specia umană a umplut planeta. În final, a treia posibilitate este ceea ce numim de obicei progres, adică intensificarea calitativă a setului complet de unelte tehnologice care permit oamenilor să exploateze la maxim resursele. Cea din urmă cale de scăpare a fost principalul impuls al inovațiilor care au dus la evoluția societăților umane.
Societățile complexe cu sistem de clase și primele state s-au dezvoltat în zonele productive care erau prea bune să fie abandonate, cum ar fi luncile fertile flancate de deserturi și munți. Celebra expresie „efect de cușcă” a fost de fapt inventată de Michael Mann în studiul său despre imperiile, piețele și religiile antice. Înseamnă că plecarea era imposibilă. Istoric vorbind, asemenea situații au silit anumite grupuri umane către forme de organizare socială noi din punct de vedere calitativ, mai extinse și mai elaborate (adică noi civilizații), care puteau intensifica extracția și schimbul surplusului din zonele populate de mult timp. Am spus „silit” pentru a accentua că oamenii preferă să nu devină sclavi, șerbi și plătitori de tribut – dar au fost „închiși ca în cușcă” de lipsa unei căi de scăpare și, nu în ultimul rând, obligați cu forța de către elitele războinice sau religioase. În trecut, intensificarea tehnicilor productive nu venea niciodată singură, ci însoțită de reorganizări politice și ideologice majore. Aceste procese de transformare erau mereu acompaniate de conflicte serioase.
În această carte, Michael Mann crede în rezistența capitalismului. Calhoun este de acord în mare parte, deși subliniază importanța regenerării capitalismului. Calhoun accentuează și diferența dintre capitalism în general și capitalismul financiar disproporționat care a exacerbat în ultima vreme riscurile sistemice. Capitalismul, după Mann, are capacități practic infinite de auto-intensificare prin inovații productive, precum și globalizare și adâncirea piețelor de consum. Dacă va putea înfrânge vreodată ceva capitalismul, va fi un război ce va duce la anihilare universală în era nucleară, sau criza planetară de mediu. După părerea lui Mann, prima posibilitate este rezultatul unor lanțuri cauzale în principal independente de dinamica capitalismului, ceea ce înseamnă că este contingență, adică nu se poate prevedea pe baza analizei interne a capitalismului. Criza de mediu, pe de altă parte, spun atât Calhoun cât și Mann, este o consecință a dezvoltării capitaliste care se intersectează cu factori politici și culturali. Astfel, indirect, capitalismul își poate genera propria distrugere, deși nu obligatoriu, dacă ne gândim la cauzalitățile care se intersectează.
În vreme ce Michael Mann și Craig Calhoun sugerează că din punct de vedere intrinsec capitalismul nu este epuizat, deși contestat din exterior, Randall Collins și Immanuel Wallerstein insistă asupra limitărilor structurale. Ambii recunosc capacitatea extraordinară a capitalismului de a-și extinde și intensifica propria economie politică. Capitalismul a creat primul sistem cu adevărat mondial care acoperă întreaga planetă cu toate populațiile și resursele productive. Înlocuirea cu mașini a locurilor de muncă din agricultură și industrie în secolul al XIX-lea nu a dus la sărăcire și revoluție în Occident, după cum a prezis la vremea respectivă Karl Marx, deoarece generația noilor funcții manageriale și profesionale în birocrațiile private și de stat a creat un tampon confortabil al clasei de mijloc moderne. Cu toate acestea, în secolul al XXI-lea, aceste rezerve spațiale și interne se vor epuiza în cele din urmă. Dacă modelul care se concentrează asupra supraacumulării oligarhice și nemulțumirii clasei de mijloc are vreo relevanță în diferitele epoci istorice, criza terminală a capitalismului ar putea fi de fapt o succesiune de crize într-o perioadă prelungită de declin. Va fi un alt front important pe care sociologii să testeze teoriile existente și să propună altele noi.
În final însă, suntem cu toții de acord că Michael Mann ne atrage atenția asupra a trei factori imprevizibili: schimbările climatice, pandemie și război nuclear. Nu sunt imprevizibili în privința pericolului pe care îl reprezintă pentru întreaga omenire, ci în privința momentului în care pot surveni. Există cunoștințe numeroase legate de ele, dar și destule diferențe între părerile celor care le-au studiat profesional, pentru Ga să se poată prezice cu certitudine ce se va întâmpla. Schimbările climatice sunt o realitate indiscutabilă, dar nu și pentru cei care o resping din motive politice sau ideologice. Mai mult, cauzele schimbărilor climatice s-au intensificat și nu s-au diminuat. Diferențele politice dintre statele mai bogate și mai puțin bogate cu privire la ce trebuie făcut legat de schimbările climatice fac ca un acord care să amelioreze riscurile să fie de neimaginat, cel puțin în prezent.
Însă complexitatea ecologică a planetei este atât de mare, iar aceste schimbări atât de extinse, încât nu știm ce fel de ajustări vor avea loc. Pare neîndoielnic că va crește nivelul mărilor, de fapt crește deja, iar aceasta amenință inundarea unor zone vaste de uscat. Pare de asemenea evident că mediile de temperatură se vor schimba în diverse părți ale lumii, că s-au schimbat deja. Dar aceasta poate avea ca rezultat relocarea producției agricole și a surselor de energie, ceea ce va compensa poate într-o anumită măsură dezastrele produse în alte zone.
Același lucru pare să fie clar și în legătură cu pandemiile. Progresele enorme din medicină, în ultimii o sută și ceva de ani, care ar fi trebuit să controleze răspândirea bolilor, au creat în același timp o situație în care vechiul inamic al omenirii, bacteria, a trebuit să dezvolte o nouă rezistență. Poate că nu e cazul să intrăm în panică. Începem și să înțelegem că uneori bacteria este prietenul cel mai bun al omului. Din nou, avem impresia că știm multe, dar ne trezim că de fapt cunoștințele noastre sunt infime. În această cursă contracronometru, cât de repede vom învăța? Și cât de multe trebuie să uităm din ce știm, pentru a supraviețui?
Mai rămâne și amenințarea exterminării nucleare. De la sfârșitul Războiului Rece și încercarea tragică de a impune o unipolaritate americană, proliferarea nucleară a devenit practic inevitabilă. Pericolul s-ar putea să nu vină din partea războaielor interstatale, ba chiar dimpotrivă. Armele nucleare sunt esențialmente defensive, drept care reduc și nu cresc pericolul războaielor interstatale. Cu toate acestea, rămân mai multe necunoscute. Motivația actorilor non-statali nu este neapărat aceeași. Fără îndoială că există grupuri cărora le-ar plăcea să pună mâna pe asemenea arme (precum și pe arme chimice și biologice) și să le folosească. Capacitatea limitată a multor state de a proteja asemenea arme de furt sau cumpărare poate înlesni achiziția lor de către actorii non-statali. În final, folosirea efectivă a unor asemenea arme este inevitabil în mâna unor indivizi. Prin urmare, nu se poate niciodată elimina complet posibilitatea apariției unui agent rebel ca în filme, a unui dr. Strangelove.
Este foarte posibil ca lumea să treacă de tranziția globală fără să aibă loc niciuna dintre aceste catastrofe. Dar este posibil și altminteri. Mult va depinde de noile structuri politice și de momentul apariției lor. Se prea poate ca aceste structuri să ia măsurile care vor reduce sau chiar elimina posibilitatea dezastrelor globale. Firește că nu putem pur și simplu să ne relaxăm și să așteptăm să vedem ce se întâmplă. Să nu uităm că nu e vorba de dezastre naturale. Foametea, molima, terorismul nuclear sunt amenințări hotărât politice la adresa umanității. De aceea le numim necunoscute. Căutarea de măsuri eficiente pentru a le combate implică inevitabil alegeri politice. Pare deja indubitabil că multă lume reacționează interiorizându-se într-un mod foarte protecționist și xenofob. Vedem deja această tendință aproape pretutindeni. Înseamnă că cei care caută un sistem relativ democratic și relativ egalitarian trebuie să înțeleagă ce se petrece și să dezvolte strategii politice care să contravină acestei tendințe.
TRANZIȚII
Suntem cu toții de acord că, în deceniile ce vor veni, configurațiile cunoscute ale economiei politice globale se vor schimba inevitabil într-un mod semnificativ, dar care încă nu este evident. Politicienii, mișcările sociale și comentatorii media se simt adesea pierduți când încearcă să analizeze anii ce vor veni, prin filtrul înțelepciunii convenționale. Guvernele și corporațiile de afaceri odinioară dominante se vor trezi că au pârghiile de putere slăbite, că mișcările bine învățate din repertoriul politic sau ideologic sunt inutile sau că vor întâmpina pe parcurs noi probleme. Protestatarii se vor simți poate la fel de ultragiați ca și până acum. Dar vor ști mult mai puțin sigur împotriva cui să protesteze, cum să se organizeze, cu cine să se alieze. Propria noastră cunoaștere teoretică a tranzițiilor istorice din trecut nu se va dovedi decât un sfetnic imperfect. În anii ce vor urma, teoriile noastre vor suferi corecturi și adăugiri însemnate. (Dar nu aceasta este oare natura cunoașterii științifice?) în parte, deoarece multe probleme și perspective par fără precedent în istoria omenirii. În principal însă, știm foarte bine că marile tranziții istorice au loc simultan la diferite niveluri și sunt însoțite de doze imense de imprevizibilitate provocată de acțiunile umane sau de eșecul colectiv al acțiunilor în situațiile în care se prăbușesc determinările și constrângerile structurale. În vremuri de tranziție, afacerile își pierd din influență. Hegemonia imperială americană slăbește văzând cu ochii, după cum a prezis de mult teoria geopolitică. Cele mai mari rezerve din productivitatea, finanțele și supunerea politică a Chinei și Uniunii Europene sunt pe terminate. O întrebare importantă și chiar esențială este dacă declinul Occidentului va fi brusc sau treptat. Să sperăm că va fi o egalizare rapidă și negociată (adică non-distructivă) a balanței puterii și avutului între Occidentul istoric și restul lumii aflat în dezvoltare.
Punctul-cheie asupra căruia cădem de acord este că viitorul nu este previzibil în amănunt. Luptele politice incerte vor juca un rol esențial în alegerea rutelor și destinațiilor colective. Mai mult, suntem cu toții de acord că științele sociale pot și trebuie să joace un rol în anii ce vor veni. Teoriile macro-istorice ne avertizează împotriva posibilităților care ne par mai nefaste decât prezentul sau chiar dezastruoase. O posibilitate majoră, un fel de cale de mijloc, ar fi fragmentarea sau involuția, adică continuarea pe aceeași traiectorie ca în prezent, însă într-o formă mai slăbită, mai deteriorată. Avem în fața ochilor exemplul grăitor al Uniunii Sovietice. O altă posibilitate, care nu este de dorit, este o dictatură fascistă susținută de mișcările sociale ale naționaliștilor îndârjiți și cu un stat polițienesc militarist și foarte invaziv. Din nefericire, fascismul secolului al XX-lea ne învață că un astfel de stat este în stare să producă, cel puțin timp de câteva decenii, o economie politică viabilă, în care grupuri mari de oameni beneficiază de pe urma altora. Regimul nazist megaloman și extrem de agresiv din Germania a pierit în urma unui război extern, și nu în urma transformărilor politice sau revoluțiilor interne.
Însă aceleași teorii indică și probabilitatea unor căi pline de speranță care să ne conducă prin anii haotici care ne așteaptă. Speranțele noastre izvorăsc din observația bazată pe teorie că reacțiile umane la marile crize structurale din trecut au avut tendința să clădească puteri colective mai extinse, noi din punct de vedere calitativ. Această tendință s-a dezvoltat prin colapsuri periodice și explozii de inventivitate umană (deși nu întotdeauna pașnice) care vor pregăti tranziția către noi perioade de stabilizare și prosperitate.
Specia umană se confruntă acum cu o altă asemenea secvență, de data aceasta una care va cuprinde întreaga omenire care populează planeta. Regretatul nostru prieten și coleg Giovanni Artiști spunea că problemele sistemice cer soluții sistemice. În modelul său analitic, traiectoria capitalismului istoric a trecut prin mai multe valuri de expansiuni spațiale și restructurări. Capitaliștii europeni s-au asigurat inițial pe sine și întreprinderile lor punând mâna pe statul național – în principal pe armată, marină și mașinăria fiscală care să susțină aceste instrumente de putere – în haosul formator al secolului al XVI-lea. În termeni mai analitici, capitalismul și-a obținut succesul istoric prin internalizarea costurilor de protecție. Următorul val a adus adâncirea capitalismului și marea expansiune colonială bazată pe internalizarea costurilor de producție, ceea ce se cunoaște drept revoluția industrială inițiată de britanici între anii 1780–1840. Dar această epocă a introdus și multiplele crize ce au rezultat din efectele ciclului de afaceri, instituționalizarea mișcărilor revoluționare și reformiste și geopolitica competitivă a imperialismului industrial care era să ucidă capitalismul în 1914. Hegemonia americană a secolului al XX-lea a ajutat la îmblânzirea acestor crize prin adăugarea unui nou nivel de complexitate: internalizarea costurilor de tranzacționare. Nevoia acută de a stabiliza sistemul capitalist împotriva multiplelor pericole a determinat, după 1945, arhitectura elaborată și impresionantă a guvernelor, corporațiilor economice și organizațiilor internaționale moderne.
În mod logic, așadar, realizarea epocală ce a mai rămas de îndeplinit în secolul al XXI-lea este internalizarea costurilor reproducerii sociale și de mediu la nivel cu adevărat planetar. Să nu uităm ceea ce pare să depășească obișnuitele dezbateri pe probleme de politici. În ultimii zece mii de ani, cea mai mare parte a omenirii a trăit la sat. Invenția (mai bine zis, invențiile repetate ale) comunităților rurale a marcat o reorganizare majoră a capacităților umane colective. Astfel a fost posibilă ceea ce numesc arheologii revoluția neolitică și deci toate societățile agrare. Tiparul vieții rurale a permis ca grupuri de mărime medie de persoane care nu aparțin aceleiași familii să își organizeze viața într-un fel robust și comprehensiv, acoperindu-se tot ceea ce era necesar pentru reproducerea socială: diviziunea muncii, reglementarea tradițională a resurselor, tensiunile și conflictele cotidiene, transmiterea de cultură și tehnologie, ritualurile ideologice (sau chiar cosmologice) ale solidarității grupului, de la cele mistice la dansurile sătești obișnuite. În concluzie, comunitatea sătească a organizat aspectele funcționale și emoționale ale ciclului vieții umane de la naștere la moarte. Și, firește, satele cu auto-organizare au servit ca sol fertil (sau, mai puțin romantic spus, baze de contopire) pentru toate societățile complexe care au urmat, de la triburi la cetăți și imperii.
Capitalismul a apărut pentru prima dată în ceea ce era încă o lume a satelor, compatibilă cu imperiile dar nu cu statele mai intensive. Dar dinamismul de piață și geopolitic al capitalismului a început curând să submineze comunitățile sătești, deoarece avea nevoie de sătenii pe care să îi preschimbe în muncitori, coloniști și soldați. De partea lor, sătenii adesea nu au reușit să rămână în zonele sărăcite și limitate. Cauzele distrugerii satelor au fost numite modernizare, urbanizare, industrializare, suprapopulare agrară, alfabetizare sau imperialism și revoluție militară. Efectul avea să fie același peste tot – întâi în Occident, apoi în Japonia, în blocul sovietic, iar acum pretutindeni –, secând satul de locuitorii odinioară numeroși și mutându-i la orașe, sau, mai adesea, în mahalalele sărace.
Tranziția de la sat la oraș ca principalul loc de organizare a vieții umane pare ireversibilă în prezent. Implicațiile sunt imense și au efect pe mai multe planuri. De fapt, aici s-ar putea localiza fundalul structural al crizei capitalismului. Ceva trebuie să intervină pentru a prelua rolul de izvor de ordine normativă, reglementare socială, securitate cotidiană și ajutor social în noile aglomerări umane. Mai mult, aceste sarcini trebuie acum îndeplinite nu numai pe o scară mult mai vastă, ci și mult mai eficient decât se putea la sat. Ca să nu uităm, satele ofereau familiaritatea și adăpostul care presupuneau prin extensie lipsa de intimitate, supravegherea permanentă și îngrădirea socială. Inerția protectivă a tradițiilor, inegalitatea în drepturi între cei de vârste și sex diferit, tipică gospodăriilor patriarhale, atitudinile de denigrare și răzbunare adesea violentă față de străini și persoane care nu se pot integra erau și ele parte intrinsecă a vieții satului.
Istoria modernă a migrărilor de masă, tranzițiilor demografice și creării noilor comunități politice a cunoscut costuri și traume imense. Emigrarea peste ocean a coloniștilor europeni a ajutat firește la îmbunătățirea raportului dintre populație și resurse, cu prețul expulzării, înrobirii și exterminării efective a popoarelor indigene din coloniile care nu dispuneau de arme de foc și imunitate la bolile aduse de invadatori. Nașterea națiunilor moderne a fost adesea însoțită de subjugarea și alungarea minorităților „non-naționale”. După 1914, mutația radicală a naționalismului către fascismul militarist și virulent populist a escaladat aceiași vectori istorici, ducând la holocaust. Într-un alt fel de escaladare radicală, colectivizarea sovietică a agriculturii a sacrificat milioane de vieți omenești în schimbul industrializării și vieții moderne a urmașilor supraviețuitorilor. Numai după 1945 au fost incluși în securitatea socială și prosperitatea statelor naționale foștii țărani și muncitori din Occident și din blocul sovietic. În total, a fost vorba de mai multe sute de milioane de oameni. Dar există oare acum resursele, ca să nu mai vorbim de voința politică pentru a include cele câteva miliarde de oameni din emisfera sudică?
Entuziaștii globalizării se bucură că ne mutăm într-un sat global. Această afirmație optimistă trebuie evaluată la rece. Cosmopolitismul este un proiect vechi care a avut versiuni liberale, dar și socialiste. Dar are alt sens dacă îl interpretăm ca pe o completare a unei lumi formate din state mai mult sau mai puțin stabile, decât dacă îl echivalăm cu o alternativă imaginată. Și cu siguranță există și alte proiecte, mai conservatoare, pentru direcționarea globalizării, care își derivă imensele energii și resurse din ambițiile imperialiste renăscute, din naționalism, din respingerile imigranților, din fundamentalismul religios, sau dintr-o combinație a acestora. Însăși posibilitatea scenei guvernanței globale și a unei identități umane comune poate deveni principalul obiect al confruntării politice în deceniile următoare. Deznodământul nu se poate încă prezice. Criza sistemică la nivel mondial va semăna haos, panică și reacții nedorite. Dar va necesita și strategii de colaborare care să conducă la o guvernanță mai democratică, flexibilă din punct de vedere organizațional, capabilă și într-adevăr globală. Prea mult din intuiția noastră sugerează (sau cel puțin așa sperăm) că umanitatea poate încă să scape de o revenire catastrofală a complexității și impactului organizării colective. Poate tocmai „efectul de clichet” al mișcărilor revoluționare și mișcărilor de reformă socială ale secolului al XX-lea a avut ca rezultat evitarea dezastrelor neoconservatoare în ultimele decenii, chiar și în lipsa unor mișcări opuse puternice. Sau poate că se schimbă ceva profund în arhitectura instituțională complexă și contradictorie chiar a statelor moderne. Dacă nu altceva, iată încă un domeniu de cercetare fructuoasă și relevantă pentru sociologi.
Însă ezităm să numim „stat”, ca să nu mai zicem „stat global”, structurile politice ale unui viitor mai bun. Aici vedem de fapt cea mai mare necunoscută. Să ne mărginim doar la câteva observații privind tiparul politicii într-un viitor mai plin de speranță. Majoritatea dintre noi se îndoiesc că organizațiile internaționale existente însumate pot echivala prototipul unei asemenea structuri. ONU, Uniunea Europeană, FMI, Davos, G-8, G-20 și alte asemenea cluburi aparțin epocii integrării capitaliste și hegemoniei americane. În prezent, aceste instituții sunt slăbite sau compromise de manipulare politică și aroganță tehnocrată. Unii dintre noi însă vedem ca unică soluție a crizei de mediu o rețea mult mai strânsă de relații între state – un super ONU. Alții însă se îndoiesc că această integrare politică, problematică în sine, se poate efectua destul de repede. Însă epoca de după 1945, care impresionează prin pace mondială (relativă) și prosperitate, oferă un precedent important care poate că va fi mai durabil decât instituțiile politice. Această extrapolare se poate să genereze o dezbatere politică și teoretică vie.
Structurile pe cale de schimbare și direcția în care se îndreaptă politica ne pregătesc cu siguranță surprize mari. Majoritatea oamenilor consideră că este mai plauzibilă prelungirea experiențelor din trecut. Creșterea inexorabilă a statelor naționale a fost într-adevăr o realitate majoră în întreaga perioadă modernă. Dar dacă noua recombinare a factorilor aparent familiari la nivel planetar se dovedește a fi diferită? La urma urmei, tocmai asta propune Randall Collins legat de noua tendință de înlocuire a forței de muncă prin tehnologie. Deși niciunul dintre noi nu consideră anarhismul o strategie foarte realistă, trebuie să recunoaștem că spiritul de revoltă împotriva sistemului, din 1968, s-a dovedit a fi o moștenire foarte durabilă, atât pentru stânga, cât și pentru dreapta. Poate că trebuie să luăm mai în serios valorile și alternativele organizaționale reprezentate de mișcările non-statiste care supraviețuiesc cu tenacitate la periferie. Mobilizările transformative principale ale puterilor de stat și popoarelor din vremurile moderne au fost asociate cu războaie și revoluții violente. Chemările anarhiste sau libertariene nu pot fi eficiente din punct de vedere politic în asemenea situații. Dar dacă viitorul aduce o stare de urgență majoră non-militară, să zicem dispariția înspăimântătoare fie a speciei, fie a locurilor de muncă pentru clasa de mijloc? Să ne gândim serios ce ne face să credem că statele sau alianțele inter-statale vor fi capabile să organizeze miliarde de oameni în proiectul altruist de plantare de copaci și dezvoltare de noi tehnologii, sau de educare a copiilor, îngrijire a bătrânilor sau susținere a vieții în general? O dinamică auto-organizatoare ar putea fi la ordinea zilei. Cine știe, poate un astfel de deznodământ va putea reprezenta prilejul de a pune capăt ostilităților dintre mișcările populare virulente de stânga, respectiv de dreapta. Aici putem identifica un alt domeniu de cercetare sociologică, pornind de la dinamica ideologiei contemporane și politicii populare.
ȘTIINȚELE SOCIALE ÎNTR-UN VIITOR
TRANSFORMATIV
Oare speranțele politice ne tulbură viziunea teoretică? Este o veche și neplăcută întrebare. Răspunsul nostru este după cum urmează. Recunoașterea reflexivă a unei legături între speranțele și ipotezele noastre este de fapt testul necesar al validității teoretice din științele sociale, mai ales când ne ocupăm de prezent și viitor. Teoria socială este adesea asemuită cu lentile șlefuite în feluri variate, în așa fel încât să vedem tiparele și tendințele în succesiunea istorică a acțiunilor umane. Când lentilele sunt șlefuite doar pentru a ne confirma credințele și pentru a denunța ceea ce li se opune, viziunea ce rezultă este strict ideologică. Asemenea lentile, comune în politică și dezbateri publice, funcționează mai mult ca niște ochelari de cal. Teoria este diferită, deoarece trebuie să se poată testa. Ce reprezintă testarea în științele sociale (sau posibilitatea testării) a fost obiectul unor controverse nesfârșite. Aici, vom formula poziția noastră în termenii cei mai simpli. Suntem pluraliști metodologici în sensul că ne îndoim de tentativele de a impune un singur fel corect de a realiza cercetarea sociologică. Însă nu suntem nici complet relativiști. Diferențele de tipologie și de scară dintre probleme lasă la latitudinea cercetătorului alegerea tehnicilor de cercetare. Experimentele și corelările statistice ocupă un loc legitim printre instrumentele științelor sociale, dar rolul lor nu poate fi atât de universal pe cât pretind promotorii scientismului ultra-riguros. Observațiile etnografice disciplinate sunt adesea mult mai grăitoare pentru studiile de nivel micro ale mediilor sociale localizate. La nivel macro-istoric, unde profesăm noi, principala metodă este un fel de puzzle în care se cere să unești punctele.
Teoriile noastre încearcă să identifice și să conecteze punctele principale dintr-o realitate aparent haotică, pentru a forma o imagine care să aibă un sens. O teorie utilă trebuie în primul rând să scoată la lumină ceva ce nu este evident. Altminteri de ce ne-am mai pierde vremea cu o teorie care are rezultate triviale, oricât de elitist ar fi jargonul ce o exprimă? Primul test al validității unei teorii este capacitatea de a argumenta rațional care „puncte” empirice sunt importante pentru construirea de explicații și de ce, cum se pot relaționa între ele și ce este nou și util în imaginea rezultată. Un alt test necesar al teoriei macro-istorice îl constituie alternativele, căile care păreau să se deschidă la o răscruce istorică sau alta, dar care nu au fost urmate dintr-un motiv ce se poate justifica. Cu alte cuvinte, trebuie să demonstrăm și cum am ajuns de la o situație istorică la alta și ce a fost (sau va fi) gama actuală a posibilităților structurale, împreună cu factorii de care depind evenimentele. Este cea mai bună definiție a unui experiment în cercetarea noastră.
Următorul pas necesar este confruntarea cu alte teorii, pentru a vedea ce a fost invalidat, înlocuit, dar și ce viziuni se pot întrepătrunde și susține una pe alta pentru a duce la o teorie mai largă și mai robustă. Cumularea teoretică este un țel necesar și înalt, chiar dacă în științele sociale se confruntă cu obstacole din cale-afară de greu de trecut. Cercetătorii din științele sociale sunt organizați nu doar în diferite curente intelectuale și departamente universitare. Profesia noastră are și o dimensiune politică evidentă, atât politica internă a competiției academice, cât și politica mai largă a instituțiilor puterii, mișcărilor sociale și luptelor neîncetate pentru articularea opiniilor publice. Aceasta ne aduce înapoi la relația dintre teorie și preferințele noastre politice. În această carte pe care am scris-o noi cinci, oferim lentile teoretice șlefuite diferit în fiecare caz. De fapt, tocmai de aceea ne-am reunit în acest cvintet – pentru a ne concentra atenția, în mod diferit, asupra intersectării proceselor și perspectivelor. Felul diferit în care sunt șlefuite lentilele fiecăruia dintre noi reflectă alegerile și pozițiile noastre fundamentale privind realitățile lumii și posibilitățile cu care ne confruntăm. Firește, ca orice ființă umană conștientă din punct de vedere social, avem cu toții speranțele și temerile noastre care decurg din poziția ocupată în structura socială și din traiectoria vieții fiecăruia dintre noi care ne-a adus până în punctul în care ne aflăm acum. Această afirmație teoretică se aplică de fapt tuturor cercetătorilor din domeniul științelor sociale. Îi încurajează pe cititori și critici să își exprime mai clar propriile alegeri și să aducă argumente în favoarea lor în dezbaterile despre problemele globale și alternativele posibile de viitor. În același fel, le cerem participanților la dezbateri să se bazeze pe vastele cunoștințe acumulate de științele sociale despre procesele controversate și multidirecționale ale schimbării în societățile umane. Această carte a fost menită să demonstreze avantajele discutării raționale a viitorului, pe baza perspectivelor macro-istorice. Unghiurile neconvenționale și perspectiva panoramică ne permit să întrezărim problemele și posibilitățile îndepărtate care sunt de obicei evitate sau desconsiderate de opiniile tradiționale. Mai mult, diferențele de perspectivă ar trebui să permită verificarea teoriilor pentru a identifica posibilele puncte ce au fost trecute cu vederea (și care cu siguranță că există), precum și posibilele puncte de intersecție dintre teorii. Tocmai din acest motiv am decis să scriem împreună această carte, dar să ne prezentăm teoriile separat, dialogic.
Nimic nu este mai practic decât o teorie bună. Dar ce arată astăzi adevărul acestei înțelepciuni proverbiale? Ce reprezintă o teorie bună în științele sociale? În ciuda diferitelor abordări intelectuale, toți cinci suntem de acord că un studiu util al relațiilor umane produce un fel de reprezentare. Relațiile umane la orice nivel, de la grupuri mici la piețe, națiuni și sisteme mondiale, sunt mereu rețele de legături reciproce localizate undeva în spațiul social și geografic. Această realitate spațială poate fi cartografiată și, ca orice hartă geografică convențională, ar trebui să fie utilă pentru navigația practică. Hărțile sociale – mai degrabă decât clasificările abstracte ordonate cu grijă în tabele – ne spun unde sunt grupați și localizați oamenii, cum sunt conectați între ei și ce fel de relații au dus la crearea grupurilor și conexiunilor sociale respective. Vechea polemică despre meritele analizelor la nivel macro sau micro din științele sociale este atât de înverșunată și de neconcludentă, încât opoziția însăși este falsă. Dezbaterea micro-macro izvorăște din diviziunea disciplinară a muncii academice și din ideologiile profesionale propuse de curentele științifice concurente, și nu din realitățile fundamentale. Metafora cartografierii ne indică o cale de ieșire din această dilemă. Sugerează că topografiile locale se integrează în peisajul de ansamblu așa cum sunt reunite hărți de diferite scări și tipuri într-un atlas. Același lucru se aplică și de cealaltă parte a dezbaterii. Nicio tendință mondială nu poate avea o realitate care să îi corespundă, dacă nu este observată într-o varietate de situații locale.
Subiectul globalizării, acum la modă, este un exemplu grăitor. Expresia elegantă și destul de vagă reprezintă mai multe tendințe, unele reale, altele cu siguranță mai puțin reale. De fapt, prea multe tendințe. Descâlcirea pretențiilor reunite sub această umbrelă ne ajută să descoperim unele idei vechi, derivate din credința în modernitate a secolului al XIX-lea, care declară că progresul inevitabil va duce întreaga omenire către deznodământul fericit al istoriei. Nu avem o problemă cu modernitatea în sine. Poate că și această expresie este prea vagă și încărcată ideologic, dar cel puțin corespunde în mare cu reorganizarea majoră a ceea ce era pe atunci sistemul mondial occidental din secolele al XVIII-lea și al XIX-lea. Aceste transformări istorice – consolidarea statelor naționale, capitalismul industrial și noile rezistențe populare provocate în societățile occidentale – reprezintă miezul teoriilor formulate de pionierii analizei sociale, aceiași Adam Smith, Karl Marx, Emile Durkheim și Max Weber. Astăzi, transformările și conflictele analizate pentru prima dată de acești cercetători occidentali iau formă cu adevărat planetară. De aceea, încă sunt relevante teoriile noastre clasice.
Sociologia istorică s-a preocupat de la bun început de conflicte, tulburări, tranziții și mutații. Iată principala întrebare a acestui volum: ce se va întâmpla dacă viitorul ne pregătește crize majore? Trebuie să ne extindem modelul și să adăugăm la cartografierea spațială dimensiunea timpului. Terenul pe care îl cartografiem nu este nici pe departe imuabil. În realitate, peisajele sociale sunt fluide și adesea turbulente, poate mai asemănătoare cu hărțile meteo. Evenimentele locale sunt inerent contingente, chiar dacă în retrospectivă le putem explica arătând care structuri s-au mutat sau s-au distrus și din ce motiv, precum și ce acțiune umană, izvorâtă din pozițiile specifice ce se pot identifica, a ajuns să profite de oportunitățile nou apărute. În principiu, din acest motiv predicțiile noastre ajung să fie foarte limitate. Prezicerea evenimentelor îndepărtate este inutilă, dar prezicerea configurațiilor structurale are sens. Să continuăm analogia cu meteorologia. Ar fi iresponsabil să prezici că la anul, să zicem pe 13 ianuarie, va ninge la Chicago. Acesta este „termenul scurt” al evenimentelor contingente. Dar ar fi o trivialitate să prezici că va ninge la Chicago în ianuarie viitor. Această afirmație aparține de structurile prevăzute pe termen lung. Pe de altă parte, cum ar fi să realizezi prognoza meteo pentru o perioadă de timp care va avea loc peste mai multe decenii, când, în urma schimbărilor climatice, poate că la Chicago uraganele vor fi la fel de obișnuite ca acum în Florida, sau, dimpotrivă, va fi ger ca în tundra siberiană?
Acei cititori care au căutat în această carte un scenariu precis al viitorului s-ar putea să se simtă frustrați. Frustrarea lor nu are justificare. Aparenta lipsă de precizie în previziunile sociale înseamnă de fapt că avem o libertate colectivă de acțiune cu privire la o gamă de opțiuni permise din punct de vedere structural. Opțiunile ar putea fi limitate mai degrabă în vremuri obișnuite, deși până și atunci există alegerea politică între deznodăminte ușor mai bune sau ușor mai rele. Până și situațiile politice care în prezent par să nu ofere alternative necesită aplicarea tacticii minimizării suferinței. Dar opțiunile și miza se măresc enorm în perioadele de criză când se dizolvă mecanismele obișnuite de statu-quo. Atunci este nevoie de strategia conștientă și rapid adaptabilă a transformărilor sistemice. Există o tensiune inerentă între tacticile politice și strategia politică, însă ambele trebuie urmărite simultan. Aceasta este natura politicii transformative de succes. Oamenii își plămădesc singuri viitorul prin conflict și asociere cu alți oameni, chiar dacă nu își aleg împrejurările. Științele sociale pot și trebuie să clarifice împrejurările și posibilitățile ce se ivesc, mai ales când există un interval scurt în care se poate profita de ele. Hărțile noastre de navigație trebuie să fie alcătuite pe mai multe dimensiuni interconectate. Și e mai bine să lase loc pentru necunoscut și pentru ceea ce este imprevizibil. Hărțile spațiilor sociale nu vor fi foarte utile dacă nu sunt și dinamice.
Din acest motiv, criticăm deschis științele sociale contemporane, pentru că fac voit abstracție de realitățile politice structurale și de dimensiunea dinamică a schimbării istorice. Această critică li se aplică și celor două curente principale diferite – postmodernismul și economica neoclasică – ce au ajuns să domine științele sociale la nivel academic, din anii 1980 încoace. Ambele reflectă în felul lor perioada fără nume care a urmat deceniului de criză al anilor 1970, declinul mișcărilor de stânga și încercarea de a relansa ambițiile hegemonice americane în proiectul globalizării neoconservatoare.
Diverse curente intelectuale, mai puternice în domeniul umanist și grupate superficial sub denumirea de postmodernism, privesc cu mult scepticism orice teorii însemnate sau ceea ce au numit metanarativul. Celebrează în loc de aceasta îndoiala, ironia, experiența trăită, deconstrucția credințelor și interpretarea amănunțită a practicilor culturale. Această mișcare intelectuală provine direct din revoltele anului 1968 și din imensele transformări demografice din compoziția universităților ce au avut loc odată cu accesul femeilor și minorităților. Mutarea accentului pe felul în care se imaginează oamenii și pe felul în care își privesc universul social a avut cu siguranță utilitate. A contribuit la formarea unei noi conștientizări critice a aspectelor de credință despre care până atunci nu se vorbea, care nu erau observate sau analizate. Mișcarea postmodernistă a tulburat multe ape stătătoare, dar le-a lăsat tulburi.
Postmoderniștii flutură sfidător un jargon impenetrabil. Însă nu acesta a fost cel mai mare neajuns al lor. Noii teoreticieni culturaliști, care reflectau spulberarea visurilor anului 1968, au căzut pradă, tacit sau mai puțin tacit, disperării existențialiste față în față cu Puterea căreia i se opuneau pe plan politic și pe care căutau să o deconstruiască. Pe scurt, postmodernismul a fost cu siguranță critic, dar nu transformativ. Puterea socială este uneori ridicol de absurdă – sau omniprezentă, pătrunzând peste tot, ca în imaginația întunecată a lui Michel Foucault –, dar aceasta reflectă adesea poziția intelectualilor care nu au multă putere materială și se angajează în același timp în cursa efemeră și foarte competitivă pentru prestigiul artistic. Ironia și absurdul pot oferi satisfacții personale pentru umaniștii beligeranți, însă acestea sunt strategii limitate în lupta împotriva puterii.
Sperăm că următoarea generație de umaniști va putea să îmbine la un nou nivel teoretic ideile deconstrucției și analizei discursive cu o teorie mai limpede și mai generală a puterii sociale. Accentul s-ar putea muta atunci de la a arăta cât de problematice sunt paradigmele celuilalt și de la comentariile elitiste despre fluxul pestriț de imagini culturale către ceva mai relevant și mai plin de speranță, cum ar fi dinamica inerent instabilă a hegemoniei ideologice și posibilitățile de mobilizare contra-hegemonică ce se nasc din disjuncțiile și contradicțiile prezente în orice formațiune de putere.
De partea opusă, domeniul științelor sociale a căzut sub dominația economiei neoclasice și a imitatorilor săi formaliști din alte discipline științifice. Structurile care susțin această situație nu diferă prea mult de influența pe care o avea odinioară astrologia. Ar fi aici binevenită o doză sănătoasă de parodie în genul lui Swift. Însă suntem pregătiți să apărăm validitatea analogiei. Astrologia, în vremurile premoderne, la fel ca economia astăzi, era o expertiză cu reputație splendidă. Practic, se bucura de atenția conducătorilor din toate civilizațiile, orientale și occidentale. Relațiile politice aduceau o remunerație generoasă deoarece, după cum bine știu sociologii profesiilor, cea mai înaltă remunerație își pot permite să o ceară experții din domeniile care produc cea mai mare incertitudine și anxietate. Să ne gândim la medici, avocați și, firește, preoți. În structurile politice imperiale și feudale bazate pe controlul familial al surselor de venit, cele mai mari anxietăți ale elitelor erau asociate cu succesiunea dinastică și cu norocul deosebit de schimbător din război. Anxietățile capitaliste derivă în principal din incertitudinile legate de investiții, din volatilitatea piețelor și nemulțumirea populară pe care o generează uneori operațiunile. Astrologia, la fel ca economia neoclasică, se potrivea cu imaginea ideologică dominantă a universului. Mai precis, ambele reprezintă discipline ideologice care se conformează cu bunul-simț al claselor dominante. Vaticanul avea motive strict politice să fie nemulțumit de Galileo, ale cărui descoperiri nu numai că se opuneau imaginii dogmatice acceptate, dar mai erau și diseminate în limba vorbită de oamenii de rând.
Însă astrologia a fost mai mult decât o reflectare a ideologiei elitelor și în niciun caz doar șarlatanism și superstiție. A devenit o disciplină foarte matematizată a cărei ucenicie lungă și riguroasă includea pelerinaje la centrele de cunoaștere ale lumii. Autoritatea astrologiei era susținută de acumularea timp de secole a observațiilor empirice valide care au devenit fundația astronomiei moderne, precum și de statura unor oameni de știință venerați, precum Ptolemeu. Principalul neajuns era firește înscris în însăși fundația disciplinei, în acceptarea arogantă că suntem centrul universului și în postularea de conexiuni cauzale între mișcările corpurilor cerești și soarta omenească. Aceasta învățau ucenicii de la păstrătorii a ceea ce era considerată dogma sacră. Din moment ce previziunile nu se împlineau decât în aproximativ jumătate din cazuri, în practică erau corectate de intuiție și perspicacitate politică, plus o doză nelipsită de mistificare doctă. Un astrolog de succes trebuia să își însușească și o viclenie de curtean.
Același lucru este valabil și pentru consilierii de afaceri și economiștii din guvernele din ziua de azi. Disciplina academică a economiei dirijează un proces considerat dogmatic și foarte competitiv de selecție a tinerilor inteligenți și ambițioși care să urmeze cariere bine plătite. Mai târziu, practica profesională a economiei reale îi silește să facă compromisuri etice și modificări pragmatice care se îndepărtează de dogmă. Aceasta produce o atmosferă de cinism abia ascuns, bine documentat în acest domeniu. Departamentele universităților, însă, continuă cu înfumurare să efectueze măsurători științifice aplicate abstracțiilor ideologice. Dogma nu este impusă de vreo cenzură externă, ca în regimurile birocratice comuniste, deși asocierile de afaceri și marile corporații pot contribui la marginalizarea rebelilor. Impunerea este practic parte a acelorași instituții competitive ale disciplinei. Nonconformiștii sunt dați la o parte deoarece „primesc recenzii proaste” când încearcă să publice în revistele de prestigiu, drept care nu găsesc de lucru. Rezultatul cumulat al acestei selecții devine izbitor când privim compoziția departamentelor de economie din principalele universități. În ciuda criteriilor riguroase și a concurenței, noii angajați din ultimele decenii reprezintă în mare același curent de gândire. Mai mult, au dus dogma la extremele sofisticării matematice și aderenței ideologice, fiindcă există încă o concurență acerbă între tinerii isteți care urcă pe plan profesional.
Asemenea obstacole instituționale nu sunt însă nici pe departe de neînlăturat. Teoria sociologică a domeniilor profesionale indică faptul că uniformitatea foarte competitivă duce la răsturnări uluitoare de situație și la schimbări de direcție tocmai din pricina logicii dinamice a competiției. De fapt, disciplina economiei oferă unele dintre cele mai bune exemple, cum ar fi conversia în masă la dogma neoliberală de la dogma anterioară keynesiană din timpul crizei anilor 1970. Cel puțin doi factori intervin aici. Unul este factorul intern de saturație pe frontul creativ. Orice curent care pune preț pe originalitatea intelectuală – în artă, filosofie sau științe sociale – epuizează în final toate posibilele formulări, iar prestigiul și entuziasmul noutății le rămân pionierilor. Dacă nu intervine nimic din exterior, situația de saturație are tendința să ducă la perioade sterile dominate de epigoni și de rețelele de patronaj de succesiune de la maître la discipoli. Se poate de asemenea încerca reciclarea vechilor idei deghizate în ambalaj nou și colorat, lucru la care se pricepe deosebit de bine orice guru din domeniu. Însă lucrurile se pot schimba cu repeziciune dacă niște hopuri neprevăzute zgâlțâie și discreditează dogma existentă, împreună cu ierarhia instituțională internă. Atunci profită de ocazie rebelii marginalizați sau tânăra generație înăbușită în vechile curente, producând o explozie de acțiune creativă, generând noul centru al atenției. Dacă eforturile lor iconoclaste sunt susținute, sau dacă măcar reușesc cât de cât să promită în mod credibil să creeze ceva ascendent sau însuflețitor, se ajunge la convertirea maselor, iar vechiul curent rămâne fără prestigiu și fără aderenți. (Vechiul curent poate însă să supraviețuiască în format redus și chiar să pună în scenă o renaștere când noua școală nu va mai fi atât de nouă.)
În prezent, factorul intern de saturație la limita creativă pare foarte prezent în economia care a asistat la schimbare – instituționalism, cercetare behaviorală, realitate matematică –, dar nu a generat orientări intelectuale noi în urma eșecurilor masive demascate de criza din lumea reală. Același lucru este valabil și în general, în toate domeniile universitare ale științelor sociale și umaniste. De câteva zeci de ani, teoriile principale și zonele permise de interes sunt feliate în bucățele din ce în ce mai mici și mai specializate cu scopul cercetării doctorale și publicării profesionale. Și ce ar putea reprezenta un șoc mai puternic venit din realitatea exterioară decât o mare criză politică și economică pe plan mondial? O criză distrugătoare care este scăpată de sub control ar putea să aducă faliment generalizat și să doboare întreaga structură a învățământului superior și cercetării din care trăiesc disciplinele academice moderne. Această perspectivă înspăimântătoare cere măsuri preventive timpurii care s-ar putea să nu fie eficiente fără implicarea economiștilor și cercetătorilor din domeniul științelor politice (care servesc acum drept aliați și imitatori inferiori ai economiștilor) în restructurarea teoriilor proprii în mod mai realist.
În vremuri de criză, urmate de polarizare politică, economiștii și cercetătorii din domeniul științelor politice vor găsi suficiente oportunități onorabile de a realiza ceva nou, o provocare intelectuală, utilă public, care să le asigure și o reputație profesională de invidiat. Ne gândim la noi fronturi de cercetare inovatoare, de pildă organizarea alternativă a piețelor. Desconsiderarea posibilităților în acest sens a fost o greșeală teoretică și practică majoră a mișcărilor de stânga ale secolului al XX-lea. Privim cu mare respect moștenirea intelectuală a lui Joseph Schumpeter. Dar care ar putea fi utilizările din viitor ale teoriei sale de dinamism antreprenorial? Cine sau ce va juca rolul antreprenorilor din viitor, poate chiar dincolo de criza capitalismului? Este oare posibilă angajarea energiilor antreprenoriale cu scopul unei creativități sporite și distrugeri reduse?
Karl Polanyi, un alt mare economist interbelic austro-ungar, ne-a lăsat intuiții neclare, însă ispititoare în teoria sa despre cele trei „bunuri fictive”: pământul, banii și viața umană. Acestea sunt elementele care, spune convingător Polanyi, nu trebuie niciodată tranzacționate pe piață. Sunt chiar condițiile unei societăți viabile. Între timp, bunurile obișnuite trebuie cu siguranță tranzacționate din toate motivele pe care economiștii neoclasici nu ostenesc să ni le înșire în apărarea capitalismului și eficienței raționale. În secolul al XXI-lea, „pământul” este în mare echivalent cu mediul, „banii” sunt finanțele globale, iar „viața umană” reprezintă internaționalizarea costurilor reproducerii sociale prin susținerea publică a unui sistem de sănătate decent și accesibil, a educației, a asigurării de locuințe, a sistemului de pensii și, în niciun caz în ultimul rând, a securității fizice a orașelor. Ar reuși oare ideea lui Polanyi să ofere un indiciu despre cum ar putea economia mondială post-capitalistă să fie structurată în funcție de sectoarele care funcționează pe diferite principii, de prioritatea reproducerii sociale în sectorul utilităților publice în sens larg și de prioritatea eficienței piețelor în sectorul bunurilor de consum și serviciilor? Mai mult, poate că nici sistemele economice post-capitaliste nu sunt statice. Poate avea loc periodic revenirea la economia de piață cu proprietate privată, într-o mai mică sau mai mare măsură. Lumea poate încă asista la oscilații repetate între aranjamente economice capitaliste și non-capitaliste.
Nu mai puțin nocivă politic decât aversiunea față de piețe este aversiunea față de puterea directivă a statelor. În niciun caz nu întâmplător, neoconservatorismul, care a cunoscut o tentativă de reinstaurare în ultimele decenii ale secolului al XX-lea ca urmare a dispariției stângii politice, a contestat fără încetare puterea statului prin dereglementare și globalizare. Capitaliștii au început să privească suspicios guvernul atotputernic din motivul foarte justificat că statele moderne pot fi capturate de cetățenii care nu fac parte din elită – prin alegeri democratice, insurecții de stradă sau ambele – și utilizate cu scopul non-capitalist de reglementare a pieței și redistribuție socială. Acest lucru a trebuit tolerat până la un anumit punct după 1945 de dragul restabilirii păcii. Dar deja în anii 1970, mulți capitaliști, mai ales în America, erau sătui de situație sau pur și simplu își dăduseră seama că au în sfârșit ocazia de a înfrânge stânga și de a înlătura compromisurile postbelice. Acum o chestiune teoretică majoră este dacă statul birocratic modern poate juca un rol pozitiv, negativ, sau niciun rol în navigarea pe timp de criză, sub amenințarea transformării sistemice. Această mare întrebare se subdivide în mai multe întrebări subordonate, probleme practice și paradoxuri teoretice încă neexplorate. Și astfel, științele sociale mai au mult de lucru. Dacă vor mai exista și suficiente locuri de muncă în învățământul superior pentru marea varietate de cercetători din domeniul științelor sociale va depinde de procesul politic viitor în care aceștia trebuie să își dovedească valoarea.
CODA
Autorii volumului de față s-au reunit pentru a schița posibilele destinații către care se îndreaptă lumea. Am scris o carte compactă și accesibilă care prezintă succint și cu accent pe viitor multe argumente din lucrările noastre anterioare. Nu am avut intenția să formăm un cvintet pe o singură voce. Cunoaștem de mult principalele argumente ale fiecăruia, precum și aspectele în legătură cu care nu cădem de acord. Am sperat să realizăm un contrapunct util și să ne provocăm pentru a urmări logic implicațiile și paradoxurile temelor fiecăruia. Am inclus complexitățile, avertismentele și disensiunile. Am indicat care ar putea fi diferitele procese care împing lumea către căile divergente. Nu am putut și nici nu am vrut să evităm notele dramatice, ba chiar amenințătoare. Asemenea tonalități par justificate de enormitatea și gravitatea principalelor teme. Deceniile următoare nu vor fi în niciun caz obișnuite: adică obișnuite din perspectiva ultimilor 500 de ani, sau poate chiar 1000 de ani. Traiectoria colectivă a omenirii se află înaintea unui punct de cotitură important, dar care nu duce neapărat către o înrăutățire.
Încheiem pe o notă optimistă. O mare criză și transformare, indiferent de scenariu, nu reprezintă sfârșitul lumii. Nu există niciun motiv să credem, pe baza experienței analizei sociologice, că istoria se va sfârși vreodată, atâta vreme cât există ființe umane conectate într-o organizare socială. Cele mai cumplite scenarii care implică un război nuclear mondial sau distrugerea mediului se pot evita din fericire, tocmai pentru că dispariția colectivă este privită drept un pericol teribil de real de mai multe decenii. Sfârșitul capitalismului însă nu este o asemenea catastrofă. O criză în structurile de susținere ale economiei politice ale lumii moderne nu este nici pe departe o predicție apocaliptică. În final, sfârșitul capitalismului este o viziune plină de speranță. Da, implică și pericole. Trebuie să ne amintim cât de rapid au dezvoltat tendințe totalitare și s-au sfârșit prin iraționalități birocratice tentativele secolului al XX-lea de a încuraja alternativele capitaliste ca răspuns la criză. Și să nu uităm nici cât de direct erau legate aceste proiecte capitaliste de personalul și de mașinăriile de stat create în timpul războaielor mondiale. Vectorii politici esențiali din deceniile următoare trebuie să fie înfrânarea militarismului și instituționalizarea democratică a drepturilor omului pretutindeni pe glob. Un impas în economia politică a capitalismului ne aduce la o răscruce istorică unde experiențele din trecut, fie ele bune sau rele, nu se dovedesc a avea o putere de prezicere prea mare. Ceea ce a fost privit multă vreme drept o utopie – zborul sau realizarea talentelor creative și căutarea fericirii – ar putea încă să primească baze fezabile din punct de vedere tehnic într-o nouă economie politică, ce ar putea să ocrotească biosfera planetei, precum și să rezolve alte probleme cu care se va confrunta omenirea în a doua jumătate a secolului acesta.
Cei care sunt îngrijorați că post-capitalismul va introduce o perioadă de stagnare ucigătoare se înșală în mod sigur. Cei care speră că post-capitalismul va aduce un paradis durabil lipsit de crize se înșală și ei, cu siguranță. După criză – și, după cum prezic unii dintre noi, după tranziția post-capitalistă de la mijlocul secolului al XXI-lea – vom asista la o multitudine de evenimente. Să sperăm că multe vor fi în favoarea noastră. Vom vedea, cât de curând.

